(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΕ΄

Τρίτη, 13 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Επικρατείας: «Κύρωση της από 9.8.2022 Πράξης Νομοθετικού Περιεχομένου “Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών” (Α΄ 152)», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.
ΑΘΑΝΑΣΙΟΥ Χ. , σελ.
ΚΑΚΛΑΜΑΝΗΣ Ν. , σελ.
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΜΠΟΥΚΩΡΟΣ Χ. , σελ.
 ΜΠΟΥΡΑΣ Α. , σελ.

Β. Επί του σχεδίου νόμου του Υπουργείου Επικρατείας:
 ΑΛΕΞΟΠΟΥΛΟΥ Χ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΝΤΩΝΙΟΥ Α. , σελ.
 ΑΠΑΤΖΙΔΗ Μ. , σελ.
 ΑΠΟΣΤΟΛΟΥ Ε. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΒΙΛΙΑΡΔΟΣ Β. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΡΟΒΑΣΙΛΗ Ό. , σελ.
 ΓΙΑΝΝΟΥΛΗΣ Χ. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΕΛΕΥΘΕΡΙΑΔΟΥ Σ. , σελ.
 ΖΑΧΑΡΙΑΔΗΣ Κ. , σελ.
 ΘΕΟΧΑΡΗΣ Θ. , σελ.
 ΚΑΜΙΝΗΣ Γ. , σελ.
 ΚΑΠΠΑΤΟΣ Π. , σελ.
 ΚΑΡΑΓΚΟΥΝΗΣ Κ. , σελ.
 ΚΑΣΤΑΝΙΔΗΣ Χ. , σελ.
 ΚΑΤΡΙΝΗΣ Μ. , σελ.
 ΚΑΤΣΗΣ Μ. , σελ.
 ΚΑΦΑΝΤΑΡΗ Χ. , σελ.
 ΚΕΛΕΤΣΗΣ Σ. , σελ.
 ΚΕΦΑΛΑ Μ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΟΥΒΕΛΑΣ Δ. , σελ.
 ΚΟΥΜΟΥΤΣΑΚΟΣ Γ. , σελ.
 ΚΡΗΤΙΚΟΣ Ν. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΛΙΑΚΟΥΛΗ Ε. , σελ.
 ΛΙΒΑΝΟΣ Σ. , σελ.
 ΜΑΡΑΒΕΓΙΑΣ Κ. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΥΚΩΡΟΣ Χ. , σελ.
 ΜΠΟΥΤΣΙΚΑΚΗΣ Χ. , σελ.
 ΜΥΛΩΝΑΚΗΣ Α. , σελ.
 ΠΑΠΑΗΛΙΟΥ Γ. , σελ.
 ΠΑΦΙΛΗΣ Α. , σελ.
 ΡΑΓΚΟΥΣΗΣ Ι. , σελ.
 ΡΑΠΤΗ Ε. , σελ.
 ΣΚΑΝΔΑΛΙΔΗΣ Κ. , σελ.
 ΣΚΟΥΡΛΕΤΗΣ Π. , σελ.
 ΣΚΟΥΡΟΛΙΑΚΟΣ Π. , σελ.
 ΣΠΑΝΑΚΗΣ Β. , σελ.
 ΣΠΙΡΤΖΗΣ Χ. , σελ.
 ΤΣΑΒΔΑΡΙΔΗΣ Λ. , σελ.
 ΦΑΜΕΛΛΟΣ Σ. , σελ.
 ΦΩΤΙΟΥ Θ. , σελ.
 ΧΙΟΝΙΔΗΣ Σ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΕ΄

Τρίτη 13 Σεπτεμβρίου 2022

Αθήνα, σήμερα στις 13 Σεπτεμβρίου 2022, ημέρα Τρίτη και ώρα 10.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της από 9.8.2022 Πράξης Νομοθετικού Περιεχομένου «Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών» (Α΄ 152)».

Η Διάσκεψη των Προέδρων αποφάσισε στη συνεδρίασή της στις 7 Σεπτεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Θα ανοίξει δηλαδή μόλις ανέβει στο Βήμα ο κ. Δαβάκης και θα κλείσει μόλις κατέβει από το Βήμα ο κ. Σπίρτζης.

Υπάρχει κάποια αντίρρηση επ’ αυτών;

**ΠΟΛΛΟΙ ΒΟΥΛΕΥΤΕΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Καλείται στο Βήμα ο εισηγητής της Νέας Δημοκρατίας κ. Αθανάσιος Δαβάκης για δεκαπέντε λεπτά.

Παρακαλώ να ανοίξει το σύστημα εγγραφής.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Νέα Δημοκρατία προσεγγίζει το ζήτημα της κύρωσης της από 9 Αυγούστου πράξης νομοθετικού περιεχομένου για τη λειτουργία της ΕΥΠ με βάση τέσσερις αρχές.

Η πρώτη αφορά στη θωράκιση της εθνικής μας ασφάλειας. Η Εθνική Υπηρεσία Πληροφοριών παίζει κρίσιμο ρόλο στην πρόβλεψη, στην αποτροπή και στην αντιμετώπιση απειλών, όπως άλλωστε φάνηκε και κατά τη διάρκεια των υβριδικών επιχειρήσεων στον Έβρο. Στο πλαίσιο αυτό και με αφορμή τις κορώνες που έχουν επικρατήσει στις τοποθετήσεις της Αντιπολίτευσης, είναι σημαντικό να υπογραμμίσουμε το γεγονός ότι η άρση του απορρήτου και η παρακολούθηση της δραστηριότητας προσώπων με τεχνικά μέσα είναι αναγκαία και διαδεδομένη διαδικασία συλλογής πληροφοριών, που χρησιμοποιείται από μυστικές υπηρεσίες και διωκτικές αρχές σε όλο τον κόσμο συμπεριλαμβανομένων και των φιλελεύθερων δυτικών δημοκρατιών στις οποίες είμαστε ενταγμένοι.

Ενδεικτική είναι η διαπίστωση που έκαναν τον Απρίλιο του 2005 ο τότε Υπουργός Δικαιοσύνης των Ηνωμένων Πολιτειών Αλμπέρτο Γκονζάλες και ο Διευθυντής του FBI Ρόμπερτ Μιούλερ κατά τη διάρκεια ακρόασής τους στην Επιτροπή Πληροφοριών της Αμερικανικής Γερουσίας, λέγοντας ότι η άρση του απορρήτου είχε μέχρι τότε παίξει ρόλο σε κάθε έρευνα που σχετιζόταν με την καταπολέμηση της τρομοκρατίας.

Δεύτερη αρχή, με βάση την οποία προσεγγίζουμε τη σημερινή συζήτηση είναι η υπεράσπιση του δικαιώματος της ιδιωτικότητας. Η επιχειρησιακή αστοχία της παρακολούθησης του κινητού τηλεφώνου του κ. Ανδρουλάκη ανέδειξε την ανάγκη για θεσμικές παρεμβάσεις στη λειτουργία της Εθνικής Υπηρεσίας Πληροφοριών.

Ανταποκρινόμενη σε αυτή την ανάγκη και λαμβάνοντας υπ’ όψιν την κρισιμότητα της αποστολής της Εθνικής Υπηρεσίας Πληροφοριών, η Κυβέρνηση δημοσίευσε στις 9 Αυγούστου την πράξη νομοθετικού περιεχομένου την οποία σήμερα επεξεργαζόμαστε, που επιφέρει δύο βασικές αλλαγές στη λειτουργία της υπηρεσίας.

Αρχικά προβλέπει ότι πριν από τον διορισμό του διοικητή είναι απαραίτητο να ληφθεί η γνώμη της Ειδικής Μόνιμης Επιτροπής Θεσμών και Διαφάνειας της Βουλής, διευρύνοντας με αυτόν τον τρόπο την κοινοβουλευτική εποπτεία της ΕΥΠ και μετατρέποντας σε πολιτικά συμμετοχική μια διαδικασία που μέχρι σήμερα βρισκόταν, δεν μπορούμε να το κρύψουμε, στον σκληρό πυρήνα της εκτελεστικής εξουσίας. Η ρύθμιση αυτή μας τοποθετεί πιο μπροστά σε σχέση με άλλες φιλελεύθερες δημοκρατίες, όπως το Ηνωμένο Βασίλειο, η Γαλλία, η Γερμανία όπου η επιλογή των επικεφαλής των μυστικών υπηρεσιών είναι αποκλειστικό προνόμιο της εκτελεστικής εξουσίας.

Ταυτόχρονα, το άρθρο 2 της πράξης νομοθετικού περιεχομένου επαναφέρει την υποχρέωση της έγκρισης και από δεύτερο εξωτερικό εισαγγελέα, τον αρμόδιο εισαγγελέα εφετών κάθε αιτήματος της ΕΥΠ για άρση του απορρήτου ενός προσώπου. Η υποχρέωση αυτή, όπως όλοι γνωρίζουμε, προβλεπόταν στο άρθρο 5 του ν.3649/2008 από την ψήφισή του έως και το 2018, όταν η κυβέρνηση ΣΥΡΙΖΑ - ΑΝΕΛ προχώρησε στην κατάργηση του σχετικού εδαφίου με το άρθρο 25 παράγραφος 3 του ν.4531. Ο συνάδελφος και εισηγητής της Αξιωματικής Αντιπολίτευσης κ. Σπίρτζης εχθές στην επιτροπή ανέφερε τον λόγο, κάτι το οποίο επιβεβαιώνει τη δική μας επιλογή, διότι τελικώς αυτός ο λόγος και αυτή η πρακτική η οποία επί τέσσερα, πέντε χρόνια υπήρξε κατέστη αλυσιτελής.

Εδώ εύλογα μπορεί κάποιος να αναρωτηθεί ποιο είναι το όφελος αυτής της αλλαγής, γιατί απ’ ό,τι βλέπουμε η κατάργηση του δεύτερου εισαγγελέα δημιούργησε ένα θεσμικό κενό, αφαιρώντας μια ασφαλιστική δικλείδα από τη διαδικασία στάθμισης των αιτημάτων που αίρουν το απόρρητο της Εθνικής Υπηρεσίας Πληροφοριών.

Το άρθρο 2 της ΠΝΠ καλύπτει συνεπώς το κενό που προκάλεσε η προηγούμενη κυβέρνηση το 2018, με την τότε τροποποίηση της διαδικασίας έκδοσης των διατάξεων άρσης του απορρήτου, την αφαίρεση του δεύτερου εισαγγελέα.

Επιπροσθέτως και όπως ανέφερα στη συζήτηση στην επιτροπή καταθέτοντας μάλιστα και σχετικά κείμενα αλλοδαπών έννομων τάξεων, η ρύθμιση αυτή μας ευθυγραμμίζει και πάλι με τις διεθνείς καλές πρακτικές, καθώς η έγκριση των ενταλμάτων άρσης απορρήτου από εξωτερικούς δικαστικούς λειτουργούς συναντάται και σε χώρες όπως οι Ηνωμένες Πολιτείες και το Ηνωμένο Βασίλειο.

Εν αντιθέσει με τα όσα ισχυρίζονται, ορισμένα κόμματα της Αντιπολίτευσης, οι δύο αυτές διατάξεις δεν αποτελούν φυσικά το τέλος της μεταρρυθμιστικής προσπάθειας της Κυβέρνησης στο πεδίο του συστήματος πληροφοριών. Έχω την άποψη ότι υπάρχει αρκετός δρόμος προς αυτή την κατεύθυνση.

Όπως μας διαβεβαίωσε χθες ο αρμόδιος Υπουργός Επικρατείας, μετά το πέρας των εργασιών της εξεταστικής επιτροπής και με βάση τα ευρήματα αυτής, η Κυβέρνηση θα προχωρήσει σε έναν ολιστικό εκσυγχρονισμό της Εθνικής Υπηρεσίας Πληροφοριών. Στο πλαίσιο μάλιστα αυτού προτίθεται να μελετήσει και όλες τις προτάσεις που έχουν κατατεθεί ή που θα κατατεθούν από τα άλλα κόμματα.

Η τρίτη αρχή, είναι η προστασία του απορρήτου για την οποία, λόγω της ιδιότητάς μου και ως Προέδρου της Επιτροπής Εξοπλιστικών Προγραμμάτων, επιτρέψτε μου να έχω μία ιδιαίτερη άποψη και ευαισθησία, αν θέλετε. Εν αντιθέσει με όσα λέγονται ή υπονοούνται το τελευταίο διάστημα, με αυτή τη συγκεκριμένη περιρρέουσα ατμόσφαιρα, το απόρρητο έχει θεσμοθετηθεί για να προστατέψει τις πηγές, τις μεθόδους, τους ανθρώπους και τους διαύλους συλλογής επεξεργασίας, ανάλυσης και διανομής των πληροφοριών.

Η μεταπολιτευτική μας κουλτούρα έχει καταστήσει την Εθνική Υπηρεσία Πληροφοριών, με το βεβαρημένο παρελθόν του έκνομου παρελθόντος, κάτι συνώνυμο με την άρνηση, το κακό, το παράνομο, τη διασπάθιση -αν θέλετε- και τη διαστρέβλωση των δημοκρατικών απόψεων και ελευθεριών. Και πιστεύω ότι ήρθε η στιγμή να υπάρξει μία καινοτόμος δράση πάνω σε αυτή την υπηρεσία και θα υπάρξει.

Τέταρτη αρχή, που διαμορφώνει την οπτική μας, είναι η ανάγκη η πολιτική ηγεσία της χώρας και ειδικά ο Πρωθυπουργός να λαμβάνουν έγκαιρη και έγκυρη ενημέρωση που να έχει συνάφεια με τις πληροφοριακές τους απαιτήσεις και τις στρατηγικές ανάγκες. Αν κάποιος επικεντρωθεί στην ουσία της επιχειρηματολογίας της Αντιπολίτευσης, αφαιρώντας από αυτήν τις κορώνες, τα ρητορικά πυροτεχνήματα και τα πονηρά υπονοούμενα δυστυχώς, θα δει ότι αυτή χαρακτηρίζεται εξ ολοκλήρου από αδυναμία διαχωρισμού μεταξύ του ρόλου του Πρωθυπουργού ως χρήστη ή αποδέκτη των διαβαθμισμένων πληροφοριακών προϊόντων της ΕΥΠ και του ρόλου του επόπτη του κύκλου της συλλογής, της επεξεργασίας και της διανομής των πληροφοριών.

Ως ο κυριότερος λήπτης αποφάσεων του πολιτικού μας συστήματος και αρμόδιος για την ανάπτυξη μιας ολιστικής στρατηγικής εθνικής ασφάλειας, που συνδυάζει το σύνολο των διαθέσιμων κρατικών εργαλείων και δομών, ο Πρωθυπουργός πρέπει να μπορεί να κατευθύνει το σύστημα πληροφοριών, να θέτει ερωτήματα και να καθορίζει τις πληροφοριακές απαιτήσεις και προτεραιότητες, με βάση έναν συγκεκριμένο εθνικό σχεδιασμό.

Στο πλαίσιο αυτό είναι πιστεύω σημαντικό όλες οι πολιτικές παρατάξεις να συμφωνήσουμε, ξεπερνώντας τις αγκυλώσεις που ανέφερα προηγουμένως και την αναζήτηση του πρόσκαιρου πολιτικού οφέλους, στην παραμονή της ΕΥΠ στην αποκλειστική αρμοδιότητα του Πρωθυπουργού.

Με βάση τις ανωτέρω τέσσερις αρχές τα κριτήρια με τα οποία πρέπει να κρίνουμε το περιεχόμενο της υπό κύρωση πράξης νομοθετικού περιεχομένου είναι τα ακόλουθα: Πρώτον, διαφυλάττει την επιχειρησιακή ικανότητα της Εθνικής Υπηρεσίας Πληροφοριών να επιτύχει την αποστολή της; Πιστεύω, ναι! Καθώς και η επαναφορά του δεύτερου εξωτερικού εισαγγελέα και η ακρόαση του διοικητή στην Επιτροπή Θεσμών της Βουλής αποτελούν σημαντικές δικλείδες ασφαλείας για την ακεραιότητα των διαδικασιών και όχι εμπόδια στη λειτουργία τους.

Δεύτερον, ενισχύουν αυτές οι δύο παρεμβάσεις το σεβασμό των ατομικών δικαιωμάτων; Πιστεύω, πως ναι! Και οι δύο αυτές ρυθμίσεις αποτελούν μηχανισμούς εξωτερικού ελέγχου και εξισορροπημένης στάθμισης των εσωτερικών διαδικασιών και κριτηρίων της υπηρεσίας.

Τρίτον, προστατεύουν το απόρρητο των πηγών, των μεθόδων και των διαδικασιών της Εθνικής Υπηρεσίας Πληροφοριών; Πιστεύω και πάλι, πως ναι! Τόσο ο εξωτερικός εισαγγελέας όσο και η Επιτροπή Θεσμών και Διαφάνειας της Βουλής καλύπτονται από δέσμευση απορρήτου και διαθέτουν μεθόδους προστασίας του πληροφοριακού υλικού που συλλέγουν, που λαμβάνουν, που διαχειρίζονται.

Τέταρτον, συνεισφέρουν στην ορθολογικότερη λήψη αποφάσεων στον τομέα της εθνικής ασφάλειας; Και πάλι, ναι! Οι διατάξεις, που περιέχονται στην πράξη νομοθετικού περιεχομένου που συζητούμε, αφορούν τον μηχανισμό εποπτείας της ΕΥΠ και δεν διαταράσσουν τη δυνατότητα του Πρωθυπουργού να παρέχει άμεση καθοδήγηση στην υπηρεσία σχετικά με τις πληροφοριακές του απαιτήσεις και προτεραιότητες.

Κυρίες και κύριοι συνάδελφοι, η Νέα Δημοκρατία, η παράταξη που αποδεδειγμένα έχει ταχθεί και τάσσεται καθημερινά υπέρ της προστασίας και της εθνικής ασφάλειας των συνόρων μας και των εθνικών συμφερόντων της χώρας είναι επίσης η παράταξη που έμπρακτα σέβεται και υπερασπίζεται -και προσωπικά ο Πρωθυπουργός, ο Κυριάκος Μητσοτάκης- τους θεσμούς, τη διαφάνεια, τις δημοκρατικές διαδικασίες, αλλά και τα ατομικά δικαιώματα.

Το σχέδιο νόμου που κρατούμε σήμερα στα χέρια μας κυρώνει μια πράξη νομοθετικού περιεχομένου που αποτελεί ένα άμεσο και σημαντικό βήμα προς την κατεύθυνση της ενίσχυσης, του εκσυγχρονισμού και της λειτουργικής ακεραιότητας της Εθνικής Υπηρεσίας Πληροφοριών.

Για τους λόγους αυτούς έχω τη φιλοδοξία ότι πρέπει να τύχει θετικής ανταπόκρισης από όλες τις πτέρυγες της Βουλής, δεδομένου ότι το επιχείρημα, το οποίο συνήθως υπάρχει εκ μέρους της Αντιπολίτευσης, είναι έωλο και θα έλεγα και διάτρητο σε σχέση με τη λογική και τις συγκεκριμένες απόψεις, τις οποίες ανέφερα στην ομιλία μου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο γενικός εισηγητής του ΣΥΡΙΖΑ, ο συνάδελφος κ. Χρήστος Σπίρτζης.

**ΧΡΗΣΤΟΣ ΣΠΙΡΤΖΗΣ:** Σας ευχαριστώ, κύριε Πρόεδρε.

Κύριε Πρόεδρε, αγαπητοί και αξιότιμοι κυρίες και κύριοι συνάδελφοι, σήμερα συζητάμε μία ΠΝΠ που βγήκε τις πρώτες ημέρες του σκανδάλου της αποκάλυψης της παράνομης και όχι της νόμιμης, γιατί και οι ορισμοί έχουν τη σημασία τους, παρακολούθησης του κ. Ανδρουλάκη από την κατ’ όνομα Εθνική Υπηρεσία Πληροφοριών, στην πραγματικότητα από την ΚΥΠ του κ. Μητσοτάκη.

Καταλαβαίνουμε όλοι ότι είναι μια προσχηματική νομοθετική πρωτοβουλία ενταγμένη στην προπαγάνδα Μητσοτάκη του δεύτερου, για να είμαστε με όλη τη μεγαλοπρέπεια που προσπαθεί να επιδείξει ο άνθρωπος που άλλαξε -και τα λέγαμε από την πρώτη μέρα, κύριε Γεραπετρίτη- τον νόμο του επιτελικού κράτους και τον πολιτειακό χαρακτήρα του πώς λειτουργεί η Κυβέρνηση και του πώς λειτουργεί το κράτος, με την ενός ανδρός αρχή και όλες τις αρμοδιότητες που πήρε ο Μητσοτάκης ο δεύτερος επάνω του και αφορούν τον Τύπο, αφορούν την ΕΥΠ, αφορούν τη νομοθετική πρωτοβουλία των Υπουργών, αφορούν το τι διαχειριστικά κάνει κάθε Υπουργείο που για να το κάνει πρέπει να πάρει έγκριση από το Μαξίμου.

Τι έχει, λοιπόν, η ΠΝΠ μετά από όλα αυτά που έχουν αποκαλυφθεί; Έχει ότι θα έρχεται ο διοικητής, τον ορίζετε στη Βουλή, στην Επιτροπή Θεσμών και Διαφάνειας όχι για τη σύμφωνη γνώμη, να το γνωρίζουμε. Αυτό είναι το πρώτο. Και το δεύτερο που έχει είναι να υπάρχει δεύτερος εισαγγελέας, όταν γνωρίζετε, το είπαμε και χθες στην επιτροπή, ότι καταργήθηκαν οι δύο εισαγγελείς έπειτα από αίτημα που είχε η Εισαγγελία Εφετών και γι’ αυτό έμεινε ο ένας εισαγγελέας να είναι εισαγγελέας εφετών. Δεν διασφαλίζετε τίποτα και τρεις εισαγγελείς να βάλετε δεν διασφαλίζετε τίποτα.

Σας έχουμε καταθέσει και το ΚΙΝΑΛ και εμείς, παρ’ ότι προσπαθεί να υποβαθμιστεί αυτό το θέμα, πολύ συγκεκριμένες προτάσεις. Κατέθεσε προτάσεις εδώ που αυτό το Βήμα ο Πρόεδρός μας πριν λίγες μέρες στη συζήτηση των πολιτικών Αρχηγών, να τις επαναλάβουμε. Είναι αλλαγές που κάνατε εσείς συνάδελφοι της Νέας Δημοκρατίας, δεν έπασχε το σύστημα πάντα. Είναι αλλαγές που κάνατε εσείς με τροπολογίες βράδυ, νύχτα. Η επιλογή του διοικητή λες και η Νέα Δημοκρατία δεν είχε πτυχιούχο να βάλει, δεν είχε έναν άνθρωπο που είχε δίπλωμα ή πτυχίο. Αλλάξατε τον νόμο για να βάλετε κάποιον που δεν είχε, με ό,τι σημαίνει αυτό. Άρα, να αλλάξουμε τον νόμο, κύριε Γεραπετρίτη, σήμερα, για το πώς επιλέγεται ο διοικητής της ΕΥΠ, να έχει αυξημένη αρμοδιότητα η Επιτροπή Θεσμών και Διαφάνειας και να παίζει ρόλο και η ΑΔΑΕ, να είναι κατάλληλος σε γνώσεις, σε σπουδές.

Δεύτερη πρόταση, ενίσχυση της ΑΔΑΕ σε προσωπικό και εξοπλισμό. Αν σας ενδιέφερε, θα προσπαθούσατε αντί να βάζετε τα ΚΕΤΥΑΚ, που τα είχατε θεσπίσει σε τροπολογία, να έχει η ΑΔΑΕ ένα εργαστήριο σε συνεργασία με τα πολυτεχνεία της χώρας και τα τμήματα πληροφορικής, για να υπάρχει και στη Βουλή και στους Βουλευτές και τους δημοσιογράφους και στον ελληνικό λαό ένα εργαστήριο ή πέντε, έξι εργαστήρια για να ελέγχουμε τα δήθεν -που τα καταγγέλλετε τώρα- παράνομα λογισμικά. Άρα, ενίσχυση της ΑΔΑΕ.

Τρίτη πρόταση, αντικατάσταση του εισαγγελέα εφετών που υπογράφει με δικαστικό συμβούλιο.

Τέταρτη πρόταση, κατάργηση του ΚΕΤΥΑΚ, ενός στεγανού φορέα μέσα στην ΕΥΠ. Εσείς το θεσπίσατε, με δικό του προϋπολογισμό. Δεν δίνουν λογαριασμό σε κανέναν, όπως και η «ομάδα Μητσοτάκη» στην ΕΥΠ δεν έδινε λογαριασμό σε κανέναν για τη δράση της.

Επιστροφή των διακοσίων πενήντα στελεχών που διώξατε με υποχρεωτική μετάταξη. Δεν έχει γίνει ποτέ αυτό στη Μεταπολίτευση, δηλαδή να πάρει κάποιος διακόσια πενήντα στελέχη από μια υπηρεσία και υποχρεωτικά να τα μετατάξει αλλού. Το κάνατε στην ΕΥΠ.

Άλλη πρόταση, ο ορισμός της έννοιας «εθνικοί λόγοι», για να μην υπάρχει ένα σύστημα σαν κι αυτό που εσείς φτιάξατε στη ΕΥΠ και να λέει «εθνικούς λόγους» ό,τι του κατέβει στο κεφάλι ή όποιος ενοχλεί τον Μητσοτάκη τον δεύτερο και το καθεστώς Μητσοτάκη να είναι οι «εθνικοί λόγοι».

Να επανέλθει η διάταξη -πολύ σημαντικό αυτό και να θυμηθείτε πότε το αλλάξατε, με ποια τροπολογία- της ενημέρωσης όποιου παρακολουθείτε και δεν υπάρχει εύρημα από την ΑΔΑΕ. Γιατί το αλλάξατε αυτό; Δεν ξέρετε ότι έχουν καταδικαστεί χώρες, όπως η Ουγγαρία που την ακολουθείτε κατά βήμα στην πολιτική της;

Κύρια πρόταση, απαγορεύσεις των παράνομων λογισμικών. Γιατί δεν το φέρνετε; Είναι κανείς που διαφωνεί εδώ μέσα ή απ’ έξω;

Όλα αυτά, κύριε Γεραπετρίτη, σας τα είπαμε και εμείς, σας τα είπε ο κ. Καστανίδης και άλλα κόμματα της Αντιπολίτευσης. Τι μας είπατε στην επιτροπή; Ότι περιμένετε το πόρισμα της εξεταστικής. Για να κάνουμε μία συζήτηση μην αμελήσουμε το τι θα πει η εξεταστική.

Μάλιστα! Εμείς θα χαιρετίζαμε το να γίνετε ξαφνικά θεσμολάγνοι και να σεβαστείτε την εξεταστική, αν σεβαστείτε εσείς την εξεταστική και αν ήσασταν πάντα έτσι. Γιατί όλες οι διατάξεις που έχετε φέρει για την ΕΥΠ και προκάλεσαν τον εσμό Μητσοτάκη του δεύτερου είναι διατάξεις που ήρθαν με τροπολογία και της ΑΔΑΕ.

Αφού ήσασταν θεσμολάγνοι και είστε και περιμένετε το πόρισμα της εξεταστικής, γιατί δεν απαντήσατε σε μία ερώτηση, σε μία επίκαιρη ερώτηση προς τον Μητσοτάκη τον δεύτερο, είτε αυτές που έκανα εγώ όταν στείλατε τα μηνύματα του «Predator» για τις αποκαλύψεις της ΕΦΣΥΝ, για τις παρακολουθήσεις πολιτών, για το φακέλωμά τους και την καταγραφή του ιδεολογικού τους υπόβαθρου, όπως έλεγαν τα σήματα της ΕΥΠ, για την παρακολούθηση δωδεκάχρονου προσφυγόπουλου, δημοσιογράφου, του δικηγόρου του. Γιατί δεν απαντήσατε στις υπόλοιπες επίκαιρες ερωτήσεις που έχουμε καταθέσει για την ΕΥΠ, για την υπόθεση Κουκάκη, για την υπόθεση Ανδρουλάκη; Γιατί δεν το κάνατε, αφού είστε θεσμολάγνοι;

Δεν απαντάτε και δεν θέλετε να νομοθετήσετε τις προφανείς προτάσεις που καταθέτουμε, γιατί το κέντρο παρακολουθήσεων ήταν ενιαίο και ήταν το Μαξίμου, ΕΥΠ παρακολουθήσεις με το λογισμικό «Predator». Πού τα λέτε αυτά; Πόσο ακόμη θα υποβαθμίσετε τη νοημοσύνη του πολίτη και τη δική μας;

Για να δούμε λοιπόν πόσο ασύνδετα είναι. Ο κ. Κουκάκης παρακολουθούνταν από την ΕΥΠ και όταν έκανε αίτημα στην ΑΔΑΕ για να μάθει αν παρακολουθείται, ξεκίνησε η παρακολούθησή του με «Predator», από ό,τι αποκαλύφθηκε στη συνέχεια.

Στον κ. Ανδρουλάκη στάλθηκε το ίδιο μήνυμα με τον κ. Κουκάκη και όταν δεν μπορούσε να παρακολουθηθεί με «Predator», τον παρακολούθησε η ΕΥΠ.

Και σε μένα -δεν ξέρουμε για την ΕΥΠ ακόμη- στάλθηκαν δυο μηνύματα «Predator», όταν ασχολήθηκα, έβγαζα ανακοινώσεις, κατέθεσα επίκαιρη ερώτηση στον Πρωθυπουργό, Μητσοτάκη τον δεύτερο, προκειμένου να απαντήσει σε αποκαλύψεις για τον τρόπο λειτουργίας της ΕΥΠ, για να μάθει με ποιους μιλούσαμε στην ΕΥΠ, για να παρακολουθήσει τι έλεγα με τον Πρόεδρο του ΣΥΡΙΖΑ, τι λέγαμε στις συσκέψεις, τι λέγαμε στο τηλέφωνο. Ήταν το ίδιο μήνυμα που είχε αποσταλεί και στον κ. Κουκάκη και στον κ. Ανδρουλάκη.

Τι νομίζετε ότι είναι η ΕΥΠ και το «Predator»; Καφενεία; Δηλαδή είπε ο ένας καφετζής στον απέναντι «μου τελείωσαν τα λεμόνια, φέρε μου λίγα»; Δηλαδή έχουμε μια αλληλουχία παρακολουθήσεων από την ΕΥΠ και το «Predator» και αλληλοσυμπλήρωση και είναι τυχαία, σε τρεις ανθρώπους που έχουν διαφορετικά πεδία ενασχόλησης, από διαφορετικά κόμματα οι δύο ή και οι τρεις μάλλον, γιατί απ’ ό,τι ξέρω τον κ. Κουκάκη πήγατε να τον προσλάβετε δημοσιογράφο στο Υπουργείο Παιδείας. Δεν έχετε προσλάβει κανέναν δημοσιογράφο του ΣΥΡΙΖΑ ή του ΚΙΝΑΛ.

Άρα μη μας λέτε ότι είναι ασύνδετα. Είναι ένα το κέντρο. Αν η εντολή δινόταν από τη ΕΥΠ ή από το Μαξίμου, δικό σας πρόβλημα ήταν. Την ΕΥΠ τη διαλύσατε, την κάνατε «ΚΥΠ Μητσοτάκη». Διώξατε διακόσια πενήντα στελέχη. Βάλατε κομματικούς σας σε κρίσιμες θέσεις. Και όταν έφυγε ο κ. Κοντολέων, κάποιους από αυτούς τους απομακρύνατε.

Για να δούμε τώρα πόσο θεσμολάγνοι είστε. Ζητάει η Αντιπολίτευση ή μέρος της να ενημερωθεί. Κύριε Γεραπετρίτη, πρέπει να μας πείτε αυτά. Πρέπει να μας πείτε γιατί χθες έγινε μια συζήτηση για τις αρμοδιότητές σας και προφανώς είχατε δίκιο. Ως προς το επιτελικό κράτος, μας λέγατε ότι είστε οργανωτικά τέλειο κράτος. Ποιος είναι τελικά αρμόδιος για την ΕΥΠ; Ο κ. Μητσοτάκης ο δεύτερος, εσείς ή ο Υφυπουργός που βάζετε στη θέση του κ. Δημητριάδη;

Αν σήμερα παρακολουθείται ο κ. Σκανδαλίδης, που βλέπω μπροστά μου, η ΕΥΠ θα ενημερώσει τον κ. Μητσοτάκη, εσάς ή τον κ. Μπρατάκο; Και θα το πείτε μετά μεταξύ σας ή το κάνετε αυτό για να χάνεται η μπάλα στο χάος του επιτελικού κράτους; Τι δομή είναι αυτή; Ούτε οι δήμοι με τις περιφέρειες στα όμβρια δεν έχουν τέτοια επικάλυψη αρμοδιοτήτων…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κανέναν πολιτικό δεν θα ενημερώσει η ΕΥΠ…

**ΧΡΗΣΤΟΣ ΣΠΙΡΤΖΗΣ:** Εσείς οι άριστοι! Ούτε μηχανικοί από τη Γερμανία να ήσασταν. Και ερχόμαστε στον κ. Ανδρουλάκη…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Γιατί να ενημερωθεί;

**ΧΡΗΣΤΟΣ ΣΠΙΡΤΖΗΣ:** Γιατί να ενημερωθεί, ε; Γιατί να ενημερωθεί που παρακολουθείται πολιτικός εκλεγμένος από τον ελληνικό λαό; Γιατί; Λογικό είναι! Αυτοί είσαστε! Αυτοί είσαστε. Ντροπή σας!

(Χειροκροτήματα από την πτέρυγα του ΣΥΡΙΖΑ)

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Είστε ασύντακτος και με ασύντακτη σκέψη…

**ΧΡΗΣΤΟΣ ΣΠΙΡΤΖΗΣ:** Το λέτε κιόλας εδώ μέσα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λιβανέ, σας παρακαλώ.

(Διαμαρτυρίες από την πτέρυγα του ΣΥΡΙΖΑ)

**ΧΡΗΣΤΟΣ ΣΠΙΡΤΖΗΣ:** Και πάμε στον κ. Ανδρουλάκη.

Διαρρέετε ότι ο φάκελος, λέει, οι φάκελοι, οι παρακολουθήσεις της ΕΥΠ διαγράφησαν, γιατί αναβαθμίστηκε το σύστημα. Είναι δυνατόν να τα λέτε αυτά στον ελληνικό λαό; Υπάρχει σύστημα πληροφορικής, πόσο μάλλον της Εθνικής Υπηρεσίας Πληροφοριών, πόσο μάλλον με τις εταιρείες που αυτή συνεργάζεται ή με κρίσιμους φορείς, που θα αναβαθμίσει το σύστημά του και θα χάσει τα προηγούμενα αρχεία του; Σε ποιους τα λέτε αυτά; Πού σπουδάσατε εσείς; Θα ξεχάσουμε και αυτά που ξέρουμε;

Και σώθηκε, λέει, ένα αρχείο, ένα έγγραφο μάλλον, όχι ένα αρχείο, που το υπογράφει ο κ. Κοντολέων -λογικό- η κ. Βλάχου, η Εισαγγελέας, λογικό. Μας λέγατε ότι έχουν υπογράψει έξι, επτά. Έχει υπογράψει και η δεύτερη υποδιευθύντρια της ΕΥΠ, τρεις δηλαδή, όχι έξι. Η υποδιευθύντρια της ΕΥΠ είναι υπεύθυνη για το οργανωμένο έγκλημα.

Γιατί, κύριε Γεραπετρίτη, που είστε υπεύθυνος για τα οργανωτικά της ΕΥΠ, υπογράφει η υπεύθυνη για το οργανωμένο έγκλημα την παρακολούθηση του κ. Ανδρουλάκη για εθνικούς λόγους;

(Χειροκροτήματα από την πτέρυγα του ΣΥΡΙΖΑ)

Γιατί; Γιατί δεν υπογράφει ο άλλος υποδιευθυντής, που είναι υπεύθυνος για τους εθνικούς λόγους; Τόσο στεγανή η ομάδα της «ΚΥΠ Μητσοτάκη», τόσο απόλυτη ευθυγράμμιση.

Επειδή είστε θεσμολάγνοι, θέλω να σας κάνω μία ερώτηση. Θα ασχοληθώ με αυτό στη δευτερομιλία μου.

Η ΕΥΠ κάνει προμήθειες για άλλα Υπουργεία; Είναι κάτι που απασχολεί οργανωτικά την ΕΥΠ αυτές τις μέρες. Κάνει προμήθειες σε άλλα Υπουργεία; Παίρνει εξοπλισμό μια διεύθυνσή της, δηλαδή, για να τον πάει στο Υπουργείο Μεταφορών, στο Υπουργείο Άμυνας ή αλλού; Θέλουμε απάντηση. Είναι πολύ σοβαρό, γιατί μπορεί να είναι πηγές που χρηματοδότησαν το «Predator» ή άλλο παράνομο λογισμικό. Θέλουμε απάντηση.

Αγαπητοί συνάδελφοι της Κυβέρνησης Μητσοτάκη, δεν σας πιστεύει κανείς, διότι λέτε συνέχεια ψέματα. Είπε ο κ. Κοντολέων στην Επιτροπή Θεσμών και Διαφάνειας –και το ανεχτήκατε εσείς- ότι δεν παρακολουθείται κανένας πολιτικός στη χώρα μας, ενώ παρακολουθούνται όλοι. Και το ξέρετε καλά. Και υπάρχει ανησυχία στη δική σας παράταξη για το ποιοι παρακολουθούνται.

Διασύρατε τη χώρα. Συνεχώς διασύρετε τη χώρα. Δεν έχει απασχολήσει ποτέ η χώρα μας τα διεθνή μέσα μαζικής ενημέρωσης για θέματα κράτους δικαίου και δημοκρατίας. Ποτέ. Μόνο με τον Μητσοτάκη τον δεύτερο.

Κάνατε την ΕΥΠ «μαγαζάκι» σε μία περίοδο κρίσιμη για τα εθνικά μας θέματα. Ασχολείται όλη η χώρα με το τι παρακολουθήσεις κάνατε στο εσωτερικό στους πολιτικούς σας αντιπάλους και δεν ξέρατε ούτε πού είναι οι πρόσφυγες στα σύνορά μας. Μας λέγατε ότι δεν μπορούσατε να τους εντοπίσετε με θερμοκάμερες. Και το «άριστο» επιτελικό κράτος έχει τουλάχιστον τρία μέλη της Κυβέρνησης, τον Μητσοτάκη τον δεύτερο, τον κ. Γεραπετρίτη και τον κ. Μπρατάκο, που είναι υπεύθυνοι για την ΕΥΠ.

Αγαπητοί συνάδελφοι της Νέας Δημοκρατίας, η ΠΝΠ σήμερα αποτελεί προσβολή στο Κοινοβούλιο, τον ελληνικό λαό, τη δημοκρατία και δείχνει το μεγάλο θράσος που έχετε σε σχέση με την προπαγάνδα που θέλετε να συνεχίσετε να ακολουθείτε μέχρι τέλους. Αν και δεν είναι μακριά το τέλος.

Επειδή έχουν πάρει χαμπάρι όλοι ότι ο Μητσοτάκης ο δεύτερος είναι ο Όρμπαν ο Β΄ στην Ευρώπη και επειδή εμείς δεν θα παίξουμε με τη δημοκρατία, το κράτος δικαίου, τα ανθρώπινα δικαιώματα, τις διεθνείς συμβάσεις, κάνουμε μια τελευταία έκκληση στους Βουλευτές της Νέας Δημοκρατίας. Διότι μέχρι τώρα η ευθύνη ήταν ο Μητσοτάκης ο δεύτερος. Από δω και πέρα, όσον αφορά την παράταξη που ήθελε να απενοχοποιηθεί για τα πολιτικά λάθη και τις «μαύρες» σελίδες της ιστορίας που υπήρχαν πριν τη Μεταπολίτευση, σήμερα αν συνεχίσετε να δέχεστε αυτή την κατάσταση, είστε υπόλογοι και εσείς και συνεχίζετε την ιστορική ευθύνη της παράταξής σας για τις «γκρίζες» σελίδες της ελληνικής πολιτικής ιστορίας και σήμερα. Αλλά αυτό δεν είναι ανεκτό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει το σύστημα ηλεκτρονικής εγγραφής.

Καλείται τώρα στο Βήμα ο ειδικός αγορητής από το ΠΑΣΟΚ - Κίνημα Αλλαγής, ο συνάδελφος κ. Χαράλαμπος Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, θα αφήσω τη συζήτηση για την αλήθεια σχετικά με τις παρακολουθήσεις στην εξεταστική επιτροπή, που συνεδριάζει παραλλήλως με την Ολομέλεια. Δικαιούμαι, όμως, εξ αρχής να κάνω ένα πολιτικό σχόλιο.

Ο κύριος Πρωθυπουργός στη Διεθνή Έκθεση Θεσσαλονίκης είπε τα εξής: « Ο κ. Ανδρουλάκης εργαλειοποιεί την υπόθεση των υποκλοπών. Μου θυμίζει αντιδράσεις της δεκαετίας του 1980. Ζω ένα deja vu. Και γίνεται ένα κόμμα διαμαρτυρίας».

Αυτή είναι πολιτική απρέπεια, διότι το να απευθύνεται ο θύτης, που αναγνώρισε ότι έχει κάνει σφάλμα, που ζήτησε την παραίτηση δύο συνεργατών του, που διακήρυξε στην αρχή ότι θέλει άπλετο φως στην υπόθεση, στον παρακολουθούμενο, στο θύμα του και να λέει ότι «εργαλειοποιείς την υπόθεση» είναι πολιτική απρέπεια, πολιτική προπέτεια. Και συνδέεται απολύτως με τη στάση την οποία κρατάει η κυβερνητική πλειοψηφία στην υπόθεση. Οχυρώνονται πίσω από το απόρρητο.

Δεν υπάρχει επίκληση του απορρήτου στην Επιτροπή Θεσμών και Διαφάνειας κατά τον νόμο του κράτους, δηλαδή κατά τον Κανονισμό της Βουλής. Καμμία! Επί απορρήτου διαδικασίας δεν συγχωρείται επίκληση απορρήτου, διότι τότε καταργείται ο κοινοβουλευτικός έλεγχος της Επιτροπής Θεσμών και Διαφάνειας επί της ΕΥΠ.

Φαντάζεστε, ο καθένας από εμάς να είχε τη δυνατότητα, εάν δεν ήμασταν Βουλευτές, να προσέρχεται στην Επιτροπή Θεσμών και Διαφάνειας, που έχει τον κοινοβουλευτικό έλεγχο επί της Εθνικής Υπηρεσίας Πληροφοριών, και να λέει σε απόρρητη διαδικασία ότι «με δεσμεύει το απόρρητο, δεν λέω τίποτα».

Υπάρχουν και οι δηλώσεις προβεβλημένου στελέχους της Νέας Δημοκρατίας ότι θα τιμωρηθούν με κάθειρξη, γιατί έχουν ποινικές ευθύνες αν μιλήσουν, κάποιοι που οφείλουν να μιλήσουν. Πού; Έναντι της Επιτροπής Θεσμών και Διαφάνειας ή της εξεταστικής.

Και φυσικά, όλα αυτά δένουν με ό,τι ανέκραξε προ ολίγου Βουλευτής της Νέας Δημοκρατίας ότι «και γιατί να ενημερώνεται ο Ανδρουλάκης ή οποιοσδήποτε άλλος;».

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν είπα αυτό.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Αυτό είναι το πλαίσιο μέσα στο οποίο κινείται η Κυβέρνηση για να διαφωτίσει όσους υπέστησαν θύματα παρακολουθήσεων και να διαφωτίσει επίσης τον ελληνικό λαό.

Ευρισκόμενη η Κυβέρνηση σε πολύ δύσκολη θέση εξαιτίας της θύελλας που ξέσπασε από τις παρακολουθήσεις, στις αρχές Αυγούστου, ανακοινώνει ότι θα προχωρήσει σε έκδοση πράξης νομοθετικού περιεχομένου με την οποία θα κάνει διορθωτικές κινήσεις στο θεσμικό πλαίσιο, προκειμένου να γίνει ακεραία, όπως είναι ο τίτλος του συζητούμενου νομοσχεδίου, η λειτουργία της Εθνικής Υπηρεσίας Πληροφοριών.

Και το ανακοινώνει, διότι κάτι πρέπει να κάνει για να βγει από τη θύελλα της κατακραυγής; Ανακοινώνει ότι όταν θα διορίζεται εφεξής ο διοικητής της Εθνικής Υπηρεσίας Πληροφοριών θα διατυπώνεται προηγουμένως η γνώμη της Επιτροπής Θεσμών και Διαφάνειας. Και δεύτερον, ότι δεύτερος εισαγγελέας εφετών θα δίδει έγκριση στην εισαγγελική διάταξη για την άρση του απορρήτου του αρμοδίου για την ΕΥΠ εισαγγελέως.

Ήκουσε ο Θεός και βεβαίως ο λαός και η αγαλλίαση εφανερώθη στο πρόσωπό τους από κοινού!

Πρόκειται για πράξη νομοθετικού περιεχομένου που είναι άνευ σημασίας. Επιθυμώ να είμαι κομψός, να μην πω τίποτε άλλο. Άνευ σημασίας! Διότι θα διατυπώσει γνώμη η Επιτροπή Θεσμών και Διαφάνειας.

Γιατί χρησιμοποιείτε, κύριοι, την κυβερνητική πλειοψηφία ως πλυντήριο των αποφάσεών σας; Διότι ήδη ο Πρωθυπουργός ανακοίνωσε την απόφασή του ότι ο κ. Δεμίρης τοποθετείται στην Επιτροπή Θεσμών και Διαφάνειας. Ποια χρεία έχει να καλέσετε την κυβερνητική πλειοψηφία; Διότι η κυβερνητική πλειοψηφία συναινεί στην Επιτροπή Θεσμών και Διαφάνειας. Για ποιον λόγο το κάνετε αυτό;

Αυτή την σπουδαία τομή, μας ζητά σήμερα η Κυβέρνηση να την ψηφίσουμε. Δηλαδή, αφού ο Πρωθυπουργός ανακοινώνει την επιθυμία του να τοποθετήσει συγκεκριμένο πρόσωπο στην Εθνική Υπηρεσία Πληροφοριών, καλεί και τους Βουλευτές της πλειοψηφίας να συναινέσουν στην άποψή του. Θα είχε ενδιαφέρον αν συναινούσε ο κ. Παφίλης.

Και το δεύτερο, όπως είπα, είναι η έγκριση από εισαγγελέα εφετών. Σπουδαία πράγματα!

Μέχρι και σήμερα μπορούμε να διορθώσουμε συνολικά το θεσμικό πλαίσιο. Έχουμε τον χρόνο. Γιατί, ξέρετε, ακόμη και οι παρακολουθήσεις της ΕΥΠ δεν είναι βέβαιο ότι έχουν εξουσιοδοτημένο πλαίσιο για να συμβαίνουν. Είναι ως συνήθως οι γονατογραφίες της Κυβέρνησης της Νέας Δημοκρατίας. Αν μου δώσει χρόνο μετά ο Πρόεδρος της Βουλής, θα εξηγήσω. Σας το λέω, κύριε Υπουργέ, ότι πρέπει να προσέξετε ιδιαιτέρως. Δεν είναι βέβαιο ότι υπάρχει θεσμικό πλαίσιο για τις παρακολουθήσεις από την Εθνική Υπηρεσία Πληροφοριών. Θα σας το εξηγήσω μετά. Γι’ αυτό είναι και απολύτως επείγον να γίνουν δεκτές οι προτάσεις τις οποίες θα παρουσιάσουμε σήμερα.

Εμείς, λοιπόν, κύριοι συνάδελφοι της πλειοψηφίας, που «εργαλειοποιούμε την υπόθεση των υποκλοπών», σήμερα σας προτείνουμε συγκεκριμένη δέσμη ιδεών. Δεν έχω την παραμικρή αμφιβολία ότι θα τις δεχθείτε.

Η πρώτη πρόταση την οποία κάνουμε είναι ότι η διάταξη του αρμόδιου εισαγγελέα της Εθνικής Υπηρεσίας Πληροφοριών για την άρση του απορρήτου σε περίπτωση λόγων εθνικής ασφαλείας, πρέπει να εγκρίνεται όχι από εισαγγελέα εφετών, αλλά από τριμελές δικαστικό συμβούλιο εφετών. Η έγκριση, λοιπόν, θα δίδεται από τριμελές δικαστικό συμβούλιο εφετών, όπως ακριβώς συμβαίνει και σε όλες τις άλλες περιπτώσεις παρακολουθήσεων, πλην των λόγων εθνικής ασφαλείας. Διέρρευσε ποτέ τίποτα από τριμελές δικαστικό συμβούλιο στους άλλους τομείς παρακολουθήσεων, όταν πρόκειται για τη διακρίβωση εγκλημάτων ή όταν άλλες υπηρεσίες του δημοσίου ζητούν διέρρευσε ποτέ τίποτα; Όχι. Για να διασκεδάσω τα ερωτήματά ορισμένων συναδέλφων.

Θα πρέπει, λοιπόν, πρώτη πρόταση, η έγκριση για την εισαγγελική διάταξη του αρμοδίου για την ΕΥΠ εισαγγελέως να δίδεται από τριμελές δικαστικό συμβούλιο εφετών. Είναι πολύ ασφαλέστερη εγγύηση το συλλογικό αυτό μικρό όργανο για τη διαφάνεια των διαδικασιών και για την τήρηση της νομιμότητας.

Μπορεί να τεθεί ένα θέμα. Αν υπάρχει εξαιρετικά επείγουσα συνθήκη, τι θα συμβεί; Ό,τι συμβαίνει με τις αποφάσεις του Τριμελούς Δικαστικού Συμβουλίου, όταν πρόκειται για άλλη κατηγορία εγκλημάτων, να αρθεί το απόρρητο των επικοινωνιών. Δηλαδή, αν έχουμε εξαιρετικά επείγουσα περίπτωση, εκτελείται άμεσα η διάταξη του αρμόδιου για την ΕΥΠ εισαγγελέως, με την υποχρέωση όμως εντός τριών ημερών να ζητήσει εκ των υστέρων την έγκριση του Τριμελούς Δικαστικού Συμβουλίου. Εάν φυσικά το τριμελές δικαστικό συμβούλιο μέσα σε τρεις μέρες μετά το αίτημα του αρμόδιου για την ΕΥΠ εισαγγελέα διαφωνήσει, τότε βεβαίως παύει η νόμιμη παρακολούθηση, η νόμιμη συνακρόαση, η νόμιμη επισύνδεση.

Πρόταση δεύτερη. Τι γίνεται με τους Βουλευτές και Ευρωβουλευτές; Εδώ έχουμε παρακολουθήσεις Βουλευτών και Ευρωβουλευτών αποδεδειγμένα. Μέχρι τώρα δεν υπάρχει καμμία πρόβλεψη στη νομοθεσία μας για τα μέλη του Εθνικού Κοινοβουλίου και του Ευρωκοινοβουλίου. Καμμία πρόβλεψη. Η πρότασή μας είναι ότι δεν μπορούμε να αγνοήσουμε τη Βουλή, όταν πρόκειται να δοθεί άδεια για περιορισμό Βουλευτή ή Ευρωβουλευτή. Δεν μπορούμε να την αγνοήσουμε. Το ορίζει αυτό κατηγορηματικά το Σύνταγμα στο άρθρο 62. Το άρθρο 62 ορίζει ότι «κατά τη διάρκεια της βουλευτικής περιόδου δεν μπορεί να διώκεται, να φυλακίζεται ούτε καθ’ οιονδήποτε άλλον τρόπο να περιορίζεται Βουλευτής, παρά μόνο με άδεια του Σώματος». Ο περιορισμός δεν είναι μόνο να κινείσαι σε συγκεκριμένο, ορισμένο χώρο. Μια από τις πιο δυναστικές μεθόδους περιορισμού ενός ανθρώπου είναι η παρακολούθηση των επικοινωνιών του. Άρα, θέλει άδεια του Σώματος.

Θα ερωτούσε κανείς: Και θα μπορούσαμε για τους λόγους εθνικής ασφαλείας να απευθυνθούμε στη Βουλή και να ακολουθήσουμε την τυπική διαδικασία περί άρσης της ασυλίας των Βουλευτών; Εν ουδεμία περιπτώσει. Πώς θα μπορούσε, λοιπόν, να γίνει αυτό γρήγορα, αλλά και με θεσμική εγγύηση της παρουσίας της Βουλής; Διάταξη για άρση του απορρήτου από τον αρμόδιο εισαγγελέα για την ΕΥΠ, έγκριση από το τριμελές δικαστικό συμβούλιο και μόνο σύμφωνη γνώμη του Προέδρου της Βουλής. Μονοπρόσωπα. Ο Πρόεδρος της Βουλής πρέπει να συναινέσει. Αυτό για τις περιπτώσεις των Βουλευτών και Ευρωβουλευτών.

Θυμίζω ότι το πρωτόκολλο 7 περί ευρωπαϊκών ασυλιών παρέχει την ίδια προστασία προς τον εθνικό Βουλευτή εντός των ορίων της επικρατείας του. Άρα, ό,τι αφορά τους Βουλευτές κατά το άρθρο 62 αφορά και τους Ευρωβουλευτές. Συνεπώς, συναίνεση του Προέδρου της Βουλής επί Βουλευτών και Ευρωβουλευτών, όταν πρόκειται να αποφασιστεί άρση του απορρήτου, αφού έχει προηγηθεί η εισαγγελική διάταξη του αρμόδιου για την ΕΥΠ εισαγγελέα και η έγκριση από το τριμελές δικαστικό συμβούλιο.

Εγώ θα ήθελα προσωπικά να είναι και ο πρόεδρος της ΑΔΑΕ μαζί με τον Πρόεδρο της Βουλής. Υπάρχει ένα θεωρητικό νομικό ζήτημα που έχει βάση. Εάν βάλουμε και τον πρόεδρο της ΑΔΑΕ για μένα είναι απολύτως αποδεκτό. Ωστόσο, τίθεται, όπως άρχισα να λέω, το ερώτημα μήπως υπάρξει κάποια στιγμή σύγκρουση συμφερόντων. Δηλαδή, ο πρόεδρος της ΑΔΑΕ δώσει την συναίνεση ή δεν δώσει τη συναίνεσή του μαζί με τον Πρόεδρο της Βουλής και αργότερα θα κληθεί να ελέγξει κάποιες υποθέσεις ως ελεγκτική αρχή. Αυτό μπορεί να είναι μια εσωτερική σύγκρουση συμφερόντων. Γι’ αυτό ακριβώς το κρατώ και λέω ότι θα μπορούσαμε να το υπερβούμε. Πάντως, σε κάθε περίπτωση χρειάζεται η σύμφωνη γνώμη μετά την απόφαση του τριμελούς δικαστικού συμβουλίου, του Προέδρου της Βουλής, εάν πρόκειται περί άρσης του απορρήτου Βουλευτή ή Ευρωβουλευτή.

Τρίτον. Ο διορισμός του διοικητή της ΕΥΠ, σε τέτοιες συνθήκες κολάσεως και κρίσης, θεσμικής εκτροπής, αμφισβήτησης της νομιμότητας της λειτουργίας της Εθνικής Υπηρεσίας Πληροφοριών, θα έπρεπε να μας οδηγεί στο συμπέρασμα ότι πρέπει να γίνεται μετά από διακομματική συνεννόηση. Κέρδος για τη χώρα θα είναι, όπως είναι για πολλές ευρωπαϊκές χώρες που οι αρμόδιες κοινοβουλευτικές επιτροπές έχουν αποφασιστικό ρόλο στη λειτουργία και τον έλεγχο της ΕΥΠ. Γι’ αυτό ακριβώς και προτείνουμε ο διορισμός του διοικητή της Εθνικής Υπηρεσίας Πληροφοριών να γίνεται με διατύπωση γνώμης από την Επιτροπή Θεσμών και Διαφάνειας, η οποία όμως γνώμη είναι αποτέλεσμα ισχυρής πλειοψηφίας των τριών πέμπτων των μελών της Επιτροπής Θεσμών και Διαφάνειας.

Τέταρτη πρόταση. Η διάταξη του αρμόδιου για την ΕΥΠ εισαγγελέως πρέπει να είναι πλήρης κατά περιεχόμενο. Για να το εξηγήσω. Σήμερα στη νομοθεσία μας υπάρχει ένα κενό. Κακώς. Όταν αποφασίζει να εκδώσει τη διάταξη ο αρμόδιος για την ΕΥΠ εισαγγελέας, προκειμένου να αρθεί το απόρρητο των επικοινωνιών ενός πολίτη, υπάρχει μόνο το διατακτικό. Υπάρχει ένας φάκελος, υποτίθεται, από πίσω, αλλά στην απόφαση στην εισαγγελική διάταξη είναι μόνο το δια ταύτα, να αρθεί το απόρρητο των επικοινωνιών του Καστανίδη.

Αυτό είναι κολοσσιαίο λάθος. Θα πρέπει να ορίσουμε ότι υπάρχει πληρότητα στοιχείων στην εισαγγελική διάταξη και αυτό σημαίνει όνομα αυτού που πρόκειται να παρακολουθηθεί, πλήρης αιτιολογία της παρακολούθησης, ποιος είναι ο λόγος για τον οποίο επικαλούμαστε διακινδύνευση εθνικής ασφάλειας, να εξηγεί δηλαδή ο αρμόδιος εισαγγελέας για την ΕΥΠ, τι τον ωθεί στην απόφαση αυτή. Δεν είναι δημόσια αυτή η εισαγγελική διάταξη. Καλύπτεται από το πέπλο του απορρήτου. Αφού καταγράψει την πλήρη αιτιολογία του αιτήματος για άρση του απορρήτου επικοινωνιών ενός πολίτη, πρέπει να τεκμηριώνει και τον σεβασμό της αρχής της αναλογικότητας, δηλαδή ότι για την εξυπηρέτηση πολύ μεγάλου σκοπού, που εξηγείται, ποιος είναι προηγουμένως, το επαχθές μέτρο για την άρση της παρακολούθησης αναλογεί προς τον σκοπό. Πρέπει να υπάρχει, λοιπόν, μια τεκμηρίωση της αρχής της αναλογικότητας.

Αυτή η τέταρτη πρόταση μάς οδηγεί στην πέμπτη. Η εισαγγελική διάταξη και το βούλευμα, σύμφωνα με την πρότασή μας, του τριμελούς συμβουλίου εφετών, επιδίδονται εντός είκοσι τεσσάρων ωρών στον πρόεδρο της Αρχής Διασφάλισης του Απορρήτου των Επικοινωνιών και η κοινοποίηση περιλαμβάνει όλα τα στοιχεία που πριν περιέγραψα ότι ενυπάρχουν στην εισαγγελική διάταξη. Δηλαδή ο πρόεδρος της Αρχής Διασφάλισης του Απορρήτου των Επικοινωνιών γνωρίζει και την αιτιολογία, εξαιτίας της οποίας ζητείται η άρση του απορρήτου των επικοινωνιών ενός πολίτη για λόγους εθνικής ασφαλείας και γνωρίζει και την τεκμηρίωση της αρχής της αναλογικότητας. Με αυτόν τον τρόπο ο πρόεδρος της ΑΔΑΕ μπορεί ουσιαστικά να ελέγξει, όταν χρειαστεί, την Εθνική Υπηρεσία Πληροφοριών για τον τρόπο με τον οποίο λειτουργεί, όταν θίγονται συνταγματικά δικαιώματα, ατομικά δικαιώματα πολύ κρίσιμα για την ανθρώπινη αξιοπρέπεια, για τον άνθρωπο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Και αν διαφωνεί ο πρόεδρος της ΑΔΑΕ σε σχέση με το περιεχόμενο;

**ΠΡΟΕΔΡΕΥΩΝ (Νικήτας Κακλαμάνης):** Μην κάνουμε διάλογο, παρακαλώ. Ήδη ο χρόνος έχει περάσει.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Δεν ορίζεται από την πρότασή μου, τι κάνει ο πρόεδρος της ΑΔΑΕ στην περίπτωση που συμφωνεί ή διαφωνεί. Ο πρόεδρος της ΑΔΑΕ ελέγχει. Αυτό το οποίο έχει πολύ μεγάλη σημασία είναι ότι ο πρόεδρος της ΑΔΑΕ, όταν προφανώς προκύψει κάποιο θέμα και ελέγξει τα στοιχεία της αιτιολογίας, αυτό μπορεί να το συμπεριλάβει στην έκθεσή του και μπορεί επίσης να ενημερώσει και τον Πρόεδρο της Βουλής, όπως ορίζεται μέχρι τώρα από τη διάταξη, και τους Αρχηγούς των κομμάτων. Άρα, είναι πολύ κρίσιμο για τον ουσιαστικό έλεγχο, τον οποίον ασκεί ο πρόεδρος της ΑΔΑΕ επάνω στις αποφάσεις περί νομίμου επισυνδέσεως.

Η έκτη πρόταση είναι ότι μετά τη λήξη της άρσης του απορρήτου, η ΑΔΑΕ πρέπει να έχει τη διακριτική ευχέρεια να ενημερώνει αυτούς που εθίγησαν, όταν αυτοί που παρακολουθήθηκαν δεν είχαν καμμία εμπλοκή στους λόγους για τους οποίους έγινε η άρση απορρήτου ή σε γεγονότα που έχουν σχέση με την άρση του απορρήτου.

Τέλος, η έβδομη πρόταση: Θα πρέπει να ορίζεται με σαφήνεια στον νόμο ποια είναι η έννοια του όρου «εθνική ασφάλεια». Ποια είναι η έννοια του όρου αυτού; Έχουμε αποφάσεις δύο δικαστηρίων, του Ευρωπαϊκού Δικαστηρίου Δικαιωμάτων του Ανθρώπου και του Δικαστηρίου της Ευρωπαϊκής Ένωσης. Μάλιστα, πρόσφατα το Δικαστήριο της Ευρωπαϊκής Ένωσης νομολόγησε, αποφάσισε ποιος είναι ο όρος «εθνική ασφάλεια», ποια είναι η έννοια της εθνικής ασφάλειας. Να μείνουμε μόνο στην απόφαση του Δικαστηρίου της Ευρωπαϊκής Ένωσης; Θα σας έλεγα ιδού πεδίον δόξης λαμπρόν, αν ο καθένας έχει να συνεισφέρει και άλλες ιδέες.

Τι ορίζει ενδεικτικά το Δικαστήριο της Ευρωπαϊκής Ένωσης για τον όρο «εθνική ασφάλεια»; Εάν ετοιμάζεται ο Υπουργός Επικρατείας να μου πει ότι αυτή είναι υπόθεση, η οποία δεν αφορά παρακολουθήσεις, θα του απαντήσω ότι η απόφαση του δικαστηρίου είναι επί του όρου «εθνική ασφάλεια», δηλαδή για το συγκεκριμένο θέμα. Λέει, λοιπόν, το Δικαστήριο της Ευρωπαϊκής Ένωσης ότι η εθνική ασφάλεια …

**ΠΡΟΕΔΡΕΥΩΝ (Νικήτας Κακλαμάνης):** Κύριε Καστανίδη, πρέπει λίγο να δείτε και το ρολόι απέναντι.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Σας ευχαριστώ για την ανοχή σας, κύριε Πρόεδρε. Τελειώνω.

Η εθνική ασφάλεια προσβάλλεται κατά το Δικαστήριο της Ευρωπαϊκής Ένωσης όταν –πρώτον- παρακωλύεται η λειτουργία των κρατικών θεσμών και των βασικών δημοσίων υπηρεσιών. Δεύτερον, όταν δημιουργείται κίνδυνος για την επιβίωση του πληθυσμού. Τρίτον, όταν δημιουργείται κίνδυνος σοβαρής διαταραχής των εξωτερικών σχέσεων της χώρας. Τέταρτον, όταν δημιουργείται κίνδυνος για την ειρηνική συνύπαρξη των λαών. Πέμπτον, όταν δημιουργείται κίνδυνος από την προσβολή των στρατιωτικών συμφερόντων της χώρας. Είναι δείκτες αυτοί. Μπορούμε να προσθέσουμε και άλλους; Βεβαίως, αλλά ανοίγω τη συζήτηση με την πρότασή μας να αποσαφηνιστεί ο ορισμός του περιεχομένου «εθνική ασφάλεια».

Κύριε Πρόεδρε, ευχαριστώ πολύ για την ανοχή σας. Οι προτάσεις μας είναι και άλλες και ελπίζω να ακουστούν. Δεν είμαι τόσο αισιόδοξος.

Στη συνέχεια στη δευτερολογία μου θα σας πω, κύριε Υπουργέ, ποιος είναι ο κίνδυνος ο οποίος υπάρχει ακόμη και τώρα -εκτός αν μου δώσει τώρα τον λόγο ο Πρόεδρος- για το θεσμικό πλαίσιο που αφορά τις παρακολουθήσεις από την Εθνική Υπηρεσία Πληροφοριών. Θέλετε να το κάνω τώρα, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Επειδή ο Υπουργός με ενημέρωσε ότι θα μιλήσει μετά το πέρας των ομιλητών, νομίζω ότι χρησιμότερο είναι να κρατήσετε τη δευτερολογία σας για τότε. Αν θέλετε να την κάνετε τώρα, εγώ σας δίνω τον χρόνο, αλλά δεν θα πρέπει να ακούσετε τον Υπουργό και να απαντήσετε;

**ΧΑΡΑΛΑΜΠΟΣ ΚΑΣΤΑΝΙΔΗΣ:** Εντάξει, κύριε Πρόεδρε, θα το κάνω μετά.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η συνάδελφος κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Η προσπάθεια συγκάλυψης αυτού του πραγματικά δυσώδους τοπίου που ήλθε στην επιφάνεια με την αποκάλυψη των υποθέσεων των υποκλοπών που αποκτούν πια χαρακτηριστικά χιονοστιβάδας, εξελίσσεται σε διάφορα επίπεδα. Από τη μια βέβαια είναι η απροκάλυπτη προσπάθεια της Κυβέρνησης να συσκοτίσει την έρευνα με τις διάφορες μεθοδεύσεις και στην εξεταστική επιτροπή, με τον αποκλεισμό μαρτύρων, με την επίκληση του απορρήτου, που ενισχύεται με την επιστράτευση πρωτοκλασάτων στελεχών της Νέας Δημοκρατίας που εξαπολύουν προειδοποιητικές βολές προς αδρανοποίηση όποιου διανοείτο να μιλήσει, να βγάλει κάτι απ’ αυτά στη φόρα, αλλά και από τον ίδιο τον Πρωθυπουργό που κρατάει σταθερό το τέμπο στους ρυθμούς της συγκάλυψης, αναπαράγοντας αυτήν την ίδια γνωστή επιχειρηματολογία περί απορρήτου και στη συνέντευξή του στη ΔΕΘ.

Από την άλλη, επιχειρείται μια πιο έντεχνη, πιο μελετημένη προσπάθεια συγκάλυψης για να διασωθεί όχι μόνο το κύρος της Κυβέρνησης, αλλά του ίδιου του αστικού κράτους και των μηχανισμών του.

Σ’ αυτήν την κατεύθυνση κινείται και η σημερινή κατάθεση της πράξης νομοθετικού περιεχομένου για δήθεν μέτρα και αλλαγές που συμβάλλουν στη μεγαλύτερη διαφάνεια και ενισχύουν –υποτίθεται- τη λογοδοσία της ΕΥΠ, αλλά και η όλη συζήτηση που έχει αναπτυχθεί από τη Νέα Δημοκρατία, αλλά σ’ αυτήν την κατεύθυνση ενισχύεται τόσο από τον ΣΥΡΙΖΑ όσο και το ΠΑΣΟΚ, που στην πραγματικότητα καλλιεργεί αυταπάτες για τη δυνατότητα εκδημοκρατισμού της ΕΥΠ και άλλων αντίστοιχων μηχανισμών του αστικού κράτους, ενώ στην ουσία η όλη αυτή συζήτηση γύρω από τους μηχανισμούς που θα μπορούσαν να θωρακίσουν τις εγγυήσεις που θα μπορούσαν να εφαρμοστούν σ’ αυτούς τους μηχανισμούς, οδηγεί στην πραγματικότητα στο να θωρακιστούν ακόμα περισσότερο οι μηχανισμοί αυτοί και κυρίως να γίνει πιο ισχυρή η επιχειρηματολογία για να γίνει αποδεκτό αυτό που ονομάζεται ως νόμιμο πλαίσιο των υποκλοπών.

Η όλη συζήτηση για τα θεσμικά και νομοθετικά κενά, τα λάθη και τις αοριστίες και παραλείψεις που υποτίθεται ευθύνονται για τις χρόνιες παθογένειες της ΕΥΠ και γενικότερα της κρατικής λειτουργίας, στην πραγματικότητα επιχειρεί να μην συζητηθεί η ταμπακιέρα, να μην συζητηθεί ποια είναι η πραγματική αποστολή και ποια είναι τα ταξικά συμφέροντα που υπηρετεί το σημερινό αστικό κράτος και άρα κατ’ επέκταση αντίστοιχο χαρακτήρα θα έχουν και οι μηχανισμοί του.

Όταν, λοιπόν, το κράτος υπηρετεί σταθερά και αποφασιστικά το δίκαιο του ισχυρότερου, τα συμφέροντα των μονοπωλιακών ομίλων σε βάρος του λαού και όταν θα νομοθετεί, θα παρακολουθεί, θα καταστέλλει, θα επιχειρεί να ενσωματώσει και να εκτονώσει τη λαϊκή δυσαρέσκεια. Γι’ αυτό παίρνει τα μέτρα του για να θωρακιστεί τόσο έναντι αυτών που θεωρεί ως διεθνείς ανταγωνιστές στις αγορές, αλλά κυρίως για να μην βρεθεί μπροστά στο μόνο που μπορεί πραγματικά να θέσει σε κίνδυνο την κυριαρχία του, το εργατικό λαϊκό κίνημα, το μόνο που μπορεί να οδηγήσει και στην ανατροπή του. Αυτή είναι, λοιπόν, η εθνική ασφάλεια που προασπίζεται το κεφάλαιο και για λογαριασμό αυτής λειτουργούν και οι διάφορες υπηρεσίες.

Για το ΚΚΕ, λοιπόν, είναι ξεκάθαρο ότι καμμία νομοθετική παρέμβαση δεν μπορεί να αλλάξει αυτόν τον χαρακτήρα της λειτουργίας της ΕΥΠ που αποτελεί από τη φύση της έναν αντιδραστικό μηχανισμό του αστικού κράτους. Υπάρχει και λειτουργεί για να υπερασπίζεται αυτήν την εθνική ασφάλεια που έχει ανάγκη το κεφάλαιο, δηλαδή τα συμφέροντα της αστικής τάξης ενάντια στους ανταγωνιστές της, αλλά και σταθερά ενάντια στον έναν και μοναδικό της εσωτερικό εχθρό, τον εχθρό λαό, καταπατώντας τα δικαιώματά του.

Οι όποιες αλλαγές προβάλλονται επιχειρούν στην πραγματικότητα να ντύσουν την αντιδραστική ΕΥΠ με το κύρος της δήθεν ανεξάρτητης δικαιοσύνης και τον μανδύα του δημοκρατικού ελέγχου που μπορεί τάχα να ασκεί η Βουλή. Στην πραγματικότητα όλες αυτές οι αλλαγές θωρακίζουν ακόμα περισσότερο τη δράση της ΕΥΠ και άλλων μηχανισμών της, όπως στην πραγματικότητα ευθαρσώς ομολογεί και η ίδια η Κυβέρνηση. Η τοποθέτηση του κυρίου Υπουργού χτες ήταν αποκαλυπτική, ότι στόχος θα πρέπει να είναι πώς από αυτήν τη διαδικασία θα πρέπει να ενισχυθεί ακόμη περισσότερο η δυνατότητα και το πλαίσιο για αυτό που ονομάζεται νόμιμες επισυνδέσεις.

Γι’ αυτό και ταυτόχρονα επιχειρείτε να συσκοτίσετε και τις ευθύνες σας για τη θέσπιση, συντήρηση και λειτουργία αυτού του άθλιου σκοτεινού και πολυπλόκαμου θεσμικού πλαισίου, με το οποίο γίνονται κόσκινο τα δικαιώματα του λαού για την προστασία του απορρήτου των επικοινωνιών και μέσω αυτού βέβαια και μια σειρά άλλα δικαιώματα και ελευθερίες του. Γιατί με αυτό το νομικό πλαίσιο είναι που έχετε οδηγήσει να είναι τελικά κανόνας η παραβίαση του απορρήτου και εξαίρεση μόνο η προστασία του.

Σε αυτήν σας την προσπάθεια βέβαια που κατά κύριο λόγο έχει σκοπό να βγει αλώβητο το ίδιο το σύστημα συμπαρασύρεται στο κρύψιμο κάτω από το χαλί και τις ευθύνες των άλλων κομμάτων, που όλοι μαζί με χέρια και με πόδια διαμορφώσατε αυτό το ασφυκτικό πλέγμα για τα λαϊκά δικαιώματα και ελευθερίες, ψηφίζοντας, στηρίζοντας και υλοποιώντας βεβαίως όσοι βρέθηκαν σε κυβερνητική θέση όλες αυτές τις αντιδραστικές ευρωπαϊκές οδηγίες, τους νόμους, τις διακρατικές συμφωνίες κ.λπ..

Άρα η όλη αυτή συζήτηση που προσπαθείτε να κάνετε για το νομικό πλαίσιο, καθεστώς Μητσοτάκη κ.λπ. αν το ψάξει κανείς καλύτερα, θα βρει πολλών άλλων σας τις υπογραφές και τα ονόματα που θα πρέπει να βαφτίσουν αυτό το αντιδραστικό και σκοτεινό θεσμικό πλαίσιο. Είστε βέβαια βαθιά νυχτωμένοι αν νομίζετε ότι με τέτοιου είδους μακιγιαρίσματα θα μπορέσετε να κρύψετε το αποκρουστικό πρόσωπο όλων αυτών των μηχανισμών και τις ευθύνες βέβαια που σας συνοδεύουν γι’ αυτές τις επιλογές.

Γιατί ιδιαίτερα η προσπάθεια που γίνεται σήμερα μέσω αυτής της πράξης νομοθετικού περιεχομένου σχεδόν αγγίζει τα όρια της αστειότητας. Γιατί ποιες είναι οι περιβόητες θεσμικές εγγυήσεις οι οποίες θα συμβάλουν στη μεγαλύτερη -λέτε- διαφάνεια και λογοδοσία της ΕΥΠ;

Στο πρώτο άρθρο της πράξης νομοθετικού περιεχομένου λέτε ότι για την ενίσχυση της λογοδοσίας της ΕΥΠ και της εποπτείας του Κοινοβουλίου αρκεί ο διορισμός του διοικητή της να περνάει μετά από γνώμη -ούτε καν δεσμευτική- της Επιτροπής Θεσμών και Διαφάνειας. Και βέβαια όταν μιλάμε για γνώμη της επιτροπής μιλάμε κατά κύριο λόγο για τη γνώμη της πλειοψηφίας, η οποία και θα αποφασίσει από κοινού βέβαια με την όποια κυβερνητική επιλογή. Και τώρα σοβαρολογείτε; Δηλαδή το κρίσιμο για να εξασφαλιστεί η λογοδοσία και η εποπτεία στην ΕΥΠ είναι να δώσουν γνώμη τα κόμματα για την εκλογή του διοικητή της, αλλά όταν στη συνέχεια καλείται εκείνος για να λογοδοτήσει για το έργο του να απαντήσει για καταγγελίες που γίνονται, τότε εκεί επικαλείστε το απόρρητο και ξαφνικά τα κόμματα χάνουν αυτήν τους την αρμοδιότητα να ελέγξουν, να κρίνουν υποτίθεται και να εποπτεύσουν αυτού του είδους τους μηχανισμούς. Εδώ δεν μιλάμε καν για φύλλο συκής. Μιλάμε για έναν προκλητικό εμπαιγμό και υποκρισία.

Όπως βέβαια και στο δεύτερο άρθρο, η δεύτερη θεσμική εγγύηση που νομοθετεί η πράξη νομοθετικού περιεχομένου, στην πραγματικότητα επιχειρείται να θωρακίσετε ακόμα περισσότερο αυτό που ονομάζεται «νόμιμες επισυνδέσεις», δηλαδή το άθλιο πλαίσιο των υποκλοπών, με τη βούλα του νόμου παραβίαση του δικαιώματος προστασίας της απόρρητης επικοινωνίας του λαού, στο οποίο τελικά έτσι κι αλλιώς όλοι συμφωνείτε, αλλά διαφοροποιείστε μόνο στο αν αυτή η παραβίαση θα μπορεί να αφορά και πολιτικά πρόσωπα ή όχι και σε ποιον βαθμό αυτό θα γίνεται. Γιατί μαζί θωρακίζετε αυτό το πλαίσιο, για να χρυσώσετε στον λαό το χάπι και να ανεχτεί ευκολότερα αυτόν τον δυσώδη βούρκο των παρακολουθήσεων.

Ουσιαστικά η διάταξη αυτή επαναφέρει παλαιότερη διάταξη που είχε καταργήσει η κυβέρνηση του ΣΥΡΙΖΑ, ώστε το αίτημα για την άρση του απορρήτου στις περιπτώσεις της εθνικής ασφάλειας να περνάει από δύο εισαγγελείς, έναν αυτόν που έχει αποσπαστεί στη ΕΥΠ και τον εισαγγελέα εφετών της έδρας που θα εγκρίνει το αίτημα για την άρση του απορρήτου. Ούτε, βέβαια, είναι αυταπόδεικτο πως η ύπαρξη δύο εισαγγελέων διασφαλίζει το πλαίσιο των υποκλοπών νόμιμων συνδέσεων για τα πολιτικά πρόσωπα και πολύ περισσότερο για το λαϊκό κίνημα, ούτε όμως θεωρούμε ότι πρόκειται σε τίποτα να εμποδίσει τη δυνατότητα που έχουν έτσι κι αλλιώς οι εισαγγελείς να δίνουν κατά κόρον άδεια για την άρση του απορρήτου των επικοινωνιών, όταν είναι κοινό μυστικό ότι αυτή τους η ευχέρεια είναι ευρύτατη.

Σε κάθε περίπτωση είτε με ένα, με δύο ή και με περισσότερους εισαγγελείς και με όσα επίπεδα δήθεν λειτουργικής και πραγματικής ανεξαρτησίας κι αν τους δοθούν σε σχέση με τα αιτήματα των νόμιμων επισυνδέσεων, αυτοί οι εισαγγελείς τι θα κληθούν να εφαρμόσουν; Δεν θα εφαρμόσουν αυτό το άθλιο νομικό σας πλαίσιο που δεν αλλάζει ούτε κατ’ ελάχιστο αυτό που τους λύνει τα χέρια, πατώντας στη συνταγματική κάλυψη μιας σκόπιμα και όχι τυχαία γενικής και αόριστης έννοιας όπως είναι αυτή της εθνικής ασφάλειας, όπως άλλες που προστίθενται στον κατάλογο από μια σειρά ευρωπαϊκές οδηγίες, το δημόσιο συμφέρον, την καταπολέμηση της τρομοκρατίας κ.λπ., οι οποίες χωρούν κάθε λογής ερμηνεία, για να μπορεί τελικά ο καθένας να βαφτίζεται ύποπτος και να γίνεται πράξη αυτό που με κάθε ευκαιρία φροντίζει να μας υπενθυμίζει ο κύριος Πρωθυπουργός ότι ουδείς εξαιρείται των παρακολουθήσεων;

Και βέβαια η έννοια «εθνική ασφάλεια» και σε όλα τα ευρωπαϊκά κράτη με βάση το δίκαιο, τις κατευθύνσεις αλλά και τα όρια των δικαστηρίων της Ευρωπαϊκής Ένωσης αποτελεί η επίκληση της εθνικής ασφάλειας ισχυρό και ικανό λόγο για να αίρεται το απόρρητο ακόμα και σε μαζική κλίμακα και προληπτικά χωρίς ειδική και σαφή αιτιολογία. Αυτό, λοιπόν, το πολυπλόκαμο και σκοτεινό πλαίσιο θα εφαρμόζουν οι εισαγγελείς -όσοι κι αν είναι- και μετά θα τους δίνετε και συγχαρητήρια από πάνω, γιατί κάνουν καλά τη δουλειά τους.

Η συζήτηση γι’ αυτό το νομικό πλαίσιο είναι που φωτίζει ακόμα περισσότερο τις ευθύνες όλων σας. Γιατί αυτό τελικά είναι που επιτρέπει στο κράτος, στις μυστικές υπηρεσίες, εγχώριες και ξένες, σε άλλους μηχανισμούς να κάνουν πραγματικά λάστιχο τα περιθώριά του προκειμένου να βαφτίζουν οποιονδήποτε ως απειλή για ό,τι μπορεί να κλονίσει τη δικτατορία του κεφαλαίου και του αστικού κράτους. Μάλιστα, είναι τέτοιο το μέγεθος της υποκρισίας σας που δεν καταργείτε ακόμη αυτή την απαράδεκτη διάταξη που νομοθετήσατε κυριολεκτικά νύχτα. Τότε, βέβαια, σας κρατούσε το χέρι του ΠΑΣΟΚ που σήμερα παραπονιέται και εξανίσταται γιατί δεν μπορεί να ενημερωθεί γι’ αυτό ο κ. Ανδρουλάκης. Όμως ούτε αυτό δεν φέρνετε προς κατάργηση, δηλαδή, αυτό που απαγορεύει στην πραγματικότητα στην ΑΔΑΕ τη δυνατότητα να ενημερώνετε όσους έπεσαν θύμα παρακολούθησης, όταν αυτό γίνεται με το πρόσχημα της εθνικής ασφάλειας.

Το ίδιο υποκριτική είναι όλη η συζήτηση αλλά και το να παριστάνετε τους δήθεν ανήξερους, τους ουδέτερους παρατηρητές, που αναζητούν τις υπόγειες διαδρομές των διαφόρων κατασκοπευτικών λογισμικών, όταν με ευρωενωσιακούς κανονισμούς και οδηγίες ενεργοποιήθηκαν τέτοιοι αντιδραστικοί μηχανισμοί στο όνομα της καταπολέμησης της λεγόμενης τρομοκρατίας και του ριζοσπαστισμού, όπως ο κανονισμός που νομιμοποιεί την ανάπτυξη και αγοραπωλησία κατασκοπευτικών λογισμικών που ψήφισε το Ευρωκοινοβούλιο του 2001 και που εκεί, αν ψάξετε, θα βρείτε την υπογραφή του ΠΑΣΟΚ που σήμερα βέβαια πέφτει θύμα αυτών των μηχανισμών.

Και, βέβαια, καθόλου αδιάφορες δεν άφησε όλες τις κυβερνήσεις η αξιοποίηση αυτού του είδους των κατασκοπευτικών λογισμικών για τα οποία και η σημερινή Κυβέρνηση όπως και οι προηγούμενες πραγματοποίησε έρευνα αγοράς. Πολλά ερωτήματα δημιουργούνται για το κατά πόσο αυτή η έρευνα αγοράς τελικά προχώρησε στην υπογραφή συμφωνιών.

Η θέση του ΚΚΕ είναι καθαρή. Όλο αυτό το σκοτεινό αντιδραστικό νομικό πλαίσιο που νομιμοποιεί τις παρακολουθήσεις και τις υποκλοπές και που ανοίγει τον δρόμο για να αξιοποιούνται τέτοιου είδους μηχανισμοί και από άλλου είδους οργανισμούς, θα πρέπει να καταργηθεί. Αυτή μας η θέση συνδέεται και με την απόρριψη όλου του πλαισίου που περιλαμβάνει τις κατευθυντήριες οδηγίες της Ευρωπαϊκής Ένωσης, όπως και όλων των συμφωνιών και πρωτοκόλλων που αφορούν τις διμερείς και διεθνείς συνεργασίες της χώρας μας με συμμαχίες και ξένες χώρες για την πραγματοποίηση αυτών των υποκλοπών. Αυτό το θεσμικό πλαίσιο δεν διορθώνεται παρά μόνο καταργείται, όπως μόνο το ΚΚΕ ξεκάθαρα υποστηρίζει.

Μόνο το ΚΚΕ είναι το μόνο κόμμα που έχει καταψηφίσει κάθε νόμο, κάθε οδηγία και κανονισμό της Ευρωπαϊκής Ένωσης που σ’ αυτή την κατεύθυνση περιορίζει λαϊκές ελευθερίες που ενισχύει τελικά το οπλοστάσιο της καταστολής του κράτους σας. Γι’ αυτόν τον λόγο είναι προφανές ότι θα καταψηφίσουμε και την παρούσα πράξη νομοθετικού περιεχομένου. Κυρίως, όμως, θα συνεχίσουμε να αναδεικνύουμε απευθυνόμενοι κυρίως προς τον λαό -γιατί εσείς γνωρίζετε και δεν έχουμε αυταπάτη ότι μπορούμε να σας πείσουμε για το διαφορετικό- ότι σε αυτό το πλαίσιο λειτουργίας του αστικού κράτους η ενίσχυση των μηχανισμών του σημαίνει να γίνεται ακόμα πιο αποτελεσματικό στο να προλαμβάνει να μη βρεθεί μπροστά σε οτιδήποτε μπορεί να θέσει σε κίνδυνο τη σταθερότητά του, με πρώτα και κύρια το εργατικό λαϊκό κίνημα που μπορεί να στοχεύσει στην ανατροπή της οικονομικής κυριαρχίας και εξουσίας του και του εσωτερικού κεφαλαίου και των διεθνών συμμάχων του.

Γι’ αυτό, λοιπόν, ο λαός όχι μόνο δεν πρέπει να ανέχεται αυτές τις άθλιες πρακτικές στο όνομα της προστασίας -υποτίθεται- της ασφάλειάς του που τελικά καταπατούν και υπονομεύουν τις ελευθερίες και τα δικαιώματά του αλλά κυρίως πρέπει να μπει μπροστά, να οργανώσει την αγωνιστική του δράση και τις πολιτικές του επιλογές ώστε να υλοποιήσει τους φόβους όλων αυτών που ευθύνονται για τη συστηματική υπονόμευση των δικαιωμάτων του. Να οργανώσει τη λαϊκή αντεπίθεση απέναντι στο κράτος των εκμεταλλευτών. Αυτό που σήμερα όχι μόνο τον εκμεταλλεύεται, τον εξαθλιώνει, τον σέρνει σε πολύ μεγάλους κινδύνους, αλλά χρησιμοποιεί και τον χαφιεδισμό για να παρεμποδίσει, να καταστείλει τις λαϊκές διεκδικήσεις και κινητοποιήσεις για να τον βάλει κυριολεκτικά στον γύψο. Μόνο έτσι θα ανοίξει ο δρόμος της ανατροπής όχι μόνο του σημερινού αντιδραστικού θεσμικού πλαισίου αλλά και του ίδιου του συστήματος που υπηρετεί, του ίδιου του αντιδραστικού αστικού κράτους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Αντώνιος Μυλωνάκης, ειδικός αγορητής από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Κυρίες και κύριοι συνάδελφοι, σήμερα στην Ολομέλεια συζητούμε για μία πράξη νομοθετικού περιεχομένου την οποία έφερε ο κύριος Υπουργός Επικρατείας, η Κυβέρνηση δηλαδή, γραμμένη στο πόδι στο γόνατο για ξεκάρφωμα, που λέει ο λαός μας. Η Ελληνική Λύση από την πρώτη στιγμή που μπήκε στη Βουλή, κύριε Υπουργέ, έθεσε έναν όρο ότι αυτά τα οποία πιστεύει, πρεσβεύει με εντιμότητα, καθαρή πολιτική σκέψη, λογική και έντιμο πολιτικό λόγο εάν συμφέρουν την κοινωνία και τον λαό, θα τα ψηφίζει. Εάν όχι, θα τα καταψηφίσει. Σας τα είπα και χθες κύριε Υπουργέ, μετά από μεγάλη συζήτηση την οποία είχαμε ως Κοινοβουλευτική Ομάδα και κυρίως με τον Πρόεδρο Κυριάκο Βελόπουλο, το στίγμα του οποίου το ακούσατε, το είδατε από την ομιλία του στη διάρκεια της συζήτησης των πολιτικών Αρχηγών. Η Εθνική Υπηρεσία Πληροφοριών δεν είναι κάτι το οποίο μπορεί να γίνει φέιγ βολάν και να συζητούμε όλα τα κρατικά μυστικά. Όμως για την πράξη νομοθετικού περιεχομένου αυτή καθαυτή σας καλέσαμε και χθες στην επιτροπή να την πάρετε πίσω. Υποσχεθήκατε, προς τιμήν σας, ότι σε μικρό χρονικό διάστημα -διότι είχαμε δίκιο απόλυτο σε αυτά τα οποία σας θέσαμε- θα φέρετε νόμο μετά από σοβαρή συζήτηση, να αλλάξουμε το θεσμικό πλαίσιο της Υπηρεσίας. Άρα, λοιπόν, προς τι αυτή η βιασύνη; Γιατί να βιαστούμε να φέρουμε μια πράξη νομοθετικού περιεχομένου η οποία δεν λέει τίποτα απολύτως; Επειδή εμείς δεν έχουμε μάθει να κοροϊδεύουμε τον εαυτό μας, ξανά σας καλούμε να πάρετε πίσω έστω και την τελευταία στιγμή αυτή την πράξη νομοθετικού περιεχομένου που φέρατε.

Διαβάζω από την επίσημη ιστοσελίδα της Εθνικής Υπηρεσίας Πληροφοριών: «Κύριος στόχος της Εθνικής Υπηρεσίας Πληροφοριών είναι η πρόληψη, η αποτροπή, η ανάσχεση και η εξουδετέρωση της κάθε κατασκοπευτικής και τρομοκρατικής απειλής με στόχο τη θωράκιση της χώρας και την προάσπιση των εθνικών συμφερόντων». Κατ’ αρχάς πρέπει να καταλάβουν όλοι εδώ ότι οι μυστικές υπηρεσίες, η μυστική μας υπηρεσία δεν είναι μια ανεξάρτητη αρχή. Μίλησα και με συναδέλφους Βουλευτές μήπως εγώ έκανα κάποιο λάθος, αλλά όλοι καταλαβαίνουμε ότι μιλούμε για μία ανεξάρτητη αρχή η οποία πρέπει να δώσει κάτι για να πάρει κάτι, να γίνουν ορισμένες διαδικασίες. Είναι ουσιαστικά οι κρυφές κυβερνήσεις, κυρίες και κύριοι συνάδελφοι. Είναι πιο ισχυρές και από τις εκλεγμένες κυβερνήσεις και καλυπτόμενες, κύριε Υπουργέ, πίσω από τον όρο «εθνική ασφάλεια» και «το απόρρητο» έχουν διαπράξει ανά τον κόσμο τα πιο φοβερά εγκλήματα.

Αυτές είναι οι μυστικές υπηρεσίες στο σύνολό τους. Όποιος πιστεύει ότι η πρώην Κρατική Υπηρεσία Πληροφοριών και, εν συνεχεία, Εθνική Υπηρεσία είναι διαφορετική από μια άλλη κρατική, μια άλλη υπηρεσία πληροφοριών, όπως τη MOSSAD, τη MI6, τη CIA κ.λπ., κάνει πολύ μεγάλο λάθος.

Να ξεκινήσουμε, λοιπόν, από αυτά τα απλά, διότι μάλλον καταλαβαίνω ότι ορισμένοι δεν έχουν συνειδητοποιήσει για τι πράγμα μιλάμε. Την ίδια στιγμή πρέπει να αναγνωρίσουμε ότι είναι χρέος όλων μας η Εθνική Υπηρεσία Πληροφοριών να διαφυλαχθεί σαν κόρη οφθαλμού. Γνωρίζουμε όλοι ότι χωρίς πληροφορίες καμμία κυβέρνηση δεν μπορεί να λειτουργήσει. Τα αυτιά και τα μάτια κάθε κυβέρνησης είναι η μυστική της υπηρεσία.

Όμως, η μυστική υπηρεσία της Ελλάδας, κυρίες και κύριοι, γιατί περί αυτού μιλάμε, πρέπει να είναι απαλλαγμένη από κάθε κομματική παρέμβαση. Γι’ αυτό, λοιπόν, και έχει ονομαστεί Εθνική Υπηρεσία Πληροφοριών. Ο στόχος είναι εθνικός και όχι κομματικός.

Το σκάνδαλο των υποκλοπών είναι διαχρονικό. Ακούω εδώ τον ΣΥΡΙΖΑ, το ΠΑΣΟΚ και κλαίνε, οδύρονται, σκίζουν τα ιμάτιά τους, λες και αυτοί, όταν ήταν κυβερνήσεις, δεν έκαναν τα ίδια. Ποιοι διορίζουν τους διοικητάς και τους υποδιοικητάς της Εθνικής Υπηρεσίας Πληροφοριών; Οι εκάστοτε κυβερνήσεις. Τι είναι αυτοί οι άνθρωποι; Είναι μετακλητοί υπάλληλοι. Τι, λοιπόν, αλλάζει;

Η ΠΝΠ που μας φέρνετε, κύριε Υπουργέ, λέει ότι θα πρέπει να υπάρχει έκφραση γνώμης από την Επιτροπή Θεσμών και Διαφάνειας. Μα, η σύμφωνη γνώμη είναι η κυβερνητική πλειοψηφία. Αν μέσα στην Επιτροπή Θεσμών και Διαφάνειας, που είμαστε δεκαεννιά άτομα, η πλειοψηφία είναι η Νέα Δημοκρατία, όποιον και να τις φέρει ο Υπουργός Επικρατείας και η Κυβέρνηση θα ψηφιστεί. Ας είναι και ο Κοντολέων. Ας είναι και αυτός ο τύπος ο περίεργος, που σας το είπα και ενώπιόν του. Εγώ δεν μιλάω ποτέ πίσω από την πλάτη κανενός. Ψάξατε πολύ να βρείτε αυτόν τον άνθρωπο; Μας φέρατε εδώ πέρα, στη Βουλή των Ελλήνων, να αλλάξουμε τον νόμο για να βάλουμε έναν περίεργο τύπο σαν τον Κοντολέοντα στην πιο σοβαρή υπηρεσία της πατρίδος μας; Μα, μόνο που τον βλέπεις, μόνο που τον ρωτάς και σου απαντάει, καταλαβαίνεις ότι αυτός ο άνθρωπος δεν κάνει ούτε για σεκιούριτι, που ήταν εκεί. Έπρεπε να τον αφήσετε εκεί πέρα να κάνει τη δουλειά του. Σας εξέθεσε, λοιπόν, και εκτεθήκατε.

Βεβαίως, εδώ πρέπει να πούμε, κύριε Υπουργέ, ότι μπήκαμε σε μια ατέρμονη διαδικασία από την οποία δεν πρόκειται να βγάλουμε τίποτα. Θα το δείτε.

Κατ’ αρχάς ξεκινώ από την Επιτροπή Θεσμών και Διαφάνειας, της οποίας είμαι μέλος και έχω την τιμή να εκπροσωπώ την Ελληνική Λύση. Βγάλαμε τίποτα; Όχι.

Όταν μπήκαμε στην ουσία, κύριε Υπουργέ, έλεγε απόρρητο και στο τέλος τσαντίστηκε κιόλας και έκλεισε και τα μπλοκάκια του και έβαλε και στην τσάντα μέσα τα βιβλία και ήταν έτοιμος να φύγει. Πού πας; Εσείς δεν λέτε, εμείς δεν λέμε όλοι ότι η ΕΥΠ λογοδοτεί μόνο στην Επιτροπή Θεσμών και Διαφάνειας, ότι δεν υπάρχει απόρρητο διότι η ίδια η Επιτροπή Θεσμών και Διαφάνειας μπορεί να γίνει προανακριτική επιτροπή ανά πάσα στιγμή; Το έχει πει και ο πρώην Υπουργός Δικαιοσύνης, ο κ. Καστανίδης, που είναι εδώ. Δεν υπάρχει απόρρητο μπροστά στην Επιτροπή Θεσμών και Διαφάνειας. Κι, όμως, το απόρρητο βγήκε μπροστά και δεν μάθαμε τίποτα.

Πάμε στην εξεταστική. Δεν θα μάθουμε τίποτα. Τίποτα. Κανένας μάρτυρας δεν θα πει ότι «εγώ έκανα αυτό» ή «γι’ αυτό τον λόγο ζήτησα να παρακολουθηθεί ο κ. Ανδρουλάκης ή ο Μυλωνάκης ή ο οποιοσδήποτε». Και, βέβαια, δεν θα φτάσει ποτέ στο κόκκαλο, στο διά ταύτα. Το γνωρίζει ο Πρωθυπουργός της χώρας;

Εδώ, λοιπόν, κυρίες και κύριοι, αφού άκουσα με πολλή προσοχή τα όσα ανέφερε ο κύριος Πρωθυπουργός στη Διεθνή Έκθεση Θεσσαλονίκης, στο Βελλίδειο, θα σας πω ορισμένα από αυτά για να καταλάβετε ότι είτε γνώριζε και τώρα, βεβαίως, δεν το λέει είτε κάνει τον μωρό και νομίζει ότι είμαστε κι εμείς βλαμμένοι.

Ακούστε: «Δεν είναι κανονικό να παρακολουθείται ένας πολιτικός Αρχηγός» είπε ο κύριος Πρωθυπουργός. Την ίδια στιγμή λέει ότι επί της αρχής κανείς δεν πρέπει να εξαιρείται. Άρα κανονικότατα μπορεί να παρακολουθείται ένας πολιτικός Αρχηγός. «Πρέπει να υπάρχουν αυστηρά φίλτρα για να διαταχθεί μια νόμιμη επισύνδεση». Άνθρωποι εξουσίας είναι αυτοί που θα τους πλησιάσουν για θέματα εθνικής ασφάλειας, δεν είναι οι υδραυλικοί και οι μανάβηδες. Πρόσεξε τώρα πώς φωτογραφίζει τον κ. Ανδρουλάκη. Και έρχεται και το αποκορύφωμα: «Η παρακολούθηση του κ. Ανδρουλάκη…» είπε ο κύριος Πρωθυπουργός «…ήταν και νόμιμη και τεκμηριωμένη. Όμως απαιτούσε περισσότερη πολιτική ευαισθησία». Τι σημαίνει αυτό;

Όταν λες ότι ήταν, κύριε Υπουργέ, τεκμηριωμένη, σημαίνει ή ότι γνώριζες ή ότι έμαθες εκ των υστέρων για ποιον λόγο παρακολουθείτο ο κ. Ανδρουλάκης και καλώς παρακολουθείτο ο κ. Ανδρουλάκης για θέματα εθνικής ασφαλείας. Γιατί ακούω ότι μπορεί να ήταν θέματα ενδοοικογενειακής βίας, μπορεί να ήταν παρακολούθηση της οικογενείας του, του ασύλου του, να μιλάει για διάφορα. Το ξεκαθάρισε: θέματα εθνικής ασφάλειας.

Ξέρετε, εάν δεν βγει προς τα έξω, κύριε Υπουργέ, για ποιον λόγο ο κ. Ανδρουλάκης, για τον άλφα ή βήτα λόγο, παρακολουθείτο και ποιοι είναι οι λόγοι οι τεκμηριωμένοι, θα πάμε σε εκλογές με ένα κόμμα, το ΠΑΣΟΚ - ΚΙΝΑΛ, του οποίου ο Αρχηγός είναι στιγματισμένος ότι έχει κάνει κάτι σοβαρό εναντίον της χώρας. Τελεία και παύλα.

Καλέσαμε και από την πρώτη στιγμή τον κ. Ανδρουλάκη -και το λέω σε δύο πολύ σοβαρούς Βουλευτές του ΠΑΣΟΚ που τους βλέπω μπροστά μου- γιατί δεν θα βγει αλλιώς και θα πάτε, κύριοι συνάδελφοι, στις εκλογές με ένα σύννεφο πάνω από το κεφάλι σας ότι ο Αρχηγός σας κάποιον κακό σκοπό είχε για την πατρίδα μας. Τελεία και παύλα. Ή θα πάει ο κ. Ανδρουλάκης αύριο το πρωί, χθες, να μάθει για ποιον λόγο -αν του πουν, αν δεν του πουν, αλλάζει- για ποιον λόγο παρακολουθείτο, ποιος ήταν ο τεκμηριωμένος λόγος που παρακολουθείτο ή αλλιώς να ξέρει ότι θα τον ακολουθεί μια ζωή. Δεν θα βγει τίποτα και πουθενά. Εδώ θα είμαστε και θα δείτε.

Η Ελληνική Λύση είναι καθαρή: Στο φως όλα, διαφάνεια, ναι, όπου επιτρέπεται. Από τη στιγμή, λοιπόν, που κανένας πίσω από το απόρρητο δεν πρόκειται να ομολογήσει, το πιο σωστό, το πιο λογικό θα ήταν εγώ που είμαι ο θιγόμενος να πάω στον κ. Δεμίρη, να φωνάξω και τον κ. Κοντολέοντα, να μου πουν για ποιον λόγο με παρακολουθούσαν και ιδία ευθύνη να έρθω εδώ στο Κοινοβούλιο, να πω στην Ολομέλεια ότι με παρακολουθούσαν γι’ αυτόν και για αυτόν τον λόγο, είναι πολιτικοί απατεώνες, είναι εχθροί της πατρίδος, θέλουν να κάνουν κακό στο ΠΑΣΟΚ και θα τους κάνω μήνυση να τους πάω μέχρι τέλους.

Αυτό πρέπει να κάνει ο Αρχηγός του ΠΑΣΟΚ, κύριε Καστανίδη, που ήσασταν και Υπουργός Δικαιοσύνης. Τα υπόλοιπα όλα είναι εκ του περισσού. Εάν δεν γίνει αυτό, να ξέρετε ότι δεν πρόκειται να βγει τίποτα.

Πάμε τώρα στην πράξη νομοθετικού περιεχομένου, κύριε Υπουργέ. Επιδιώκεται η θέσπιση πρόσθετων ρυθμίσεων στον ν.3649/2008. Τι έχει συμβεί από τότε; Μίλησε ο κ. Καστανίδης για το θέμα ότι η ΑΔΑΕ πρέπει να έχει τη δυνατότητα να ενημερώνει τον παρακολουθούμενο αμέσως μετά την παρακολούθηση, εάν δεν υπάρχει κάποιο πρόβλημα.

Αφού, κύριε Καστανίδη, πριν από λίγο καιρό, τον Μάρτιο του 2021, εσείς μαζί με την Κυβέρνηση των αρίστων, η οποία έφερε μια τροπολογία την τελευταία στιγμή, δώδεκα η ώρα τη νύχτα και ενώ φωνάζαμε εδώ, ουρλιάζαμε όλοι, όλος ο κόσμος να μην το κάνουμε αυτό, ψηφίσατε ότι δεν χρειάζεται, δεν απαιτείται η ενημέρωση του θιγόμενου, του παρακολουθούμενου.

Γιατί τώρα έρχεστε και προτείνετε -και σωστά προτείνετε- να αλλάξει πάλι αυτό το πράγμα; Τότε δεν το ξέρατε; Όπως ο ΣΥΡΙΖΑ, κλαίει και οδύρεται τώρα. Δεν άλλαξε το 2018 και έβαλε έναν εισαγγελέα από δύο; Έρχεται τώρα η Κυβέρνηση να πει δυο. Μα, μέχρι πριν από λίγο καιρό έλεγε ότι δεν χρειάζεται, ή ένας ή δύο ή τρεις ή τέσσερις είναι το ίδιο πράγμα.

Αυτές οι ρυθμίσεις που φέρατε, κύριε Υπουργέ, είναι ρυθμίσεις που έγιναν στο πόδι. Ξυπνήσατε το πρωί και είπατε πώς θα βάλω ένα συννεφάκι να πλανιέται εκεί, να βγάλω λίγο την ουρά μου απ’ έξω; Ας κάνω αυτό το πράγμα. Και αν βάλετε δεύτερο εισαγγελέα, τι έγινε δηλαδή; Και τρίτο να βάλετε. Και όπως λέει ο αγαπητός μου κ. Καστανίδης, τον οποίο εκτιμώ απεριόριστα, και το δικαστικό συμβούλιο κ.λπ.. Μου θυμίζει, όπως είπα, κύριε Καστανίδη, το τραγούδι «Είμαστε δύο, είμαστε τρεις, είμαστε χίλιοι δεκατρείς». Οι μυστικές υπηρεσίες γι’ αυτό λέγονται μυστικές. Αν είναι να γίνει φέιγ βολάν ότι θα παρακολουθηθεί ο Μυλωνάκης...

Για να ολοκληρώσω, η Ελληνική Λύση προτείνει αυτή η πράξη νομοθετικού περιεχομένου να μην ισχύσει και να την πάρετε πίσω τώρα, κύριε Υπουργέ.

Δεύτερον, εγώ πιστεύω αυτό που υποσχεθήκατε, ότι μέσα σε πολύ σύντομο χρονικό διάστημα θα φέρετε νόμο. Να καθίσουμε να συζητήσουμε σοβαρά για αλλαγή θεσμικού και νομοτεχνικού καθεστώτος μέσα στην υπηρεσία και να το κάνουμε χωρίς να μπλέκουμε σε δαιδαλώδεις διαδικασίες και να αφήνουμε σκιές ότι το κάνετε έτσι για να περνάει ο χρόνος.

Τρίτον, προφανώς πρέπει να διαχωρίσουμε και πρέπει να καταλάβουμε γιατί ο κύριος Πρωθυπουργός είπε «κανείς δεν εξαιρείται». Βεβαίως και κανείς δεν εξαιρείται από την εθνική ασφάλεια. Είναι λογικό. Όμως άλλο να παρακολουθούμε κάποιον για μια εγκληματική οργάνωση, για τράφικινγκ, για λαθρομετανάστευση, για διακίνηση ναρκωτικών και άλλο να παρακολουθούμε έναν πολιτικό. Ο πολιτικός μπήκε μέσα στη Βουλή με την ψήφο του ελληνικού λαού και υπηρετεί τον ελληνικό λαό. Αν έχει υποπέσει σε έγκλημα για την εθνική ασφάλεια αν υπάρχουν τεκμηριωμένα, όπως είπε ο κύριος Πρωθυπουργός για τον κ. Ανδρουλάκη στοιχεία για τα οποία πρέπει υποχρεωτικά να παρακολουθηθεί, βεβαίως αυτός ο οποίος πρέπει να δώσει την έγκριση είναι πάντα ο Πρόεδρος της Κυβέρνησης, διότι αυτός θα πάρει και την ευθύνη πάνω του. Όχι γενικά «δεν είμαι εγώ, είσαι εσύ και μπορεί να είναι κάποιος άλλος», κ.λπ.. Σε όλα τα προηγμένα κράτη ο Υπουργός Εσωτερικών και βέβαια ο Πρόεδρος της εκάστοτε κυβέρνησης δίνει την εντολή για παρακολούθηση πολιτικών γερουσιαστών κ.λπ.. Δεν είναι απλά τα πράγματα. Νομίζουμε ότι μπορεί να παρακολουθηθεί ο εκάστοτε πολιτικός, Βουλευτής, Υπουργός έτσι επειδή ο Κοντολέων ξύπνησε ένα πρωί ή του είπε κάποιος από το γραφείο του Πρωθυπουργού «δεν παρακολουθούμε και τον Μυλωνάκη;». Όχι βέβαια. Και βέβαια να ενημερωθεί και ο Πρόεδρος της Βουλής των Ελλήνων ότι παρακολουθείται ένας, με κίνδυνο βέβαια -θα πω εγώ χωρίς να θέλω να ρίξω μομφή σε κανέναν Πρόεδρο της Βουλής- να ενημερωθεί ο παρακολουθούμενος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, παρακαλώ κοιτάξτε τον χρόνο.

**ΑΝΤΩΝΙΟΣ ΜΥΛΩΝΑΚΗΣ:** Νομίζω ότι δεν έχω ξεφύγει.

**ΠΡΟΕΔΡΕΥΩΝ (Νικήτας Κακλαμάνης):** Έχουμε ξεφύγει. Απλά ξέφυγαν και οι προηγούμενοι.

**ΑΝΤΩΝΙΟΣ ΜΥΛΩΝΑΚΗΣ:** Ακριβώς. Εγώ ξέφυγα λιγότερο.

Είμαι μέσα στα όρια. Ευχαριστώ πολύ πάντως, ολοκληρώνω.

Η Ελληνική Λύση, με εντιμότητα, πολιτική σκέψη, καθαρό πολιτικό λόγο και λογική σας καλεί να πάρετε πίσω, κύριε Υπουργέ, αυτό που φέρατε. Είναι κοροϊδία. Δεν κοροϊδεύουμε πρωτίστως τον εαυτό μας. Σας το είπαμε και στην επιτροπή χθες.

Δεύτερον, φέρτε ταχύτατα νέο θεσμικό πλαίσιο για την υπηρεσία πληροφοριών, να ξεκαθαρίσουμε, διότι αυτό που έγινε γινόταν, γίνεται και θα γίνεται.

Και, βεβαίως, σύμφωνα με το ρεπορτάζ της εφημερίδας «ΚΑΘΗΜΕΡΙΝΗ», αφού ξέρουμε ότι μπορεί να παρακολουθούνται και άλλοι επτά, οκτώ πολιτικοί, έχει ζητήσει και ο Πρόεδρος της Ελληνικής Λύσης εγγράφως να μάθει εάν παρακολουθείτο. Αυτός, βεβαίως, γνωρίζει ότι και το Predator πήγε να πέσει πάνω του. Αυτό όμως είναι ένα άλλο θέμα από τη στιγμή που μιλάμε για ένα λογισμικό όπως «Pegasus», «Predator» το οποίο το έχουν ιδιώτες. Η Εθνική Υπηρεσία Πληροφοριών μάς διαβεβαίωσε ότι δεν το έχει. Να καθίσουμε, λοιπόν, να φτιάξουμε ένα νέο θεσμικό πλαίσιο για να προστατεύσουμε το δημοκρατικό μας πολίτευμα, αλλά συγχρόνως η εθνική ασφάλεια της πατρίδας μας να είναι εκεί που πρέπει να είναι.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ο κατάλογος των εισηγητών και αγορητών κλείνει με τη συνάδελφο κ. Μαρία Απατζίδη από το ΜέΡΑ25 η οποία καλείται στο Βήμα.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Είμαστε εδώ για το ζήτημα της ΕΥΠ.

Κύριε Γεραπετρίτη, ξέρετε ότι είστε ένας πάρα πολύ αξιόλογος καθηγητής στη νομική. Αλλά έχετε ένα θεματάκι εσείς και το σάπιο σύστημα που υπηρετείτε με το ψέμα, διότι το «όλα στο φως» του κ. Μητσοτάκη έχει μετατραπεί σε ένα ατελείωτο «όλα στο σκοτάδι». Έχουμε όλες τις παθογένειες της Κυβέρνησης. Επιβολή ερμητικής αδιαφάνειας, απειλές από την κ. Μπακογιάννη μαφιόζικου τύπου για το πόσα ακριβώς χρόνια φυλακή περιμένουν κάποιον μάρτυρα, αν τυχόν επιχειρήσει να ανοίξει το στόμα του. Το φως που εσείς υποκριτικά υποσχεθήκατε σε αυτή τη βρώμικη υπόθεση. Πρόκειται για έναν θάνατο της δημοκρατίας. Μας οδηγείτε σε ένα υπερσυγκεντρωτικό πολίτευμα που θυμίζει την Τουρκία του Ερντογάν και του Όρμπαν. Μπορούμε πλέον να το ονομάσουμε «ομερταπολίτευση», ένα αυταρχικό, δηλαδή, πολίτευμα που κυριαρχεί συνενοχή και συγκάλυψη. Μαφιόζικη σιωπή μεταξύ κατεργαρέων.

Η πράξη νομοθετικού περιεχομένου που φέρνετε εντάσσεται στο ίδιο πάλι πλαίσιο, στο ίδιο σκεπτικό. Αντί να αναλάβετε την ακέραια πολιτική ευθύνη που σας αναλογεί, δηλαδή πάρα πολύ απλά να παραιτηθεί ο Πρωθυπουργός και να πάμε σε εκλογές, μας λέτε ότι πρέπει όλοι δήθεν να κάτσουμε από κοινού και να συζητήσουμε το τι μέλλει γενέσθαι με την ΕΥΠ. Δηλαδή να κάτσει ο θύτης και το θύμα, ο λύκος και το αρνί.

Το πρόβλημα που υπάρχει εδώ είναι το εξής: η συζήτηση που κάνουμε σήμερα προϋποθέτει ότι οι παρακολουθήσεις έχουν γίνει νόμιμα, αλλά εξετάζονται απλώς κάποια θεσμικά κενά, τα οποία είναι λογικό και να υπάρχουν για να γίνουν διορθώσεις. Δήθεν μιλάμε για διαχρονικές παθογένειες ενώ το θέμα μας είναι ότι εσείς έχετε πιαστεί με τη γίδα στην πλάτη. Προσπαθείτε, δηλαδή, να αποφύγετε με επιτήδειο τρόπο το να διερευνηθούν οι αμιγώς πολιτικές ευθύνες που έχετε.

Δεν έχουμε διαχρονικές παθογένειες, κύριε Γεραπετρίτη, κύριοι της Κυβέρνησης. Έχουμε ένα έγκλημα αυταρχισμού της Κυβέρνησης Μητσοτάκη, για το οποίο τώρα σας έχουμε πιάσει στα πράσα.

Υπενθυμίζω τα γεγονότα: στις 7 Ιουλίου του 2019 η Κυβέρνηση Μητσοτάκη παίρνει τη διακυβέρνηση της χώρας. Πολύ ωραία ως εδώ. Την επόμενη ακριβώς ημέρα στις 8 Ιουλίου εξέδωσε την πρώτη κανονιστική πράξη, το πέρασμα δηλαδή της ΕΡΤ και του ΑΠΕ-ΜΠΕ και ταυτόχρονα της ΕΥΠ απευθείας στον ίδιο ως επικεφαλής. Τι σημαίνει πρακτικά όμως αυτό; Ότι θα λαμβάνετε πληροφορίες για πολιτικούς, δημοσιογράφους και επιχειρηματίες. Μέσω της ΕΡΤ και του ΑΠΕ-ΜΠΕ στέλνατε όμως τα ανάλογα μηνύματα αν δεν συμμορφώνονταν με τα συμφέροντα που υπηρετείτε.

Αυτό κάνετε τρία χρόνια τώρα. Αυτή είναι η επιτελική συγκεντρωτική πολιτική που έχετε επιλέξει και καλά κάνουμε και τη λέμε «Μητσοτάκης Α.Ε.». Αυτό είναι το επιτελικό κράτος σας, η ΕΥΠ και τα πρακτορεία ειδήσεων απευθείας στον Πρωθυπουργό, ώστε να συνεργάζονται άνθρωποί σας και να εκβιάζουν οποιονδήποτε αντιπολιτευόμενο πολιτικό και δημοσιογράφο σας προκαλεί φόβο.

Από την ΕΥΠ ξέρατε πληροφορίες για πολιτικούς, δημοσιογράφους και επιχειρηματίες και μέσω της ΕΡΤ και ΑΠΕ-ΜΠΕ στέλνατε τα ανάλογα μηνύματα σε όλο τον Τύπο και φυσικά στα παπαγαλάκια σας. Τα έχουμε δει, θυμάστε, με τη ΝΕΤ; Το μήνυμα ήταν «αν δεν συμμορφωθείτε, θα σας καταστρέψουμε».

Παρόμοια, βεβαίως, είχε λειτουργήσει και η κυβέρνηση του πατέρα Μητσοτάκη, ο υιός Μητσοτάκη, όμως, το έχει τερματίσει τελείως. Έβαλε ως επικεφαλής της ΕΥΠ ένα σεκιουριτά, που δεν είχε τυπικά προσόντα, δεν είχε ούτε ουσιαστικά όμως. Υπεύθυνος πάλι εδώ ήταν ο ανιψιός του, ο κ. Δημητριάδης. Παρακολουθούσε αντίπαλους πολιτικούς και δημοσιογράφους. Μιλάμε για επιτελική συγγένεια.

Ο κύριος Πρωθυπουργός μάς λέει ότι δεν ήξερε, ενώ είχε βάλει ο ίδιος τον εαυτό του επικεφαλής. Πώς γίνεται να μην ξέρει; Δηλαδή, είναι ανίκανος Πρωθυπουργός; Μάλλον, είναι και ανίκανος και ένοχος.

Έτσι κάνατε και την εξεταστική επιτροπή, όπου φτιάξατε ένα προεδρείο, πάλι κατά το δοκούν, με δικούς σας ανθρώπους, της Νέας Δημοκρατίας και αποκλείσατε όλους τους σημαντικούς μάρτυρες, όπως ο δημοσιογράφος Θανάσης Κουκάκης.

Επίσης, προσπαθείτε να βγάλετε τελείως από το κάδρο το μεγαλύτερο σκάνδαλο που είναι το Predator, με το οποίο -για να το καταλάβει ο κόσμος εκεί που μας ακούει- είναι ότι παρακολουθούνται πολιτικοί μέσω μιας κάμερας και βλέπεις ανά πάσα στιγμή πού είναι, τι κάνει και με ποιον είναι. Αυτό είναι πραγματικά ντροπιαστικό για οποιονδήποτε άνθρωπο παρακολουθείται με αυτόν τον τρόπο.

Προσπαθείτε να μας πείτε ότι δεν το χρησιμοποίησε η ΕΥΠ, αλλά οι ιδιώτες, είναι λογισμικό. Ωραία ως εδώ, αλλά γιατί δεν ενδιαφέρεστε να μάθετε ποιοι είναι αυτοί οι ιδιώτες; Ποιοι είναι αυτοί που έχουν κάνει τόσο κακό σε έναν πολιτικό Αρχηγό ή και σε άλλους; Περίεργα πράγματα.

Αυτό, όμως, τι αποκαλύπτει; Αποκαλύπτει την ενοχή σας, τη συγκάλυψη την οποία προωθείται στην πραγματικότητα. Γιατί, κυρίες και κύριοι συνάδελφοι, μια από τις σημαντικότερες και πιο επικίνδυνες πλευρές της υπόθεσης είναι η ανάμειξη ενός μυστηριώδους τύπου, του Ταλ Ντιλιάν, ιδιοκτήτη της εταιρείας «INTELLEXA», ο οποίος, πέρα από τα συστήματα «Predator», έχει και μια παράξενη αγάπη και για τα στελέχη της ΕΥΠ, τα πρόσωπα τις ασφαλείας σας.

Εσείς, όμως, καλύπτεστε πίσω από το απόρρητο και με αυτόν τον τρόπο έρχεστε σε αντίθεση με όλους τους σημαντικούς συνταγματολόγους της χώρας. Δηλαδή, με αυτούς, κύριε Γεραπετρίτη, που είναι στον δικό σας πολιτικό χώρο, δεν είναι στην Αριστερά αυτοί οι άνθρωποι. Δεν μπορεί να γίνεται επίκληση του απορρήτου ενώ αποκαλύπτονται εγκλήματα.

Ο Κυριάκος Μητσοτάκης πήρε υπ’ ευθύνη του το 2019 την ΕΥΠ. Μπορεί να άρει οποιοδήποτε απόρρητο αν θέλει για να φωτιστεί επιτέλους, να τελειώνουμε με το σκάνδαλο των υποκλοπών. Επιλέγει, είναι επιλογή του, να μείνουν όλα στο ένοχο σκοτάδι. Το απόρρητο δεν μπορεί να ισχύει για την Επιτροπή Θεσμών και Διαφάνειας, όπως σωστά έχει πει ένας πρώην Υπουργός και αξιόλογος Βουλευτής του ελληνικού Κοινοβουλίου, ο κ. Καστανίδης, αν και ξέρει ότι μπορεί να μη συμφωνούμε καθόλου με το ΠΑΣΟΚ για την πορεία των μνημονίων κ.λπ., αλλά υπάρχουν πάντοτε εξαιρέσεις.

Ο κοινοβουλευτικός έλεγχος έχει καταστεί νεκρό γράμμα, αδειανό πουκάμισο. Έχουμε πλήρη αγνόηση για ανατροπή του Συντάγματος. Τα ξέρετε, κύριε Γεραπετρίτη, πάρα πολύ καλά αυτά τα ζητήματα.

Τώρα, με την παρούσα πράξη δεν ενισχύεται η διαφάνεια σε όλους τους τομείς. Γιατί δεν καταργείται η διάταξη, του Μαρτίου του 2021, όπου εμποδίζει την ΑΔΑΕ να ενημερώνει εκ των υστέρων -ωραία;- τους στόχους παρακολούθησης, για ποιον λόγο και τα μέτρα με τα οποία συνέβη αυτό, όπως στην περίπτωση του κ. Κουκάκη.

Όπως είχε παρατηρήσει και ο Πρόεδρος της ΑΔΑΕ και δύο στελέχη της, η διάταξη που εισήχθη, τον Μάρτη του 2021 από το κυβερνών κόμμα, παραβιάζει το συνταγματικά κατοχυρωμένο δικαίωμα στην προστασία του απορρήτου και της ιδιωτικής ζωής. Οι επιπτώσεις της ενισχύονται από την αυξημένη επίκληση λόγω εθνικής ασφάλειας γενικά και αόριστα για τη δικαιολόγηση παρακολουθήσεων.

Βεβαίως, η μεγαλύτερη απόδειξη της ενοχής σας είναι η καταστροφή των αρχείων -έτσι ακούγεται τουλάχιστον- για τις παρακολουθήσεις του κ. Ανδρουλάκη και του κ. Κουκάκη. Ελπίζω να μην ισχύει αυτό, έτσι ώστε να μην υπάρχει απολύτως καμμία αμφιβολία σε κανέναν για το τι πραγματικά συμβαίνει.

Εμείς, πάλι, τι λέμε ως ΜέΡΑ25; Λέμε ότι το ζήτημα των υποκλοπών είναι θέμα κατάργησης της δημοκρατίας. Εμείς λέγαμε εξαρχής ότι η διακυβέρνησή σας ταυτίζεται με ανάλογες του Ερντογάν και του Όρμπαν. Δυστυχώς δικαιωνόμαστε. Πρόκειται για ένα πλαίσιο, δηλαδή, ελαστικοποίησης της δυνατότητας νόμιμης παρακολούθησης, που φτάνει στο σημείο να παρακολουθούνται δεκαπέντε χιλιάδες πολίτες Έλληνες και Ελληνίδες, να θεωρείται νόμιμη η παρακολούθηση ενός πολιτικού Αρχηγού της Αντιπολίτευσης από μια υπηρεσία που υπάγεται στον Πρωθυπουργό και στην Κυβέρνηση. Είναι ένα πλαίσιο, όμως, που είχε επιτρέψει και επί των ημερών των συντρόφων του ΣΥΡΙΖΑ να παρακολουθούνται τότε έντεκα χιλιάδες πολίτες Είναι ένα πλαίσιο στο οποίο, όμως, συμφώνησε ακόμη και το ΠΑΣΟΚ - ΚΙΝΑΛ, εδώ είναι το περίεργο και τώρα φέρεται να το έχει μετανιώσει. Γιατί το έχει μετανιώσει; Προφανώς για τη νόμιμη επισύνδεση που έγινε στον πολιτικό Αρχηγό του. Είδατε; Πρόκειται, τέλος, για ένα πλαίσιο που συμβαδίζει με άλλους παρόμοιους μηχανισμούς καταστολής, αυταρχισμού και παρακράτους. Σε αυτό το πλαίσιο είναι που πρέπει να αντιταχθούμε όλοι και όλες συνολικά.

Γι’ αυτό εμείς, ως ΜέΡΑ25, απαιτούμε το αυτονόητο, δηλαδή να διερευνηθούν και κάποια επιπρόσθετα πράγματα συγκεκριμένα, δηλαδή τρία συγκεκριμένα ζητήματα. Πρώτον, για την παρακολούθηση των συντρόφων του ΚΚΕ, του κοινοβουλευτικού κόμματος. Δεύτερον, οι ενέργειες της ΕΥΠ όλα αυτά τα χρόνια μετά το 2005 για την αποτροπή σε παρακολούθηση Ελλήνων και ελληνικών υπηρεσιών και θεσμών από ξένες υπηρεσίες και ιδίως από τη NSA. Θέτουμε σαν όριο το 2005 για ποιον λόγο; Γιατί τότε υπήρχε η τεκμηριωμένη δημοσιοποίηση της παρακολούθησης του δικού σας Πρωθυπουργού, του κ. Καραμανλή. Τρίτον, ο ρόλος και η αναγκαία ενίσχυση της Αρχής Διασφάλισης του Απορρήτου των Τηλεπικοινωνιών. Βεβαίως, οι παράνομες παρακολουθήσεις δεν είναι το μόνο έγκλημα κατά των θεσμών αυτής της Κυβέρνησης, συνοδεύουν ένα τεράστιο χρονικό σκανδάλων που καλύπτουν τα σημαντικά διεθνή μέσα που εσείς άλλοτε θεωρούσατε άριστα, αλλά τώρα τα απαξιώνετε, δεν είναι και τόσο σημαντικά.

Το φετινό καλοκαίρι, δυστυχώς, παρακολουθήσαμε όλοι τις αποκαλύψεις από τον διεθνή Τύπο που αφορούσαν τις παράνομες επαναπροωθήσεις προσφύγων από το ελληνικό κράτος, τις καταγγελίες που απέδωσε στη χώρα το Ευρωπαϊκό Δικαστήριο για τα Δικαιώματα του Ανθρώπου. Βλέπουμε όλοι και όλες καθημερινά το πώς η Κυβέρνηση Μητσοτάκη επιδοτεί την αισχροκέρδεια της ολιγαρχίας, δηλαδή τον κ. Βαρδινογιάννη, τον κ. Λάτση, τον κ. Περιστέρη και τον κ. Μυτιληναίο στην αγορά της ενέργειας, σε βάρος, δηλαδή, των απλών ανθρώπων, του απλού ελληνικού λαού, για να περνάνε καλά τέσσερις τύποι σε αυτή την Ελλάδα. Αυτή είναι η πραγματικότητα.

Για να λυθεί αυτό πρέπει να γίνει εθνικοποίηση και εάν δεν θέλετε να κάνετε εθνικοποίηση, ακολουθήστε τουλάχιστον μοντέλα, όπως είναι η Ισπανία και η Γερμανία. Τελεία. Δεν υπάρχει κάποια άλλη λύση για τον κόσμο που από μόνοι σας λέτε τα κυβερνητικά στελέχη ότι θα περάσει το χειρότερο χειμώνα από τη γερμανική κατοχή του 1941 και δεν ντρέπεστε και δεν λέτε και τίποτα ουσιαστικό. Και τα είκοσι ένα μέτρα παρεμπιπτόντως που ανακοίνωσε ο κ. Μητσοτάκης είναι ότι τα παίρνει από τη μια τσέπη του ελληνικού λαού και τα δίνει στην άλλη τσέπη. Ναι, με αυτόν τον τρόπο είναι διαχειριστική πολιτική, δεν είναι πολιτική που μπορεί πραγματικά να βοηθήσει τον απλό και φτωχοποιημένο Έλληνα που έχετε φροντίσει όλες οι μνημονιακές κυβερνήσεις του ΠΑΣΟΚ και του ΣΥΡΙΖΑ.

Δηλαδή είστε κυβερνήσεις ειδικού σκοπού, διαχειριστικές ομάδες εξουδετέρωσης του Συντάγματος και των νόμων, είναι κυβερνήσεις καταλήστευσης δημοσίων πόρων, αγαθών και αναδιανομής εισοδήματος προς τα πάνω πάντα. Η Κυβέρνηση Μητσοτάκη είναι απλώς η πιο αλαζονική, είναι η πιο λυσσαλέα στην ιδεοληπτική της εμμονή ότι τα κάνει και όλα καλά και γι’ αυτό ο Πρωθυπουργός εμφανίζεται ως τιμητής αντί να παρουσιάζεται ως απολογούμενος.

Εμείς, ως ΜέΡΑ25, όμως, απαιτούμε από την Κυβέρνηση να δημοσιοποιήσει άμεσα θεσμικά ποιους ακόμα παρακολουθεί από πολιτικά πρόσωπα, δημοσιογράφους, επιχειρηματίες, δικηγόρους, ανθρώπους οι οποίοι ουσιαστικά συμφωνούν με αυτό το οποίο έχετε δημιουργήσει τα τρία τελευταία χρόνια. Απαιτούμε να σταματήσει άμεσα κάθε τέτοια αδιανόητη παρακολούθηση, να σταματήσετε το πέταγμα πάντα της μπάλας στην εξέδρα των εξωτερικών εχθρών, κ.λπ.. Όλα αυτά δεν αρκούν για να δικαιολογήσουν γιατί η ΕΥΠ του κ. Μητσοτάκη παρακολουθούσε δημοσιογράφους και πολιτικούς της αντιπάλους.

Εσείς, τάχα μου, που κατηγορείτε συνεχώς όλους τους άλλους για λαϊκισμό και δημαγωγία και συνωμοσιολογία, εσείς είστε που πέφτετε στις πιο τραβηγμένες εξωφρενικές και παράλογες συνωμοσιολογίες, όταν έχετε πιαστεί ένοχοι. Τότε δεν σας πειράζει, τότε είναι μια χαρά και ο λαϊκισμός και η δημαγωγία. Θέλετε μόνο να φταίνε όλοι οι υπόλοιποι εκτός από εσάς.

Εμείς όμως, ως ΜέΡΑ25, έχουμε καταθέσει συγκεκριμένες προτάσεις. Η Αρχή Διασφάλισης Απορρήτου Επικοινωνιών μπορεί να ξέρει τι γίνεται όταν πρόκειται για παρακολούθηση Ελλήνων και Ελληνίδων πολιτών, το τονίζω, Ελλήνων και Ελληνίδων πολιτών, να μπορεί να ελέγξει ακόμα και τον εισαγγελέα ο οποίος υπογράφει αυτά που του δίνουν από την ΕΥΠ. Γιατί, δυστυχώς, όπως είδαμε, έφερναν στον εισαγγελέα τεράστιους αριθμούς κάθε μέρα και δεν μπορούσε να ξέρει από πριν με την απαραίτητη ακρίβεια που χρειάζεται, ποιοι είναι αυτοί και για ποιον λόγο παρακολουθούνταν. Όλα αυτά πρέπει να διορθωθούν και να πορευτούμε προς τη δημοκρατική ομαλότητα.

Κύριοι της Κυβέρνησης, βρισκόμαστε σε ένα σημείο καμπής. Δεν αρκεί μια δήθεν -τάχα μου δήθεν, μάλλον- θεσμική συζήτηση για τα κενά που έχει αυτή τη στιγμή η νομοθεσία, που βεβαίως εσείς οι ίδιοι έχετε φέρει. Δεν τα φέραμε εμείς.

Έχει έρθει η ώρα για ανάληψη πολιτικών και ποινικών ευθυνών. Έχει έρθει η ώρα για την ανατροπή αυτής της αλαζονικής Κυβέρνησης Μητσοτάκη, αλλά και για ολική ρήξη με το απολυταρχικό ολιγαρχικό καθεστώς που τη στηρίζει. Έχει έρθει η ώρα για συνολική ρήξη με το μνημονιακό ζόφο, που παράγει και τα φαινόμενα εξόντωσης πολιτικών αντιπάλων και δημοσιογράφων, για να κερδίσουμε την ανεξαρτησία μας, τη δίκαιη ανακατανομή του πλούτου επιτέλους, την επικράτηση του κράτους δικαίου με δίκαιο καταλογισμό.

Είναι σε αυτό το συνολικό πλαίσιο που, ως ΜέΡΑ25, εναντιωνόμαστε σε αυτή την προσπάθεια θεσμικής συγκάλυψης εγκλημάτων, την οποία έχετε δημιουργήσει εσείς οι ίδιοι και γι’ αυτόν τον λόγο καταψηφίζουμε την ΠΝΠ.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Ξεκινάει ο κατάλογος. Όπως σας είπα, ο Υπουργός έχει ενημερώσει ότι θα μιλήσει στο τέλος. Άρα και όποιος θέλει από τους Κοινοβουλευτικούς μπορεί να ζητήσει τον λόγο.

Επειδή κάποιοι συνάδελφοι είναι και στην εξεταστική επιτροπή, αναφέρω τους πρώτους έξι ομιλητές. Είναι ο κ. Κελέτσης, η κ. Χρηστίδου, ο κ. Καμίνης, ο κ. Κόκκαλης, ο κ. Αποστόλου και ο κ. Λιβανός.

Καλείται στο Βήμα ο συνάδελφος Σταύρος Κελέτσης από τη Νέα Δημοκρατία, από τον Νομό Έβρου.

**ΣΤΑΥΡΟΣ ΚΕΛΕΤΣΗΣ:** Πλήρες βιογραφικό, σας ευχαριστώ, κύριε Πρόεδρε. Είμαι υπόχρεος.

Κυρίες και κύριοι συνάδελφοι, με αφορμή την πράξη νομοθετικού περιεχομένου που συζητάμε σήμερα, στην ουσία συζητάμε για ένα πολύ σοβαρό θέμα, ένα πολύ ευαίσθητο, ένα λεπτό θέμα που άπτεται πρώτα απ’ όλα της ίδιας της δημοκρατίας, της δημοκρατικής λειτουργίας του κράτους μας, του σεβασμού και της ελεύθερης άσκησης των ατομικών δικαιωμάτων και των ατομικών ελευθεριών των πολιτών και, βεβαίως, από την άλλη, της υπεράσπισης, της διασφάλισης του δημόσιου συμφέροντος που αφορά στα επίσης πολύ σοβαρά θέματα της ασφάλειας του κράτους, της εθνικής ασφάλειας.

Αναζητείται, λοιπόν, ισορροπία, όπως πολύ ωραία το είπε ο εισηγητής μας και χθες στην επιτροπή, ο κ. Δαβάκης. Αναζητείται η ισορροπία ανάμεσα, από τη μια πλευρά, στην εξασφάλιση του δημοσίου συμφέροντος και της αποτελεσματικότητας στη λειτουργία της Εθνικής Υπηρεσίας Πληροφοριών, μάλιστα υπό συνθήκες καινούργιες, νέες, δύσκολες, όπως διαμορφώνονται σήμερα από το διεθνές περιβάλλον, με όλους τους κινδύνους που έχουν διαμορφωθεί. Αντιλαμβάνεστε πολύ καλά τι εννοώ σε εθνικό επίπεδο. Υπάρχουν νέες συνθήκες και από πλευράς τεχνολογίας, που επίσης πρέπει να λαμβάνονται υπ’ όψιν.

Έχουμε, λοιπόν, από τη μία την εξασφάλιση του δημόσιου συμφέροντος και από την άλλη την ελεύθερη, την απαρέγκλιτη, την ανενόχλητη άσκηση, την ελεύθερη άσκηση των ατομικών δικαιωμάτων και των ατομικών ελευθεριών των πολιτών.

Φυσικά, στις δημοκρατίες τα όρια και η ισορροπία δίνονται από τον ίδιο τον καταστατικό χάρτη, το συνταγματικό χάρτη. Το ίδιο γίνεται και στη δική μας περίπτωση, στο δικό μας πολίτευμα. Το Σύνταγμά μας, σε μία σειρά από άρθρα, βάζει τα όρια και τους περιορισμούς όταν απαιτούνται και σε ό,τι αφορά την πληροφόρηση των πολιτών και σε ό,τι αφορά το απόρρητο της επικοινωνίας, πάντοτε με την εγγύηση που βάζουν τα συνταγματικά άρθρα, της δικαστικής εξουσίας και αυτό είναι πολύ σημαντικό. Το ελληνικό Σύνταγμα προβλέπει περιορισμούς πάντοτε παρεμβαίνοντας η δικαστική εξουσία.

Υπήρξε πράγματι -και η Κυβέρνηση το είπε από την πρώτη κιόλας στιγμή, όταν προέκυψε το θέμα- ένας ατυχής χειρισμός σε ό,τι αφορά την υπόθεση Ανδρουλάκη από την πλευρά της ΕΥΠ. Η αντίδραση της Κυβέρνησης υπήρξε άμεση. Πρώτα από όλα, υπήρξε άμεση ανάληψη της αντικειμενικής πολιτικής ευθύνης, με παραίτηση του Γραμματέα της Κυβέρνησης και του Διοικητή της ΕΥΠ.

Αμέσως συντάχθηκε η πράξη νομοθετικού περιεχομένου την οποία συζητάμε σήμερα, στο περιεχόμενο της οποίας θα αναφερθώ λίγο αργότερα. Κινητοποιήθηκαν επίσης άμεσα όλες οι θεσμικές διαδικασίες από την πλευρά της Κυβέρνησης, ώστε το θέμα να συζητηθεί εξαντλητικά και να χυθεί άπλετο φως στην περίπτωση αυτή.

Πρώτα από όλα συγκλήθηκε η Ολομέλεια της Βουλής. Άνοιξε η Βουλή νωρίτερα. Συνεδρίασε η Επιτροπή Θεσμών και Διαφάνειας δύο φορές, ενώ η Κυβέρνηση αποδέχτηκε και την πρόταση σύστασης εξεταστικής επιτροπής που κατατέθηκε από την πλευρά του ΠΑΣΟΚ - Κινήματος Αλλαγής.

Έτσι το θέμα συζητήθηκε και συζητιέται ακόμη και τώρα στην εξεταστική επιτροπή, στην οποία μετέχω και από την οποία μόλις ήρθα, ακριβώς για να μιλήσω. Συζητιέται εξαντλητικά, λοιπόν, και πιστεύω ότι μέσα από αυτή τη θεσμική διαδικασία ως πολιτικό σύστημα θα βγάλουμε -και πρέπει να βγάλουμε- τα συμπεράσματά μας, ώστε εκεί που χρειάζεται, να κάνουμε τις παρεμβάσεις και τις βελτιώσεις.

Τώρα σε ό,τι αφορά την πράξη νομοθετικού περιεχομένου, υπήρξαν δύο κυρίως παρεμβάσεις που τοποθετούν δύο επιπλέον ασφαλιστικές δικλίδες στην ισχύουσα νομοθεσία, στον ισχύοντα τρόπο με τον οποίον λειτουργεί το σύστημα της Εθνικής Υπηρεσίας Πληροφοριών.

Πρώτον, ενισχύεται η παρέμβαση, ο ρόλος της Επιτροπής Θεσμών και Διαφάνειας, τόσο σε ό,τι αφορά τον έλεγχο της υπηρεσίας, όσο βέβαια ακόμη και στην επιλογή του Διοικητή της ΕΥΠ κάθε φορά. Δεύτερη παρέμβαση αφορά την τοποθέτηση ενός δεύτερου δικαστικού λειτουργού σε επίπεδο Εισαγγελέως Εφετών, ο οποίος στην περίπτωση των πολιτικών προσώπων θα παρεμβαίνει, προκειμένου να λαμβάνεται η όποια απόφαση.

Θυμίζω ότι η ρύθμιση αυτή προϋπήρχε και ότι καταργήθηκε το 2018 με μία νομοθετική παρέμβαση της κυβέρνησης ΣΥΡΙΖΑ - ΑΝΕΛ. Είναι, λοιπόν, αυτά δύο πρώτα, αλλά πολύ σημαντικά βήματα τα οποία γίνονται με την πράξη νομοθετικού περιεχομένου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κατά την άποψή μου, κύριε Υπουργέ, θα πρέπει να υπάρξουν και άλλα. Αμέσως μετά την ολοκλήρωση του διαλόγου που γίνεται, τόσο στην Επιτροπή Θεσμών και Διαφάνειας, της συζήτησης που έγινε στην Ολομέλεια, των πορισμάτων που θα έχουμε από την εξεταστική επιτροπή, νομίζω πως μπορούμε να ανοίξουμε αυτό το θέμα -να ανοίξουμε μέσα στο πλαίσιο πάντοτε της ιδιαιτερότητας της φύσης του ζητήματος- και να το συζητήσουμε, έτσι ώστε να μπορέσουμε να κάνουμε τις αλλαγές που απαιτούνται.

Ήδη χθες στην επιτροπή πρέπει να πω ότι τόσο από την πλευρά της Μείζονος Αντιπολίτευσης, αλλά και από την πλευρά όλων των κομμάτων -ιδιαίτερα ο κ. Καστανίδης ήταν πολύ αναλυτικός πάνω στο ζήτημα- κατατέθηκαν πολύ ενδιαφέρουσες προτάσεις σχετικά με τη βελτίωση της λειτουργίας της Εθνικής Υπηρεσίας Πληροφοριών.

Νομίζω, λοιπόν, ότι όλο αυτό είναι ένα υλικό πάνω στο οποίο μπορούμε να συζητήσουμε και να δούμε πώς μπορούμε να αλλάξουμε και να βελτιώσουμε την κατάσταση για την επόμενη μέρα. Το ζήτημα δεν είναι να καταγγέλλουμε σκάνδαλα, να καταγγέλλουμε λειτουργίες. Το ζήτημα είναι ως πολιτικό σύστημα να μπορούμε να βγάζουμε τα συμπεράσματά μας και να βελτιώνουμε τις όποιες ελλείψεις και τις όποιες αστοχίες.

Εγώ πιστεύω ότι πρέπει να συζητηθεί βέβαια και ένα ακόμη θέμα, κύριε Υπουργέ και με αυτό θα κλείσω. Είναι το ζήτημα των διαρροών. Είναι το ζήτημα της, ας το πούμε, διασφάλισης της μυστικότητας των πληροφοριών μέσα στη λειτουργία της ΕΥΠ.

Δεν μπορώ να πω περισσότερα στοιχεία. Μετείχα στην Επιτροπή Θεσμών και Διαφάνειας. Δεσμεύομαι από το απόρρητο. Παίρνω ως αφορμή αυτό που είπε χθες ο κ. Σπίρτζης για δημοσίευμα που αφορούσε το πόσες υπογραφές συνόδευαν το εισηγητικό έγγραφο που αφορούσε τον κ. Ανδρουλάκη. Μας είπε και τον αριθμό γιατί δημοσιεύτηκε.

Η απάντηση που μου έδωσε ο κ. Δεμίρης, ο νέος Διοικητής της ΕΥΠ όταν τον ρώτησα «υπάρχουν διαρροές από την υπηρεσία;» ήταν ότι «ναι, δυστυχώς αυτό είναι ένα ζήτημα το οποίο πρέπει να το αντιμετωπίσουμε». Αλλά Εθνική Υπηρεσία Πληροφοριών με διαρροές δεν μπορεί να λειτουργήσει. Ας είμαστε ειλικρινείς.

Πρέπει και αυτό το ζήτημα την επόμενη μέρα, τώρα που το συζητάμε, να το δούμε και να δούμε πώς θα διασφαλίσουμε ακριβώς αυτή τη στεγανοποίηση -ας πω αυτή τη λέξη- της λειτουργίας της ΕΥΠ. Διαφορετικά, φοβάμαι ότι για μια ακόμη φορά θα επαληθευτεί αυτή η ρήση του Ουίνστον Τσώρτσιλ, ο οποίος είχε πει: «Σε δύο χώρες οι μυστικές υπηρεσίες είναι περιττές. Η μία είναι η Ιαπωνία, γιατί δεν μιλάει κανείς. Η άλλη είναι η Ελλάδα, γιατί μιλάνε όλοι».

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΕΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Τον λόγο τώρα έχει η κ. Ραλλία Χρηστίδου από τον ΣΥΡΙΖΑ και μετά να ετοιμάζεται ο κ. Γεώργιος Καμίνης από το Κίνημα Αλλαγής.

Κυρία Χρηστίδου, ορίστε.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε τη νέα προσπάθεια της Κυβέρνησης να θαφτεί στο σκοτάδι η αλήθεια για τις υποκλοπές, που τις βαφτίσατε, κατά τη συνήθειά σας, «επισυνδέσεις», πουλώντας καινούργιες λέξεις για παλιές αμαρτίες βαθιά εγγεγραμμένες στην κυτταρική σας μνήμη, που επανακάμπτουν εν όψει κατάρρευσης.

Όπως σας είπε από αυτό εδώ το Βήμα και ο Αλέξης Τσίπρας, πιαστήκατε, όχι απλά με τη «γίδα στην πλάτη», αλλά με τον «κοριό στο αυτί». Και τι συνέβη στη συνέχεια; Αρχικά η δικαιοσύνη διέταξε έρευνα, όχι όμως για τις υποκλοπές, αλλά για το πώς διέρρευσαν οι πληροφορίες περί υποκλοπών. Μετά εντελώς συμπωματικά καταστράφηκαν τα στοιχεία για την παρακολούθηση Ανδρουλάκη - Κουκάκη και ενδεχομένως και πολλών άλλων πολιτικών προσώπων και δημοσιογράφων.

Στη συνέχεια εξαιρέσατε από την εξεταστική επιτροπή, που υποκριτικά αποδεχθήκατε, μία σειρά από κρίσιμους μάρτυρες, με πρώτο τον ανιψιό, πρώην Γενικό Γραμματέα του Πρωθυπουργικού Γραφείου, τον άνθρωπο που ήταν το δεξί χέρι και μακρύ χέρι στις παρακολουθήσεις, ενώ παράλληλα πήρατε την απίστευτη απόφαση να μη διανέμονται καν τα Πρακτικά των συνεδριάσεων στα μέλη της εξεταστικής επιτροπής.

Ύστερα, δεν διστάσατε να εκτοξεύσετε απειλές περί φυλάκισης για όσους αποκαλύψουν το επιτελικό παρακράτος. Και επικαλείστε συστηματικά το δήθεν απόρρητο ταυτίζοντας τι; Την εθνική ασφάλεια με την προσωπική ασφάλεια του Αρχηγού σας και της οικογενειακής αυλής του.

Χειροκροτείτε, κυρίες και κύριοι συνάδελφοι της Νέας Δημοκρατίας, τον κ. Μητσοτάκη όταν δηλώνει ότι στη δημοκρατία μας δεν επιτρέπεται να υπάρχουν σκιές και ταυτόχρονα επιχειρείτε να εξαφανίσετε και την παραμικρή ακτίνα φωτός γύρω από αυτή την τόσο σκοτεινή υπόθεση.

Ακόμα και σήμερα αρνείστε να καταργήσετε την τροπολογία για την ΑΔΑΕ που δεν επιτρέπει την ενημέρωση των πολιτών για την τυχόν άρση του απορρήτου των επικοινωνιών τους.

Και το πλέον εξωφρενικό είναι το ότι φτάνετε στο σημείο να αρνείστε να πείτε στον Αρχηγό του τρίτου κόμματος γιατί τον παρακολουθούσαν, ενώ σας το ζητά δημόσια. Και αφήνετε να δηλητηριάζεται η πολιτική ζωή της χώρας με αυτά τα αιωρούμενα ερωτήματα.

Κυρίες και κύριοι συνάδελφοι, στη Διεθνή Έκθεση Θεσσαλονίκης ο κ. Μητσοτάκης δεν είπε ούτε μία κουβέντα για την παρακολούθηση του κινητού του κ. Σπίρτζη, μία παρακολούθηση που είχε σαν μήνυμα-παγίδα την ίδια πηγή με το μήνυμα στο κινητό του Αρχηγού του ΠΑΣΟΚ.

Αντίθετα, ο Πρωθυπουργός επιμένει να επαναλαμβάνει ότι δεν ήξερε και δεν έπρεπε κιόλας να ξέρει ποιος παρακολουθείται. Τότε γιατί ήταν πολιτικός προϊστάμενος; Γιατί ανέλαβε την ΕΥΠ αν δεν πρέπει να ξέρει; Δεν ήθελε να ξέρει, δεν έπρεπε να ξέρει ποιος παρακολουθείται, όταν τον διαψεύδει την ίδια στιγμή και ο ίδιος ο νέος Αρχηγός της ΕΥΠ, που δήλωσε, σύμφωνα με δημοσιογραφικά ρεπορτάζ, ότι τον ενημερώνει για τις εν εξελίξει υποκλοπές.

Δεν καταλαβαίνετε αλήθεια ότι ισχυριζόμενοι ότι μία υπηρεσία μπορεί να λειτουργεί έτσι στεγανά, χωρίς έλεγχο από τους εκλεγμένους εκπροσώπους του ελληνικού λαού, παρά μόνο από έναν ή δύο εισαγγελείς που υπογράφουν ό,τι τους φέρετε, τέτοιες λογικές υπονομεύουν το δημοκρατικό πολίτευμα; Δεν καταλαβαίνετε ότι έτσι μας επιστρέφουν πίσω στις περιόδους του δεξιού παρακράτους; Δεν αντιλαμβάνεστε, κυρίες και κύριοι συνάδελφοι της Νέας Δημοκρατίας, την ευθύνη που αναλαμβάνετε οδηγώντας τις κοινοβουλευτικές διαδικασίες σε διασυρμό;

Δεν συνειδητοποιείτε ότι όταν ο Αντιπρόεδρος της Νέας Δημοκρατίας υποστηρίζει ότι δεν έχει κανένα πρόβλημα σε περίπτωση παρακολούθησής του και ότι δεν θα τον ενδιέφερε καν να μάθει τον λόγο ότι με τέτοιες δηλώσεις ανοίγετε τον δρόμο σε απίστευτες θεσμικές εκτροπές του «μεγάλου αδελφού»;

Ο Βασιλιάς «Ήλιος», ο Λουδοβίκος 14ος της Γαλλίας, είχε πει το «κράτος είμαι εγώ». Αυτό θέλετε; Να αποδεχθεί ο δημοκρατικός κόσμος της χώρας μας τριακόσια πενήντα χρόνια μετά ότι ένας Πρωθυπουργός μπορεί και έχει το δικαίωμα να ταυτίζει τον εαυτό του με τη σταθερότητα της χώρας, ότι μπορεί να ισχυρίζεται ότι οι υποκλοπές είναι σκευωρία ξένων;

Μόλις χθες ο Ευρωπαίος Επίτροπος Δικαιοσύνης Ντιντιέ Ρέιντερς με αφορμή το ελληνικό «Watergate» είπε επί λέξει: «Δεν αρκεί η απλή επίκληση της εθνικής ασφάλειας, αλλά το κράτος-μέλος πρέπει να αποδείξει σύνδεση της παρακολούθησης με τη συγκεκριμένη απειλή. Για να υπάρξει παρέκκλιση του Ευρωπαϊκού Δικαίου πρέπει αυτή να βασίζεται σε πραγματικά περιστατικά, τα οποία πρέπει να είναι ισχυρά, όπως το επιβεβαιώνει ξεκάθαρη η νομολογία του Δικαστηρίου της Ευρωπαϊκής Ένωσης». Και υπογράμμισε παρακάτω ότι «τα κράτη-μέλη θα πρέπει να ελέγχουν επαρκώς τις εθνικές τους υπηρεσίες πληροφοριών, για να διασφαλίζουν τη σωστή εφαρμογή του ευρωπαϊκού δικαίου, συμπεριλαμβανομένων των θεμελιωδών δικαιωμάτων, όπως την ελευθερία της έκφρασης, την εμπιστευτικότητα των συνομιλιών, την ελευθερία των μέσων ενημέρωσης».

Αυτά λένε, κυρίες και κύριοι συνάδελφοι, για την Κυβέρνηση Μητσοτάκη υπεύθυνα χείλη του εξωτερικού. Για να μην αναφερθώ σε τι έχουν γράψει φυσικά στα πρωτοσέλιδα τους -που ξαφνικά όλα έχουν γίνει συριζαϊκά- μία σειρά από διεθνείς μεγάλες εφημερίδες και sites.

Όλοι αυτοί και ο Ευρωπαίος Επίτροπος Δικαιοσύνης τι είναι; Πράκτορες του Πούτιν; Ο κ. Κοντολέων και ο κ. Δημητριάδης προέβησαν σε παρακολουθήσεις καθοδηγούμενοι από τον Ερντογάν; Τι θέλετε να μας πείτε;

Στην επιτροπή χθες συμμετείχε ο κ. Γεραπετρίτης. Τελικά δεν καταλάβαμε. Είναι ανεύθυνος αναφορικά με τη δραστηριότητα της ΕΥΠ, οπότε τι δουλειά έχει να συμμετέχει στην επιτροπή; Ή είναι τελικά πολιτικός υπεύθυνός της, οπότε γιατί δεν παραιτείται και αυτός, όπως και οι άλλοι δύο;

Αντί να απαντήσει, λοιπόν, σε αυτό το ερώτημα, προτίμησε να υποσχεθεί μέτρα αγνώστου ταυτότητας και αορίστου χρονικού ορίζοντα. «Θα πάρουμε κάποια μέτρα, κάποτε, κάποια όταν τελειώσουν οι επιτροπές», μας είπε, ικανοποιημένος προφανώς με τον τρόπο που λειτουργούν, συγκαλύπτοντας ό,τι είναι εφικτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Σας προτείνουμε, λοιπόν, ένα μέτρο, κύριε Υπουργέ, εδώ και τώρα, επειδή δηλώσατε στην επιτροπή ότι έχετε σαν χόμπι και ότι διασκεδάζετε να συζητάτε νομικά.

Θα προσθέσετε σε αυτό το θλιβερό τρισέλιδο που έχετε φέρει διάταξη που θα καταργεί την κατάπτυστη και ένοχη τροπολογία της Κυβέρνησής σας, το άρθρο 87 του ν.4790, με το οποίο δεν επιτρέπετε στην ΑΔΑΕ να ενημερώνει τους πολίτες για την άρση του απορρήτου της επικοινωνίας τους; Ναι ή όχι; Και, αν όχι, γιατί; Σας το έθεσε χθες και ο εισηγητής μας και δεν απαντήσατε.

Και κλείνοντας, θέλω μία ακόμα νομική γνωμοδότηση, δική σας ή των άλλων νομικών συναδέλφων της Συμπολίτευσης.

Στη Διεθνή Έκθεση Θεσσαλονίκης ο Πρωθυπουργός χαρακτήρισε τερατογένεση τη διακυβέρνηση της χώρας εγκεκριμένη από την πλειοψηφία των Βουλευτών, αν τυχόν δεν τον περιλαμβάνει.

Κυρίες και κύριοι συνάδελφοι, οι συνταγματικά κατοχυρωμένες διαδικασίες με σαφήνεια προβλέπουν ότι αν το πρώτο κόμμα δεν συγκεντρώνει πλειοψηφία, η εντολή σχηματισμού κυβέρνησης πάει στο δεύτερο, μετά στο τρίτο κ.λπ.. Είναι, λοιπόν, τερατογένεση αυτές οι διαδικασίες;

Θεωρητικό, βέβαια, είναι το δεύτερο ερώτημα. Ούτως ή άλλως, θεωρούμε στον ΣΥΡΙΖΑ ότι δεν θα είστε πρώτο κόμμα, γιατί στις εκλογές, όποτε κι αν γίνουν, πρώτη δύναμη θα είναι ο ΣΥΡΙΖΑ - Προοδευτική Συμμαχία.

Απλά με τέτοιες απόψεις είναι φανερό ότι γενικά η δημοκρατία για κάποιους φαντάζει σαν τερατώδης ιδέα. Και το μείζον είναι ότι όσο το σύστημα Μητσοτάκη βρίσκεται στην εξουσία ο ελληνικός λαός συνηθίζει σε αυτά τα τέρατα.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ολοκληρώστε. Έχετε πάει στα εννιά λεπτά.

**ΡΑΛΛΙΑ ΧΡΗΣΤΙΔΟΥ:** Ολοκληρώνω.

Κι επειδή η δημοκρατία ζητά την υπεράσπισή της, ο ΣΥΡΙΖΑ μπορεί να βάλει οριστική τελεία στα τερατώδη ήθη του συστήματος Μητσοτάκη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Γιώργος Καμίνης από το Κίνημα Αλλαγής.

Κύριε Καμίνη, δεν αφορά εσάς αυτό που θα πω. Οι εγγεγραμμένοι ομιλητές είναι σαράντα. Παρακαλώ να τηρείται αυστηρά ο χρόνος. Δεν έχουν μιλήσει οι Κοινοβουλευτικοί Εκπρόσωποι και απ’ ό,τι ακούγεται θα έρθει και κάποιος Αρχηγός Κοινοβουλευτικής Ομάδας. Κατά το δυνατόν τηρούμε τον χρόνο, γιατί θα πάμε μέχρι τις 22:00΄.

Κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Να ληφθεί όμως υπ’ όψιν, παρακαλώ, και ότι ορισμένοι Βουλευτές σπανίως υπερβαίνουν το χρονικό όριο.

Κυρίες και κύριοι συνάδελφοι, εδώ και μερικές εβδομάδες άναυδη η κοινή γνώμη παρακολουθεί τις καθημερινές αποκαλύψεις γύρω από το θέμα των παράνομων παρακολουθήσεων ή ακροάσεων ή επισυνδέσεων.

Εδώ, δυστυχώς, η γλώσσα φαίνεται πως δεν επαρκεί, αφού καμμία από αυτές τις λέξεις δεν αρκεί πια για να αναφερθούμε στις παραβιάσεις των άρθρων -θα αναφέρω και τα τρία- 9, 9α και 19 του Συντάγματος και αφήνω τα υπόλοιπα. Γιατί το σύστημα «Predator», το οποίο αποδεδειγμένα χρησιμοποιήθηκε στην περίπτωση του δημοσιογράφου Κουκάκη και αποδεδειγμένα επίσης επιχειρήθηκε να χρησιμοποιηθεί σε βάρος του Νίκου Ανδρουλάκη, παγιδεύει το σύνολο των υπηρεσιών που παρέχει το κινητό τηλέφωνο του θύματος. Δεν παρακολουθεί μόνο τις συνομιλίες. Διασφαλίζει συγχρόνως την προσπέλαση σε όλα τα δεδομένα του κινητού και παρεμβαίνει και χρησιμοποιεί και το μικρόφωνο και την κάμερα. Και στις δύο περιπτώσεις παρακολούθησης αποδεδειγμένα χρησιμοποιήθηκε το «Predator» σε συνδυασμό με τη δήθεν νόμιμη άρση του απορρήτου από την ΕΥΠ.

Αποδεικνύεται, λοιπόν, πέραν πάσης αμφιβολίας ότι έχει λειτουργήσει καθοδηγητικά ένα ενιαίο κέντρο παράνομης παρακολούθησης, όπου -όπως είθισται σε ανάλογες περιπτώσεις- οι μυστικές υπηρεσίες του κράτους είτε λειτούργησαν οι ίδιες σαν παρακράτος είτε κατέφυγαν στις υπηρεσίες παρακρατικών υπηρεσιών. Και είναι βεβαίως ολοφάνερο ότι μας κοροϊδεύει η Κυβέρνηση όταν ισχυρίζεται ότι δεν κατέχει το «Predator». Γιατί το κρίσιμο δεν είναι αν κατέχει ή δεν κατέχει το «Predator», αλλά εάν αυτό το σύστημα παρακολούθησης έχει χρησιμοποιηθεί για λογαριασμό της, πέρα από τις θεσμοθετημένες διαδικασίες, είτε από επίορκους υπαλλήλους της ΕΥΠ είτε από ιδιώτες που έχουν λειτουργήσει για λογαριασμό της.

Υπάρχει, λοιπόν, μια αλληλουχία γεγονότων που αποδεικνύουν ότι στήθηκε, λειτούργησε και σήμερα προστατεύεται από την Κυβέρνηση, με τρόπο όμως πια πανικόβλητο και σπασμωδικό, ένας κρατικός μηχανισμός παρακολούθησης των πολιτικών της αντιπάλων και τουλάχιστον ενός δημοσιογράφου.

Η ολοφάνερη αγωνία της Κυβέρνησης διαρκώς την οδηγεί σε αντιφατικές δηλώσεις και πράξεις. Στην αρχή διορίζει τον εκλεκτό της ως επικεφαλής της ΕΥΠ. Όταν, όμως, διαπιστώνει ότι αυτός δεν διαθέτει τα νόμιμα προσόντα, αντί να αλλάξει τον ίδιο αλλάζει τον νόμο, υποβαθμίζοντας τις νόμιμες προϋποθέσεις διορισμού, χωρίς να την ενδιαφέρει πως με τον τρόπο αυτόν στην πραγματικότητα υποβαθμίζει την ελληνική Βουλή σε παρωδία αντιπροσωπευτικού Σώματος, που περισσότερο ταιριάζει σε χώρα «μπανανία».

Όταν ξεσπά το σκάνδαλο Κουκάκη, η Κυβέρνηση «νίπτει τας χείρας της», αφού όμως έχει προηγουμένως φροντίσει να καταργήσει νομοθετικά τη δυνατότητα του παρακολουθούμενου να ζητήσει από την ΑΔΑΕ να πληροφορηθεί εάν έχει ο ίδιος παρακολουθηθεί. Η πονηριά είναι εδώ ότι έχοντας ακριβώς υπ’ όψιν το δικαίωμα του Κουκάκη να πληροφορηθεί τα της παρακολούθησης, η κατάργηση είχε και αναδρομική ισχύ. Δυστυχώς, τη ρύθμιση αυτή την ψηφίσαμε κι εμείς. Ας όψεται, όμως, η επαίσχυντη διαδικασία με την οποία νομοθετεί και η παρούσα Κυβέρνηση, εκμαιεύοντας εκβιαστικά, μέσω τροπολογιών της τελευταίας στιγμής, την ψήφο της Αντιπολίτευσης.

Παρά ταύτα, «αγαπάει ο Θεός τον κλέφτη, αγαπάει και τον νοικοκύρη», γιατί υπάρχει η διάταξη του άρθρου 37, παράγραφος 1, του ν.4786/2021, με την οποία ο κ. Ανδρουλάκης έχει ζητήσει ο ίδιος ως Αρχηγός κόμματος, όπως προβλέπει η διάταξη, την πληροφόρηση από την ΑΔΑΕ για το εάν ακολουθήθηκε. Ας μην ανησυχούν, λοιπόν, οι Βουλευτές της Ελληνικής Λύσης επ’ αυτού.

Στη συνέχεια αποκαλύπτεται και η παρακολούθηση Ανδρουλάκη για λόγους εθνικής ασφάλειας, λόγοι που περιέργως ανακύπτουν όταν ο ίδιος έθεσε υποψηφιότητα για επικεφαλής του τρίτου κοινοβουλευτικού κόμματος. Είχε προηγηθεί και η απόπειρα να παγιδευτεί το τηλέφωνό του μέσω «Predator». Και πάλι η χώρα λειτουργεί σαν «μπανανία», καθώς και στις δύο περιπτώσεις η παρακολούθηση μέσω του συστήματος «Predator» δεν αποκαλύπτεται από εγχώριους μηχανισμούς, εγγυητικούς του κράτους δικαίου, αλλά από το εξωτερικό. Χρειάστηκε ο μεν κ. Κουκάκης να προσφύγει σε ιδιωτική οργάνωση στον Καναδά, ο δε κ. Ανδρουλάκης να πληροφορηθεί την απόπειρα παγίδευσης από υπηρεσία του Ευρωπαϊκού Κοινοβουλίου.

Μέσα στον ορυμαγδό των αποκαλύψεων η Κυβέρνηση υποπίπτει σε διαρκείς παλινωδίες. Στην αρχή καλεί τον Νίκο Ανδρουλάκη να τον ενημερώσει κατ’ ιδίαν για τους λόγους παρακολούθησης, ενώ η ίδια, με τη γνωστή τροπολογία, είχε αποκλείσει κάθε νόμιμη δυνατότητα πληροφόρησης του θύματος της παρακολούθησης. Στη συνέχεια, ακούμε ότι η Κυβέρνηση αγνοεί τον λόγο παρακολούθησης και μετά ότι ο οικείος φάκελος μάλλον έχει καταστραφεί.

Ο πανικός, δυστυχώς, επιβεβαιώθηκε στην Επιτροπή Θεσμών και Διαφάνειας, όπου οι μάρτυρες κρύφτηκαν διαδοχικά ο ένας μετά τον άλλο πίσω από το φύλλο συκής του εθνικού απορρήτου και στη συνέχεια στην Εξεταστική Επιτροπή, όπου το μονοκομματικό Προεδρείο που εξέλεξε η κοινοβουλευτική Πλειοψηφία απέκλεισε ουσιώδεις μάρτυρες και αποδεικτικά στοιχεία από τη διαδικασία.

Αποτέλεσμα όλων αυτών, αγαπητοί συνάδελφοι, είναι ότι οι πολίτες παρακολουθούν αποσβολωμένοι τις αποκαλύψεις, ενώ η χώρα διασύρεται διεθνώς από τα εγκυρότερα μέσα ενημέρωσης. Εν τω μεταξύ, η ένοχη Κυβέρνηση, αντί να παραδεχθεί εντίμως τα σφάλματά της και να αναλάβει την πρωτοβουλία μιας καθαρτήριας διαδικασίας αλλαγής του σχετικού νομοθετικού πλαισίου, δρα με πανικό και θεσμική μικροψυχία. Φέρνει ενώπιόν μας την παρούσα πράξη νομοθετικού περιεχομένου που ισοδυναμεί με εμπαιγμό. Μας προτείνει να αντιμετωπίσουμε με ασπιρίνες το καρκίνωμα ενός παρακράτους, του οποίου τα καθοδηγητικά νήματα ξεκινούν δυστυχώς από το Μέγαρο Μαξίμου.

Υπάρχει ευθύνη του Πρωθυπουργού; Η απάντηση είναι ναι, αναμφίβολα, αν μη τι άλλο, διότι εξαρχής επέλεξε να αλλάξει το καθεστώς της ΕΥΠ, υπάγοντάς τη ευθέως στον ίδιο. Υπάρχει ευθύνη αντικειμενική, προσωπική και αμετάθετη. Δεν αρκεί ο πειθαναγκασμός τρίτων προσώπων σε παραίτηση. Η προσωπική πολιτική ευθύνη του Πρωθυπουργού δεν είναι δεκτική καταλογισμού σε προστηθέντες μετακλητούς υπαλλήλους.

Θα έπρεπε, άραγε, να παραιτηθεί ο ίδιος; Η απάντηση εδώ είναι ότι οι συγκλονιστικές αποκαλύψεις συνιστούν λόγο παραίτησης επαρκή, αλλά όχι εξ ορισμού και ικανό. Γιατί ο Πρωθυπουργός φέρει την ευρύτερη ευθύνη για τη συνολική πολιτική της χώρας και τη διασφάλιση της κυβερνητικής σταθερότητας. Υποχρεούται, δηλαδή, εν όψει του διλήμματος παραίτησης να σταθμίσει και άλλες σοβαρές παραμέτρους. Μέσα από τη στάθμιση αυτή ενδέχεται να κρίνει ότι δεν επιβάλλεται η παραίτησή του, λόγω της συνδρομής άλλων σοβαρών λόγων.

Σε κάθε περίπτωση, όμως, η ευθύνη του παραμένει ενεργή και όταν έρθει η στιγμή του απολογισμού ενώπιον του εκλογικού σώματος ή της Βουλής, σε περίπτωση πρότασης εμπιστοσύνης ή δυσπιστίας, θα συνυπολογιστεί το γεγονός ότι επέλεξε να μην παραιτηθεί.

Στον υπολογισμό αυτόν θα ήταν ευχής έργο ο Πρωθυπουργός να είναι σε θέση να επικαλεστεί ότι έχει αντλήσει τα συμπεράσματά του από την παρούσα θεσμική κρίση και ότι έχει προβεί σε γενναίες μεταρρυθμίσεις του καθεστώτος που διέπει τη λειτουργία της ΕΥΠ και τον επ’ αυτής κοινοβουλευτικό έλεγχο. Από τη στιγμή, όμως, που έχει αρκεστεί σ’ αυτή τη μικρόψυχη πράξη νομοθετικού περιεχομένου και από τη στιγμή που έχουν αυτοευνουχιστεί λόγω των αποφάσεων της Πλειοψηφίας οι δύο κοινοβουλευτικές επιτροπές, ο κ. Μητσοτάκης επωμίζεται το σύνολο της ευθύνης και η ευθύνη αυτή θα του καταλογιστεί εν τω καιρώ τω δέοντι.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Καμίνη.

Τον λόγο έχει ο κ. Βασίλειος Κόκκαλης από τον ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι ολοφάνερη η προσπάθεια της Κυβέρνησης όχι για τη συγκάλυψη, αλλά για την υποβάθμιση της συγκεκριμένης υπόθεσης μέσω της συγκρίσεως των προβλημάτων που απασχολούν τους πολίτες. Λέει η Κυβέρνηση στους πολίτες: «Μην ασχολείστε με το θέμα των υποκλοπών. Δεν είναι το μείζον. Το θέμα είναι πώς θα πληρωθούν οι λογαριασμοί του ρεύματος, τα καύσιμα, τα βασικά είδη διατροφής.». Αυτή, όμως, η προσπάθεια θα πέσει στο κενό.

Επιτρέψτε μου κάποια σχόλια γι’ αυτά που έχουν διαδραματιστεί, διότι προσβάλλουν την ίδια τη λογική.

Εντελώς καλόπιστα, κύριε Υπουργέ, ως πολίτης ακούω την Κυβέρνηση να λέει ότι ήταν ένα επιχειρησιακό λάθος, βρε αδελφέ. Πώς νοείται να είναι επιχειρησιακό το λάθος, αλλά η εισαγγελική διάταξη σωστή, όταν η διάταξη στηρίζεται στην εισήγηση της υπηρεσίας; Πώς νοείται εσφαλμένος χειρισμός υπηρεσιακός και εν τέλει να ήταν νόμιμη η επισύνδεση; Ή δεν είναι σωστή εν τέλει, δεν είναι νόμιμη η επισύνδεση ή είναι νόμιμη, γιατί δεν υπήρχε επιχειρησιακό λάθος. Αυτά τα δύο συγκρούονται και προσπαθείτε να πείτε στον κόσμο ότι ήταν λάθος, αλλά ήταν νόμιμη. Προσβάλλετε την ίδια τη λογική, εκτός από τους θεσμούς.

Μετά, αφού αναγκαστήκατε να συγκαλέσετε την Επιτροπή Θεσμών και Διαφάνειας, αυτοί οι οποίοι ήλθαν να καταθέσουν επικαλέστηκαν το απόρρητο. «Είναι απόρρητο, για λόγους εθνικής ασφαλείας δεν μπορούν να καταθέσουν.». Το ακούει ο κόσμος και λέει: «Ναι, για λόγους εθνικής ασφαλείας δεν μπορούν να καταθέσουν.».

Στη δημοκρατία, όμως, κύριε Υπουργέ, όπως και στη δικαιοσύνη, δεν υπάρχουν αδιέξοδα γι’ αυτούς που σέβονται. Όπως λέμε εμείς οι δικηγόροι, είναι όλα γραμμένα, όλα προβλέπονται και θέλω την άποψή σας και να τοποθετηθείτε. Μπορούσαν αυτά τα πρόσωπα να άρουν την υποχρέωση να καταθέσουν, ναι ή όχι; Κατ’ αρχάς, έχουν υποχρέωση; Έχουν, αφού προβλέπεται από τον νόμο του 2008, που λέει ότι το προσωπικό της ΕΥΠ δεν επιτρέπεται να καταθέσει ως μάρτυρας στα δικαστήρια ή ενώπιον άλλης αρχής για ό,τι αναφέρεται σε θέματα, πληροφορίες, γεγονότα ή πρόσωπα που αφορούν την υπηρεσία, χωρίς προηγούμενη έγκριση του Υπουργού Εσωτερικών.

Κύριε Γεραπετρίτη, ζητήθηκε αυτή η άδεια; Ακολουθήθηκε αυτή η διαδικασία;

Ακούστε το πιο σοβαρό τώρα. Με νόμο του 2020, όπου αναφέρεται ο Υπουργός Εσωτερικών, είναι ο Πρωθυπουργός. Άρθρο 30 του ν.4704/2020. Όπου στην κείμενη νομοθεσία για την ΕΥΠ αναφέρεται ο Υπουργός Εσωτερικών, εφεξής νοείται ο Πρωθυπουργός.

Εδώ ανακύπτουν τα ερωτήματα: Ακολουθήθηκε αυτή η διαδικασία, να ζητηθεί η άδεια από τον Πρωθυπουργό απ’ αυτά τα πρόσωπα τα οποία αρνήθηκαν να καταθέσουν και, αν ναι, απερρίφθη από τον Πρωθυπουργό το σχετικό αίτημά τους; Από τη στιγμή που δεν έχει γίνει κάτι μέχρι τώρα -μέχρι τώρα δεν έχετε γνωστοποιήσει αν τηρήθηκε αυτή η διαδικασία- εγώ ο καλόπιστος ισχυρίζομαι ότι ο Πρωθυπουργός δεν τους έδωσε την άδεια, εκτός αν τη ζήτησαν και τεκμηριωμένα όχι ο Υπουργός, αλλά με νόμο του 2020 εφεξής ο Πρωθυπουργός αρνήθηκε να καταθέσουν.

Επίσης, προβλέπεται στο άρθρο 43 του Κανονισμού της Βουλής ότι οι συζητήσεις στην Επιτροπή Θεσμών και Διαφάνειας είναι απόρρητες και δεσμεύονται τα μέλη τους και μετά τη λήξη της θητείας. Γιατί δεσμεύονται; Ακριβώς επειδή συζητούνται θέματα απόρρητα. Συνεπώς ο ισχυρισμός ότι για λόγους απορρήτου δεν μπορούν να καταθέσουν, νομίζω ότι προσκρούει στη λογική.

Έρχεστε τώρα με την πράξη νομοθετικού περιεχομένου και λέτε ότι εκσυγχρονίζετε την ΕΥΠ με διαφάνεια, βάζοντας ακόμα έναν εισαγγελέα. Όχι. Καταργήστε την τροπολογία σύμφωνα με την οποία η Ανεξάρτητη Αρχή των Επικοινωνιών μπορούσε και μπορεί να γνωστοποιεί σ’ αυτούς οι οποίοι παρακολουθούνταν να γνωστοποιείται ο λόγος έστω και εκ των υστέρων. Δεν το κάνετε, όμως.

Παράλληλα «τρέχει» και η Εξεταστική Επιτροπή. Στην Εξεταστική Επιτροπή, κύριε Υπουργέ, κυρίες και κύριοι συνάδελφοι, αποκλείστηκαν οι περισσότεροι μάρτυρες, ένα δικαίωμα της Μειοψηφίας το οποίο στερεί τη δυνατότητα να μάθουμε την αλήθεια. Ποντάρετε, κύριε Υπουργέ, στη σύγκριση των προβλημάτων.

Η μεγαλύτερη ζημιά που έχει γίνει σ’ αυτή την υπόθεση είναι ότι κλονίστηκε ανεπανόρθωτα η εμπιστοσύνη του πολίτη στο κράτος. Είστε ως Κυβέρνηση ανάξιοι της εμπιστοσύνης, διότι ποια εμπιστοσύνη να δείξει ο μικρομεσαίος επιχειρηματίας ότι θα διευθετήσετε τα χρέη του, ο εργαζόμενος, ο αγρότης, ο κτηνοτρόφος, όταν εσείς δεν σέβεστε θεσμικές διαδικασίες; Ποια εμπιστοσύνη θα δείξει ο απλός ο κόσμος ότι θα του λύσετε το πρόβλημα το ενεργειακό, το θέμα με τα καύσιμα, όταν δεν σέβεστε τη λογική, όταν δεν σέβεστε την αλήθεια και όταν δεν σέβεστε την ίδια τη Βουλή; Καταντήσατε τη Βουλή «πλυντήριο» των θεσμικών σας ατοπημάτων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κόκκαλη.

Ο κ. Ευάγγελος Αποστόλου από τον ΣΥΡΙΖΑ έχει τον λόγο και αμέσως μετά ο κ. Λιβανός από τη Νέα Δημοκρατία.

Ορίστε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνεδριάζει σήμερα η Ολομέλεια της Βουλής για να κυρώσει μια πράξη νομοθετικού περιεχομένου για την ενίσχυση -λέει- της ακεραιότητας στη λειτουργία της Εθνικής Υπηρεσίας Πληροφοριών, ενώ επί της ουσίας πρόκειται για μια προσπάθεια συγκάλυψης από τον Πρωθυπουργό και τους συμβούλους του εν όψει της συζήτησης στη Βουλή των μεθόδων παρακολούθησης που εφαρμόζει το επιτελικό τους κράτος.

Δεν έγινε καμμία ενίσχυση στην ακεραιότητα λειτουργίας, αφού τα πραγματικά προβλήματα στην ερμηνεία και την εφαρμογή της νομοθεσίας βάσει της οποίας λειτουργεί η Εθνική Υπηρεσία Πληροφοριών παραμένουν. Ο εισαγγελέας εφετών συνεχίζει να εγκρίνει την παρακολούθηση καθενός μας με πρόσχημα λόγους εθνικής ασφάλειας, στηριζόμενος σε μια αμετάβλητη διάταξη που προβλέπει να έχει μόνο έναν αριθμό κινητού τηλεφώνου, χωρίς περαιτέρω στοιχεία, χωρίς αιτιολογία της αναγκαιότητας παρακολούθησης ή οποιαδήποτε άλλη περιγραφή της υπόθεσης.

Για να καταλάβουμε καλύτερα αν και πόσο ενισχύθηκε η ακεραιότητα της Εθνικής Υπηρεσίας Πληροφοριών μετά την υπογραφή της πράξης νομοθετικού περιεχομένου από τον Πρόεδρο της Δημοκρατίας, δεν έχουμε παρά να δούμε τι έγινε στη συνεδρίαση της Επιτροπής Θεσμών και Διαφάνειας της Βουλής την 1η του Σεπτέμβρη που συνήλθε για να εξετάσει πρώην διοικητές της ΕΥΠ και εν συνεχεία κρατικούς λειτουργούς, προκειμένου να ενημερωθεί για τους σχετικούς χειρισμούς της Υπηρεσίας Πληροφοριών στις υποθέσεις παρακολούθησης που μέχρι τώρα έχουν έρθει στο φως.

Η προσπάθεια αυτή ματαιώθηκε, γιατί απλά αρνήθηκαν τόσο ο τωρινός όσο και ο τέως διοικητής να απαντήσουν σε κρίσιμες ερωτήσεις των μελών της επιτροπής, ακυρώνοντας ουσιαστικά την κοινοβουλευτική διαδικασία.

Κυρίες και κύριοι συνάδελφοι, ο κοινοβουλευτικός έλεγχος των μυστικών υπηρεσιών, που αποτελεί διεθνώς την πιο αξιόπιστη εγγύηση δημοκρατικού ελέγχου και αποτροπής των αυθαιρεσιών, τον οποίο απλά και κυνικά ακύρωσαν κάποιοι μετακλητοί υπηρεσιακοί παράγοντες υπό την ανοχή του αρμόδιου Υπουργού, αποτελεί το έσχατο αλλά και το μοναδικό καταφύγιο για την προστασία των θιγόμενων δικαιωμάτων, όταν καθίσταται αδύνατος ο δικαστικός έλεγχος της νομιμότητας των συντελεσμένων άρσεων του απορρήτου.

Στην πρώτη του δήλωση μετά την αποκάλυψη της παρακολούθησης Αρχηγού κόμματος της Βουλής και ενός δημοσιογράφου ο Πρωθυπουργός εμφανίζεται να δεσμεύεται ότι η αλήθεια θα αναδειχθεί σε όλες της τις διαστάσεις. Από τότε μέχρι σήμερα φαίνεται πως ο Πρωθυπουργός τελικά δεσμεύτηκε να εφεύρει τρόπους με τους οποίους πιστεύει ότι θα παρακάμψει το πρόβλημα, χρησιμοποιώντας ακόμη και τους θεσμούς της Βουλής που έχουν εκ των πραγμάτων βασικό τους χρέος τη διαφάνεια και την απόδοση των ευθυνών.

Τι κάνατε μέχρι σήμερα; Φτάσατε μέχρι το σημείο να μην καλέσετε στην Εξεταστική Επιτροπή τους δύο βασικούς πολιτικούς που επόπτευαν τη λειτουργία της Εθνικής Υπηρεσίας Πληροφοριών, δηλαδή τον επικεφαλής, που γνώριζε τη λειτουργία της, και τον Γενικό Γραμματέα του Πρωθυπουργού, που όφειλε να τη γνωρίζει και τη γνώριζε.

Φαίνεται ξεκάθαρα, λοιπόν, ότι έχετε πανικοβληθεί και προσπαθείτε να κρύψετε τους τραγικούς χειρισμούς σας κάτω από το χαλί. Γελιέστε αν νομίζετε ότι απαλλάσσεται της ευθύνης ο «αντ’ αυτού» ή και ο «έχων» την αρμοδιότητα Πρωθυπουργός, πολύ περισσότερο όταν ο ίδιος θέσπισε τον ολοκληρωτικό έλεγχό της από μέρους του. Γιατί στη δημοκρατία σε καμμία περίπτωση δεν αρκεί η επίφαση της έγκρισης ενός εισαγγελέα για να μπορεί ο εκάστοτε Πρωθυπουργός να παρακολουθεί πολιτικά πρόσωπα, επικαλούμενος λόγους εθνικής ασφάλειας. Και αυτό δεν το λέμε μόνο εμείς. Το λένε όλα τα κόμματα, το λένε πρώην Πρωθυπουργοί, το λένε αξιόλογοι επιστήμονες και κυρίως ο ελληνικός λαός, ο οποίος ζητά την πλήρη διαλεύκανση.

Νομίζετε ότι με τις δημοσκοπήσεις και το σκηνικό παραπληροφόρησης που στήνετε, ξεκινώντας από τη Θεσσαλονίκη, θα θολώσετε το τοπίο. Κάνετε μεγάλο λάθος. Τόσο η ίδια υπόθεση των υποκλοπών όσο και η διαχείρισή της έχουν ήδη δημιουργήσει τις συνθήκες αναβίωσης ενός κλίματος που έχει ξαναζήσει ο ελληνικός λαός και θυμάται με μελανά χρώματα. Εμείς δεν θα μπούμε σε λογικές συμψηφισμών. Αυτό που προέχει τώρα είναι ένα, να απαντήσετε γιατί παρακολουθούσατε τα συγκεκριμένα πρόσωπα, κύριοι της Νέας Δημοκρατίας. Ποιοι ήταν αυτοί που σας υποχρέωσαν να προβαίνετε στις συγκεκριμένες πράξεις και ποια συμφέροντα υπηρετούσαν;

Έχω την αίσθηση ότι και εσείς, κυρίες και κύριοι συνάδελφοι της Νέας Δημοκρατίας, θα αναρωτηθήκατε, όταν πληροφορηθήκατε το σκάνδαλο, ότι όσα φέρνει η στιγμή δεν τα φέρνει ο χρόνος όλος. Και βέβαια τότε θα αναρωτηθήκατε ότι εκείνη τη στιγμή των αποκαλύψεων για τις παρακολουθήσεις πολιτικών και μάλιστα Αρχηγού πολιτικού κόμματος θα είναι η κρίσιμη στιγμή για το μέλλον της Κυβέρνησής σας.

Η γνωστή τακτική του κ. Μητσοτάκη, να διαχειρίζεται τις κρίσεις με διαγγέλματα, δεν αρκεί να σκεπάσει το κουρνιαχτό από αυτό το σκάνδαλο. Το σκάνδαλο των παρακολουθήσεων είναι η κορυφή του παγόβουνου που θα βυθίσει την Κυβέρνηση Μητσοτάκη.

Η ακρίβεια, η διαχείριση της πανδημίας, η εγκατάλειψη του πολίτη καθιστούν αναγκαία την αλλαγή της Κυβέρνησης. Η λύση είναι μία. Εδώ και καιρό πλέον το σκάνδαλο των παρακολουθήσεων λειτουργεί ως καταλύτης στην αντίδραση. Άμεση προσφυγή στις εκλογές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αποστόλου, και για την τήρηση του χρόνου.

Τον λόγο έχει τώρα ο κ. Σπύρος Λιβανός από τη Νέα Δημοκρατία και αμέσως μετά ο κ. Κώστας Μαραβέγιας από τη Νέα Δημοκρατία.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, επιτρέψτε μου να βάλω τα πράγματα στη θέση τους από την αρχή και να απαντήσω στην προκλητική και ανιστόρητη επίθεση του εισηγητού της Μειοψηφίας.

Η Νέα Δημοκρατία, αγαπητοί συνάδελφοι, αγαπητές συναδέλφισσες, διαχρονικά ήταν, είναι και θα είναι η παράταξη που προασπίστηκε και προασπίζεται τη δημοκρατία, το κράτος δικαίου και την εθνική ασφάλεια στην πατρίδα μας. Πάντα και σε όλα τα μεγάλα θέματα βρεθήκαμε εμείς στη σωστή πλευρά της ιστορίας. Εσείς δεν ξέρω πού βρεθήκατε και γι’ αυτό είμαστε και εδώ σήμερα.

Έτσι, λοιπόν, και στο θέμα που προκύπτει από την επισύνδεση του τηλεφώνου του σημερινού Αρχηγού του ΠΑΣΟΚ η θέση μας, όπως έχει ξεκαθαριστεί, είναι απόλυτη. Για εμάς η μόνη επιλογή είναι να χυθεί άπλετο φως -το επανέλαβε και ο Υπουργός Επικρατείας, που είναι στην Αίθουσα σήμερα- στην υπόθεση των παρακολουθήσεων και ταυτόχρονα να αντιμετωπίσουμε τις θεσμικές αδυναμίες που από κοινού με τις λανθασμένες επιλογές επέτρεψαν να συμβούν αυτά που συνέβησαν.

Τι έγινε αμέσως φέτος το καλοκαίρι; Πώς αντέδρασε η Κυβέρνηση; Ο Πρωθυπουργός πήρε πρωτοβουλίες, απεπέμφθησαν οι δύο πολιτικοί υπεύθυνοι, διεξήχθη έκτακτη συζήτηση πολιτικών Αρχηγών με απόλυτα δημοκρατικό τρόπο μέσα στον Αύγουστο στην Ολομέλεια, συνεκλήθη η Επιτροπή Θεσμών και Διαφάνειας, ξεκίνησε τις εργασίες της η εξεταστική επιτροπή και σήμερα κυρώνουμε στη Βουλή την ΠΝΠ άμεσων και δραστικών διαρθρωτικών μέτρων.

Ακούσαμε χθες τον κ. Σπίρτζη να αποκαλεί αυτήν την ΠΝΠ που έφερε η Κυβέρνηση «κουρελόχαρτο» και να ειρωνεύεται στη συνέχεια το Προεδρείο της Επιτροπής Δημόσιας Διοίκησης, κατ’ επέκταση το ίδιο το Κοινοβούλιο στο πρόσωπο του Προέδρου του. Προφανώς με αυτόν τον τρόπο αντιλαμβάνεται ο κ. Σπίρτζης και η παράταξή του τη νομοθετική λειτουργία αλλά και συνολικά τον πολιτικό διάλογο. Τι να πούμε, όμως, αγαπητοί συνάδελφοι, για ένα κόμμα που δικαιολογεί και αγκαλιάζει εκφραστές της χειρότερης πολιτικής χυδαιότητας, όπως έκανε η νεολαία αλλά και ο Αρχηγός του ΣΥΡΙΖΑ προχθές;

Μας χωρίζει -και αυτό είναι σαφές, νομίζω ότι έχει γίνει απολύτως αντιληπτό στον ελληνικό λαό τα τελευταία χρόνια- ένα τεράστιο χάσμα, πολιτικό και ηθικό ανάμεσα στη δική μας παράταξη και στον ΣΥΡΙΖΑ. Εμπεδώνεται αυτή η σχέση του εισηγητή της Μειοψηφίας με τη δημοκρατία, όπως την αντιλαμβανόμαστε εμείς, με τη συνεχή απουσία του από την Αίθουσα σήμερα, που, αφού έβγαλε το δεκάρικό του, είδε ότι δεν έγινε φασαρία, έφυγε. Αντιθέτως, ο αρμόδιος Υπουργός βρίσκεται εδώ και ακούει όλους τους ομιλητές και με αυτόν τον τρόπο αναδεικνύει αυτή τη διαφορά και στον πολιτικό πολιτισμό, αλλά και στο πώς αντιλαμβανόμαστε εμείς την κοινοβουλευτική διαδικασία.

Αγαπητοί συνάδελφοι, επί της αρχής για μένα τουλάχιστον είναι ξεκάθαρο ότι τα πολιτικά πρόσωπα δεν πρέπει να αποκλείονται από τις νόμιμες και τεκμηριωμένες παρακολουθήσεις. Αδιαμφισβήτητα όμως πρέπει να υπάρχουν εξαιρετικά αυστηρά φίλτρα, ώστε να γίνεται μια τέτοια επισύνδεση. Με την υπό συζήτηση ΠΝΠ προσθέτουμε ένα τέτοιο φίλτρο: τη δεύτερη υπογραφή στην εντολή επισύνδεσης από τον αρμόδιο εισαγγελέα εφετών, με την πρώτη να ανήκει στον εποπτεύοντα της ΕΥΠ εισαγγελέα.

Επαναλαμβάνω, απλά για να καταγραφεί, ότι η διάταξη αυτή υπήρχε και είχε καταργηθεί από την κυβέρνηση του ΣΥΡΙΖΑ το 2018. Οι δικαιολογίες του εισηγητή της Μειοψηφίας για την κατάργηση αυτή δεν απαντούν στο γιατί και βεβαίως δεν πείθουν κανέναν. Νομίζω ότι ούτε και ο ίδιος έχει καταλάβει τι ακριβώς μας είπε. Πήρε μια εισήγηση από κάποιους δικαστικούς, αλλά δεν μας είπε γιατί τελικά απαλείφθηκε. Προσθέτουμε δηλαδή με αυτή την ΠΝΠ έναν ακόμα δικαστικό λειτουργό με μεγάλη εμπειρία, εκτός υπηρεσίας, ώστε να θωρακίσουμε έτι περισσότερο τη διαδικασία λήψης της απόφασης επισύνδεσης πολιτικού προσώπου.

Η δεύτερη αλλαγή είναι ότι ο διοικητής της ΕΥΠ θα επιλέγεται αφού προηγουμένως υπάρξει ακρόαση από την Επιτροπή Θεσμών και Διαφάνειας του Κοινοβουλίου και διατύπωση γνώμης από την επιτροπή, προφανώς βέβαια με την πλειοψηφία της. Πρόκειται για μία ενεργή αύξηση της συμμετοχής του Κοινοβουλίου, ενεργότερη από αυτή που υπήρχε στη λειτουργία της ΕΥΠ, που αυξάνει τη λογοδοσία απέναντι στη Βουλή. Αυτή άλλωστε ήταν και η διαδικασία που εφαρμόστηκε για τον νέο διοικητή, τον κ. Δεμίρη.

Ταυτόχρονα, όπως δήλωσε ο κ. Γεραπετρίτης, αυτή η ΠΝΠ είναι το πρώτο κύμα μέτρων. Με την ολοκλήρωση των εργασιών της Εξεταστικής Επιτροπής αλλά και την κατάθεση των προτάσεων που θα περιέχει το πόρισμά της για την αναδιάρθρωση της ΕΥΠ η Κυβέρνηση θα επανέλθει με μια ολοκληρωμένη νομοθετική πρόταση. Στο πλαίσιο αυτό κάθε πρόταση των κομμάτων της Αντιπολίτευσης θα εξεταστεί και θα αξιολογηθεί. Οφείλω να ομολογήσω ότι προσωπικά βρήκα εξαιρετικά ενδιαφέρουσες κάποιες από τις προτάσεις που ακούστηκαν από συναδέλφους της Αντιπολίτευσης, τόσο από τον κ. Σπίρτζη -άσχετα αν διαφωνούμε στα πολιτικά και στον τρόπο με τον οποίο εκφράστηκε- όσο και από τον κ. Καστανίδη. Αλλά, όπως είπε και ο αρμόδιος Υπουργός Επικρατείας, αυτές θα εξεταστούν στο άμεσο μέλλον και θα επανέλθει.

Επίσης, κύριε Καστανίδη, μιας και είστε στην Αίθουσα, θέλω να σας πω ότι δεν καταλάβατε αυτό που όντως φώναξα πριν. Δεν είπα εγώ να μην ενημερωθεί ο κ. Ανδρουλάκης. Αυτό το έχει πει πολλές φορές ο Υπουργός Επικρατείας, ο Πρωθυπουργός, τα στελέχη της Κυβέρνησης. Θέλουμε να ενημερωθεί. Αυτό που είπα είναι ότι δεν είναι δυνατόν ο Πρωθυπουργός ή ο Υπουργός, όποιος προΐσταται εν πάση περιπτώσει της υπηρεσίας, να ενημερώνεται καθημερινά, όπως αντιλαμβάνεται ο κ. Σπίρτζης και το κόμμα του για το τι κάνει η ΕΥΠ.

Σε ζητήματα εθνικής ασφαλείας, κυρίες και κύριοι συνάδελφοι, χρειάζεται νηφαλιότητα και υπευθυνότητα. Το έχει πει ο Πρωθυπουργός. Νομίζω ότι το εκφράζει και με τον τρόπο του ο Υπουργός. Οι καιροί είναι προφανώς επικίνδυνοι και η πατρίδα μας δεν έχει την πολυτέλεια κόμματα του Κοινοβουλίου να εργαλειοποιούν όντως ορισμένες υπηρεσιακές αστοχίες, ώστε να αποκτούν πολιτικό αφήγημα. Σήμερα ζούμε σε ένα πολεμικό και αναθεωρητικό περιβάλλον, με την τουρκική ανιστόρητη προκλητικότητα και παράνομη επιθετικότητα να χτυπάει κόκκινο. Δεν υπηρετούν, λοιπόν, την εθνική ανάγκη όσοι προσπαθούν να διχάσουν σε κάθε ευκαιρία τους Έλληνες και να προσποριστούν μικροκομματικά οφέλη.

Η Ελλάδα χρειάζεται εθνική ενότητα. Αυτή είναι η δική μας αντίληψη. Πρώτον, για να αντιμετωπίσει αυτούς τους εξωτερικούς της εχθρούς. Δεύτερον, για να στηρίξει τους συμπολίτες μας που έχουν ανάγκη εν όψει της δύσκολης περιόδου που έρχεται. Και, τρίτον, για να θωρακίσει με κάθε τρόπο τους θεσμούς της. Η παρούσα, λοιπόν, ΠΝΠ υπηρετεί ακριβώς αυτή την τρίτη εθνική απαίτηση. Εισάγει δύο σημαντικές καινοτομίες για τη διαφανέστερη λειτουργία της ΕΥΠ και την ενίσχυση του ρόλου του Κοινοβουλίου.

Η υπερψήφισή της, αγαπητοί συνάδελφοι, είναι η μόνη επιλογή κατά τη γνώμη μου για όσους αντιλαμβάνονται την εθνική αποστολή της ΕΥΠ και για όσους πραγματικά ενδιαφέρονται για την αποτελεσματική, δημοκρατική και καθάρια λειτουργία της. Ακόμα κι αν αυτές δεν είναι αρκετές, κύριε Σκανδαλίδη.

Ας στηρίξουμε, λοιπόν, όλοι όσοι είμαστε σε αυτό το μήκος κύματος τις δύο αυτές πρωτοβουλίες και ας παλέψουμε, ας δουλέψουμε μαζί, ώστε το αμέσως επόμενο διάστημα να διαμορφώσουμε μέσα από έναν ουσιαστικό και δημοκρατικό διάλογο ένα ευρύτερο συνεκτικό νομοθετικό πλαίσιο, που θα διασφαλίζει τη λογοδοσία, θα αυξάνει την αποτελεσματικότητα, θα υπηρετεί την ανάγκη εθνικής ασφάλειας και θα προστατεύει πολίτες και πολιτικό σύστημα από κάθε χρήση κάθε κακόβουλου και επικίνδυνου λογισμικού.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λιβανέ.

Τον λόγο έχει τώρα ο κ. Μαραβέγιας από τη Νέα Δημοκρατία. Να ετοιμάζεται ο κ. Παναγιώτης Σκουρολιάκος από τον ΣΥΡΙΖΑ αμέσως μετά.

Εννοείται ότι οι Κοινοβουλευτικοί Εκπρόσωποι μπορούν να ζητάνε τον λόγο και να εναλλάσσονται μετά από τρεις συναδέλφους Βουλευτές ομιλητές.

Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κυρίες και κύριοι συνάδελφοι, σήμερα η Βουλή καλείται να κυρώσει επείγουσες διατάξεις για την ενίσχυση της Εθνικής Υπηρεσίας Πληροφοριών. Διατάξεις που πρακτικά εφαρμόζονται ήδη από τον περασμένο Αύγουστο, όταν δηλαδή τέθηκε ζήτημα με συγκεκριμένες διαδικασίες ελέγχου της Εθνικής Υπηρεσίας Πληροφοριών με αφορμή την υπόθεση του κ Ανδρουλάκη.

Το πρώτο σκέλος αυτής της υπόθεσης φυσικά είναι θεσμικό. Η Κυβέρνηση σήμερα διά του αρμόδιου Υπουργού κ. Γεραπετρίτη ξεκινά τη νομοθετική διαδικασία ενίσχυσης της ακεραιότητας της ΕΥΠ, που φυσικά δεν εξαντλείται στην παρούσα πρωτοβουλία. Το άλλο σκέλος, το καθαρά πολιτικό, φοβάμαι ότι απαξιώθηκε από την Αντιπολίτευση όλον αυτόν τον καιρό με αμετροεπείς δηλώσεις και έξαλλες καταγγελίες, κυρίως εκ μέρους του ΣΥΡΙΖΑ αλλά δυστυχώς σε ορισμένες περιπτώσεις και εκ μέρους του ΠΑΣΟΚ.

Ξεχωρίζω εδώ τις χθεσινές ακρότητες του κ. Σπίρτζη, ο οποίος κατά τη συζήτηση του νομοσχεδίου στην επιτροπή αποκάλεσε την ΕΥΠ «παρακρατικό παραμάγαζο» ή τη δήλωση Πολάκη ότι προσυπογράφει την κατάργηση της ΕΥΠ και την απόλυση όλων των υπαλλήλων της από μια μελλοντική κυβέρνηση ΣΥΡΙΖΑ. Τέτοιες τοποθετήσεις μάς φέρνουν στο μεγάλο ζητούμενο της δημόσιας συζήτησης για την ΕΥΠ, που είναι η σοβαρότητα και ταυτόχρονα η αίσθηση του μέτρου.

Ο κρίσιμος ρόλος της ΕΥΠ για την εθνική ασφάλεια κανονικά θα έπρεπε να είναι αυτονόητος, ιδιαίτερα σε κόμματα όπως ο ΣΥΡΙΖΑ και το ΠΑΣΟΚ, που κυβέρνησαν τη χώρα. Όπως θα έπρεπε να είναι κατανοητό, ειδικά σε εγγράμματους ανθρώπους, ότι η απλή λήψη ενός SMS δεν συνεπάγεται τη μετατροπή του κινητού τους σε βιντεοκάμερα παρακολούθησης. Δυστυχώς όμως συνεχίζουμε να ακούμε τέτοιες τερατολογίες όχι μόνο από τον κ. Σπίρτζη, αλλά ενίοτε και από τον κ. Ανδρουλάκη.

Αλλά δεν θα μείνω σε αυτά. Όλοι μας άλλωστε κρινόμαστε από τους πολίτες και για το αίσθημα ευθύνης και το πώς αντιμετωπίζουμε ένα τόσο σοβαρό θέμα, όπως είναι η λειτουργία της ΕΥΠ. Κάποιοι θέλουν να την καταργήσουν. Κάποιοι την ταυτίζουν αβασάνιστα με το «Predator». Αναρωτιέμαι όμως αφ’ ενός αν έχουν κάποιο στοιχείο και αφ’ ετέρου αν αντιλαμβάνονται τη ζημιά που προκαλούν με τέτοιες έωλες δηλώσεις.

Χαρακτηριστικό παράδειγμα πάλι ο εισηγητής του ΣΥΡΙΖΑ, που, επικαλούμενος αποτυχημένη απόπειρα του «Predator» -με έμφαση στο «αποτυχημένη»- της παρακολούθησης του κινητού του, έφτασε στο σημείο να κατηγορήσει την ΕΥΠ ότι άκουγε τον Αλέξη Τσίπρα. Το μόνο βέβαιο είναι ότι ο ΣΥΡΙΖΑ διαρκώς επιχειρεί να φορτώσει στην ΕΥΠ παράνομες ενέργειες και ειδικά το «Predator», το οποίο συνεχίζει να ταυτίζει αναπόδεικτα.

Έχουν αποκαλυφθεί, όμως, τέτοιες παρανομίες ή ταυτίσεις; Υπάρχουν στοιχεία που να τεκμηριώνουν εμπλοκή της ΕΥΠ σε παράνομες παρακολουθήσεις ή σε χρήση του «Predator»; Όχι, απολύτως κανένα, τουλάχιστον όσον αφορά στην τελευταία τριετία. Αντιθέτως προχθές δημοσιεύτηκαν στοιχεία στο «Βήμα της Κυριακής» που δείχνουν ότι η κυβέρνηση Τσίπρα άκουγε χωρίς εισαγγελική έγκριση τους ίδιους της τους Υπουργούς, δηλαδή υπέκλεπτε παράνομα τηλεφωνικές συνομιλίες κορυφαίων Υπουργών της εποχής εκείνης, όπως οι κύριοι Κοτζιάς και Καμμένος, δηλαδή ο τότε Υπουργός Εξωτερικών και το νούμερο δύο της τότε κυβέρνησης.

Έψαξα και χθες αλλά και σήμερα να βρω κάποια ανακοίνωση του ΣΥΡΙΖΑ, κάποια διάψευση του κ. Τσίπρα για τις αποκαλύψεις αυτές και σας πληροφορώ ότι δεν βρήκα τίποτα. Η σιωπή, όμως, σε αυτή την περίπτωση ισοδυναμεί με παραδοχή των παράνομων παρακολουθήσεων της περιόδου 2016-2017 και όσων στοιχείων είδαν το φως της δημοσιότητας σε βάρος της κυβέρνησης Τσίπρα και προσωπικά του κ. Τσίπρα, ο οποίος θυμίζω ότι κατά την τελευταία συζήτηση εδώ στη Βουλή επέμενε ότι ο εκάστοτε Πρωθυπουργός γνωρίζει τις παρακολουθήσεις όλων των πολιτικών προσώπων, εκτός κι αν κάνει πάλι τον απίθανο ισχυρισμό, όπως έκανε για τους κυρίους Σαγιά και Πιτσιόρλα, ότι δηλαδή ο κ. Κοτζιάς και ο κ. Καμμένος δεν ήταν πολιτικά πρόσωπα.

Κύριε Πρόεδρε, το τι γινόταν πριν από τον Ιούλιο του 2019 προφανώς δεν αφορά την Κυβέρνηση του Κυριάκου Μητσοτάκη. Υπάρχει η αρμόδια κοινοβουλευτική επιτροπή και, βεβαίως, η δικαιοσύνη που θα εξετάσουν και αυτές τις υποθέσεις θεσμικά και υπεύθυνα, όπως οφείλουν. Το πολιτικό πρόβλημα, όμως, θα πρέπει να το λύσει εσωτερικά ο κ. Τσίπρας, αφού αφορά τον ΣΥΡΙΖΑ και τον τότε συγκυβερνήτη του. Η Νέα Δημοκρατία δεν παριστάνει, όπως άλλα κόμματα, ούτε τον ανακριτή ούτε τον εισαγγελέα και σίγουρα δεν θέλουμε να πέσουμε στο επίπεδο ορισμένων που προεξοφλούν ευθύνες άλλων πολιτικών και παριστάνουν τους τιμητές των πάντων, χωρίς να έχει ολοκληρωθεί καμμία έρευνα, χωρίς να έχουν ιδία αντίληψη. «Ουαί υμίν, γραμματείς και φαρισαίοι.».

Κύριε Υπουργέ, θα ήθελα να σταθώ σε αυτό το τελευταίο σημείο, που έχει διπλή σημασία, τόσο για τη σοβαρότητα των καταγγελλόντων όσο και για την ακεραιότητα της ίδιας της ΕΥΠ, που αποτελεί το αντικείμενο του νομοσχεδίου.

Μεταξύ αυτών των διαφόρων θεωριών συνωμοσίας που έχουν αναπτυχθεί για να ταυτίσουν την ΕΥΠ με το «Predator» είναι και αυτή του ΚΕΤΥΑΚ. Πρόκειται για το Κέντρο Τεχνολογικής Υποστήριξης, Ανάπτυξης και Καινοτομίας της ΕΥΠ, που διαχειρίζεται ευρωπαϊκά κονδύλια για λογαριασμό της υπηρεσίας. Οι συνωμοσιολόγοι, λοιπόν, κατασκεύασαν ένα σενάριο όπου το ΚΕΤΥΑΚ δήθεν απέκτησε αστραπιαία και χρησιμοποίησε το «Predator» για παράνομες υποκλοπές, φυσικά εκτός δημοσίου λογιστικού.

Με άλλα λόγια, μια υπηρεσία που υπόκειται από τη σύστασή της στους αυστηρούς διαχειριστικούς περιορισμούς των ευρωπαϊκών προγραμμάτων εμφανίζεται να διαθέτει δήθεν το «Predator», χωρίς όμως να υπάρχει καμμία σχετική σύμβαση ή έστω ένα παραστατικό πληρωμής. Μάλλον, λοιπόν, δώρο θα το έκαναν στην υπηρεσία, αλλά ο παραλογισμός φτάνει μέχρι του σημείου να ισχυρίζονται στα σοβαρά κάποιοι ότι η υπηρεσία αυτή διέθεσε δεκάδες εκατομμύρια για την απόκτηση του λογισμικού, από 14 εκατομμύρια, σύμφωνα με το ΠΑΣΟΚ, μέχρι 34 εκατομμύρια, σύμφωνα με δημοσιογράφους που έγραψαν για αυτό το θέμα.

Με άλλα λόγια, μια υπηρεσία νεοσύστατη, όπως το ΚΕΤΥΑΚ, ανακάλυψε έναν πακτωλό χρημάτων μέσα σε ελάχιστο χρονικό διάστημα από τη δημιουργία του, εκταμίευσε ευρωπαϊκά κονδύλια εκτός των λογιστικών βιβλίων και αγόρασε αμέσως το εν λόγω λογισμικό, χωρίς όμως να υπάρχει κάποια έγγραφη απόδειξη αυτής της αγοράς.

Δυστυχώς, όλα αυτά τα απίστευτα παραμύθια διακινούνται και εντός της Βουλής, πλήττοντας ευθέως την αξιοπιστία όσων τα υποστηρίζουν. Όμως, αυτό είναι φυσικά το λιγότερο. Το σοβαρότερο, το μείζον, κατά τη γνώμη μου, είναι η προσπάθεια να ταυτιστεί η Εθνική Υπηρεσία Πληροφοριών με το «Predator», προκειμένου να αποδειχθεί η χρήση αυτού του λογισμικού.

Στον βωμό, λοιπόν, αυτής της σκοπιμότητας θυσιάζεται όχι μόνο το ΚΕΤΥΑΚ, αλλά μια ολόκληρη υπηρεσία, εντεταλμένη από την πολιτεία να προστατεύει την εθνική ασφάλεια της χώρας. Είναι η ίδια η υπηρεσία την ακεραιότητα της οποίας καταψηφίζει σήμερα σύσσωμη η Αντιπολίτευση.

Θέλω να πιστεύω ότι αυτή η στάση της απόλυτης άρνησης σύντομα θα σταματήσει, γιατί κανένα κόμμα δεν μπορεί, παρά τους όποιους πολιτικούς λόγους, να αγνοεί και να ακυρώνει την εθνική αποστολή της ΕΥΠ, ειδικά στην τρέχουσα συγκυρία, όπου η πατρίδα μας αντιμετωπίζει ευθείες απειλές και κινδύνους που όλοι μας τους γνωρίζουμε ή οφείλουμε να τους γνωρίζουμε, γιατί τουλάχιστον σε ό,τι αφορά την εξωτερική κατάσταση κανείς σε αυτή την Αίθουσα δεν μπορεί να επικαλεστεί άγνοια.

Εύχομαι, λοιπόν, από αύριο να σταματήσουν οι στείρες αρνήσεις και να ακούσουμε, επιτέλους, από την Αντιπολίτευση συγκεκριμένες προτάσεις, με στόχο την ενίσχυση της ΕΥΠ και όχι τη διάλυσή της, όπως ήδη ζητήθηκε. Ανεξάρτητα από λάθος πράγματα που μπορεί να λέγονται στον δημόσιο διάλογο, λάθη σε βάρος της Ελλάδας δεν πρέπει να γίνονται και κυρίως δεν συγχωρούνται από κανέναν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μαραβέγια.

Τον λόγο έχει τώρα ο επικεφαλής της Κοινοβουλευτικής Ομάδας του Κινήματος Αλλαγής, ο κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι εμφανές ότι η Κυβέρνηση και προσωπικά ο Πρωθυπουργός βρίσκονται σε ιδιαίτερα δυσχερή θέση. Δεν επιλέγουν τον δρόμο της κάθαρσης, της ανάληψης ευθυνών και της διαφάνειας στο σκάνδαλο των υποκλοπών, αλλά τον δρόμο της συσκότισης και της συγκάλυψης. Μια επιλογή που έγινε ακόμα πιο ορατή μετά τα όσα ανατριχιαστικά είπε ο κ. Μητσοτάκης στη συνέντευξη Τύπου στη Θεσσαλονίκη, σύμφωνα με τα οποία είμαστε όλοι εν δυνάμει ύποπτοι και επικίνδυνοι για την εθνική ασφάλεια, κάτι που δικαιολογεί κατά τον ίδιο τις παρακολουθήσεις.

Ντροπή και μόνο ντροπή για αυτές τις δηλώσεις! Πενήντα και εξήντα χρόνια είχαν να ακουστούν τέτοια πράγματα στην Ελλάδα. Και η Γ΄ Ελληνική Δημοκρατία, η νομιμοποίηση του Κομμουνιστικού Κόμματος Ελλάδος από τον Κωνσταντίνο Καραμανλή και ο νόμος για την Εθνική Αντίσταση -που σηματοδότησε την εθνική συμφιλίωση- από το ΠΑΣΟΚ και τον Ανδρέα Παπανδρέου βασίστηκαν στην αντίληψη ότι πολιτικοί αντίπαλοι δεν συνιστούν ούτε κίνδυνο ούτε εχθρό για τη χώρα και την εθνική ασφάλεια.

Και αυτή την αντίληψη, τη διαχρονική και διακομματική, ήρθε να ανατρέψει ο σημερινός Πρωθυπουργός και να μας γυρίσει αρκετές δεκαετίες πίσω δυστυχώς, διακινώντας χωρίς κανένα στοιχείο θεωρίες συνωμοσίας δεξιά και αριστερά. Αντιλαμβανόμενος προφανώς τη δύσκολη θέση στην οποία έχει περιέλθει, κατέφυγε στις γνωστές αλλά αποτυχημένες συνταγές της παροχολογίας από τη μία, της κινδυνολογίας από την άλλη.

Κυρίες και κύριοι συνάδελφοι, είναι σαφές ότι ελάχιστοι συμμερίζονται την ωραιοποιημένη εικόνα που θέλει να εμφανίσει ο κ. Μητσοτάκης.

Για την Κυβέρνηση της Νέας Δημοκρατίας τα μεγάλα προβλήματα της χώρας καθώς και οι άνθρωποι που στενάζουν και υποφέρουν πραγματικά είναι «αόρατοι». Φυσιολογικό, βέβαια, είναι αυτό για μια Κυβέρνηση των ολίγων, για έναν Πρωθυπουργό των πλούσιων και των ισχυρών.

Για την Κυβέρνηση -και αυτό κατέστη σαφές από την ομιλία του Πρωθυπουργού στη ΔΕΘ- δεν υπάρχουν οι μικρές και μεσαίες επιχειρήσεις, που γονατίζουν από την ενεργειακή ακρίβεια, τους χαμηλούς τζίρους, τα χρέη του παρελθόντος και, βεβαίως, τα αυξημένα κόστη αγαθών και υλικών.

Για την Κυβέρνηση περίπου είναι σαν να μην υπάρχει το ιδιωτικό χρέος, που υπερβαίνει τα 260 δισεκατομμύρια ευρώ. Ακούγοντας δηλώσεις, όπως αυτή του κ. Μητσοτάκη, ότι μειώσαμε τα κόκκινα δάνεια -αυτό το ξέρουν καλύτερα οι δανειολήπτες να το απαντήσουν-, μόνο και μόνο γιατί μειώθηκαν οι ισολογισμοί των τραπεζών όσον αφορά τα κόκκινα δάνεια και όχι, βεβαίως, γιατί μειώθηκαν τα κόκκινα δάνεια στις τσέπες των πολιτών.

Ο Πρωθυπουργός εξήγγειλε νέα μέτρα για επιδότηση λογαριασμών ρεύματος, απόδειξη πως τα προηγούμενα που είχαν ενεργοποιηθεί δεν ήταν επαρκή. Εμείς σας είχαμε προειδοποιήσει ότι μοναδική λύση που θα έχει πραγματικό και ορατό αποτέλεσμα για τους καταναλωτές ήταν η επιβολή πλαφόν στη λιανική και δικαιωθήκαμε.

Θυμάται, αλήθεια, κανένας τις εξαγγελίες που έγιναν τον Μάιο για επιδότηση λογαριασμών ενέργειας έως και 600 ευρώ για να καλυφθούν οι αυξήσεις στην κατανάλωση του ρεύματος; Τις θυμούνται, βεβαίως, οι καταναλωτές, όταν άνοιξαν τους λογαριασμούς και είδαν ότι αυτά που άκουσαν δεν είχαν καμμία σχέση με αυτά που έβλεπαν και, βεβαίως, με αυτά που έπρεπε να πληρώσουν από τους λογαριασμούς που είδαν.

Μας είπε, μάλιστα, ο Πρωθυπουργός ότι έχουμε τις φθηνότερες τιμές ρεύματος στην Ευρώπη και δεν πρέπει να διαμαρτυρόμαστε. Βέβαια, εγώ χθες, ανατρέχοντας στο site της Ρυθμιστικής Αρχής Ενέργειας, τύπωσα τον πίνακα όπου φαίνεται ότι η Ελλάδα είναι πρώτη σε τιμές χονδρικής σε σχέση με όλες τις χώρες της Ευρωπαϊκής Ένωσης. Μάλιστα, έχω σημειώσει και τις τιμές στην Πορτογαλία και στην Ισπανία.

Και γιατί συμβαίνει αυτό; Γιατί είμαστε πρώτοι με διαφορά στις τιμές της χονδρικής, παρά τα όσα λέει ο Πρωθυπουργός. Γιατί στην Ισπανία και την Πορτογαλία -που διεκδίκησαν και πέτυχαν την επιβολή πλαφόν στο φυσικό αέριο και ουσιαστική αποσύνδεση από το Χρηματιστήριο Ενέργειας- η τιμή της μεγαβατώρας ήταν 180 ευρώ στις αρχές Σεπτεμβρίου, ενώ στην Ελλάδα του κ. Μητσοτάκη -ο οποίος έμεινε σιωπηλός στη Σύνοδο Κορυφής- η τιμή έφτασε σχεδόν τα 700 ευρώ το ίδιο διάστημα. Εχθές μάλιστα ήμασταν πρώτοι σε όλη την Ευρώπη στην τιμή της χονδρικής.

Γιατί οι πολίτες στενάζουν άραγε από τον υψηλό πληθωρισμό και τις διαρκείς ανατιμήσεις; Γιατί είναι ανεξήγητη, πραγματικά ανεξήγητη, η άρνηση της Κυβέρνησης να μειώσει τον ΦΠΑ στα βασικά είδη διατροφής, την ίδια στιγμή που μειώνεται ο τζίρος στα βασικά είδη διατροφής. Δηλαδή ολοένα και περισσότεροι συμπολίτες μας αδυνατούν να προμηθευτούν βασικά πράγματα προς το ζην. Όπως επίσης ανεξήγητη και η άρνηση της Κυβέρνησης να μειώσει και τον ΦΠΑ και τον ειδικό φόρο κατανάλωσης στα καύσιμα, όταν Πορτογαλία, Γαλλία και Γερμανία έχουν ήδη προχωρήσει σε μείωση του ειδικού φόρου κατανάλωσης στα καύσιμα.

Ας εξηγήσει, λοιπόν, η Κυβέρνηση γιατί απέφυγε -και συνεχίζει να αποφεύγει- να φορολογήσει τα πραγματικά υπερκέρδη των παρόχων ενέργειας, οι οποίοι μένουν στο απυρόβλητο. Όπως και γιατί δεν προχωρά στην έκτακτη φορολόγηση των υπερκερδών πετρελαϊκών εταιρειών, κάτι που δεν το λέει το ΠΑΣΟΚ, αλλά που αποτελεί πρόταση της Κομισιόν και του πρόσφατου Συμβουλίου Ενέργειας.

Σε ό,τι αφορά δε την κινδυνολογία και τα εκβιαστικά διλήμματα που θεωρεί ότι έθεσε ο Πρωθυπουργός πριν από δύο ημέρες, δύο επισημάνσεις. Πρώτη επισήμανση: Το ΠΑΣΟΚ δεν εκβιάζεται και δεν απειλείται, γιατί έχει ως στρατηγική επιλογή την αυτόνομη πορεία, όσο κι αν αυτό δεν αρέσει, όσο κι αν αυτό δεν βολεύει. Και να καταστεί σαφές ότι δεν εκβιαζόμαστε ούτε απειλούμε.

Και δεύτερον: Δεν θα πάθει τίποτα η χώρα, δεν θα καταστραφεί, αν δεν είναι Πρωθυπουργός ο κ. Μητσοτάκης ούτε βέβαια αν δεν είναι Πρωθυπουργός ο κ. Τσίπρας. Κάποιοι μπορεί να πιστεύουν ότι είναι γεννημένοι για να είναι Πρωθυπουργοί. Κάποιοι μπορεί να πιστεύουν ότι η χώρα τούς ανήκει, ότι το μέλλον της χώρας τούς ανήκει, αλλά η πραγματικότητα είναι εντελώς διαφορετική. Αντιλαμβάνονται συνεπώς οι κύριοι της κυβερνητικής πλειοψηφίας ποια τύχη μπορεί να έχουν τα εκβιαστικά διλήμματα που τίθενται, αλλά και η κινδυνολογία που διακινούν.

Κυρίες και κύριοι συνάδελφοι, η πράξη νομοθετικού περιεχομένου που έφερε σήμερα η Κυβέρνηση και αφορά στην ουσία ένα μόνο πράγμα, την προσθήκη δεύτερης υπογραφής εισαγγελέα για τις παρακολουθήσεις, δεν είναι τίποτα περισσότερο από ένα φύλλο συκής. Είναι η απόλυτη κοροϊδία. Συνιστά την απόλυτη πολιτική υποκρισία. Και γιατί το λέμε αυτό; Διότι πολύ απλά η Κυβέρνηση δεν θέλει -το είχε καταστήσει σαφές με κάθε τρόπο- τη διαφάνεια. Θέλει να διατηρήσει αλώβητο και πλήρως προστατευμένο το παρακράτος που στήθηκε μεν μεθοδικά, αλλά αποκαλύφθηκε βίαια τις «ήσυχες ημέρες του Αυγούστου», που μόνο ήσυχες δεν ήταν.

Κι επειδή εμείς μιλάμε μόνο με προτάσεις, καταθέσαμε συγκεκριμένες προτάσεις, που συνιστούν εγγύηση για τη λειτουργία της Εθνικής Υπηρεσίας Πληροφοριών, το κράτος δικαίου, αλλά και τις δημοκρατικές ελευθερίες, όπως η άρση απορρήτου για λόγους εθνικής ασφάλειας να εγκρίνεται από τριμελές δικαστικό συμβούλιο εφετών εκτός βεβαίως από εξαιρετικά επείγουσες περιπτώσεις. Όπως το ότι η άρση του απορρήτου Βουλευτή ή Ευρωβουλευτή να γίνεται με πλήρη σεβασμό στο άρθρο 62 του Συντάγματος. Όπως η ΑΔΑΕ να μπορεί να ενημερώνει τους θιγέντες, εφόσον δεν υπάρχει τελικά εμπλοκή στα γεγονότα που αφορούν τους λόγους παρακολούθησης μετά το τέλος της παρακολούθησης. Και βεβαίως ακριβή προσδιορισμό και επαρκή αιτιολόγηση, επιτέλους, του όρου και της έννοιας της εθνικής ασφάλειας, όπως απαιτείται από το Δικαστήριο της Ευρωπαϊκής Ένωσης και το Ευρωπαϊκό Δικαστήριο Δικαιωμάτων του Ανθρώπου.

Επιπρόσθετα, προτάσεις για τη θεσμική θωράκιση της Εθνικής Υπηρεσίας Πληροφοριών, όπως η κατάργηση υπαγωγής στο γραφείο Πρωθυπουργού, αυξημένη πλειοψηφία 3/5 η επιλογή του διοικητή από την Επιτροπή Θεσμών και Διαφάνειας, ψηφιοποίηση όλων των διατάξεων περί άρσης απορρήτου και ειδικές διαδικασίες ελέγχου και ακροάσεων των στελεχών της Υπηρεσίας Πληροφοριών.

Η Κυβέρνηση παρά τις προτάσεις συνεχίζει να κρατά την αρχή διασφάλισης απορρήτου επικοινωνιών έξω από κάθε διαδικασία ουσιαστικού ελέγχου της ΕΥΠ, έτσι ώστε να επικρατεί απόλυτη ασυδοσία, για να μπορεί η Κυβέρνηση να παρακολουθεί τους πολιτικούς της αντιπάλους, πάντα στο όνομα και με το πρόσχημα της εθνικής ασφάλειας.

Το χειρότερο, όμως, είναι η αντίληψη αλλά και η νοοτροπία που αποπνέει πλέον αυτή η Κυβέρνηση. Μία κυβέρνηση που θεωρεί ότι επικαλούμενη δήθεν λόγους εθνικής ασφαλείας, με την έγκριση δύο εισαγγελέων μπορεί να θέτει υπό παρακολούθηση πολιτικούς, δημοσιογράφους, δημόσια πρόσωπα, οποιονδήποτε ζει και κινείται σε αυτή τη χώρα. Έγκριτοι συνταγματολόγοι όπως ο Ευάγγελος Βενιζέλος, αλλά και οι κύριοι Αλεβιζάτος, Κοντιάδης, Σωτηρέλης, ακόμη και ο κ. Παυλόπουλος που ανήκει στη δική σας παράταξη έχουν τοποθετηθεί για τα συνταγματικά θέματα που εγείρονται. Προφανώς, κύριε Γεραπετρίτη, μπορεί να είστε και ο μοναδικός συνταγματολόγος που προσπαθεί να δικαιολογήσει τα αδικαιολόγητα.

Εδώ όμως έχουμε και νέα δεδομένα έχουμε την καταστροφή του φακέλου, αλλά και των στοιχείων που συνδέονται με την παρακολούθηση του Νίκου Ανδρουλάκη. Ξεκάθαρη συμπεριφορά ενόχων. Και οι ευθύνες είναι σαφές ότι δεν θα μείνουν πλέον και δεν θα περιοριστούν μόνο σε πολιτικό επίπεδο. Η συμπεριφορά ένοχου, όμως, που έχει και επιδεικνύει σε κάθε ευκαιρία η Κυβέρνηση αποδεικνύεται με την επιβολή της σιωπής και για την ακρίβεια με την επιβολή της «ομερτά». Μία συμπεριφορά που χαρακτηρίζει άλλες καταστάσεις, με την επίκληση του απορρήτου πίσω από το οποίο οχυρώνονται όλοι όσοι θα έπρεπε σήμερα και στο εγγύς μέλλον να δώσουν απαντήσεις για αυτή την πολύ σκοτεινή υπόθεση. Με προειδοποιητικές, αλλά σαφέστατες απειλές σε όποιον δεν πειθαρχήσει στη γραμμή της τήρησης του απορρήτου. Με πέπλο προστασίας που απλώνει η κυβερνητική πλειοψηφία, εμποδίζοντας την κλήση μαρτύρων στην επιτροπή, όπως ο κ. Δημητριάδης, ο κ. Κοντολέων η εισαγγελέας που ενέκρινε τις παρακολουθήσεις, αλλά βεβαίως και οι επιχειρηματίες που συνδέονται με τα παράνομα λογισμικά παρακολούθησης και είχαν συναλλαγές με την ΕΛΑΣ και την ΕΥΠ. Με την άρνηση να καταθέσουν δημοσιογράφοι που τέθηκαν σε παρακολούθηση ή δημοσιογράφοι που είχαν την παρρησία να διερευνήσουν εις βάθος την υπόθεση, αυτή την πολύ σκοτεινή υπόθεση.

Όλοι αυτοί, λοιπόν, και άλλοι πολλοί τους οποίους εμείς προτείναμε ως μάρτυρες για να χυθεί άπλετο φως σε αυτή την υπόθεση και η Κυβέρνηση αρνήθηκε να κληθούν, εμποδίζονται να καταθέσουν, εμποδίζονται να μιλήσουν, εμποδίζονται να αποκαλύψουν, γιατί προφανώς συνιστούν κίνδυνο για τη γραμμή της «ομερτά» που έχει απαιτήσει το στενό σύστημα του Μαξίμου, ευτελίζοντας όχι μόνο τους δημοκρατικούς θεσμούς αλλά και το ίδιο το Κοινοβούλιο. Γιατί όταν, σύμφωνα με τη λογική της Κυβέρνησης, η ΕΥΠ καθίσταται ανεξέλεγκτη και δεν μπορεί να ελεγχθεί η λειτουργία της από την Επιτροπή Θεσμών και Διαφάνειας για ποιους θεσμούς μιλάμε άραγε; Είναι αυτό δημοκρατία όταν αρκετοί και έγκριτοι συνταγματολόγοι έχουν χαρακτηρίσει πλήρως αντισυνταγματική και αντίθετη με τον Κανονισμό της Βουλής την άρνηση συνεργασίας των εμπλεκομένων με την αρμόδια Επιτροπή Θεσμών και Διαφάνειας;

Εδώ και πάνω από ένα μήνα, κυρίες και κύριοι συνάδελφοι, η Κυβέρνηση δεν δίνει απαντήσεις στο ερώτημα για ποιο λόγο παρακολουθούσε τον Νίκο Ανδρουλάκη αλλά και γιατί ποιοι άλλοι πολιτικοί, δημοσιογράφοι, επιχειρηματίες και δημόσια πρόσωπα παρακολουθούνται. Εδώ και πάνω από ένα μήνα η Κυβέρνηση παρέχει τον απαραίτητο χρόνο σε έναν κρατικό μηχανισμό να καταστρέφει και να εξαφανίζει στοιχεία που οδηγούν στην αποκάλυψη των ενόχων. Εδώ και πάνω από ένα μήνα η Κυβέρνηση πέφτει από τη μία αντίφαση στην άλλη, γεγονός που επιβεβαιώνει τη συμπεριφορά αλλά και την ψυχολογία του ενόχου.

Ενημερωθήκαμε για την εξαφάνιση όλων των στοιχείων που συνδέονται με την παρακολούθηση του Νίκου Ανδρουλάκη από τον κυβερνητικό εκπρόσωπο πριν από είκοσι ημέρες μέσω διαρροής και υποψίας από δημοσιεύματα, την ίδια στιγμή που η Κυβέρνηση τον καλούσε να ενημερωθεί για τον λόγο της παρακολούθησης. Είδαμε την απροθυμία της Κυβέρνησης να προχωρήσει σε έλεγχο της εταιρείας που εμπορεύεται το παράνομο λογισμικό και είναι κλειδί σε αυτή την υπόθεση. Είδαμε την απροθυμία της να ανακαλύψει και ψηφιακά ίχνη αλλά και συναλλαγές που θα οδηγούσαν στην αποκάλυψη της αλήθειας.

Και βεβαίως, στην ίδια λογική, έχει απαγορευθεί κάθε έλεγχος στο Κέντρο Τεχνολογικής Υποστήριξης Ανάπτυξης και Καινοτομίας της ΕΥΠ για το οποίο κανείς δεν γνωρίζει και η Κυβέρνηση προσπαθεί, επιμελώς, να μη μάθει κανείς ποιες συμβάσεις έχει συνάψει, με ποιους και για ποιο σκοπό.

Κυρίες και κύριοι συνάδελφοι, ήταν εξωφρενικό, πραγματικά, αυτό που έκανε ο Πρωθυπουργός στη Θεσσαλονίκη, να ζητάει εξηγήσεις απ’ τον Πρόεδρο του ΠΑΣΟΚ, από τον παρακολουθούμενο δηλαδή, για τις παρακολουθήσεις. Γιατί, σύμφωνα με τον κ. Μητσοτάκη, δεν φταίει ο θύτης, αλλά φταίει το θύμα. Με ένα αλλόκοτο μείγμα πολιτικού κυνισμού, θράσους, ψεμάτων και περιφρόνησης της λογικής, ο Πρωθυπουργός απευθύνεται σε ένα λαό ταλαιπωρημένο και κουρασμένο, ευελπιστώντας να περάσει αλώβητος και απαρατήρητος από αυτή την πολύ σκοτεινή υπόθεση.

Τολμά, μάλιστα, να ταυτίζει τον εαυτό του με την πολιτική σταθερότητα της χώρας όταν οι ίδιες του οι πράξεις την υπονομεύουν διαρκώς και την ναρκοθετούν. Παρασύρει με αυτόν τον τρόπο τον πολιτικό κόσμο, αλλά και το ίδιο του το κόμμα, στην πλήρη ανυποληψία. Γιατί η Νέα Δημοκρατία, με ευθύνη του Πρωθυπουργού, ταυτίζεται πλέον με αντιδημοκρατικές πρακτικές, προσπαθεί να επιβάλλει ως νέα κανονικότητα τις παρακολουθήσεις πολιτικών αντιπάλων και γίνεται φορέας πολιτικής αστάθειας.

Το ΠΑΣΟΚ, όμως, είναι εδώ. Είναι εδώ και παλεύει με υπευθυνότητα για να υπερασπιστεί τους θεσμούς, τη δημοκρατία και τις ελευθερίες σε αυτόν τον τόπο. Και το σκάνδαλο των υποκλοπών θα διαλευκανθεί, όσο κι αν κάποιοι επίμονα, εμμονικά, προκλητικά προσπαθούν να συσκοτίσουν και να υποβαθμίσουν αυτή την πολύ σκοτεινή υπόθεση που εκθέτει τη χώρα διεθνώς.

Αυτή είναι, κύριοι της Κυβέρνησης, η πραγματικότητα και η πραγματικότητα δεν αλλάζει. Ο κύριος Πρωθυπουργός θα πρέπει να το πάρει απόφαση, θα πρέπει να το αποδεχθεί, γιατί, εν ευθέτω χρόνω, η Κυβέρνηση του κ. Μητσοτάκη, απογυμνωμένη υπό το βάρος της σκληρής και αμείλικτης πραγματικότητας για την πλειονότητα των πολιτών, θα συναντηθεί, κύριε Γεραπετρίτη, με την κρίση των πολιτών και τότε θα αντιληφθεί αυτό που σήμερα δεν μπορεί να καταλάβει.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατρίνη.

Τον λόγο τώρα έχει ο κ. Σκουρολιάκος Παναγιώτης από τον ΣΥΡΙΖΑ. Αμέσως μετά θα μιλήσει ο κ. Δημήτρης Κούβελας από τη Νέα Δημοκρατία. Στη συνέχεια τον λόγο θα δώσω στον Κοινοβουλευτικό Εκπρόσωπο του Κινήματος Αλλαγής, τον κ. Σκανδαλίδη.

Ορίστε, κύριε Σκουρολιάκο, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, εν μέσω θεσμικής εκτροπής στην εξεταστική επιτροπή και του νέου διασυρμού, αυτή τη φορά στην αρμόδια επιτροπή του Ευρωκοινοβουλίου, η Κυβέρνηση καταθέτει πράξη νομοθετικού περιεχομένου με αλλαγές στην ΕΥΠ στην προσπάθειά της, βέβαια, να κουκουλώσει το μέγα σκάνδαλο παρακολουθήσεων πολιτικών προσώπων και δημοσιογράφων.

Είναι μια πράξη νομοθετικού περιεχομένου που αποτελεί, εδώ που τα λέμε, στάχτη στα μάτια, με την Κυβέρνηση, το Πρωθυπουργικό γραφείο δηλαδή, να διατηρεί τον έλεγχο της ΕΥΠ και σε αυτή τη διορθωτική πράξη με την επιλογή των επικεφαλής της από τον Πρωθυπουργό, προσθέτοντας μόνο μια απλή γνωμοδότηση της Βουλής και εδώ.

Και, βέβαια, δεν καταργεί την τροπολογία της Κυβέρνησης με την οποία δεν επιτρέπει στην ΑΔΑΕ να ενημερώσει τους πολίτες για την άρση του απορρήτου της επικοινωνίας. Τόσο δημοκρατικά! Ωραίες αλλαγές! Προς το μία από τα ίδια, είναι η αλήθεια, γιατί προβλέπεται ότι ο διοικητής είναι μετακλητός υπάλληλος της κατηγορίας των ειδικών θέσεων που διορίζεται και παύεται ελεύθερα με απόφαση του αρμοδίου μέλους της Κυβέρνησης.

Στο δεύτερο άρθρο, για το θεσμικό πλαίσιο με το οποίο διενεργούνται οι παρακολουθήσεις της ΕΥΠ, αναφέρεται ενεργή ύστερα από διάταξη του εισαγγελικού λειτουργού και προβλέπει άρση απορρήτου επιστολών και τηλεφωνικής ή άλλης επικοινωνίας, καθώς και καταγραφή δραστηριότητας προσώπων με ειδικά τεχνικά μέσα και ιδίως με συσκευή ήχου και εικόνας εκτός κατοικίας. Μία από τα ίδια!

Μας σερβίρετε, λοιπόν, ανερυθρίαστα ψέματα. Ο κ. Μητσοτάκης, που στο διάγγελμά του στις 8 Αυγούστου, μετά τις παραιτήσεις Δημητριάδη και Κοντολέοντα, έλεγε ότι στη δημοκρατία μας δεν επιτρέπεται να υπάρχουν σκιές, συνεχίζει να κρύβει τα πάντα στο μαύρο σκοτάδι μήπως και διασωθεί. Αρνείται να καταργήσει την τροπολογία για την ΑΔΑΕ. Αρνείται το αίτημα του κ. Ανδρουλάκη να διαβιβαστεί στην Επιτροπή Θεσμών και Διαφάνειας ο φάκελος παρακολούθησης του.

Οι πρώην εκλεκτοί του επικαλούνται αντισυνταγματικά το απόρρητο στην Επιτροπή Θεσμών και Διαφάνειας που είναι αρμόδια να ελέγχει την ΕΥΠ. Η κ. Μπακογιάννη, τέλος, δημοσίως απειλεί με δέκα χρόνια φυλακή όποιον τολμήσει να μιλήσει και να σπάσει την ομερτά, τόσο δημοκρατικά. Στην εξεταστική επικαλούνται ξανά το απόρρητο και η πλειοψηφία της Νέας Δημοκρατίας παίρνει την πρωτοφανή απόφαση να μη διανέμονται τα Πρακτικά των συνεδριάσεων στα μέλη της επιτροπής. Τέτοια διαφάνεια, τόση δημοκρατία!

Αληθεύει πως η ΕΥΠ είχε καταστρέψει τους φακέλους Ανδρουλάκη, Κουκάκη; Γιατί αν ναι, αυτό συνιστά εγκληματική πράξη συγκάλυψης πολιτικών, αλλά και ποινικών ευθυνών των εμπλεκομένων.

Ο κ. Μητσοτάκης είναι η αλήθεια, το είπαμε και προηγουμένως, προσπαθεί να επιβάλλει ομερτά για να μην αποκαλυφθούν και άλλες πτυχές της παρακρατικής σπείρας. Η ανοχή του είναι δεδομένη. Αυτό που μένει είναι να απαλλαγεί η χώρα από το πιο μελανό σύστημα εξουσίας που γνώρισε από τη Μεταπολίτευση και μετά.

Μαθαίνουμε ακόμα από τον Τύπο στην «Εφημερίδα των Συντακτών» ότι με το περίφημο Predator πριν προσπάθησαν να παγιδεύσουν και υπαλλήλους της ΕΥΠ. Καταλαβαίνουμε, λοιπόν, ότι το σκάνδαλο των υποκλοπών και το μέγα θέμα με τις παρακολουθήσεις λαμβάνει άλλες διαστάσεις. Κάθε μέρα, δηλαδή, το κάνετε χειρότερα ή μάλλον κάθε μέρα αποκαλύπτονται και ακόμα περισσότερες μαύρες πτυχές του σκανδάλου.

Και η ναυαρχίδα του συντηρητικού χώρου η «ΚΑΘΗΜΕΡΙΝΗ» αναφέρει πως σοβαρά ερωτήματα προκύπτουν από το ρεπορτάζ της σύμφωνα με το οποίο ο Κυριάκος Μητσοτάκης είχε μυστική συνάντηση με πρώην στέλεχος της βρετανικής M15, προκειμένου να του ζητήσει τα φώτα του για την επιχειρησιακή ετοιμότητα της ΕΥΠ και τις αλλαγές που πρέπει να γίνουν. Αληθεύει; Ποιο είναι το πρώην στέλεχος της M15 που συναντήθηκε με τον Πρωθυπουργό; Και τι δεδομένα σε σχέση με την ΕΥΠ του παρέδωσε ο κ. Μητσοτάκης; Το αγνώστου ταυτότητας πρώην στέλεχος της υπηρεσίας ασφαλείας της Βρετανίας εκπροσωπεί τα συμφέροντα κάποιας εταιρείας; Ερώτηση κάνουμε. Και αν ναι, ποιας; Τι θεάρεστο έργο επιτελεί ο εν λόγω κύριος; Έργο το οποίο ο πολιτικός και διοικητικός επικεφαλής της ΕΥΠ, ο κύριος Πρωθυπουργός δηλαδή, ο κ. Κυριάκος Μητσοτάκης το έχει κρατήσει για τον εαυτό του και τους φίλους του τους στενούς συνεργάτες στο Μαξίμου. Ο κύριος αυτός δηλαδή από το Ηνωμένο Βασίλειο γνωρίζει πράγματα που δεν επιτρέπεται να μάθουν οι Έλληνες Βουλευτές και απειλούμαστε με δέκα χρόνια φυλακή από την κ. Μπακογιάννη;

Όσον αφορά την παρακολούθηση των δημοσιογράφων, δυστυχώς, μας πήραν χαμπάρι και στην Κομισιόν. Ετοιμάζει, λοιπόν, η Ευρωπαϊκή Ένωση νόμο για την ελευθερία των μέσων ενημέρωσης σε μια προσπάθεια να προστατεύσει τους δημοσιογράφους από λογισμικά παρακολούθησης, όπως αναφέρει το «POLITICO». Και σύμφωνα με το προσχέδιο νόμου της Ευρωπαϊκής Ένωσης, τις πληροφορίες τις αντλούμε από το «POLITICO», οι κανόνες θα εμποδίζουν τις κυβερνήσεις από το να χακάρουν και να παρακολουθούν δημοσιογράφους μέσω των τηλεφώνων και των συσκευών που χρησιμοποιούν αυτοί και οι οικογένειές τους. Ωστόσο, ο νόμος θα εξακολουθήσει να αφήνει στα κράτη τη δυνατότητα χρήσης τέτοιων εργαλείων εάν μπορούν να επικαλεστούν την εθνική ασφάλεια, την οποία ταυτίζεται εδώ πέρα με το πρόσωπο του Πρωθυπουργού και μια συγκεκριμένη παράταξη, ένα συγκεκριμένο κόμμα ή μια έρευνα σοβαρού εγκλήματος.

Ο συντονιστής των σοσιαλιστών και δημοκρατικών στην Ευρωπαϊκή Ένωση, στην Εξεταστική Επιτροπή του Ευρωκοινοβουλίου για τη διερεύνηση της χρήσης του «Pegasos» και άλλων προγραμμάτων παρακολούθησης, κάλεσε τον κ. Μητσοτάκη να αποκαλύψει ό,τι γνωρίζει για την υπόθεση. Ευρωβουλευτές δε από πολλές χώρες κατέθεσαν ότι εδώ έχουμε μια κατάσταση αυταρχικότητας και αδικαιολόγητης πρακτικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε πολύ λίγο.

Μας πήραν χαμπάρι και όχι μόνο στην Ευρωπαϊκή Ένωση. Το νεανικό κοινωνικό δίκτυο TikTok, στην ιστοσελίδα euroactiv, παρουσιάζει την Ελλάδα ως Κλουζώ -μας κοροϊδεύουν!- που παρακολουθεί τους Έλληνες δημοσιογράφους.

Εύγε! Πολύ καλά τα καταφέρατε, αλλά δεν διδάσκεστε και από την ιστορία. Η κυβέρνηση του αείμνηστου Κωνσταντίνου Μητσοτάκη είχε τους δικούς της στη θέση των κ.κ. Κοντολέοντα και Δημητριάδη, αν θυμάστε, τον κ. Μαυρίκη και τον εκλιπόντα στρατηγό Γρυλλάκη. Εσείς συνεχίζετε με μια από τα ίδια, να κοροϊδεύετε με μια πράξη νομοθετικού περιεχομένου του επιπέδου «άλλαξε ο Μανωλιός κι έβαλε τα ρούχα του αλλιώς». Είναι μια ΠΝΠ της απόγνωσης που συνιστά ομολογία ενοχής, μια ΠΝΠ όπου προσπαθείτε να ξεμπλέξετε με συνοπτικές διαδικασίες, μια ΠΝΠ όπου η υποστήριξη της αλήθειας δεν μπορεί να είναι ποινικά κολάσιμη και αυτό το απαγορεύει αυτή η ΠΝΠ.

Και αν εσείς, κυρίες και κύριοι της Νέας Δημοκρατίας, αποκρύπτετε την αλήθεια και πληγώνετε τη δημοκρατία, εμείς ο ΣΥΡΙΖΑ- Προοδευτική Συμμαχία και ο ελληνικός λαός θα αποκαταστήσουμε και την αλήθεια και την εύρυθμη λειτουργία της δημοκρατίας. Ήρθατε ως ιππότες της διαφάνειας και της αλήθειας και καταντήσατε περίγελος της αδιαφάνειας και της ψευτιάς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Δημήτρης Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, αρχικά θέλω να ευχηθώ καλή σχολική χρονιά στα παιδιά μας που ξεκινούν το φετινό όμορφο ταξίδι στη γνώση και στην πρόοδο. Εύχομαι μια χρονιά γεμάτη έμπνευση και στους εκπαιδευτικούς, με υγεία για όλους μας.

Η είδηση, το πραγματικό γεγονός της επισύνδεσης του τηλεφώνου του κ. Ανδρουλάκη, του Προέδρου του ΠΑΣΟΚ, εκκίνησε δικαιολογημένα μια σειρά από αντιδράσεις, εύλογες απορίες και εξελίξεις. Η άμεση αντίδραση του Πρωθυπουργού ήταν να ξεκαθαρίσει ότι πρώτον, δεν γνώριζε το γεγονός. Δεύτερον, προηγήθηκε η προβλεπόμενη διαδικασία για την έγκριση αυτής της επισύνδεσης. Κατά συνέπεια αυτή ήταν νόμιμη και επίσημη. Τρίτον, ξεκαθάρισε ότι θα κάνουμε ό,τι πρέπει για να έρθουν όλα στο φως. Τέταρτον, ζήτησε να αναβαθμιστούν τα φίλτρα για τη χορήγηση έγκρισης σε αυτά τα αιτήματα της Εθνικής Υπηρεσίας Πληροφοριών, ιδίως όταν πρόκειται για πολιτικά πρόσωπα, διότι φυσικά κανείς δεν εξαιρείται του συνταγματικού πλαισίου.

Αυτό είπε ο Πρωθυπουργός το περασμένο Σαββατοκύριακο στη Διεθνή Έκθεση Θεσσαλονίκης, όχι ότι είμαστε όλοι ύποπτοι, αλλά ότι κανείς δεν είναι υπεράνω του νόμου ούτε τα πολιτικά πρόσωπα. Για τον λόγο αυτό κινήθηκαν οι κοινοβουλευτικές και θεσμικές διαδικασίες άμεσα.

Με απόφαση του Προέδρου της η Βουλή άνοιξε μια εβδομάδα νωρίτερα. Κατατέθηκε άμεσα η πράξη νομοθετικού περιεχομένου, την οποία συζητούμε σήμερα, για την αντιμετώπιση των προβλημάτων που προέκυψαν και την καλύτερη θωράκιση της ΕΥΠ. Συνεδρίασε αμέσως η Επιτροπή Θεσμών και Διαφάνειας της Βουλής καλώντας προηγούμενο και νυν διοικητή της.

Έχει εκκινήσει τις εργασίες της η εξεταστική επιτροπή για το θέμα αυτό και σήμερα βέβαια συζητούμε και ψηφίζουμε την πράξη νομοθετικού περιεχομένου με διπλό στόχο, να ενισχύσουμε την ακεραιότητα της λειτουργίας της Εθνικής Υπηρεσίας Πληροφοριών, δηλαδή τη θεσμική ενίσχυση και να θωρακίσουμε την επιχειρησιακή της δράση για τη μέγιστη διασφάλιση της συνδρομής των απαιτούμενων προϋποθέσεων, όταν πρόκειται για άρση απορρήτου τηλεφωνικών επικοινωνιών, δηλαδή διαδικαστική αναβάθμιση.

Αναμένουμε τις εποικοδομητικές προτάσεις σας, κυρίες και κύριοι συνάδελφοι Βουλευτές, για να έρθουν όλα στο φως και για να διαγνώσουμε διαχρονικές παθογένειες στη λειτουργία της κρίσιμης για την ασφάλεια της χώρας μας Υπηρεσίας Πληροφοριών.

Εμείς προτείναμε η εξεταστική επιτροπή της Βουλής, για τη σύσταση της οποίας συμφωνήσαμε όλα τα κόμματα, να καλύψει, να εξετάσει όλη την περίοδο της περασμένης δεκαετίας. Δεν είδαμε όμως ανταπόκριση, παρά μόνο ακούμε κραυγές, λεκτικά πολιτικά επιχειρήματα και μία προσπάθεια να εκμεταλλευτείτε πολιτικά το γεγονός.

Δεν είναι πρόταση, κυρίες και κύριοι συνάδελφοι του ΣΥΡΙΖΑ, να εύχεται κάποιος απλώς την αναβάθμιση των υπηρεσιών και των διαδικασιών. Εσείς περιορίσατε άλλωστε σε έναν τον αρμόδιο εισαγγελέα που έδινε άδειες για την άρση του απορρήτου των επικοινωνιών. Εμείς πρώτον, επαναφέραμε το πρόσθετο φίλτρο του δεύτερου εισαγγελικού λειτουργού. Δεύτερον, ορίζεται πια υποχρεωτική ακρόαση του διοικητή της ΕΥΠ από την Επιτροπή Θεσμών και Διαφάνειας της Βουλής.

Πείτε μας τι άλλο χρειάζεται να συζητήσουμε. Να μη μείνουμε προφανώς στη σημερινή συζήτηση, αλλά μετά τα χρήσιμα -είμαστε βέβαιοι- συμπεράσματα που θα εξαχθούν από την εξεταστική επιτροπή της Βουλής, να συζητήσουμε και πάλι ποιες πρόσθετες νομοθετικές παρεμβάσεις και πρωτοβουλίες θα χρειαστούν για να πάμε σε περαιτέρω ενίσχυση του θεσμού και της λειτουργίας της Εθνικής Υπηρεσίας Πληροφοριών.

Πάντως θεωρώ απαράδεκτη τη χθεσινή αποστροφή του εισηγητή της Αξιωματικής Αντιπολίτευσης, του κ. Σπίρτζη, περί παρακολούθησης των πολιτών για να καταγραφούν τα πολιτικά τους φρονήματα, τα οποία στη συνέχεια θα μπαίνουν σε φακέλους για να ξεχωρίζουμε τους πολιτικούς αντιπάλους μας, όσοι δεν είναι δηλαδή με τη Νέα Δημοκρατία να φακελώνονται.

Αυτό είπε επί λέξει ο κ. Σπίρτζης, αλλά ξέρετε στην Ελλάδα σήμερα ο καθένας μας εκφράζεται ελεύθερα, εκφράζει ελεύθερα τις πολιτικές του απόψεις. Δεν χρειάζεται να τον παρακολουθήσει κανείς για να γνωρίζουμε και να διαπιστώσουμε ποιες είναι αυτές. Μάλλον ζείτε στην περίοδο ΣΥΡΙΖΑ, συνάδελφοι, όπου ανάμεσα σε άλλα παρακολουθήσατε και συντρόφους σας, αλλά και επιδιώξατε και μεθοδεύσατε δικαστικές διώξεις πολιτικών σας αντιπάλων. Ξεχνάτε μάλλον ότι σήμερα δύο πρώην Υπουργοί της κυβέρνησής σας παραπέμπονται στο ειδικό δικαστήριο για τη δράση τους αυτή.

Όσο για τους συναδέλφους του ΠΑΣΟΚ - Κινήματος Αλλαγής, αντιλαμβάνομαι την ανάγκη να «τραβήξετε από τα μαλλιά» μια ευκαιρία που σας δίνει ένα πραγματικό γεγονός. Δεν θέλω να παρεξηγηθούν τα λόγια μου.

Όμως όχι, κυρίες και κύριοι συνάδελφοι του ΠΑΣΟΚ, ο Πρωθυπουργός δεν είναι θύτης. Δεν γνώριζε τα πραγματικά γεγονότα. Μόλις έμαθε, έδρασε άμεσα για να αλλάξουν τα πράγματα προς το καλύτερο. Αντιλαμβάνομαι επίσης την αμηχανία σας όταν διαπιστώνετε ότι ο ΣΥΡΙΖΑ σας καπέλωσε πολιτικά, καθώς του ποτίσατε το χορτάρι για να παίξει μπάλα στο γήπεδό σας, εμφανιζόμενοι βασιλικότεροι του βασιλέως.

Λυπάμαι για τη σύγχυση που σας προκαλεί ο φόβος ότι θα πετύχει η Αξιωματική Αντιπολίτευση περισσότερα οφέλη πολιτικά από το ζήτημα, αλλά το να φτάσετε να καταψηφίσετε το σχέδιο σωτηρίας των ναυπηγείων της Ελευσίνας και των εργαζομένων σε αυτά, που στήριξε η Αξιωματική Αντιπολίτευση, αυτό πραγματικά μας ξεπερνά.

Κύριε Πρόεδρε, χθες άνοιξαν τα σχολεία για τρίτη συνεχόμενη χρονιά χωρίς κενά σε εκπαιδευτικούς ή ελλείψεις σε βιβλία. Αυτά περιμένουν οι πολίτες από το Υπουργείο, από την πολιτεία, από την Κυβέρνηση. Από τα πολιτικά κόμματα περιμένουν να σταθούμε στο ύψος των περιστάσεων και να συμβάλουμε στη θεσμική και λειτουργική αναβάθμιση της Εθνικής Υπηρεσίας Πληροφοριών.

Η Νέα Δημοκρατία αναδεικνύεται για άλλη μια φορά ως πολιτικός εγγυητής των θεσμών και ο κύριος εκφραστής της σταθερότητας στη χώρα. Οφείλουμε να συνεχίσουμε το σπουδαίο μεταρρυθμιστικό έργο μας, εφαρμόζοντας παράλληλα γενναίες πολιτικές στήριξης, όπως τις εξήγγειλε ο Πρωθυπουργός στη Διεθνή Έκθεση Θεσσαλονίκης, στήριξης των πολιτών, ιδίως των νέων, αλλά και των ασθενέστερων εν όψει του δύσκολου χειμώνα.

Είμαι βέβαιος ότι όλοι μαζί θα τα καταφέρουμε να φτάσουμε στην «άνοιξη» όπως πρέπει.

Σας καλώ να υπερψηφίσουμε την υπό συζήτηση πράξη νομοθετικού περιεχομένου και φυσικά να συνεχίσουμε τη συζήτηση για πρόσθετες νομοθετικές παρεμβάσεις και πρωτοβουλίες μετά την ολοκλήρωση των εργασιών της εξεταστικής επιτροπής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κούβελα.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής, ο κ. Κώστας Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Νομίζω ότι η σημερινή συζήτηση γίνεται πάνω σε ένα νομοσχέδιο το οποίο δεν ανταποκρίνεται στοιχειωδώς στις ανάγκες για τις οποίες υποτίθεται ότι σχεδιάστηκε σε μια εποχή όπου αυτό καθαυτό το σκάνδαλο της παρακολούθησης του Νίκου Ανδρουλάκη ανέδειξε την ανάγκη μιας ολοκληρωμένης αναδιάρθρωσης της Εθνικής Υπηρεσίας Πληροφοριών.

Δεν θα επαναλάβω τις επτά προτάσεις του εισηγητή μας, με βάση τις οποίες παρουσίασε μια πραγματική και ουσιαστική μεταρρύθμιση που απαιτούν οι καιροί και που συμβαδίζει με τις ευρωπαϊκές εξελίξεις.

Αν πράγματι, κύριε Υπουργέ, πιστεύατε, έστω και στοιχειωδώς, στη διαφάνεια και την πραγματική προάσπιση της εθνικής ασφάλειας -δεν λέω να τις αποδεχόσασταν- έπρεπε να τις συζητούσατε.

Και δεν καταλαβαίνω ποιον λόγο είχατε να επισπεύσετε και να δείξετε τη μεταρρυθμιστική σας ζέση, όταν η πραγματική λειτουργία των παρακρατικών μηχανισμών αναδείκνυε μια συζήτηση που έπρεπε να μπει όλη η Βουλή και να αποφασίσει όλη η Βουλή, αν θέλατε πραγματικά να ενισχύσετε και να θωρακίσετε τη δημοκρατία μας, αλλά δεν ήταν στις προθέσεις σας.

Ισχυρίζεστε και επαίρεστε ότι είστε μια ακραιφνής ευρωπαϊκή δύναμη. Σύμφωνα, όπως είπε ο κ. Καστανίδης, με το Δικαστήριο της Ευρωπαϊκής Ένωσης και το Ευρωπαϊκό Δικαστήριο Δικαιωμάτων του Ανθρώπου, η εθνική ασφάλεια προσβάλλεται:

Όταν παρακωλύεται η λειτουργία των κρατικών θεσμών και των βασικών δημοσίων υπηρεσιών. Δεν νομίζω ότι αυτό εννοείτε ότι έκανε ο κ. Ανδρουλάκης.

Όταν δημιουργείται κίνδυνος για την επιβίωση του πληθυσμού. Αυτό πια δεν το συζητάμε.

Όταν δημιουργείται κίνδυνος σοβαρής διαταραχής των εξωτερικών σχέσεων της χώρας. Ζήσαμε όλη αυτή την ιστορία με τις πρεσβείες και τις διάφορες φήμες είτε πληροφορίες που έδινε η Κυβέρνηση και που εξέθεσαν τις σχέσεις της χώρας.

Όταν δημιουργείται κίνδυνος για την ειρηνική συνύπαρξη των λαών. Μπράβο στον κ. Ανδρουλάκη που μπορούσε να διαταράξει την ειρηνική συνύπαρξη των λαών!

Και όταν δημιουργείται κίνδυνος από την προσβολή των στρατιωτικών συμφερόντων της χώρας.

Πιστεύω ότι πρέπει να αφήσουμε το καλαμπούρι. Προσπαθείτε να δώσετε μια σοβαρή αιτιολογία με τελείως ασόβαρο τρόπο. Και μόνο η ανάγνωσή τους καθιστά τη νόμιμη επισύνδεση παρωδία και προσβάλλει κάθε έννοια δημοκρατίας και διαφάνειας.

Τώρα ζούμε ένα καινούργιο «story», κομμένο και ραμμένο στα μέτρα της συγκάλυψης: Την εξεταστική επιτροπή, μια επιτροπή που εμείς ζητήσαμε, η Βουλή αποφάσισε, η Νέα Δημοκρατία δέχθηκε ασμένως. Αλλά, ω του θαύματος, δεν έχουμε δικαίωμα εμείς που της ζητήσαμε να καλέσουμε μάρτυρες και αυτό θέλετε να μας αποδείξετε ότι αποτελεί δημοκρατική λειτουργία και διαφάνεια. Έλεος!

Γιατί τρέμετε την άρση του απορρήτου; Γιατί αρνείστε την κλήτευση μαρτύρων με τέτοιο πείσμα και αδιαλλαξία; Ούτε καν οι αρμόδιοι που χειρίστηκαν την υπόθεση δεν θέλετε να κληθούν στην εξεταστική επιτροπή. Σκεφτείτε, λοιπόν, την προσήλωσή σας στη διαφάνεια και την ευθυκρισία και τι σχέση έχει με την πραγματικότητα προάσπισης των θεσμών.

Εν τω μεταξύ, ο φάκελος καταστράφηκε άμα τη αποκαλύψει του. Δεν νομίζω ότι έχει κανείς από εσάς οποιαδήποτε αμφιβολία ότι αυτό έγινε τη στιγμή που βγήκε στον «αέρα» η υπόθεση της παρακολούθησης του Νίκου Ανδρουλάκη. Και το απόρρητο απαγορεύει έστω και αχτίδα φωτός στην υπόθεση και για να «δέσει το γλυκό» επισείεται και η απειλή δεκαετούς κάθειρξης για όποιον το παραβιάσει. Εδώ πια κάποιος μπορεί να φωνάξει: «Αιδώς, Αργείοι»!

Μου κάνει μεγάλη εντύπωση γιατί σοβαρά στελέχη της Νέας Δημοκρατίας, όπως ο παρακαθήμενος Υπουργός, τον οποίο σέβομαι και εκτιμώ, αποδέχονται αυτού του τύπου την επιχειρηματολογία με τόση ευκολία. Ούτε καν ένα «φύλλο συκής» να σκεπάσει αυτό το πράγμα που φαίνεται να εξελίσσεται αυτές τις μέρες ενώπιον του ελληνικού λαού.

Επιτρέψτε μου τώρα να υπεισέλθω στην πολιτική ουσία των όσων διαπράχθηκαν στη Διεθνή Έκθεση Θεσσαλονίκης και την τοποθέτηση του Πρωθυπουργού.

Υπάρχουν δύο αδιανόητες για τον ίδιο παραλείψεις που ερμηνεύουν την ενοχική στάση του. Η πρώτη αφορά το ανέκδοτο που λέγεται «επιτελικό κράτος», το οποίο έχει γίνει «κομμάτια και θρύψαλα». Απουσίαζε παντελώς τόσο από την προμετωπίδα όσο και από το περιεχόμενο της ομιλίας του. Πρόκειται για ομολογία χρεοκοπίας του μοντέλου.

Η δεύτερη αφορά την παντελή απουσία οποιουδήποτε μεταρρυθμιστικού λόγου. Πού είναι ο μεγάλος μεταρρυθμιστής; Δεν θα γίνουν άλλες δομικές αλλαγές; Το σχέδιο Πισσαρίδη στα όσα θετικά, έστω και απολύτως συντηρητικά, προέβλεπε πώς εφαρμόζεται; Το μοντέλο ανάπτυξης και παραγωγικής αναδιάρθρωσης τι γίνεται; Χρήματα να έρχονται και μοιράζονται επιλεκτικά. Χρήματα να αφαιρούνται από τους έμμεσους φόρους και να επιστρέφονται κατ’ ελάχιστο στον πληθυσμό. Χρήματα που να προστίθενται στο ΑΕΠ επειδή γίνεται αφελληνισμός των επιχειρήσεων. Και μια σειρά προεκλογικών μέτρων. Στο ίδιο έργο θεατές! Οι αριθμοί ευημερούν, οι άνθρωποι φτωχαίνουν διαρκώς.

Θα μου πείτε, όμως. Κάθε Υπουργός που φέρνει νομοσχέδιο το ονομάζει σημαντική μεταρρύθμιση και διαρθρωτική αλλαγή. Δεν σου αρκούν οι δεκάδες νόμοι που ψηφίστηκαν στο όνομα της μεταρρύθμισης; Αυτοί είναι, αγαπητοί συνάδελφοι της Νέας Δημοκρατίας, νόμοι με το κιλό. Και με το κιλό δεν γίνονται διαρθρωτικές αλλαγές.

Ας μην πάμε μακριά. Το σημερινό «γονατογράφημα» τι ανάγκη εξυπηρετεί πέρα από ένα «πέπλο συκής» στο πραγματικό πρόσωπο μιας απεχθούς εξουσίας;

Κυρίες και κύριοι συνάδελφοι, κλείνω με την πολυσυζητημένη και διεξοδικά αναλυμένη από δεκάδες πολιτικούς, δημοσιογραφούντες και αναλυτές προεκλογική ατζέντα, αυτή που κυρίως εμφάνισε στη συνέντευξή του ο Πρωθυπουργός.

Ειλικρινά δεν κατανόησα την αήθη επίθεση στον Νίκο Ανδρουλάκη. Τόσο πολύ τον ενοχλεί η σταθερή προσήλωση στην πολιτική αυτονομία του ΠΑΣΟΚ; Τι πιστεύει δηλαδή; Ότι ενώ εκλέχθηκε στη βάση αυτής της στρατηγικής της πολιτικής αυτονομίας ο Αρχηγός του ΠΑΣΟΚ είχε ύστερη σκέψη να γίνει συμπλήρωμα μιας κυβέρνησης της Νέας Δημοκρατίας που κυβερνά με αυτόν τον τρόπο; Ή ακόμα και της Αξιωματικής Αντιπολίτευσης που κυβερνούσε σχεδόν με τον ίδιο τρόπο;

Μήπως η παρέμβαση του ΠΑΣΟΚ και του Προέδρου του στις πολιτικές και κοινωνικές εξελίξεις είναι το πραγματικό πρόβλημα που ταράζει τα «ήρεμα νερά» και από το οποίο φαίνεται ότι θα ακολουθήσει η πραγματική ανατροπή;

Επίσης, δεν κατανόησα την αδιανόητη ταύτιση του Κυριάκου Μητσοτάκη με την άσκηση της εξουσίας, όχι μόνο τώρα, αλλά στο διηνεκές. Το προσωπικό του αδιέξοδο ανενδοίαστα επιχειρεί να το μετατρέψει σε πολιτικό και στην προσπάθειά του αυτή παίζει με τη Βουλή και την εξεταστική επιτροπή, παίζει με τη διαφάνεια και το κράτος δικαίου, παίζει με τα εκλογικά συστήματα και τις μετεκλογικές εξελίξεις. Προβάλλει την πιθανότητα μιας κυβέρνησης συνεργασίας που ανήκει στη σφαίρα της δικής του φαντασίας και την αποκαλεί «έκτρωμα» και «τερατογένεση».

Το γνωρίζει ο ελληνικός λαός καλά κάθε φορά που κινδυνεύει η ακραιφνής Δεξιά να φύγει από την εξουσία να επικαλείται παραμύθια κινδυνολογίας και αποσταθεροποίησης. Το παραμύθι, κύριε Πρωθυπουργέ, δεν έχει δράκο.

Τελειώνοντας, κύριε Υπουργέ, πρέπει να ομολογήσω ότι ο Πρωθυπουργός με απογοήτευσε και για έναν άλλο λόγο. Όλη η τοποθέτησή του και στην έκθεση και στην ομιλία του και στη συνέντευξη ήταν η προσπάθειά του να αυτοαναγορευτεί με κομπασμό -το είπε ο ίδιος, πράγμα πρωτοφανές- ως ικανός καπετάνιος, ως ισχυρός καραβοκύρης και κυβερνήτης.

Είναι σαν να γράφει μόνος του την προσωπική του ιστορία. Πρωτοφανές στα χρόνια της Μεταπολίτευσης! Ούτε ο Κωνσταντίνος Καραμανλής ούτε ο Ανδρέας Παπανδρέου τόλμησαν ποτέ να πουν εγώ ο καπετάνιος που θα πάει το σκάφος. Γιατί το λέω αυτό; Κατά τη γνώμη μου, αυτό είναι άμυνα γιατί ίσως νιώθει την ανάγκη αυτή εξαιτίας της κατάστασης στο κόμμα του. Ίσως είναι μια αυτοάμυνα απέναντι σε δηλώσεις, εκδηλώσεις και τραπέζια.

Όμως, κανένας δεν έχει το δικαίωμα να ταυτίσει τον εαυτό του με την προοπτική της χώρας και να βάλει απέναντί τη δήθεν συμφορά της. Η δημοκρατία δεν αναδεικνύει κυβερνήσεις που οδηγούν τη χώρα σε συμφορές. Η δημοκρατία αναδεικνύει κυβερνήσεις και η λαϊκή ετυμηγορία δεν μπαίνει στη ζυγαριά κανενός προέδρου και κανενός πρωθυπουργού.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σκανδαλίδη.

Τον λόγο θα πάρει τώρα ο κ. Φάμελλος από τον ΣΥΡΙΖΑ, μετά η κ. Αναγνωστοπούλου και στη συνέχεια θα μιλήσουν ο κ. Σκουρλέτης και ο κ. Γρηγοριάδης που είχε ζητήσει τον λόγο.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, η πράξη νομοθετικού περιεχομένου που συζητείται σήμερα είναι μια σπασμωδική προσπάθεια του κ. Μητσοτάκη να καλύψει τη μείζονα παραβίαση του Συντάγματος, αλλά και των δημοκρατικών κανόνων που πλέον έχει ονομαστεί στη χώρα μας το «σκάνδαλο των υποκλοπών Μητσοτάκη νούμερο 2», για να μην ξεχνιόμαστε και με το παλαιότερο σκάνδαλο του Κωνσταντίνου Μητσοτάκη, του αειμνήστου.

Πρακτικά η Νέα Δημοκρατία επιχειρεί με την πράξη νομοθετικού περιεχομένου να κουκουλώσει ένα σκάνδαλο. Η πράξη νομοθετικού περιεχομένου επιλύει το πολιτικό πρόβλημα; Είναι αλήθεια πως όχι. Γιατί η παρακολούθηση πολιτικών προσώπων, δημοσιογράφων και ποιος ξέρει πόσων άλλων, ίσως και επιχειρηματιών, υποκλοπών που γίνονται όχι για εθνική ασφάλεια ούτε για κάποιο έγκλημα, αλλά μόνο και μόνο για την εξυπηρέτηση των πολιτικών επιδιώξεων του κ. Μητσοτάκη, δεν επιλύεται προφανώς με αυτή την πράξη νομοθετικού περιεχομένου.

Σε αυτό το πρόβλημα πρέπει να απαντήσετε πώς θα επιλύσουμε αυτή τη μεγάλη εκτροπή η οποία έχει συμβεί στη χώρα μας. Γιατί το μόνο που κάνει η Κυβέρνηση στη συζήτηση της πράξης αυτής είναι να συγκαλύπτει, να υποκρύπτει και να καθυστερεί την όποια συζήτηση για το επί της ουσίας σκάνδαλο. Η πράξη νομοθετικού περιεχομένου προσπαθεί να δείξει ότι η προσθήκη δεύτερου εισαγγελέα είναι η λύση ή θα ήταν η λύση για να αποφύγουμε αυτό το πρόβλημα.

Ποιο είναι όμως το πρόβλημα; Να το αναλύσουμε λιγάκι. Παράλληλα με το βασικό σχέδιο της Κυβέρνησης που είναι το πλιάτσικο στη δημόσια περιουσία, η εξυπηρέτηση λίγων επιχειρηματιών που κυριολεκτικά είναι ασύδοτοι, η αισχροκέρδεια στην αγορά, το πάρτι διορισμών γαλάζιων παιδιών και η ισοπέδωση των δικαιωμάτων κοινωνίας και εργαζομένων, και προς εξυπηρέτησή του η Νέα Δημοκρατία σχεδίασε και υλοποίησε ένα εκτεταμένο σχέδιο παρακολούθησης και υποκλοπών όχι μόνο για τον έλεγχο των κινήσεων πολιτικών αντιπάλων -που κι αυτό είναι τραγικό για να συζητείται με τόση ευκολία μέσα στην Αίθουσα του Κοινοβουλίου- αλλά και για την κάλυψη σκανδάλων, για την κάλυψη τραπεζικών σκανδάλων. Αυτό μας οδηγεί στη σκέψη ότι έχει εμπλοκή η Νέα Δημοκρατία και στα τραπεζικά σκάνδαλα. Το μείζον, όμως, είναι το δημοκρατικό ζήτημα.

Χάνεται, όμως, μέσα στις αντιφάσεις της. Γιατί ακόμα και η τοποθέτηση δεύτερου εισαγγελέα υπονοεί ότι υπήρχε πρόβλημα με τον ένα εισαγγελέα. Και ερωτώ: Πώς θα μας δώσετε τη δυνατότητα, κύριε Γεραπετρίτη, να συζητήσουμε για την παράλειψη ή και παράβαση καθήκοντος της πρώτης εισαγγελέως εφόσον την αφήνετε να κρύβεται πίσω από το απόρρητο που το διευθυντήριο του Μαξίμου δημιούργησε; Γιατί εσείς δίνετε τη δικαιολογία για να μη συζητήσουμε ακόμα και τον λόγο για τον οποίο χρειάζεται δεύτερη εισαγγελέας ή δεύτερος εισαγγελέας.

Ποιο είναι, όμως, το σχέδιο και πώς αποκαλύπτεται; Πρώτη πράξη: Αναλαμβάνει ο κ. Μητσοτάκης την ΕΥΠ. Τοποθετεί τον κ. Κοντολέοντα και στη συνέχεια έρχεται με τροπολογία εκ των υστέρων να επικυρώσει την τοποθέτησή του, γιατί πολύ απλά ο κ. Κοντολέων δεν είχε πτυχίο, διαψεύδοντας τον εαυτό του που έλεγε εδώ κ. Μητσοτάκης ότι δεν θα έκανε καμμία τροπολογία. Στη συνέχεια, υπό το βάρος των αποκαλύψεων, έρχεται εδώ ο Πρωθυπουργός και δηλώνει ανεπαρκής. Δηλαδή τι λέει; Λέει δεν γνώριζα τι γινόταν στην ΕΥΠ. Επιτρέψτε μου να σας πω ότι αν έχουμε έναν Πρωθυπουργό στη χώρα που λέει ότι δεν γνωρίζει τι γίνεται στην Υπηρεσία Πληροφοριών που ο ίδιος προΐσταται, αυτό αρκεί πρώτον για να φοβηθούμε για τη χώρα μας και δεύτερον να παραιτηθεί. Δηλαδή στη διεθνή σφαίρα αντέχετε εσείς να ακούγεται ότι ο Πρωθυπουργός δεν γνωρίζει τι γίνεται στην Εθνική Υπηρεσία Πληροφοριών και άρα μπορεί και να γίνονται τα πάντα; Από αυτό και μόνο έπρεπε να παραιτηθεί ο κ. Μητσοτάκης.

Δεύτερο ζήτημα. Δεν φτάνει που δεν γνωρίζει, τάχατες, αλλά έρχεται και επιβεβαιώνει το σχέδιο ο ίδιος με τον κ. Πικραμμένο που υπέβαλε τροπολογία για να κρύψει και να περιορίσει τη διαφάνεια στην αρχή. Δηλαδή, στην πορεία εξέτασης ενός σκανδάλου τραπεζικού διαπιστώνεται η παρακολούθηση ενός δημοσιογράφου, του κ. Κουκάκη, και στη συνέχεια έρχεται η Κυβέρνηση με την τροπολογία που έγινε το 2021 να περιορίσει την διαφάνεια στην ανεξάρτητη αρχή, απαγορεύοντάς της να δώσει πληροφορίες σε πολίτες μετά την παρακολούθηση και φυσικά εφόσον δεν έχει προκύψει τίποτα για την εθνική ασφάλεια ή για ένα έγκλημα.

Άρα η Κυβέρνηση όχι απλά λειτούργησε βάσει σχεδίου παρακολουθήσεων, αλλά υλοποιεί και ένα σχέδιο δευτερογενές για να καλύψει την παρακολούθηση αυτή πολύ απλά περιορίζοντας έτι περαιτέρω τη δημοκρατία και τη διαφάνεια στη χώρα μας. Στερεί δικαιώματα, λοιπόν, των πολιτών, αλλά και κουτσουρεύει ανεξάρτητες αρχές. Ταυτόχρονα, δυστυχώς, αποδεικνύει ότι είναι εμπλεκόμενη και στο τραπεζικό σκάνδαλο. Αλλιώς πείτε μας γιατί το κρύβετε. Γιατί θέλατε να κρύψετε το τραπεζικό σκάνδαλο; Παρακολουθούσατε τον δημοσιογράφο που το έψαχνε και του αποτρέψετε το δικαίωμα να ενημερωθεί στη συνέχεια.

Το ερώτημα, λοιπόν, είναι πάρα πολύ απλό. Εμείς σας φέραμε την τροπολογία στο τέλος του Ιουλίου που αίρει την προηγούμενη τροπολογία τη δικιά σας. Γιατί δεν την ψηφίσατε; Εμείς θέλουμε μια απάντηση και από τον Υπουργό και από τους Βουλευτές της Νέας Δημοκρατίας. Γιατί δεν ψηφίσατε την τροπολογία μας που αίρει το βάρος της προηγούμενης τροπολογίας και αποκαθιστά τουλάχιστον τη διαφάνεια; Το ερώτημα, λοιπόν, είναι απλό. Τι θέλετε να κρύψετε ή τι σας έχουν βάλει να κρύψετε; Γιατί το Μαξίμου βάζει την Κοινοβουλευτική Ομάδα να κρύψει πράγματα που σχετίζονται με σκάνδαλα και με παρακολουθήσεις πολιτικών αντιπάλων.

Και πάμε σε ένα τρίτο περιστατικό το οποίο είναι ακόμα πιο ισχυρό. Αναρωτιέμαι: Ποιος αθώος καταστρέφει αποδεικτικά στοιχεία; Ποιος αθώος αρνείται να καταθέσει σε μια προανακριτική διαδικασία; Κανείς, είναι η απάντηση. Καθαρός ουρανός αστραπές δεν φοβάται. Η Κυβέρνηση έρχεται και παραδέχεται τρία θέματα. Πρώτον, την καταστροφή αποδεικτικών στοιχείων. Γιατί δεν έρχεται ο φάκελος του κ. Ανδρουλάκη την Επιτροπή Θεσμών; Τουλάχιστον να ενημερωθούν με έναν περιορισμένο και μυστικό τρόπο κάποιοι συγκεκριμένοι κοινοβουλευτικοί. Για ποιον λόγο; Και κυκλοφορεί ότι έχουν καταστραφεί. Ποιος κατέστρεψε τα στοιχεία και για ποιο λόγο; Δεύτερον, για ποιο λόγο αρνείται η Κυβέρνηση να έρθουν ο κύριος Πρωθυπουργός, ο κ. Δημητριάδης στην εξεταστική επιτροπή; Δηλαδή από τη μία μεριά παραιτήθηκε ως υπεύθυνος και από την άλλη δεν έρχεται στην εξεταστική; Άρα το να καταστρέφονται αποδεικτικά στοιχεία και να αρνούνται οι υπαίτιοι που παραιτήθηκαν που έχουν λειτουργήσει ως υπαίτιοι να έρθουν να ενημερώσουν τη Βουλή τι σημαίνει; Σημαίνει ενοχή. Άρα η Κυβέρνηση δεν είναι απλά σχεδιαστής. Είναι και παραδεχόμενη την ενοχή της εδώ μέσα στο Κοινοβούλιο και προφανώς με την τρίτη πράξη που είναι η επίκληση του απορρήτου.

Δηλαδή, έρχεται η Κυβέρνηση σε αντίθεση με όλους σχεδόν τους συνταγματολόγους, με τον κ. Βενιζέλο, με τον Πρόεδρο της Δημοκρατίας τον Προκόπη Παυλόπουλο, με τον πρώην Πρωθυπουργό τον κ. Καραμανλή, με τον πρόεδρο της ανεξάρτητης αρχής, και επικαλείται το απόρρητο για να κρύψει τις παραβάσεις, παραβιάσεις, τη συνταγματική εκτροπή που έχει ήδη διαπράξει.

Αυτό επιτρέψτε μου να σας πω ότι δημιουργεί ένα πολύ μεγάλο πολιτικό βάρος στη χώρα. Έχουμε ένα σκάνδαλο παρακολουθήσεων που δημιουργεί πολιτικό βάρος στη χώρα μας και αυτό φαίνεται από την ευρωπαϊκή ενόχληση που υπάρχει. Προσέξτε. Ο κ. Μητσοτάκης δεν έχει απλά παραβιάσει το Σύνταγμα, δεν έχει παραβιάσει τους ευρωπαϊκούς κανόνες, δεν έχει στείλει την Ελλάδα πολύ πιο πίσω από το ευρωπαϊκό κεκτημένο, πρακτικά έχει ο ίδιος απονομιμοποιηθεί. Ποιος ευρωπαίος ηγέτης θα παίρνει στα σοβαρά τη χώρα μας; Ποιος ευρωπαίος ηγέτης, ποιο Ευρωκοινοβούλιο, ποια διαδικασία διαπραγμάτευσης θα παίρνει στα σοβαρά μια Ελλάδα στην οποία παραδέχεται ο πρωθυπουργός ότι δεν μπορεί να παρακολουθήσει τις εθνικές υποθέσεις, ότι έχει στήσει δίκτυο παρακολουθήσεων, ότι δεν δέχεται να απολογηθεί, δεν δέχεται να εξεταστεί και καταστρέφονται αποδεικτικά στοιχεία. Αυτό είναι ένα τεράστιο πρόβλημα.

Κυρίες και κύριοι Βουλευτές, δεν θα ήμασταν σήμερα εδώ, αν δεν ήταν υπεύθυνος ο κ. Μητσοτάκης. Η συζήτηση σήμερα εδώ αποδεικνύει ότι γίνεται γιατί κάτι συνέβη, διότι υπήρξε σκάνδαλο και η πράξη νομοθετικού περιεχομένου πάει να το κουκουλώσει. Και δεν θα υπήρχε αυτό το σκάνδαλο αν δεν υπήρχε ο κ. Μητσοτάκης.

Το πρόβλημα, λοιπόν, είναι ότι έχουμε μία πολιτική ηγεσία που έχει προχωρήσει ήδη σε μία συνταγματική εκτροπή και ταυτόχρονα αποδεικνύεται ότι είναι φοβισμένη και αδύναμη. Γιατί μόνο ένας φοβισμένος και αδύναμος πολιτικός θα παρακολουθούσε πολιτικούς αντιπάλους. Παράλληλα, η ηγεσία του Μαξίμου σήμερα δεν έχει τις απαραίτητες δημοκρατικές αξίες, τις απαραίτητες αρχές για να σέβεται τα δικαιώματα των πολιτών, για να σέβεται το απόρρητο των επικοινωνιών, για να σέβεται το συνταγματικό κεκτημένο και το ευρωπαϊκό κεκτημένο. Δεν υποτιμώ ότι αυτό το σκάνδαλο μπορεί να έχει και διαστάσεις οργανωμένου εγκλήματος. Γιατί και αυτό είναι προς επίλυση. Δεν ξέρουμε πόσες χιλιάδες και για ποιον λόγο παρακολουθούνται στην Ελλάδα.

Μπροστά σε αυτόν τον διεθνή διασυρμό της χώρας, νομίζω ότι το πρώτο πράγμα που πρέπει να συζητήσουμε είναι για ποιον λόγο δεν παραιτείται ο κ. Μητσοτάκης. Πόσα συμβόλαια έχει ακόμα να ικανοποιήσει και κρατιέται στην καρέκλα του με νύχια και με δόντια; Τι άλλο θα πρέπει να περιμένουμε; Ποια άλλη παραβίαση της δημοκρατίας, του δικαίου και της κοινωνικής λειτουργίας και ισορροπίας θα πρέπει να περιμένουμε από εσάς; Διότι φτάσαμε στο ακραίο να κατηγορείτε τα θύματα γιατί επικαλούνται το ότι παρακολουθήθηκαν. Δηλαδή ο κ. Σπίρτζης φταίει γιατί του έστειλαν μήνυμα από το Predator, ο κ. Ανδρουλάκης φταίει γιατί το Ευρωκοινοβούλιο αποκάλυψε ότι παρακολουθείται, ο κ. Κουκάκης φταίει γιατί ερευνούσε τραπεζικό σκάνδαλο. Φταίνε τα θύματα, λοιπόν. Και οι θύτες πότε θα απολογηθούν;

Έρχεται η ώρα, όμως. Θα απολογηθείτε στην κοινωνία και στις επόμενες εκλογές θα καταλάβετε πώς η ελληνική κοινωνία υποστηρίζει τη δημοκρατία, γιατί εσείς δεν τη στηρίξατε όσο ήσασταν Κυβέρνηση.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Να είστε καλά. Σας ευχαριστώ.

Τον λόγο έχει η κ. Αθανασία Αναγνωστοπούλου από τον ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, αποφάσισα να παρέμβω σήμερα στη Βουλή με ομιλία μου όχι για να μιλήσω για την ΠΝΠ, γιατί θεωρώ ότι το να φέρνει η Κυβέρνηση αυτή τη στιγμή ΠΝΠ χωρίς να έχει προηγηθεί κάθαρση και δημοκρατική διέξοδος από το αδιέξοδο στο οποίο έχουν περιαγάγει τη χώρα ο κ. Μητσοτάκης και η Κυβέρνησή του, δεν είναι νοητό.

Θα ξεκινήσω με μία φράση του Πρωθυπουργού, η οποία αποκαλύπτει απολύτως ό,τι έχει γίνει. Η φράση του ήταν και εδώ στη Βουλή ότι κανένας δεν εξαιρείται από παρακολουθήσεις. Αυτό μας διαφωτίζει για όλη την πορεία αυτής της διαδικασίας που έχει οδηγήσει σε δημοκρατική εκτροπή.

Τι είπε ο Πρωθυπουργός; Ότι το συνταγματικό δικαίωμα στην προστασία, στη διασφάλιση του απορρήτου των τηλεφωνικών επικοινωνιών των πολιτών και των πολιτικών και των δημοσιογράφων και των πάντων δεν είναι δικαίωμα, είναι εξαίρεση και ο κανόνας είναι η παρακολούθηση.

Εμένα αυτή η φράση –και όχι μόνο εμένα, αλλά νομίζω κάθε δημοκράτη ανθρώπου σε αυτή την Αίθουσα και σε αυτή τη χώρα- μου δείχνει ποια είναι η διαφορά τού πώς αντιλαμβάνεται η Κυβέρνηση τη δημοκρατία, γι’ αυτό και φτάσαμε στη δημοκρατική εκτροπή.

Θα επαναλάβω τα γεγονότα, γιατί τα γεγονότα είναι ξεροκέφαλα και δεν αλλάζουν. Γεγονός πρώτο: Κατευθείαν από την πρώτη μέρα ανάληψης της διακυβέρνησης της χώρας απ’ αυτή την Κυβέρνηση, η ΕΥΠ, το Αθηναϊκό Πρακτορείο Ειδήσεων και η ΕΡΤ να περιέλθουν στην άμεση εποπτεία του Πρωθυπουργού.

Δεύτερη κίνηση αμέσως για τον διοικητή της ΕΥΠ: Επειδή δεν ικανοποιούσε τα προσόντα τα οποία πρέπει να έχει ένας διοικητής, κάνουμε διάταξη και αλλάζουμε τα προσόντα. Αν δεν μας αρέσει η πραγματικότητα, τόσο το χειρότερο για την πραγματικότητα.

Το τρίτο; Όταν αποκαλύφθηκε η παρακολούθηση Κουκάκη, η ντροπιαστική τροπολογία. Θα έπρεπε, κύριε Γεραπετρίτη, αν πράγματι θέλατε κάθαρση, να αρθεί η τροπολογία. Καταθέσαμε τροπολογία γι’ αυτό το θέμα. Ήταν το πρώτο που έπρεπε να γίνει για να μπορέσει να υπάρχει εμπιστοσύνη ανάμεσα στους πολίτες και στην Κυβέρνηση, ανάμεσα στους πολίτες και την πολιτική εξουσία και βεβαίως ανάμεσα στα πολιτικά κόμματα την τρίτη ελληνική δημοκρατία. Δεν έχει γίνει αυτό.

Εγώ σας ρωτάω ευθαρσώς: Παρακολουθούμαι; Έχω παρακολουθηθεί; Έχω τρόπο να το μάθω; Θα πρέπει να αρχίσω, θα ψάξω το κινητό μου, αλλά έχω παρακολουθηθεί; Δεν έχω δικαίωμα ως πολίτης, αλλά και ως πολιτικός να το μάθω; Δεν έχω αυτό το δικαίωμα.

Το δεύτερο στοιχείο: Αποκαλύπτονται όλα αυτά, η παρακολούθηση κατ’ αρχάς Κουκάκη-Ανδρουλάκη, τώρα και του Σπίρτζη και αντί εκεί να έχουμε την Κυβέρνηση απολογούμενη με σεβασμό στη δημοκρατία, τι έχουμε; Ύβρεις εναντίον των ανθρώπων οι οποίοι παρακολουθούνταν. Δεν θα πω μόνο για την «εργαλειοποίηση» που είπε ο Πρωθυπουργός για τον κ. Ανδρουλάκη. Δεν θα πω ότι βγήκε ο κυβερνητικός εκπρόσωπος και έλεγε για τον Σπίρτζη ότι επέλεξε την ώρα να αποκαλύψει την παρακολούθηση –άκουσον άκουσον- τώρα που πάει ο Πρωθυπουργός στη ΔΕΘ.

Εγώ βλέπω και στα Twitter και στα διάφορα social media ανθρώπους που πρόσκεινται στην Κυβέρνηση που κάποτε έκαναν καλά τη δουλειά τους, να γράφουν ότι «οι πολιτικοί αθίγγανοι χρησιμοποιούν», εμείς δηλαδή χρησιμοποιούμε αυτά, τη δημοκρατική εκτροπή, για λόγους κομματικού οφέλους.

Εδώ, όμως, τίθεται ένα μείζον ερώτημα: Γιατί η Κυβέρνηση κατέφυγε στις παρακολουθήσεις; Κατέφυγε στις παρακολουθήσεις για πάρα πολλούς λόγους. Ο κυριότερος απ’ όλους έχει περιγραφεί με τον καλύτερο δυνατό τρόπο και δεν πρέπει να διαφεύγει καθόλου από την προσοχή των προοδευτικών δημοκρατικών αριστερών κομμάτων αυτό που είχε πει ο κ. Βορίδης, να μην ξανακυβερνήσει η Αριστερά, με θεσμικές αλλαγές τέτοιες που να μην της επιτρέψουν να ξανακυβερνήσει.

Πότε είχαμε στην ιστορία αυτής της χώρας μια ΕΥΠ -αλήστου μνήμης τότε ΚΥΠ- η οποία λειτουργούσε με παρακρατικούς μηχανισμούς μέσα στο κράτος υπό την εποπτεία του κράτους; Μήπως θυμόμαστε; Στην αλήστου μνήμης ΕΡΕ. Θα με συγχωρήσετε πάρα πολύ. Πού οδήγησε αυτό; Το ξέρουμε πάρα πολύ καλά. Εδώ, λοιπόν, φτιάχνετε εκ των υστέρων κάτι.

Ακούω όλους, ως και τον αμετροεπή κ. Γεωργιάδη, τον ακροδεξιό κ. Γεωργιάδη να λέει σήμερα στον Φίλη σε τηλεοπτική εκπομπή: «Είσαστε ορντινάντσες του Πούτιν». Τι κάνει η Δεξιά όταν στριμώχνεται σε τέτοιες υποθέσεις; Επικαλείται το εθνικό συμφέρον. Αν έκανε κάτι θεμελιώδες η Μεταπολίτευση, είπε ότι το εθνικό συμφέρον δημοκρατικά ορίζεται συναινετικά απ’ όλα τα κόμματα του Κοινοβουλίου. Εσείς τι κάνετε και τι λέτε συνέχεια; «Το εθνικό συμφέρον είναι δικό μας, εμείς το ορίζουμε και όποιος δεν το ακολουθεί είναι πράκτορας, είναι εναντίον της ΕΥΠ, είναι εναντίον του κράτους, είναι εναντίον». Δηλαδή ο Πρωθυπουργός μόνος του με μία παρέα ορίζει τι είναι εθνικό συμφέρον και ακούγονται πια ακατανόμαστα πράγματα.

Έχει λειτουργικότητα, όμως, αυτό περί εθνικού συμφέροντος; Βεβαίως και έχει, γιατί δημιουργεί φόβο και καχυποψία στους πολίτες, γιατί σκέφτεται τώρα ο πολίτης, αφού έχει ακούσει τόσα και αφού έχετε έναν προπαγανδιστικό «πετσομένο» μηχανισμό. Υπήρχε και επί ΕΡΕ ακριβώς ο ίδιος μηχανισμός «πετσομένος». Τότε ήταν «τσατσομένος». Σας προτείνω να διαβάσετε ένα από τα βιβλία του Άγγελου Τσέκερη για εκείνη την περίοδο.

Τι λέτε, λοιπόν, εσείς; Αφήνετε να πλανάται «ρε, μπας και ο Ανδρουλάκης είχε τίποτα διασυνδέσεις, μπας και ο Σπίρτζης είχε τίποτα διασυνδέσεις με κατασκοπείες κ.λπ.;». Αυτά πλανώνται όσο δεν υπάρχει κάθαρση και επικαλείστε το απόρρητο και –άκουσον άκουσον- βγαίνει Βουλευτής της Νέας Δημοκρατίας με εμπειρία –αυτό και αν παραπέμπει σε άλλες εποχές- και λέει «όποιος τολμήσει, απειλείται, κινδυνεύει με κάθειρξη».

Δυστυχώς δεν έχω άλλο χρόνο.

Επειδή, όμως, τα πράγματα είναι «κουκιά μετρημένα», πότε μια κυβέρνηση «σπάει» αυτή τη μεγάλη κατάκτηση του ελληνικού λαού –γιατί ήταν μεγάλη κατάκτηση του ελληνικού λαού- να μην υπάρχει μονοπώλιο του εθνικού συμφέροντος από κάποιον;

Ήταν τεράστια κατάκτηση την οποία σπάτε τώρα. Τη σπάει η Κυβέρνηση του κ. Μητσοτάκη.

Θα πούμε τα πράγματα με το όνομά τους. Ο Κουκάκης παρακολουθείτο, διότι είχε βάλει στο στόχαστρο έρευνα που αφορούσε τις τράπεζες. Ο Ανδρουλάκης παρακολουθείτο για να δείτε τις κινήσεις του, αν θα είναι πιστός στη Νέα Δημοκρατία, μην τυχόν και ξαναέρθει καμμία κυβέρνηση συνεργασίας προοδευτική, δημοκρατική. Και ο κ. Σπίρτζης, εμείς έτσι κι αλλιώς είμαστε εθνικοί εχθροί με πατέντα, άρα έπρεπε να κρατάμε τον ΣΥΡΙΖΑ και δεν ξέρω πόσοι έχουμε παρακολουθηθεί σε αυτή τη διαδικασία.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα τελειώσω με ένα πράγμα. Δεν έχετε το δικαίωμα, κύριε Γεραπετρίτη, είσαστε συνταγματολόγος, το γράψανε οι συνταγματολόγοι, το γράφει όλος ο διεθνής Τύπος και σήμερα και χθες στην επιτροπή του Ευρωκοινοβουλίου και την προηγούμενη εβδομάδα δεν έγινε η χώρα. -εγώ δεν το δέχομαι αυτό- έγινε μία κυβέρνηση ρεζίλι. Δεν είναι η Κυβέρνηση αυτή η οποία θα παίρνει στο όνομα της και όλη τη χώρα. Εμείς καταλαβαίνουμε τι έχει γίνει, το καταλαβαίνουν οι πάντες. Δεν μπορείτε να χρησιμοποιείτε πια τους θεσμούς, όπως σας βολεύει.

Την προηγούμενη βδομάδα ξέπλυνε η Βουλή αρχαιοκαπηλία, παρανομώντας εντελώς.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Αναγνωστοπούλου. Έχετε μπει στα έντεκα λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τώρα έρχεστε με μια ΠΝΠ να μας πείτε πώς θα γίνει η ΕΥΠ. Προσωπικά, ως δημοκράτης αριστερός άνθρωπος δεν δέχομαι τέτοιες συζητήσεις για ΠΝΠ, την ώρα που είναι ανοιχτά θέματα, κύριε Γεραπετρίτη και υπάρχει καχυποψία στους πολίτες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς.

Τον λόγο έχει ο κ. Παναγιώτης Σκουρλέτης από τον ΣΥΡΙΖΑ και αμέσως μετά τον λόγο θα πάρει ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι και κύριε Υπουργέ, η πράξη νομοθετικού περιεχομένου που έχετε φέρει αποτελεί ένα φτηνό σοβάτισμα, μια προσπάθεια να σοβατίσετε ένα τεράστιο σκάνδαλο υποκλοπών που πλήττει ευθέως τον πυρήνα της δημοκρατίας.

Όποιος καλοπροαίρετος οπαδός, φίλος της παράταξής σας περίμενε τις τελευταίες εβδομάδες να δοθούν κάποιες απαντήσεις ακούγοντας τον Πρωθυπουργό στη Διεθνή Έκθεση Θεσσαλονίκης έχασε πια κάθε ελπίδα.

Έχετε κατορθώσει και τις τελευταίες ημέρες να είμαστε πάλι μια ειδική περίπτωση στην Ευρώπη, όχι για το χρέος, όχι και τη χρεοκοπία που είχατε κάνει παλιότερα στη χώρα, αλλά για ζητήματα τώρα δημοκρατίας λειτουργίας των θεσμών, λειτουργίας του κράτους δικαίου. Αυτό έχετε κατορθώσει.

Όλες αυτές, λοιπόν, τις εβδομάδες αντί να αισθανθείτε υπεύθυνοι, αντί να προσπαθήσετε να διασκεδάσετε τις εντυπώσεις ή εν πάση περιπτώσει να επιχειρήσετε να πείσετε πρώτα απ’ όλα τον δικό σας τον κόσμο, έχετε κάνει ακριβώς το αντίθετο.

Έχετε απαγορέψει στην εξεταστική επιτροπή να έχει πρόσβαση στα πρακτικά της. Έχετε απαγορέψει σε μάρτυρες κρίσιμους να έρθουν να καταθέσουν. Έχετε αρνηθεί την αμαρτωλή τροπολογία η οποία ήρθε εν κρυπτώ και όχι σε ουδέτερο χρόνο, αλλά συνέπεσε με την υπόθεση της παρακολούθησης του κ. Κουκάκη. Έχετε αρνηθεί στους πολίτες το δικαίωμα να μαθαίνουν τους λόγους της παρακολούθησης της.

Και συνεχίζετε και δεν απαντάτε. Τελικά υπάρχουν άλλα κυβερνητικά στελέχη που παρακολουθούνται; Αληθεύει αυτό το οποίο κυκλοφορεί στους δημοσιογραφικούς διαδρόμους ότι ακόμη ενδεχομένως και πρώην Πρωθυπουργός από την παράταξή σας παρακολουθείται; Δεν σας ενδιαφέρει να δώσετε πειστικές απαντήσεις γύρω από αυτά τα ζητήματα;

Νομίζω, όμως, ότι αυτό το οποίο έχετε καταφέρει είναι να πετύχετε την τέλεια πολιτική σας απομόνωση, μια απομόνωση που έγινε ορατή από τις απαντήσεις που έδωσε ο Πρωθυπουργός στη Διεθνή Έκθεση Θεσσαλονίκης, χαρακτηρίζοντας μάλιστα το ρεαλιστικό και αναγκαίο πολιτικό σενάριο, το να προκύψει μια αριστερή προοδευτική πλειοψηφία στις επόμενες εκλογές που θα γίνουν με απλή αναλογική ως το τερατογένεση. Τερατογένεση είναι αυτό το οποίο υλοποιείτε εσείς αυτήν τη στιγμή μέσα από την κυβερνητική σας πολιτική.

Αντί να ακούτε τους αντιπάλους σας, θα έπρεπε να ακούτε την κοινωνία. Θα έπρεπε πρώτα απ’ όλα να ακούτε τη μεγάλη πλειοψηφία της ελληνικής κοινωνίας που της λέτε ότι θα παγώσει φέτος και μάλιστα κατά προκλητικό τρόπο. Ο κ. Πέτσας σήμερα στην ελληνική τηλεόραση είπε: «Όποιος δεν προσαρμόζεται, πεθαίνει». Αυτό είναι, λοιπόν, το δόγμα, αυτή είναι η κοινωνική ευαισθησία της παρούσας Κυβέρνησης; Θα έπρεπε να ακούτε τους εργαζόμενους που δουλεύουν σε άθλιες συνθήκες και καθημερινά βλέπετε πόσο έχουν πυκνώσει τα εργατικά ατυχήματα από ντελιβεράδες, από ανθρώπους οι οποίοι δουλεύουν εργολαβικοί στη ΔΕΗ, αυτούς όλους που σήμερα δεν αισθάνονται την προστασία που είχαν τα παλαιότερα χρόνια επί διακυβέρνησης του ΣΥΡΙΖΑ από την επιθεώρηση εργασίας, χωρίς να έχουν λυθεί και τότε τα μεγάλα προβλήματα. Θα έπρεπε να ακούτε τις κακοποιημένες γυναίκες που πηγαίνουν στα αστυνομικά τμήματα να δηλώσουν τα προβλήματά τους και συναντάνε ανθρώπους ανίκανους να μπορέσουν να παράσχουν εκείνη την κρίσιμη στιγμή βοήθεια. Θα έπρεπε να ακούτε τους νέους ανθρώπους στην Ελλάδα που αναζητούν δουλειά, που έχετε καταστήσει την ελληνική νεολαία πρωταθλήτρια στην ανεργία και τους στέλνετε τα ΜΑΤ και την Αστυνομία να έχουν κατασκηνώσει στα πανεπιστήμια.

Αυτά θα πρέπει να ακούτε, τη φωνή της κοινωνίας και όχι να υπηρετείτε ένα αυταρχικό, ένα συγκεντρωτικό επιτελικό κράτος που από την πρώτη μέρα χτίζετε, που πλήττει ευθέως τον πυρήνα της δημοκρατικής λειτουργίας του πολιτεύματος μας.

Και προφανώς αυτή η πολιτική που εφαρμόζετε εξυπακούεται ότι πρέπει να υπηρετηθεί από ένα τέτοιο φοβικό, συγκεντρωτικό κράτος, που φοβάται ακόμη και τον εαυτό του, που θέλει όλες τις αποφάσεις να τις ελέγχει όχι μόνο για το στενό συμφέρον του περιβάλλοντος του Πρωθυπουργού -υπάρχει και αυτή η διάσταση και είναι υπαρκτή και γι’ αυτό σας ασκούν κριτική και άνθρωποι από τη δική σας παράταξη-, αλλά διότι θέλετε να εξυπηρετήσετε και τα πολύ μεγάλα συμφέροντα. Σε ένα πράγμα θέλετε να είναι ελεύθερα τα πράγματα, στην ασυδοσία της ολιγαρχίας. Εκεί πράγματι πιστεύετε στην ελευθερία που οδηγεί στην ασυδοσία της ολιγαρχίας.

Το βλέπουμε πάρα πολύ έντονα στα ζητήματα με τον τρόπο που χειρίζεστε τα θέματα της ακρίβειας, της ενεργειακής κρίσης. Για εσάς γνώμονας δεν είναι το δημόσιο συμφέρον, δεν είναι το αν οι επιχειρήσεις, τα νοικοκυριά θα αντέξουν την ακρίβεια ή την ενεργειακή κρίση. Για σας γνώμονας είναι το ύψος της μετοχής της ιδιωτικοποιημένης ΔΕΗ. Αυτή είναι η μεγάλη μας διαφορά.

Αυτό είναι το μέτρο που κανείς θα πρέπει να δει και να συγκρίνει ανάμεσα στις διαφορετικές πολιτικές προτάσεις που διαμορφώνονται απέναντι στα σημερινά προβλήματα.

Ακούστηκαν συγκεκριμένες προτάσεις από τον κ. Σκανδαλίδη που νομίζω ότι αξίζουν μιας ιδιαίτερης προσοχής. Το ΜέΡΑ25 έχει καταθέσει μια συγκεκριμένη τροπολογία και απευθυνόμενος νομίζω στις αριστερές και προοδευτικές δυνάμεις εντός της Αίθουσας, αλλά και στην κοινωνία, νομίζω ότι είναι μια ευκαιρία να διαμορφωθεί ένα δημοκρατικό μέτωπο το οποίο να επιχειρήσει την αποκατάσταση της δημοκρατικής λειτουργίας των θεσμών και συγκεκριμένα της δικαιοσύνης, να αποκαταστήσει τον πλουραλισμό στην ενημέρωση, σκίζοντας τις λίστες Πέτσα, αυτό όλο το σύστημα το οποίο προσπαθεί να χειραγωγήσει την κοινωνία, να χειραγωγήσει τη δημοκρατία. Γιατί αυτό ήταν κυρίως στον πυρήνα της παρακολούθησης του κ. Ανδρουλάκη, να χειραγωγήσετε τις προσυνεδριακές διαδικασίες. Ή δεν είναι έτσι; Τι άλλο θέλατε να κάνετε; Να χειραγωγήσετε την έρευνα που έκανε ο κ. Κουκάκης για την αποκάλυψη των μεγάλων οικονομικών τραπεζικών σκανδάλων.

Αυτό θέλατε να κάνετε. Είναι μια ευκαιρία, λοιπόν, αυτή η υπόθεση να οδηγήσει στη διαμόρφωση ενός δημοκρατικού μετώπου αλλά και ενός κοινωνικού και πολιτικού κινήματος που θα μπορέσει να λειτουργήσει στην κατεύθυνση της διεύρυνσης των δικαιωμάτων και των ελευθεριών. Υπάρχουν ζητήματα τα οποία με αφορμή αυτή την υπόθεση θα πρέπει να μας απασχολήσουν, όπως ποια είναι τελικά η χρήση των προσωπικών μας δεδομένων σε συνδυασμό με τις νέες τεχνολογίες που οδηγούν στη χειραγώγηση της κοινωνίας, στην εμπορευματοποίηση των δικών μας διαθέσεων, επιλογών, με σκοπό τελικά να καναλιζάρουν ολόκληρες επιλογές κοινωνικών ομάδων και να νοθεύσουν την ίδια τη λειτουργία της δημοκρατίας. Είναι τεράστια ζητήματα που δεν μπορείτε καν να τα συλλάβετε αν κινείστε στον αντίποδα αυτών των ζητημάτων.

Νομίζω, λοιπόν, ότι η χώρα μας πράγματι πρέπει να πάψει να είναι συνώνυμο μιας δημοκρατίας η οποία είναι κατ’ όνομα δημοκρατία. Διαρκώς συρρικνώνεται. Οι κοινωνικές και πολιτικές δυνάμεις, εκείνες οι οποίες αντιλαμβάνονται ότι μας αξίζει μια διαφορετική πορεία, να μπορέσουν να πρωτοστατήσουν τόσο για την πολιτική ανατροπή για τη διαμόρφωση μιας νέας κοινωνικής και πολιτικής πλειοψηφίας όσο και μιας διαφορετικής κατεύθυνσης του τόπου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Σκουρλέτη.

Ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25, έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δώσατε τον λόγο, κύριε Πρόεδρε. Ευχαριστώ ιδιαιτέρως τον κύριο που καθάρισε το Βήμα, ενώ δεν όφειλε, κι έφερε και το νεράκι.

Κυρίες και κύριοι Βουλευτές, αγαπητέ κύριε Υπουργέ, κύριε Γεραπετρίτη, κοιτάξτε πώς έχει η κατάσταση. Ο Πρωθυπουργός σας, που έχει το ιδιαίτερο προνόμιο να είναι ταυτοχρόνως και ανώνυμη εταιρεία, όπως λέμε εμείς το ΜέΡΑ25, την πρώτη μέρα που γίνεται Πρωθυπουργός, η πρώτη κανονιστική πράξη που κάνει είναι να πάρει υπό τον έλεγχό του την Εθνική Υπηρεσία Πληροφοριών. Και σας ρωτάω. Το έκανε αυτό για να μην ενημερώνεται; Γιατί μόλις πιάστηκε με την, γνωστή στο πανελλήνιο, γίδα εις τη ράχη του, είπε: «Εγώ ως Πρωθυπουργός τηρώντας τη νομιμότητα δεν ήξερα, δεν γνώριζα, αλλά και δεν είχα νόμιμο δικαίωμα να γνωρίζω». Αρχίζει ο σουρεαλισμός, κύριε Υπουργέ μου, γιατί αν δεν έχεις δικαίωμα και είσαι αυτής της άποψης να γνωρίζεις, τότε δεν παίρνεις την ΕΥΠ υπό τον έλεγχό σου. Για το Αθηναϊκό Πρακτορείο και το Πρακτορείο Θεσσαλονίκης θα μιλήσουμε άλλη ώρα. Δεν το παίρνεις την πρώτη μέρα με την πρώτη κανονιστική πράξη που κάνεις. Για να το παίρνεις σημαίνει ότι έχεις θεσμικό δικαίωμα να γνωρίζεις. Και βεβαίως και έχει μόνο ο Πρωθυπουργός. Είναι ο πλέον θεσμικά κατάλληλος για να γνωρίζει ό,τι ξέρει η Εθνική Υπηρεσία Πληροφοριών ενός κράτους.

Τίθεται, λοιπόν, το ερώτημα. Θέτεις αμέσως με την πρώτη κανονιστική πολιτική σου πράξη υπό τον έλεγχό σου την ΕΥΠ, πριν ανακουφίσεις τους πεινασμένους της χώρας μετά από δώδεκα χρόνια μνημόνια για τα οποία η οικογένειά σου φταίει; Και μετά από δύο χρόνια που σε πιάνουν με τη γίδα στην πλάτη λες: «Συγγνώμη αλλά εγώ δεν μπορούσα να γνωρίζω»; «Έπρεπε να γνωρίζει ο κ. Κοντολέων τον οποίον εγώ διόρισα, δεν είχε τα προσόντα, άλλαξα και τον νόμο. Ή ο ανιψιός μου, ο οποίος δεν είχε κανένα προσόν, ήταν απλώς ανιψιός μου, που επίσης εγώ τον διόρισα». Όπως είπα και την άλλη φορά, γιατί αγαπητέ Πρωθυπουργέ, Κυριάκο Μητσοτάκη, τους διόρισες τους έρμους άμα αυτοί ήταν ανίκανοι να γνωρίζουν και να αξιολογούν ό,τι γνώριζαν κι αν εσύ δεν είχες θεσμικό δικαίωμα να γνωρίζεις;

Αίφνης, φευ, αγαπητέ Υπουργέ, αγαπητοί και αγαπητές Βουλευτές της Συμπολίτευσης, άξαφνα ο Πρωθυπουργός έχει πλέον το δικαίωμα να γνωρίζει καθώς τον εξέθεσε ανεπανόρθωτα ο κ. Δεμίρης. Και μη μου πει κανείς καλοθελητής ότι δίνω στη δημοσιότητα αυτά που ειπώθηκαν στην Επιτροπή Θεσμών και Διαφάνειας. Διαβάζω από την «Εφημερίδα των Συντακτών» ή από το News ή από όπου αλλού θέλετε. Έχει βουίξει ο τόπος. Ο κ. Δεμίρης δεν έπεσε από τον ουρανό. Ο Πρωθυπουργός σας τον έβαλε που δεν είχε δικαίωμα να γνωρίζει και δεν ήξερε. Ο κ. Δεμίρης είπε: «Από τότε που εγώ ανέλαβα ο Πρωθυπουργός της Ελλάδος ξέρει όσα πρόσωπα ενδιαφέροντος πολιτικά ή άλλα, επιχειρηματίες, παρακολουθούνται». Άκου το ελληνικέ λαέ να αγριεύεις σιγά-σιγά. Κόσμια αλλά να αγριεύεις σε παρακαλώ πολύ. Κύριε Υπουργέ, μιας και εκπροσωπείτε την Κυβέρνηση, πότε έλεγε ψέματα ο Πρωθυπουργός σας; Πότε κορόιδευε τον ελληνικό λαό ο Πρωθυπουργός σας; Όταν έλεγε πριν από τρεις Παρασκευές από αυτό το Βήμα, Πρωθυπουργός της χώρας, χωρίς να κοκκινίζει καθόλου: «Δεν ξέρω αλλά και δεν είχα δικαίωμα να ξέρω. Θα ήμουν κατάπτυστος αν ήξερα» ή τώρα που, με τη βούλα του νέου αρχηγού που ο ίδιος έβαλε πριν δέκα μέρες, γνωρίζει. Σε κάποια από τις δύο περιπτώσεις έλεγε ψέματα. Έχουμε, λοιπόν, αυτό το δεδομένο. Αυτόν τον Πρωθυπουργό σας σας έχω πει πολλές φορές και να τον χαίρεστε.

Έχουμε δεύτερο δεδομένο: για την εξεταστική επιτροπή που στήσατε, την εξεταστική επιτροπή σας, γιατί έχετε την πλειοψηφία και ό,τι θέλετε κάνετε -να τα ξέρει ελληνικός λαός αυτά- ο κ. Κουκάκης δεν είναι χρήσιμος μάρτυρας. Ο άνθρωπος που παρακολουθούσε τις πέντε συστημικές τράπεζες που τους έχετε δώσει, βρε «αφιλότιμοι», 72 δισεκατομμύρια από τη Μεταπολίτευση. Δικά μας, δικά σας, δικά μου και των φτωχών ανθρώπων τα έχετε δώσει σε ανακεφαλαιοποιήσεις. Και δεν έχετε πάρει το μάνατζμεντ. Παραμένουν ιδιωτικές. Έψαχνε ο δύσμοιρος ο κ. Κουκάκης να βρει τη διαδρομή τον τρόπο με τον οποίο κλέβουν τους Έλληνες πολίτες οι με 75 δισεκατομμύρια ανακεφαλαιοποιημένες από τους Έλληνες πολίτες ιδιωτικές τράπεζές σας. Και δεν είναι χρήσιμος για την επιτροπή σας.

Και τέλος το πιο σημαντικό, ελληνικέ λαέ, πολίτες που μας ακούτε από εκεί έξω, συνάδελφοι και συναδέλφισσες, δεν είναι όλα αυτά. Το πιο σημαντικό είναι η νοοτροπία που πρέπει να αλλάξει, κύριε Υπουργέ. Η νοοτροπία ότι όποιος είναι από πάνω, έτσι το ξέρει ο λαός, όποιος κάνει κουμάντο πρέπει να ελέγχει τους αντιπάλους του, πρέπει να τα ξέρει όλα, πρέπει να έχει πρόσβαση σε όλα. Αυτή η νοοτροπία είναι νοοτροπία φασίζουσα. Με συγχωρείτε που το λέω. Είναι κρυφίως φασίζουσα. Δεν πρέπει επειδή παίρνεις με 25% το 51% με τον ληστρικό εκλογικό νόμο, να κάνεις κουμάντο στα πάντα, να παρακολουθείς τους πολιτικούς σου αντιπάλους.

Τελικά ο κ. Ανδρουλάκης, λέει ο Πρωθυπουργός, νομίμως παρακολουθείτο. Ένας τρόπος υπάρχει νομικά να είναι νόμιμη η παρακολούθησή του. Να διαπράττει εσχάτη προδοσία, κατασκοπεία ή κάτι παρεμφερές ή να είναι σοβαρός εγκληματίας του κοινού ποινικού δικαίου. Αν ο κ. Ανδρουλάκης, λοιπόν, διαπράττει εσχάτη προδοσία ή εμπορεύεται ναρκωτικά, είναι ο αρχηγός του καρτέλ ναρκωτικών της Κολομβίας στην Ελλάδα, τότε θα έπρεπε να τον έχετε συλλάβει, αγαπητέ Υπουργέ. Θα έπρεπε να τον έχει συλλάβει ο Πρωθυπουργός σας. Αφού δεν τον έχει συλλάβει θα πει ότι δεν το έκανε. Γιατί αν είχε αποχρώσεις ενδείξεις η υπηρεσία θα έπρεπε να έχουν φτάσει κάπου αυτές.

Συνεχίζω, λοιπόν. Το πρόβλημα αυτό που σας περιέγραψα έρχεστε να το λύσετε με τη μετάθεση ενός εισαγγελέα; Γελάει ο κόσμος. Γελάει εκεί έξω το πανελλήνιο. Δεν ήταν το πρόβλημα, κύριε Γεραπετρίτη μου ένας εισαγγελέας. Ο ένας ξέρετε τι είπε; «Είχα δεκαεννέα χιλιάδες υποθέσεις και δεν προλάβαινα να δω καν τα ονόματα». Αν το διαιρέσετε θα δείτε ότι είναι χίλιες την εβδομάδα. Ξέρετε τι θα κάνετε με τους δύο; Θα έχει πεντακόσιες. Ή αν ήταν τέσσερις θα είχαν διακόσιες πενήντα. Πιστέψτε με και δύο και τρεις και τέσσερις, με τέτοια βιομηχανία εθνικών παρακολουθήσεων που έχετε στήσει δεν προλαβαίνουν όλοι οι εισαγγελείς να αφήσουν τις έδρες τους. Και να σπεύσουν σε αυτό το μετερίζι πάλι δεν προλαβαίνετε να βγάλετε άκρη ποιος παρακολουθείται και από ποιον.

Έχω, λοιπόν, να σας πω εν κατακλείδι ότι αν δεν αλλάξει η καταραμένη αυτή νοοτροπία σας δεν πρόκειται να απελευθερωθεί η πατρίδα μας. Σας διάβασα, κύριε Γεραπετρίτη, από τα Πρακτικά και χάρηκα πάρα πολύ. Διαβάζω σε εισαγωγικά τι είπατε χθες στην επιτροπή. «Τα κακόβουλα λογισμικά αποτελούν βαθύτατη παθολογία οικουμενική και βρίσκεται αυτή την περίοδο σε τεράστια έκταση σε όλες τις χώρες της Ευρώπης. Η ιδιωτική τεχνολογία αναπτύσσεται πιο γρήγορα από την κρατική. Πρέπει να υπάρξει απόλυτη θωράκιση έναντι αυτών των κακόβουλων λογισμικών». Μπράβο σας κύριε Γεραπετρίτη. Στο τέλος της ομιλίας σας είπατε: «Έχουμε κάθε διάθεση για σκληρές ρυθμίσεις έως και καθολικής απαγόρευσης εμπορίας στη χώρα τέτοιων λογισμικών». Συγχαρητήρια, μπράβο σας και αποδείξτε το. Αυτή είναι η τροπολογία που εδώ και ένα χρόνο έχουμε καταθέσει. Την επικαλέστηκε ο κ. Σκουρλέτης και είναι μια καλή αφορμή. Αν το πιστεύετε, εμείς δεν θέλουμε να είσαστε σκληροί. Υιοθετήστε την τροπολογία μας. Ξέρετε τι θέλει αυτή η τροπολογία; Αυτή η τροπολογία απαγορεύει την προμήθεια εμπορίας και εγκατάσταση λογισμικών κατασκοπίας πληροφορικών συστημάτων σε οποιονδήποτε, οπουδήποτε στην επικράτεια, ελληνικέ λαέ. Αν συμφωνείτε με αυτά που είπατε χθες, ψηφίστε σήμερα την τροπολογία μας. Την επανακαταθέσαμε, σε περίπτωση που δεν το έχετε πάρει χαμπάρι.

Η αντιπαροχή, κυρίες και κύριοι Βουλευτές, αγαπητέ κύριε Υπουργέ, κυρίες και κύριοι Βουλευτές της Συμπολίτευσης, γνώρισε όπως ξέρετε ημέρες δόξης στη χώρα μας στη μεταπολεμική, μετεμφυλιακή, αν μου επιτρέπετε να πω τη λέξη, Ελλάδα μας.

Η μεν λευκή τρομοκρατία της Δεξιάς τότε -δεν είναι το ίδιο σήμερα, να μην τα λέμε όλα- γέμισε τις πόλεις με απελπισμένους ανθρώπους, ο δε πλούτος των γερολαδάδων -ξέρετε ποιοι είναι αυτοί, οι δωσίλογοι που συνεργάζονταν με τους ναζί επί Κατοχής και των Αμερικανών κατόπιν- βρήκε κερδοφόρα διέξοδο –που, κύριε Υπουργέ; τα ξέρετε καλύτερα από εμένα- στην οικοδομή, ελληνικέ λαέ. Υπήρξε αντιπαροχή να φάνε και οι κότες. Έτσι γεννήθηκε το μεταπολεμικό μικροαστικό όνειρο του ραντιέρη. Έτσι καταστράφηκαν τα αστικά τοπία μας. Έτσι χτίστηκε το σύμπαν αλόγιστα χωρίς κανένα σχέδιο αρχιτεκτονικό. Έτσι δημιουργήθηκαν τα διάφορα τζάκια, των οποίων υπάλληλοι είναι σήμερα οι περισσότεροι από όσους συγκροτούν την Κυβέρνηση της «Κυριάκος Μητσοτάκης Ανώνυμη Εταιρεία». Οι απόγονοί τους είναι που αποτελούν τη σημερινή ολιγαρχία που κατατρώει τη χώρα μας.

Γιατί γίνεται αυτή η αναδρομή θα μου πείτε, κύριε Υπουργέ;

Γιατί ο καταπληκτικός Πρωθυπουργός σας εξήγγειλε προχθές που ήμουν στη Θεσσαλονίκη νέα, αλλά κοινωνική, ελληνικέ λαέ -φοβερός ο Μητσοτάκης κοινωνική- αυτή τη φορά αντιπαροχή. Έτσι, λοιπόν, η στεγαστική κρίση, η οποία συνυπάρχει με όλες τις κρίσεις που έχετε συσσωρεύσει στη χώρα όλοι οι μνημονιακοί, δεν θα μπορούσε να αποτελέσει εξαίρεση από τον τρόπο να χρηματοδοτηθούν εκ νέου τα πέντε-δέκα εθνικά καμάρια, οι γνωστοί παρασιτικοί ολιγάρχες, μεγαλοεπιχειρηματίες, μεγαλοεφοπλιστές. Θα πω τα ονόματά τους. Μην νομίζετε ότι το αποφεύγω.

Οι ολιγάρχες που ανέλαβαν να χτίσουν τη φτηνή στέγη για τους νέους, για τα φτωχά παιδιά σου, ελληνικέ λαέ, ξέρετε ποιοι είναι; Θα τρελαθείς. Θα μείνεις ενεός. Θα μείνεις με ανοιχτό το στόμα. Είναι τα εθνικά καμάρια αυτοί που θα αναλάβουν την εξαγγελία Μητσοτάκη.

Τι είναι η εξαγγελία Μητσοτάκη για να μην κοροϊδευόμαστε; Αντί ο κ. Μητσοτάκης να θέλει να στεγάσει φτηνά τους φτωχούς Έλληνες και ιδίως τους φοιτητές που θα έπρεπε να στεγάζονται δωρεάν μακριά από τη γενέτειρά τους, τι θα έπρεπε να κάνει τότε; Θα έπρεπε να συστήσει, όπως κάνουν τόσοι δήμοι και κοινότητες, μια κρατική κατασκευαστική εταιρεία, η οποία να απαλλοτριώσει δημόσια έκταση και να χτίσει εκεί τα φτηνά ή τα δωρεάν οικήματα για νέους Έλληνες. Τι κάνει;

Απαλλοτριώνει δημόσια έκταση για χάρη των εθνικών καμαριών, Έλληνες πολίτες. Παίρνει γη σας, σας την κλέβει και τη χαρίζει σε ποιους; Σε τέσσερις παρασιτικούς. Ποιοι είναι οι τέσσερις παρασιτικοί; Τους ξέρετε: Λάτσης, Περιστέρης, Μυτιληναίος. Ο κ. Βαρδινογιάννης, αν δεν απατώμαι, λείπει από αυτή την αρπαχτή. Του ξέφυγε.

Συνεχίζω: Πώς ξέρουμε, κύριε Υπουργέ, ότι αυτοί είναι που θα φτιάξουν τη στέγη; Δηλαδή, πώς θα σας κλέψει, ελληνικέ λαέ; Θα πάρει τη γη σας, θα τη χαρίσει στα τέσσερα αυτά παρασιτικά καμάρια και αυτά θα τη νέμονται όλοι, καθώς περνάει στην ιδιοκτησία τους. Η δική σου γη περνάει τώρα σε λίγες μέρες στην ιδιοκτησία τους με μόνη υποχρέωση να κάνουν τα μισά ό,τι θέλουν -επαύλεις για πλούσιους φίλους τους αισχροκερδώντας- και τα υπόλοιπα μισά να τα νοικιάζουν, αφού θα είναι δικά τους -τα δικά σου, που είναι τώρα δικά σου και θα είναι δικά τους τότε- στους φτωχούς φοιτητές και στους φτωχούς νέους Έλληνες. Να τα νοικιάζουν.

Αν δεν ξεσηκωθείτε και τώρα, θα αρχίσω να ανησυχώ για τον ελληνικό λαό. Πρέπει να ξεσηκωθούμε.

Πώς ξέρουμε ότι οι τέσσερις παρασιτικοί θα τα πάρουν;

Πολύ απλά γιατί σε εξέλιξη ήδη βρίσκεται, κύριε Υπουργέ, το έργο: «Υλοποίηση έργου φοιτητικών εστιών, εκπαιδευτικών, ερευνητικών υποδομών» του ΔΠΘ μέσω ΣΔΙΤ, Σύμπραξη Δημόσιου και Ιδιωτικού Τομέα κ.λπ.. Πόσο είναι το έργο αυτό που ήδη είναι σε εξέλιξη; Είναι 130 εκατομμύρια, κυρίες και κύριοι Βουλευτές. Είναι 130 εκατομμύρια, κύριε Πρόεδρε.

Αυτά ξέρετε ποιοι τα παίρνουν; Θέλετε να μάθετε; «ΑΚΤΩΡ ΠΑΡΑΧΩΡΗΣΕΙΣ» Ένωση Προσώπων, «ΜΥΤΙΛΗΝΑΙΟΣ», «ΑΒΑΞ», «ΓΕΚ ΤΕΡΝΑ», «INTRAKAT». Σας λένε κάτι όλα τα ονόματα; Η «ΓΕΚ ΤΕΡΝΑ», η «INTRAKAT», «ΑΚΤΩΡ», «ΜΥΤΙΛΗΝΑΙΟΣ»; Δηλαδή, όποια πέτρα και να σηκώσουμε, βρίσκονται εκεί. Αυτοί πήραν τις φοιτητικές εστίες. Αυτοί θα πάρουν τη δήθεν στέγη.

Ελληνικέ λαέ, αυτοί θα υφαρπάξουν γη που σου ανήκει σήμερα και μετά θα κάνουν ότι σε ελεημονούν, ότι σε ελεούν και σου δίνουν, σου χαρίζουν φτηνά νοίκια για τα παιδιά σου. Αυτό θα γίνει.

Και τώρα, κύριε Υπουργέ, θα μου επιτρέψετε μια λίγο πιο προσωπική ερώτηση. Θα την κάνω όσο πιο ευγενικά μπορώ, γιατί κοιτάζω να είμαι πάντα όσο πιο ευγενικός μπορώ. Ένας από τους αναφερόμενους, μία από τις παρασιτικές εταιρείες είναι η παρασιτικότατη εταιρεία «ΤΕΡΝΑ» του παρασιτικότερου παρασιτικού ολιγάρχη, του αγαπητού κ. Περιστέρη.

Ο κ. Περιστέρης, λοιπόν, σας θυμίζω ότι είναι η εταιρεία που είχε αναλάβει την αναδάσωση της βόρειας Εύβοιας μετά τα καμένα. Ξέρετε τι κάνει εκεί; Προσπαθεί να βάλει μεγάλες ανεμογεννήτριες, τις οποίες αποτρέπουν για την ώρα οι κάτοικοι γιατί θα καταστραφεί ο τόπος τους.

Επίσης ξέρετε τι κάνει; Έχει αναλάβει να κόβει τα καμένα, να βάζει στη θέση τους το περίφημο αυτό φυτώριο που δεν γίνεται ποτέ κανονικό δέντρο, αλλά είναι φυτείες, μουσάντο της πολυεθνικής «BAYERN», γίνεται κομπόστα σε τρία χρόνια αυτό, πεθαίνει, το αγοράζει ξανά η Κυβέρνηση, ελληνικέ λαέ, για λογαριασμό σου και τότε ο κ. Περιστέρης πηγαίνει και υφαρπάζει τα λεφτά πουλώντας της κομπόστες.

Ο κ. Περιστέρης, λοιπόν, τα παίρνει –να το πω ωμά- από τα καμένα, τα παίρνει από την ενέργεια, καθώς είναι ένας από τους τέσσερις παρασιτικούς που πουλάει 1.700 πιο ακριβά το ρεύμα από όσο πρέπει προς τους Έλληνες πολίτες και τώρα με αυτό που είπε ο Μητσοτάκης χθες, θα τα παίρνει, ελληνικέ λαέ, και από τα κτήματα που θα κλέψει από εσένα για να τα νοικιάζουν δήθεν φτηνά μεθαύριο στα παιδιά σου.

Και τυγχάνει, αγαπητέ κύριε Υπουργέ, πρόεδρος του Δ.Σ. της εταιρείας «ΤΕΡΝΑ» του κ. Περιστέρη να είναι στενό συγγενικό πρόσωπο Υπουργού της Κυβέρνησής σας.

Είστε, αγαπητέ Υπουργέ, καθηγητής, όχι απλά συνταγματολόγος. Μαθαίνετε στα νέα παιδιά τάξη, τα ξεστραβώνετε, τι είναι συνταγματικό δίκαιο, τι είναι τιμιότητα, τι είναι δικαιοσύνη σε αυτή τη χώρα. Σας ρωτάω, λοιπόν: Εσείς είστε εντάξει με το να είναι εν ενεργεία σημαντικότατο πρώτο τη τάξει Υπουργού της Κυβέρνησής σας στενότατος συγγενής πρόεδρος του διοικητικού συμβουλίου της παρασιτικότατης «ΤΕΡΝΑ», η οποία έχει πάρει όλα όσα προείπα χωρίς κανέναν ποτέ διαγωνισμό, αλλά με απ’ ευθείας ανάθεση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εάν εσείς, κύριε Υπουργέ, είστε ηθικά εντάξει με αυτό, εγώ προσωπικά, το κόμμα μου, το ΜέΡΑ25, αλλά κυρίως οι συνάνθρωποί μας εκεί έξω που αγωνίζονται να βγάλουν …

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Δεν είναι εντάξει, κύριε Υπουργέ.

Κύριε Πρόεδρε, είμαι στα δεκατέσσερα λεπτά. Σας ζητώ την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Είναι θέματα εκτός ημερήσιας διάταξης αυτά. Αν θέλετε, μπορείτε να κάνετε μια επίκαιρη ερώτηση.

**ΚΛΕΩΝ ΓΡΗΓΟΡΙΑΔΗΣ:** Θα σας ζητήσω μόνο ακόμη ένα λεπτό για να κλείσω.

Κύριε Γεραπετρίτη, περιμένω μια απάντηση, γιατί για εμάς δεν είναι εντάξει. Για εμάς δεν είναι καθόλου εντάξει να παίζετε αυτό το παιχνίδι με τον ελληνικό λαό.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ακούστε, κύριε Πρόεδρε, πώς θα κλείσω. Θα κλείσω αμέσως με μόνο μια μικρή φρασούλα: Κάθε φορά που ο κ. Μητσοτάκης εξαγγέλλει κάποια βοήθεια για τον ελληνικό λαό, ο ελληνικός λαός αμέσως υποψιάζεται ανακλαστικά σχεδόν λίγο, ότι πάλι θα με κλέψουν και δικαιούται να το σκεφτεί, κύριε Γεραπετρίτη, γιατί την τελευταία φορά που εξαγγείλατε κάτι, εξαγγείλατε 1,2 δισεκατομμύρια τον μήνα βοήθεια, επίδομα για τον ηλεκτρισμό προς τους ανθρώπους. Δεν τους είπατε, όμως, ότι έτσι επιδοτείτε τους τέσσερις παρασιτικούς, μεταξύ των οποίων και τον κ. Περιστέρη με το γνωστό Δ.Σ.. Δεν τους το είπατε αυτό. Τώρα το 1,2 δισεκατομμύριο το κάνατε μόλις 2 δισεκατομμύρια τον μήνα που σας είπα προχθές ότι μπορείτε να αγοράσετε με 2 δισεκατομμύρια τη ΔΕΗ, να την κρατικοποιήσετε και να τους δίνετε φτηνά τιμολόγια. Όμως εσείς θέλετε να δίνετε 2 δισεκατομμύρια στον Λάτση, στον Βαρδινογιάννη, στον Περιστέρη και τον Μυτιληναίο.

Αν αγαπάτε τόσο πολύ τον ελληνικό λαό όσο ισχυρίζεστε, θα δίνατε το ίδιο ποσό για να του πάρετε δώρο για τα Χριστούγεννα, μποναμά, τη ΔΕΗ που του την κλέψατε, κύριε Γεραπετρίτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΚΛΕΩΝ ΓΡΗΓΟΡΙΑΔΗΣ:** Τελειώνω αμέσως.

**ΠΡΟΕΔΡΕΥΩΝ (Χαράλαμπος Αθανασίου):** Έχετε μπει στα δεκαέξι λεπτά.

**ΚΛΕΩΝ ΓΡΗΓΟΡΙΑΔΗΣ:** Όσο δεν τα κάνετε αυτά, κύριε Γεραπετρίτη, το ΜέΡΑ25 και ο υπόλοιπος ελληνικός λαός, συμπεριλαμβανομένων δυστυχώς και των ψηφοφόρων σας, καταλαβαίνει ότι η πραγματικότητα είναι πως η Κυβέρνησή σας είναι υπάλληλος δέκα παρασιτικών ελληνικών καμαριών και της αμερικανικής κυβέρνησης. Ξέρετε ποιας;

Αυτής που πήρε την προηγούμενη εβδομάδα τα ναυπηγεία Ελευσίνας, ελληνικέ λαέ, ντυμένη Ξενοκώστας και όταν ρώτησα τον Υπουργό σας, τον Υπουργό Ανάπτυξής σας, γιατί λέτε ψέματα στη Βουλή των Ελλήνων και στον λαό ότι τα χαρίζετε στον ανύπαρκτο επιχειρηματία αχυράνθρωπο Ξενοκώστα, ενώ τα χαρίζετε στην αμερικανική κυβέρνηση, μου απάντησε ότι είμαι πλούσιος. Αυτό μου απάντησε ο Υπουργός σας. Δηλαδή, από την πόλη έρχομαι και στην κορφή κανέλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Γρηγοριάδη. Δεν μπορούμε να μιλήσουμε για όλα τα θέματα τώρα σε μια τέτοια συζήτηση.

**ΚΛΕΩΝ ΓΡΗΓΟΡΙΑΔΗΣ:** Αυτός, κύριε Γεραπετρίτη, θα μπορούσε να είναι ο τίτλος για την Κυβέρνησή σας: «Όλα τα μαχαιρώνω, όλα τα σφάζω και ό,τι βρω σε έξι πλούσιους τα μοιράζω».

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ.

**ΚΛΕΩΝ ΓΡΗΓΟΡΙΑΔΗΣ:** Κλείνω με μία φράση: Η προσπάθεια συγκάλυψής σας για την κατάλυση της δημοκρατίας μας δεν θα περάσει. Αντιθέτως, εσείς οι ίδιοι θα περάσετε, όλοι ανεξαιρέτως οι μνημονιακοί, σαν κακιά αρρώστια που είστε και όταν τελικά φύγετε, εμείς, ο ελληνικός λαός, επιτέλους θα είμαστε καλά.

Ευχαριστώ για την ανοχή.

(Χειροκροτήματα από την πτέρυγα της ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να τηρείται ο χρόνος. Σε όλους τους ομιλητές αναφέρομαι. Εν όψει του ότι έχουν ζητήσει και οι Κοινοβουλευτικοί Εκπρόσωποι να μιλήσουν, να οργανώσουμε λίγο τη συζήτηση. Τώρα θα μιλήσουν τρεις Βουλευτές, η κ. Μαρία Κεφάλα, η κ. Ελένη Ράπτη και ο κ. Γιώργος Κουμουτσάκος, ευθύς αμέσως ο Κοινοβουλευτικός Εκπρόσωπος της Ελληνικής Λύσης, ο κ. Βιλιάρδος, και στη συνέχεια η κ. Ευαγγελία Λιακούλη, η κ. Θεανώ Φωτίου και αμέσως μετά ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης.

Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό σχέδιο νόμου κυρώνεται η από 9 Αυγούστου 2022 πράξη νομοθετικού περιεχομένου για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών. Μιας υπηρεσίας που μεριμνά για την ασφάλεια της χώρας και την προάσπιση των εθνικών συμφερόντων, μιας υπηρεσίας που μέσα σε ένα απαιτητικό και πολυδιάστατο διεθνές περιβάλλον και απέναντι στις νέες προκλήσεις που συνεχώς ανακύπτουν, η προσφορά της στην ασφάλεια της χώρας είναι πολύ σημαντική.

Με τις ρυθμίσεις που περιέχονται στην υπό κύρωση πράξη νομοθετικού περιεχομένου επεκτείνεται ο εισαγγελικός έλεγχος, διευρύνονται οι αρμοδιότητες της Επιτροπής Θεσμών και Διαφάνειας και τέλος, γίνεται περισσότερο συμμετοχική η διαδικασία διορισμού του διοικητή.

Η πρόβλεψη των θεσμικών αυτών μέτρων έρχεται να ενισχύσει τον ήδη υπάρχοντα μηχανισμό εποπτείας της Εθνικής Υπηρεσίας Ασφαλείας. Θεσμικοί, λειτουργικοί, μα κυρίως πρακτικοί λόγοι έχουν οδηγήσει στη διαίρεση αυτού του μηχανισμού. Τόσο η διοίκηση της υπηρεσίας όσο και οι αρμόδιοι εισαγγελείς και η Επιτροπή Θεσμών και Διαφάνειας αποτελούν μέρος του.

Στη χώρα μας υφίσταται ένα αυστηρό ρυθμιστικό πλαίσιο που αφορά στην άρση του απορρήτου επικοινωνιών, που περιλαμβάνει τεκμηριωμένη εισήγηση της υπηρεσίας, έγκριση με εισαγγελική διάταξη και κοινοποίηση στην ΑΔΑΕ. Μόνο για λόγους εθνικής ασφαλείας και διακρίβωσης ιδιαιτέρως σοβαρών εγκλημάτων μπορεί και συντελείται άρση.

Η υπόθεση με τη νόμιμη επισύνδεση του κινητού τηλεφώνου του κ. Ανδρουλάκη ανέδειξε ένα σοβαρό κενό στο θεσμικό πλαίσιο λειτουργίας της ΕΥΠ και είναι γεγονός αδιαμφισβήτητο πως αυτό το κενό οφείλεται σε διαχρονικές παραλείψεις και λάθη όλων των κυβερνήσεων. Διαχρονικά λάθη που έκαναν διακριτή και την ανάγκη για βελτίωση της επιχειρησιακής επάρκειας στην επαναξιολόγηση και τον επαναπροσδιορισμό του πλαισίου μέσα στο οποίο λειτουργεί και εποπτεύεται.

Όλοι συμφωνούμε πως η λειτουργία των υπηρεσιών πληροφοριών απαιτεί φίλτρα και δικλείδες ασφαλείας. Αυτό ακριβώς επιτυγχάνεται σήμερα με την κύρωση της παρούσας πράξης νομοθετικού περιεχομένου.

Οι προτεινόμενες ρυθμίσεις αφορούν αφ’ ενός τη διαδικασία διορισμού του διοικητή της ΕΥΠ και αφ’ ετέρου στην περαιτέρω νομική θωράκιση της επιχειρησιακής της δράσης. Σκοπός είναι να συμβάλουν καθοριστικά στην αποτελεσματικότερη και ασφαλέστερη διασφάλιση της συνδρομής των απαιτούμενων προϋποθέσεων άρσης του απορρήτου των επικοινωνιών.

Συγκεκριμένα προβλέπεται ως προϋπόθεση του διορισμού του διοικητή της ΕΥΠ η παροχή γνώμης της αρμόδιας επιτροπής της Βουλής και επιπλέον ως προϋπόθεση για την έναρξη ισχύος της εισαγγελικής διάταξης άρσης του απορρήτου προβλέπεται η υποχρέωση έγκρισής της από τον αρμόδιο εισαγγελέα εφετών. Διπλός έλεγχος που αδιαμφισβήτητα μεταφράζεται σε περισσότερη διαφάνεια.

Κυρίες και κύριοι συνάδελφοι, μεταξύ της διασφάλισης των δικαιωμάτων των πολιτών και της αποτελεσματικής υποστήριξης της εθνικής ασφάλειας απαιτείται εύλογη ισορροπία. Το θεσμικό πλαίσιο λειτουργίας της Εθνικής Υπηρεσίας Πληροφοριών προσπαθεί να ισορροπήσει μεταξύ των δύο αυτών τόσο σημαντικών δημοσίων αγαθών.

Με ζητούμενο λοιπόν αυτή την ισορροπία με την υπό κύρωση πράξη νομοθετικού περιεχομένου επαναφέρεται η πρόβλεψη για παραπομπή των αιτημάτων άρσης απορρήτου στον αρμόδιο εισαγγελέα εφετών. Με τον τρόπο αυτό καλύπτεται καλύτερα το θεσμικό κενό που η κυβέρνηση ΣΥΡΙΖΑ - ΑΝΕΛ προκάλεσε το 2018, μειώνοντας τις υπογραφές των εισαγγελέων που απαιτούνταν από δύο σε μία. Παράλληλα η διεύρυνση των αρμοδιοτήτων της ειδικής Μόνιμης Επιτροπής Θεσμών και Διαφάνειας μέσω της απαίτησης για γνωμοδότηση της επί του προσώπου του διοικητή της ΕΥΠ ενισχύει την άσκηση της κοινοβουλευτικής εποπτείας στον τομέα αυτό.

Όσον αφορά στο επιχείρημα της Αντιπολίτευσης περί της υπαγωγής της Εθνικής Υπηρεσίας Ασφαλείας απευθείας στο γραφείο του Πρωθυπουργού, απόφαση που σύμφωνα με τη λογική του ΣΥΡΙΖΑ τον καθιστά άμεσα υπεύθυνο για όλες τις επιχειρησιακές της αστοχίες, η απάντηση είναι μία. Η υπαγωγή της ΕΥΠ στον Πρωθυπουργό έχει ξεκάθαρη λογική, καθώς τα ζητήματα εθνικής ασφάλειας και καταπολέμησης εγκλήματος δεν αφορούν μόνο ένα Υπουργείο, αλλά απασχολούν το Υπουργείο Εξωτερικών, Εθνικής Άμυνας, Προστασίας του Πολίτη, Δικαιοσύνης και άλλα.

Σε ένα διεθνές περιβάλλον λοιπόν συνεχών προκλήσεων η υπαγωγή της ΕΥΠ απευθείας στο γραφείο του Πρωθυπουργού συμβάλλει πρωτίστως στη βελτίωση της καταλληλότητας και της ταχύτητας της πληροφόρησης που αυτός λαμβάνει, ο συνολικά αρμόδιος για το κυβερνητικό έργο και στον τομέα της εθνικής ασφάλειας.

Με απόλυτο σεβασμό στη θεσμικότητα των διαδικασιών μιας και πρόκειται για ένα θέμα ευαίσθητο τόσο εθνικά όσο και πολιτικά, η Κυβέρνηση της Νέας Δημοκρατίας από την πρώτη στιγμή που περιήλθε σε γνώση της το ζήτημα της νόμιμης επισύνδεσης του τηλεφώνου του κ. Ανδρουλάκη προσέγγισε το ζήτημα με σοβαρότητα και υπευθυνότητα, γιατί η ασφάλεια της χώρας είναι πέρα και πάνω από κάθε μικροπολιτική και μικροκομματική τακτική. Όταν παρατηρούνται λάθη και στρεβλώσεις αυτά πρέπει να τα επισημαίνεις. Πρέπει με γενναιότητα να αναγνωρίζεται η ευθύνη και οφείλεις να περνάς στην καλύτερη θεσμική θωράκιση για να μην ξανασυμβούν.

Με απόλυτη πίστη στους θεσμούς και στη δημοκρατία η Κυβέρνηση της Νέας Δημοκρατίας αναλαμβάνει πρωτοβουλίες για να θωρακίσει ακόμη περισσότερο τους θεσμούς και να τους κάνει ακόμη πιο στέρεους. Αυτό είναι άλλωστε και το αξιακό σύστημα διαχρονικά της παράταξής μας. Η Νέα Δημοκρατία δεν έχει τίποτα να φοβάται και τίποτα να κρύψει από τη διερεύνηση οποιασδήποτε υπόθεσης που ρίχνει γκρίζες σκιές στην πολιτική ζωή του τόπου. Το «δίχως σκιές» λοιπόν δεν αποτελεί μια κίνηση τακτικής που εξαρτάται από τις εποχές και τους κατά καιρούς πολιτικούς συσχετισμούς. Αποτελεί μια σοβαρή και συνειδητή πολιτική επιλογή, πέρα και πάνω από μικροκομματικές σκοπιμότητες. Σήμερα το αποδεικνύουμε στην πράξη. Είμαστε αρωγοί σε όποια προσπάθεια και πρωτοβουλία κινείται προς αυτή την κατεύθυνση.

Ο Πρωθυπουργός Κυριάκος Μητσοτάκης έχει αποδείξει έμπρακτα την προσήλωσή του στην ενδυνάμωση των θεσμών και της διαφάνειας αναγνωρίζοντας αστοχίες, αλλά κυρίως επιλύοντας εκκρεμότητες δεκαετιών σε νομοθετικό, διοικητικό και επιχειρησιακό επίπεδο. Την προσήλωση του αυτή αποδεικνύει και στην περίπτωση της ΕΥΠ.

Με τη σημερινή κύρωση της πράξης νομοθετικού περιεχομένου η υπηρεσία θα λειτουργεί με περισσότερες εγγυήσεις καλών πρακτικών διατηρώντας παράλληλα την αποτελεσματικότητά της στην προάσπιση των εθνικών μας συμφερόντων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Κεφάλα και ιδιαίτερα για την τήρηση του χρόνου.

Τον λόγο έχει η κ. Ράπτη από τη Νέα Δημοκρατία.

**ΕΛΕΝΗ ΡΑΠΤΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα εδώ για να κυρώσουμε μια πολύ ουσιαστική παρέμβαση που έγινε από την Κυβέρνηση με την πράξη νομοθετικού περιεχομένου της 9ης Αυγούστου του 2022 σχετικά με την προσθήκη επιπλέον ασφαλιστικών δικλείδων στη διαδικασία άρσης του απορρήτου των επικοινωνιών.

Όπως γνωρίζετε όλοι είναι αναγκαίο εντός σαράντα ημερών να κυρωθεί η συγκεκριμένη πράξη για να λάβει τη μορφή τυπικού νόμου διασφαλίζοντας και τη μελλοντική ισχύ των αποτελεσμάτων της που παρήχθησαν μέχρι την κύρωση της. Αυτό ωστόσο δεν μεταβάλλει τη διαδικασία που έχουμε μπροστά μας σε μια διαδικασία τυπική. Αντιθέτως πρόκειται για μία διαδικασία πάρα πολύ ουσιαστική, γιατί το μείζον ζήτημα στο θέμα της νόμιμης επισύνδεσης του τηλεφώνου του Ευρωβουλευτή του ΠΑΣΟΚ είναι να θωρακίσουμε τις διαδικασίες της άρσης του απορρήτου με επιπλέον προϋποθέσεις, προκειμένου να μην έχουμε στο μέλλον ανάλογες υποθέσεις που δημιουργούν μια αίσθηση αδιαφάνειας και ταυτόχρονα, κάνουν τις μυστικές υπηρεσίες μέρος της καθημερινής δημόσιας συζήτησης προς τέρψη όλων όσων πολύ θα το ήθελαν.

Η κίνηση του Πρωθυπουργού και της Κυβέρνησης στο άκουσμα της επισύνδεσης ήταν ακαριαία και πολιτικά και θεσμικά. Το πολιτικό της κομμάτι νομίζω πως εξαντλήθηκε και στη συζήτηση στην Ολομέλεια της Βουλής, που άνοιξε νωρίτερα και στην Επιτροπή Θεσμών και Διαφάνειας. Συζητήθηκε επίσης και σε κάθε ευκαιρία μέσα από τα κανάλια της δημοσιότητας ακούστηκαν οι ερμηνείες, τα επιχειρήματα, το νομικό πλαίσιο. Δεν έχω ωστόσο καμμία αμφιβολία πως με ευθύνη της Αντιπολίτευσης το πολιτικό μέρος θα συντηρηθεί. Προφανώς, κανείς δεν μπορεί να υποχρεώσει ΣΥΡΙΖΑ και ΠΑΣΟΚ να κοιτάνε αλλού από εκεί που κοιτάει ολόκληρη η κοινωνία. Αν θέλουν η ατζέντα τους να είναι μονοθεματική και απλά να κάνει θόρυβο ας μείνουν σε αυτή. Προς το παρόν φαντάζομαι πως ένα μεγάλο μέρος της κοινής γνώμης απορεί γιατί ο ΣΥΡΙΖΑ εξανίσταται όταν επί των ημερών του έγιναν πενήντα τέσσερις χιλιάδες επισυνδέσεις τηλεφώνων και καταγγέλλεται για παρακολουθήσεις δικών του πρώην συντρόφων. Και απορεί επίσης γιατί έναν μήνα μετά το συμβάν, ο Πρόεδρος του ΠΑΣΟΚ εξακολουθεί να αρνείται να ενημερωθεί θεσμικά για τους λόγους της παρακολούθησης του. Κι αφού το μάθει, αν το επιθυμεί να το μοιραστεί και με όλους εμάς.

Πάω στο θεσμικό κομμάτι, μέρος του οποίου είναι και η σημερινή διαδικασία. Η Νέα Δημοκρατία χωρίς την παραμικρή καθυστέρηση κίνησε όλες τις θεσμικές διαδικασίες και ήδη σήμερα έχει συσταθεί εξεταστική επιτροπή για να διερευνήσει το θέμα, παρά τις διαρκείς προσπάθειες του ενιαίου μετώπου ΣΥΡΙΖΑ - ΠΑΣΟΚ να την υπονομεύσουν προβάλλοντας ανέφικτα αιτήματα.

Η δεύτερη μείζονα θεσμική πρωτοβουλία είναι η κύρωση της πράξης νομοθετικού περιεχομένου. Τι κάνουμε δηλαδή σήμερα νόμο του κράτους; Πρώτον, πως για να διοριστεί διοικητής της ΕΥΠ απαιτείται πλέον σύμφωνα με το άρθρο 1 η γνωμοδότηση της Ειδικής Μόνιμης Επιτροπής Θεσμών και Διαφάνειας της Βουλής και δεύτερον, πριν η υπηρεσία προχωρήσει στην άρση του απορρήτου των επικοινωνιών ή και στην καταγραφή δραστηριότητας προσώπων, θα πρέπει να υπάρχει έγκριση από τον αρμόδιο Εισαγγελέα Εφετών. Άρθρο 2.

Και επειδή είναι ενδιαφέρουσα και η ιστορία της σχετικής διάταξης, είναι χρήσιμο να μάθουν οι πολίτες πως η απαίτηση που σήμερα επαναφέρουμε, δηλαδή να υπάρχει έγκριση από τον αρμόδιο Εισαγγελέα Εφετών, προϋπήρχε στο άρθρο 5 παράγραφος 1 του ν.3649/2008 που ψηφίστηκε επί Νέας Δημοκρατίας.

Και ξέρετε ποιος την αφαίρεσε; Την αφαίρεσε το άρθρο 25 παράγραφος 3 του ν.4531/2018, δηλαδή νόμος της κυβέρνησης ΣΥΡΙΖΑ - ΑΝΕΛ. Για να ξέρουμε ποιος ψήφισε τι. Φαντάζομαι κάποιος από τους συναδέλφους θα μας πει γιατί το ψήφισαν.

Κυρίες και κύριοι, κλείνω με μια προφανή διαπίστωση για την χρησιμότητα των δύο αλλαγών. Η πρώτη αλλαγή δημιουργεί ένα επιπλέον επίπεδο λογοδοσίας και εποπτείας στο πιο δημοκρατικό και αντιπροσωπευτικό όργανο της πολιτείας, τη Βουλή και αυτό είναι αναγκαίο να υπάρχει σε μία διαδικασία τόσο ευαίσθητη και κρίσιμη όσο αυτή του διορισμού του διοικητή της ΕΥΠ.

Η δεύτερη αλλαγή δημιουργεί ένα διπλό φίλτρο προστασίας για την αποφυγή μελλοντικών σφαλμάτων στη στάθμιση των αιτημάτων άρσης του απορρήτου για λόγους εθνικής ασφάλειας. Ένα μήνα μετά το συμβάν ακούσαμε κριτική, σενάρια, κατηγορίες και υπονοούμενα από ΣΥΡΙΖΑ και ΠΑΣΟΚ. Περιμένουμε να ακούσουμε και προτάσεις και δεσμευόμαστε να τις εξετάσουμε όλες, αρκεί όμως να διασφαλίζουν ταυτόχρονα και με επαρκή τρόπο και το βαθμό της προστασίας των δικαιωμάτων, αλλά και την κρατική και εθνική ασφάλεια.

Η σημερινή νομοθέτηση των δύο αλλαγών ήταν μια ανάγκη για να ενισχυθεί άμεσα το πλαίσιο λειτουργίας της διαδικασίας άρσης του απορρήτου, μέχρι να προσθέσουμε και νέες διατάξεις που θα κάνουν το πλαίσιο λειτουργίας καλύτερο και πιο ασφαλές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κυρία Ράπτη, και για την τήρηση του χρόνου.

Ο κ. Γιώργος Κουμουτσάκος έχει τον λόγο και αμέσως μετά θα πάρει τον λόγο ο κ. Βιλιάρδος.

Ορίστε, κύριε Κουμουτσάκο, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το πολιτικό πλαίσιο της σημερινής συζήτησής μας έχει καθοριστεί από δύο βαρυσήμαντες δηλώσεις της Προέδρου της Δημοκρατίας, που στις 9 Αυγούστου υπογράμμισε ότι «η απαρέγκλιτη τήρηση της νομιμότητας και η διαφάνεια της κρατικής δράσης δεν συνιστά μόνον εγγύηση των ατομικών δικαιωμάτων, είναι και ο πιο κρίσιμος δείκτης της ποιότητας της δημοκρατίας μας». Και συνεχίζει η Πρόεδρος της Δημοκρατίας: «επιβάλλει την άμεση και πλήρη διαλεύκανση της υπόθεσης των τηλεφωνικών παρακολουθήσεων, καθώς και τη θωράκιση της λειτουργίας της Εθνικής Υπηρεσίας Πληροφοριών».

Η δεύτερη σημαντική και βαρύνουσα δήλωση, που καθορίζει το πλαίσιο της σημερινής συζήτησης, είναι του Πρωθυπουργού, ο οποίος στις 8 Αυγούστου τόνισε ότι «η υπόθεση ανέδειξε την έλλειψη πρόσθετων φίλτρων στην λειτουργία των υπηρεσιών πληροφοριών, πρόθυμα θα συζητήσω προτάσεις που θα ενισχύσουν τη διαφάνεια στη δράση των μυστικών μας υπηρεσιών, χωρίς προφανώς να εμποδίζουν την αποστολή τους, ξεκινώντας, σίγουρα, από αυστηρότερες δικλείδες σε ό,τι αφορά τις νόμιμες επισυνδέσεις».

Ο Πρωθυπουργός, η Κυβέρνηση, κατέθεσε μάλιστα τέσσερα πεδία αλλαγών: Την ενίσχυση της λογοδοσίας της ΕΥΠ και της εποπτείας του Κοινοβουλίου μέσω της Επιτροπής Θεσμών και Διαφάνειας, την αναβάθμιση του ρόλου του Συμβουλίου Εθνικής Ασφαλείας για την καλύτερη αξιοποίηση των πληροφοριών της ΕΥΠ, τη θωράκιση του πλαισίου νόμιμων επισυνδέσεων για πολιτικά πρόσωπα και αλλαγές στο εσωτερικό της ΕΥΠ για την ενίσχυση του εσωτερικού ελέγχου, της διαφάνειας, της εξωστρέφειας και της εκπαίδευσης του ανθρώπινου δυναμικού της.

Ειδικά, στο λεπτό θέμα των πολιτικών προσώπων, ο Πρωθυπουργός δήλωσε ότι η παρακολούθηση ενός πολιτικού προσώπου ασφαλώς και προϋποθέτει εγγυήσεις πέρα από την κρίση ακόμα και του πιο έμπειρου και ικανού δικαστικού λειτουργού.

Κυρίες και κύριοι συνάδελφοι αυτό είναι το πολιτικό πλαίσιο μέσα στο οποίο συζητάμε σήμερα. Η πράξη νομοθετικού περιεχομένου, που θα γίνει νόμος του κράτους, συνιστά λοιπόν ένα πρώτο και αναμφισβήτητα θετικό βήμα προς την κατεύθυνση αυτών των δηλώσεων, την απαρχή των αλλαγών που πρέπει να γίνουν και μάλιστα το ταχύτερο δυνατόν για να επιτευχθεί ο θεσμικός και επιχειρησιακός εκσυγχρονισμός της λειτουργίας της Εθνικής Υπηρεσίας Πληροφοριών. Και πάλι, όπως είπε ο Πρωθυπουργός, απαιτείται όχι μόνο η βελτίωση της επιχειρησιακής της επάρκειας, αλλά και η συνολική επαναξιολόγηση του πλαισίου ελέγχου και εποπτείας της.

Είναι προφανές, λοιπόν, ότι οι αλλαγές αυτές που χρειάζεται η Εθνική Υπηρεσία Πληροφοριών πρέπει να κινηθούν στη λεπτή γραμμή που συνθέτει και ενώνει τον σεβασμό δύο πολύτιμων αγαθών, της πλήρους προστασίας των ατομικών δικαιωμάτων, που έχουν στον πυρήνα τους την προστασία της ιδιωτικής σφαίρας και των απαραβίαστων επικοινωνιών αφ’ ενός και το ύψιστο καθήκον της διαφύλαξης της εθνικής ασφάλειας ειδικά στους πολύ κρίσιμους καιρούς των μεγάλων προκλήσεων που ζούμε.

Όλα αυτά θεμελιώνονται, κυρίες και κύριοι συνάδελφοι, σε μία απαράβατη αρχή. Ανεξέλεγκτα και αυτονομημένα άβατα στη δημοκρατία δεν νοούνται. Και αυτό πρέπει να διασφαλίζεται κάθε μέρα, κάθε ώρα, καθώς η ουσιαστική βελτίωση της δημοκρατικής λειτουργίας κατά κύριο λόγο μέσα από κοινοβουλευτικές διαδικασίες είναι ένα διαρκές αίτημα και ζητούμενο της φιλελεύθερης δημοκρατίας. Στην αστική φιλελεύθερη δημοκρατία, που η δική μας παράταξη υπηρετεί, η προστασία του απαραβίαστου της ιδιωτικής σφαίρας βρίσκεται στον πυρήνα των ατομικών δικαιωμάτων, δηλαδή στην καρδιά της δημοκρατίας.

Στη δημοκρατία μας, λοιπόν, είναι θεμελιώδης η παραδοχή ότι επί της αρχής ουδείς παρακολουθείται εκτός εάν συντρέχουν καθορισμένες από το Σύνταγμα και τους νόμους προϋποθέσεις και λόγοι εθνικής ασφάλειας, προκειμένου να γίνει κάποιος αντικείμενο παρακολούθησης. Από αυτή την εξαίρεση δεν εξαιρείται ουδείς. Πρέπει να υπάρχουν, λοιπόν, σαφώς καθορισμένα κριτήρια και προαπαιτούμενα ουσιαστικά και τυπικά που θα πρέπει να συντρέχουν για την εκκίνηση μιας παρακολούθησης, ακόμη περισσότερο και ακόμα πιο ισχυρά για τις όλως εξαιρετικές περιπτώσεις που θα αφορούν πολιτικά πρόσωπα.

Τα κριτήρια, οι προϋποθέσεις, τα προαπαιτούμενα αυτά μπορούν να νομοθετηθούν και να καθοριστούν μετά από ουσιαστική κοινοβουλευτική συζήτηση. Άκουσα με ενδιαφέρον κάποιες από τις σκέψεις του κ. Καστανίδη. Ελπίζω ότι η σημερινή συζήτηση θα γίνει εκκίνηση μιας τέτοιας προσπάθειας που θα ήταν κέρδος και για τη δημοκρατία και για την εθνική ασφάλεια.

Η υπόθεση αυτή, όπως και η Πρόεδρος της Δημοκρατίας είπε, χρειάζεται άμεση και πλήρη διαλεύκανση. Όσο σέρνεται θα δηλητηριάζει τον υδροφόρο ορίζοντα της πολιτικής μας ζωής, θα την ξαναβρίσκουμε μπροστά μας και γι’ αυτό πρέπει να υπάρξει άμεση και πλήρης διαλεύκανση, όπως η Κυβέρνηση έχει δηλώσει και σε συνέχεια όλων των ενεργειών που έχει αποφασίσει ο Πρωθυπουργός και η ίδια να πράξει.

Είναι περιττό να τονίσω ότι ψηφίζω υπέρ του νομοσχεδίου που συνιστά ισχυρό βήμα θεσμικού εκσυγχρονισμού της Εθνικής Υπηρεσίας Πληροφοριών προς όφελος της δημοκρατίας και της ασφάλειας της πατρίδας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κουμουτσάκο. Και εσείς τηρήσατε τον χρόνο. Και ο κ. Βιλιάρδος τηρεί τον χρόνο συνήθως.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα αναφερθώ επιγραμματικά μόνο στην πράξη νομοθετικού περιεχομένου, αφού αναλύθηκε από τον εισηγητή μας.

Το 2018 ψηφίστηκε διάταξη σύμφωνα με την οποία οι αιτήσεις παρακολούθησης γίνονται πλέον αποκλειστικά στον αποσπασμένο στην ΕΥΠ εισαγγελέα, όχι στον κατά τόπο αρμόδιο εισαγγελέα εφετών.

Στις 7 Αυγούστου τώρα του 2019 με νόμο για το επιτελικό κράτος ο Πρωθυπουργός υπήγαγε και πάλι την ΕΥΠ υπό την προεδρία της Κυβέρνησης, όπως επί Ανδρέα Παπανδρέου, ο νόμος του οποίου καταργήθηκε από τον Κώστα Καραμανλή. Τότε, το 2019 η Ελληνική Λύση όπως επίσης το σύνολο της Αντιπολίτευσης, ψήφισαν «όχι» στο σχετικό άρθρο 21. Αμέσως μετά, στις 30 Αυγούστου 2019, μετά το σκάνδαλο για τα ελλιπή προσόντα του κ. Κοντολέοντα, η Νέα Δημοκρατία δεν τον άλλαξε, αλλάζοντας όμως τον νόμο. Θλιβερό!

Δύο περίπου χρόνια αργότερα στις 31 Μαρτίου 2021 η Κυβέρνηση κατάργησε με τροπολογία την αρμοδιότητα της ΑΔΑΕ να γνωστοποιεί στον παρακολουθούμενο τη λήψη του μέτρου της παρακολούθησης μετά τη λήξη της, στις περιπτώσεις που η λήψη του μέτρου είχε γίνει για λόγους εθνικής ασφαλείας, συμπεριλαμβανομένων των έως τότε παρακολουθήσεων. Η συγκεκριμένη τροπολογία ψηφίστηκε και από το ΠΑΣΟΚ που σήμερα διαμαρτύρεται, ως συνήθως βέβαια, αφού ψηφίζει το 80% των νομοσχεδίων της Κυβέρνησης.

Εδώ δημιουργείται αυτόματα η απορία γιατί να στηρίξει κανείς το ΠΑΣΟΚ, γιατί να ψηφίσει δηλαδή το ΠΑΣΟΚ και όχι τη Νέα Δημοκρατία, αφού το ΠΑΣΟΚ εγκρίνει τη διακυβέρνηση της Νέας Δημοκρατίας σε αντίθεση με την Ελληνική Λύση, που καταψηφίζει το 80% των νομοσχεδίων, επειδή είναι ατελή, λανθασμένα, προχειρογραμμένα ή και δεν προσφέρουν απολύτως τίποτα στη χώρα.

Μετά το σκάνδαλο τώρα της παρακολούθησης του κ. Ανδρουλάκη, η Νέα Δημοκρατία κατέθεσε στις 9 Αυγούστου 2022 τη σημερινή ΠΝΠ, με την οποία όρισε τα εξής: Πρώτον, ο διορισμός του διοικητή της ΕΥΠ θα διενεργείται μετά από γνώμη της αρμόδιας επιτροπής της Βουλής, μετά από απλή γνώμη δηλαδή και όχι μετά από σύμφωνη, αν και η πλειοψηφία που διαθέτει δεν θα της δημιουργούσε πρόβλημα.

Δεύτερον, η απόφαση του αποσπασμένου στην ΕΥΠ εισαγγελέα θα υποβάλλεται προς έγκριση εντός είκοσι τεσσάρων ωρών στον αρμόδιο εισαγγελέα εφετών, χωρίς να αφαιρείται, όμως, η αρμοδιότητα που είχε δώσει στον αποσπασμένο εισαγγελέα η προηγούμενη κυβέρνηση. Στην ουσία, λοιπόν, προστέθηκε απλά ένας δεύτερος εισαγγελέας και δεν άλλαξε σχεδόν τίποτα, αφού ο διορισμός του διοικητή της ΕΥΠ παραμένει στον Πρωθυπουργό ενώ η ΕΥΠ συνεχίζει να υπάγεται στον ίδιο.

Άλλαξε απλά το ότι δεν θα αποφασίζει μόνο άμεσα ο κατά τόπον εισαγγελέας εφετών, όπως στο απώτερο παρελθόν, αλλά θα επικυρώνει την απόφαση του αποσπασμένου στην ΕΥΠ εισαγγελέα, ενώ η ΑΔΑΕ θα συνεχίσει να μη γνωστοποιεί στον παρακολουθούμενο τίποτα, όταν η παρακολούθηση έχει τον τίτλο «για λόγους εθνικής ασφαλείας», έτσι όπως θα κρίνεται, βέβαια, από το γραφείο του Πρωθυπουργού.

Δεν πρόκειται, αλήθεια, εδώ για εμπαιγμό της Βουλής, κυρίως, όμως, της κοινής γνώμης; Για ποιον λόγο κατατέθηκε επειγόντως η πράξη νομοθετικού περιεχομένου, αφού στην ουσία δεν αλλάζει απολύτως τίποτα; Τι νόημα έχουν όλα αυτά τα επικοινωνιακά τεχνάσματα με τα οποία δεν πείθεται απολύτως κανένας; Σε κάθε περίπτωση, όπως τόνισε ο εισηγητής μας, προτείνουμε να αποσυρθεί η πράξη νομοθετικού περιεχομένου, ενώ εάν όχι, θα την καταψηφίσουμε, κυρίως, όμως, προτείνουμε να εκπονηθεί ένα νέο θεσμικό πλαίσιο για τη λειτουργία της ΕΥΠ.

Συνεχίζοντας τώρα με την ομιλία του Πρωθυπουργού στη Διεθνή Έκθεση Θεσσαλονίκης, αυτό που μας έκανε αρχικά εντύπωση ήταν η κινδυνολογία, όπου στην ουσία ισχυρίστηκε πως εάν δεν κερδίσει ο ίδιος τις επερχόμενες εκλογές, θα επικρατήσει χάος στην Ελλάδα. Μας θύμισε κυριολεκτικά το γνωστό «ή Καραμανλής ή τα τανκς», επιστρέφοντας τη χώρα μας σχεδόν πενήντα χρόνια πίσω. Αν είναι δυνατόν ένας Πρωθυπουργός να καλλιεργεί τον φόβο στους πολίτες, με αυτόν τον τρόπο, για να εξυπηρετήσει τις εκλογικές του σκοπιμότητες. Πρόκειται για τον ορισμό της ανευθυνότητας.

Περαιτέρω, όσον αφορά στο ενεργειακό πρόβλημα της χώρας ο Πρωθυπουργός μάς είπε πως πρέπει να σταλεί ο λογαριασμός στον Πρόεδρο Πούτιν, θέλοντας να μας πείσει πως στον Ρώσο οφείλεται η βίαιη απολιγνιτοποίηση, που ξεκίνησε μεν πολλά χρόνια πριν, αλλά την επιτάχυνε η σημερινή Κυβέρνηση, ενώ είχε προθεσμία εφαρμογής πάνω από δέκα χρόνια. Η δικαιολογία πως τα εργοστάσια ήταν παλιά είναι, προφανώς, έωλη, αφού θα μπορούσαν να είχαν διενεργηθεί οι απαιτούμενες επενδύσεις με γνώμονα την ενεργειακή ασφάλεια και κυρίως την ενεργειακή ανεξαρτησία της χώρας μας.

Θέλησε, επίσης, να μας πει ο Πρωθυπουργός πως στον Ρώσο, στον Πρόεδρο Πούτιν, οφείλεται το όργιο κερδοσκοπίας του καρτέλ της ενέργειας στο Χρηματιστήριο, που ψήφισε μεν ο ΣΥΡΙΖΑ, αλλά δρομολόγησε ο κ. Χατζηδάκης. Ο ένας ψηφίζει, ο άλλος εφαρμόζει, ήτοι τα υπερκέρδη των διυλιστηρίων ύψους 1,6 δισεκατομμύριο μέσα σε έξι μόλις μήνες από 327 εκατομμύρια πέρυσι. Τα 1,6 δισεκατομμύριο σε έξι μήνες σημαίνουν 260 εκατομμύρια το μήνα, όσα δηλαδή, κερδίζουν διακόσιες εξήντα χιλιάδες εργαζόμενοι με μέσο μισθό 1.000 ευρώ. Δεν είναι υπερβολικό; Θα τα φορολογήσει αλήθεια η Κυβέρνηση, όπως πρότεινε η Κομισιόν; Θα της το επιτρέψει το καρτέλ; Πιθανολογούμε πως όχι.

Εκτός αυτού ο Πρωθυπουργός δεν ανέφερε τίποτα για το ξεπούλημα της ΔΕΗ ούτε για την αδιαφορία της Κυβέρνησής του να αξιοποιήσει τους υδρογονάνθρακες στο Ιόνιο και στο Αιγαίο. Ειδικά όσον αφορά στο κόστος του ηλεκτρικού ρεύματος -μας έκανε ιδιαίτερη εντύπωση- κατέθεσε έναν πίνακα, σύμφωνα με τον οποίο η Ελλάδα ήταν από τις φθηνότερες χώρες τον Αύγουστο, όταν γνωρίζει ή οφείλει να γνωρίζει πολύ καλά ότι οι τιμές υπολογίζονται στην Ελλάδα με τη μέση τιμή του προηγούμενου μήνα σε αντίθεση με άλλα κράτη της Ευρωπαϊκής Ένωσης που τις υπολογίζουν με τις τρέχουσες τιμές στο ολλανδικό χρηματιστήριο.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Το γεγονός αυτό σημαίνει πως όταν αυξάνονται οι τιμές στην Ολλανδία, όπως συνέβη τον Αύγουστο, εξαιτίας κυρίως της Γερμανίας που αγοράζει ό,τι βρει σε οποιεσδήποτε τιμές -αυτή είναι η ευρωπαϊκή αλληλεγγύη- στην Ελλάδα είναι χαμηλότερες, ενώ όταν μειώνονται στην Ολλανδία είναι υψηλότερες στην Ελλάδα. Όφειλε, λοιπόν, να επιδείξει έναν ετήσιο συγκριτικό πίνακα, όχι να κοροϊδεύει με αυτόν τον τρόπο τους πολίτες.

Ο Πρωθυπουργός είπε ένα ακόμα μεγάλο ψέμα, το ότι μειώθηκαν τα κόκκινα δάνεια, χωρίς να επισημάνει πως κάτι τέτοιο δεν αφορά στους πολίτες, αλλά στις τράπεζες. Μειώθηκαν, δηλαδή, τα κόκκινα δάνεια των τραπεζών επειδή τα πούλησαν με μεγάλες ζημίες στους κερδοσκόπους, ενώ τα κόκκινα δάνεια των Ελλήνων συνεχίζουν, δυστυχώς, να αυξάνονται.

Στη συνέχεια δήλωσε πως θα παραμείνει έως τον Ιούνιο του 2023 ο μειωμένος συντελεστής ΦΠΑ στις συγκοινωνίες, στον καφέ και στα μη αλκοολούχα ποτά, στον πολιτισμό, στον τουρισμό, στα γυμναστήρια και στις σχολές χορού, χωρίς, όμως, να αναφερθεί στο ότι ο συντελεστής 24% του ΦΠΑ παρέμεινε ο ίδιος παρά τον πληθωρισμό, τροφοδοτώντας την άνοδο των τιμών -τον πληθωρισμό, δηλαδή- και την αισχροκέρδεια, κυριολεκτικά, του δημοσίου.

Η αιτία είναι, προφανώς, ότι θέλει να χρησιμοποιεί τα αυξημένα έσοδα από τον ΦΠΑ στις ακριβότερες τιμές για την επιδοματική του πολιτική με ψηφοθηρική σκοπιμότητα, όπου στην ουσία το κράτος εισπράττει εκατό και μοιράζει δέκα, έχοντας καταντήσει τους Έλληνες επαίτες και τους λογιστές -πρέπει να δοθεί ιδιαίτερη προσοχή εδώ- δωρεάν διεκπεραιωτές του δημοσίου.

Ειδικά όσον αφορά στους συνταξιούχους η αύξηση κατά τουλάχιστον 6% των συντάξεων από το επόμενο έτος αποτελεί έναν πρωτοφανή εμπαιγμό, αφού οι συντάξεις έχουν χάσει ήδη πληθωριστικά το 2022 πολύ πάνω από το 10% της αγοραστικής τους αξίας. Στην ουσία, βέβαια, πάνω από 20%, αφού τόσο αυξήθηκαν τα είδη πρώτης ανάγκης, στα οποία ξοδεύουν κυρίως οι συνταξιούχοι και, βέβαια, οι χαμηλότερες εισοδηματικές τάξεις. Γι’ αυτές ο πληθωρισμός είναι πολύ πάνω από το 20%.

Σε σχέση τώρα με τον πρωτογενή τομέα, ο οποίος στηρίχτηκε μόλις με 183 εκατομμύρια ευρώ από τα 43,3 δισεκατομμύρια ευρώ των lockdown, ο Πρωθυπουργός ανακοίνωσε πως θα δοθούν συνολικά μόλις 149 εκατομμύρια ευρώ σε γεωργούς και κτηνοτρόφους για να αντιμετωπίσουν την κατακόρυφη άνοδο στις τιμές των λιπασμάτων και ζωοτροφών ήδη από πέρυσι, περίπου το ίδιο ποσό, δηλαδή, με αυτό που θα δοθεί για τις νέες εισαγόμενες ηλεκτρικές συσκευές ύψους περί τα 140 εκατομμύρια ευρώ, με το οποίο στην ουσία επιδοτούμε τις χώρες και τις θέσεις εργασίας που τα εξάγουν.

Πώς είναι δυνατόν έτσι να έχει μέλλον η χώρα μας; Δεν βλέπει πως οι αγρότες εγκαταλείπουν σταδιακά τις καλλιέργειες και τα ζώα τους αδυνατώντας να επιβιώσουν;

Συνεχίζοντας, το χειρότερο είναι πως ο Πρωθυπουργός δεν ανέφερε απολύτως τίποτα για την παραγωγή πλούτου με την αλλαγή του οικονομικού μοντέλου της χώρας μας, μακριά από τη μονοκαλλιέργεια του τουρισμού, όπως έχουμε αναλύσει με κάθε λεπτομέρεια στο πρόγραμμά μας.

Δεν ανέφερε, επίσης, τίποτα για το υπέρογκο δημόσιο χρέος μας, το οποίο η Κυβέρνησή του αύξησε κατά σχεδόν 38 δισεκατομμύρια ευρώ μέσα σε μόλις τρία χρόνια, δηλαδή στα 394,2 δισεκατομμύρια ευρώ. Ούτε για το εμπορικό μας έλλειμμα, που στο πρώτο επτάμηνο του 2022 εκτοξεύθηκε κυριολεκτικά στα 20,6 δισεκατομμύρια ευρώ από 12,5 δισεκατομμύρια ευρώ το αντίστοιχο χρονικό διάστημα του 2021, όπως θα καταθέσουμε στα Πρακτικά, με αποτέλεσμα να έχουμε ήδη καταναλώσει τα ετήσια τουριστικά μας έσοδα, που ευτυχώς θα είναι πολύ αυξημένα.

Αυξημένα, πάντως, θα είναι, συγκυριακά λόγω της πανδημίας των προηγούμενων ετών, σε ολόκληρο τον ευρωπαϊκό νότο, όχι μόνο στην Ελλάδα, όπως θριαμβολογεί η Κυβέρνηση.

Ένα τέτοιο υπέρογκο έλλειμμα σημαίνει πως συνεχίζει να μειώνεται η ανταγωνιστικότητα της οικονομίας μας, από την οποία εξαρτώνται οι μισθοί και η ευημερία των εργαζομένων. Ταυτόχρονα, αυξάνεται το έλλειμμα του ισοζυγίου τρεχουσών συναλλαγών μας, οπότε το εξωτερικό μας χρέος έχει πια υπερβεί τα 560 δισεκατομμύρια ευρώ ή το 300% του ΑΕΠ μας. 300%! Δεν οδηγείται έτσι ξανά η Ελλάδα σε μία επόμενη χρεοκοπία;

Ο Πρωθυπουργός δεν είπε τίποτα ούτε για τον πληθωρισμό, που είναι σταθερά πάνω από 11%, εξαϋλώνοντας την αγοραστική αξία των μισθών, των συντάξεων, των λοιπών εισοδημάτων και των αποταμιεύσεων των Ελλήνων. Οι πολίτες, οι Έλληνες, θα χάσουν πάνω από 17 δισεκατομμύρια ευρώ από τις αποταμιεύσεις τους το 2022, κάτι που ισοδυναμεί με τη δήμευση των καταθέσεών τους, την οποία φοβόντουσαν οι πάντες στο παρελθόν και δεν τόλμησε να δρομολογήσει ούτε καν το ΔΝΤ. Αυτή η Κυβέρνηση το έκανε με τον πληθωρισμό.

Δεν είπε τίποτα ο Πρωθυπουργός για την άνοδο των επιτοκίων που θα επιβαρύνουν το κόστος του δημοσίου χρέους και του ιδιωτικού. Ταυτόχρονα, πανηγύρισε για την άνοδο του ΑΕΠ, όταν γνωρίζει πολύ καλά πως ένα μεγάλο μέρος της οφείλεται στον πληθωρισμό που πάντοτε στηρίζει τον ρυθμό ανάπτυξης, καθώς επίσης και στη συγκυριακή άνοδο ενός κλάδου, του τουρισμού, που, όμως, εισάγει το συντριπτικά μεγαλύτερο μέρος των προμηθειών του, αυξάνοντας το εμπορικό μας έλλειμμα. Και αυτό επειδή ο παραγωγικός ιστός της χώρας μας έχει καταρρεύσει από τις πολιτικές των μνημονίων και των κυβερνήσεων, βέβαια, που υπηρετούν τις συγκεκριμένες πολιτικές.

Εκτός αυτού, είναι ανόητο να χαιρόμαστε για την άνοδο του ΑΕΠ μας χωρίς να βλέπουμε πως κατέρρευσε από 182 δισεκατομμύρια ευρώ το 2019 στα 165 δισεκατομμύρια ευρώ το 2020 και δεν επανήλθε πλήρως το 2021, όταν πριν από τα μνημόνια το ΑΕΠ της Ελλάδας ήταν περί τα 240 δισεκατομμύρια ευρώ. Πόσω μάλλον όταν το 2023 είναι πολύ πιθανόν να οδηγηθούμε σε στασιμοπληθωρισμό, σε μια θανατηφόρα οικονομική ασθένεια ειδικά για τις υπερχρεωμένες χώρες, επιχειρήσεις, τράπεζες και νοικοκυριά, όπου η Ελλάδα είναι, δυστυχώς, ξανά εντελώς ανοχύρωτη.

Κλείνοντας, επιθυμούμε να προσθέσουμε ότι με κριτήριο τις τηλεφωνικές υποκλοπές αντιπάλων, τη σπατάλη 50 δισεκατομμυρίων ευρώ σε τρία χρόνια με δανεικά για ψηφοθηρία, τον χρηματισμό των μέσων μαζικής ενημέρωσης με τις λίστες Πέτσα, τη χειραγώγηση των περισσότερων δημοσκοπήσεων, την υποταγή στο ενεργειακό καρτέλ και στους ξένους δεν έχει υπάρξει ποτέ μέχρι σήμερα πιο ανασφαλής Πρωθυπουργός στην Ελλάδα όσον αφορά στην καρέκλα του. Αυτή ακριβώς η ανασφάλειά του είναι ο μεγαλύτερος κίνδυνος για τη χώρα μας.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπουκώρο, έχει ανακοινωθεί ότι τώρα θα μιλήσει η κ. Θεανώ Φωτίου. Στη συνέχεια, ο κ. Σάββας Χιονίδης. Αμέσως μετά, ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης. Μέχρι εκεί έχουν ανακοινωθεί. Εσείς θέλετε κάτι άλλο;

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο ως Κοινοβουλευτικός Εκπρόσωπος για τριάντα δευτερόλεπτα, όχι παραπάνω.

**ΠΡΟΕΔΡΕΥΩΝ (Αθανάσιος Μπούρας):**  Ορίστε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Σε προηγούμενες τοποθετήσεις στελεχών του ΣΥΡΙΖΑ έγινε μια προσπάθεια να γίνει εκμετάλλευση μιας δήλωσης του Αναπληρωτή Υπουργού, του κ. Πέτσα, σήμερα το πρωί σε τηλεοπτική εκπομπή.

Πράγματι, στην εκφορά του τηλεοπτικού λόγου και με την πίεση που έχουν οι τηλεοπτικές αντιπαραθέσεις ο κ. Πέτσας αναφέρθηκε στην προσαρμοστικότητα που πρέπει να επιδεικνύεται στις δύσκολες καταστάσεις. Ωστόσο, ο ίδιος διευκρινίζει ότι αναφερόταν στην προσαρμοστικότητα του ανθρώπου διαχρονικά και όχι, εν όψει του δύσκολου χειμώνα που αναμένεται, ενεργειακά.

Είναι ωφέλιμο αυτό να διευκρινιστεί, διότι η αποσπασματική χρήση του δημοσίου λόγου, ιδιαίτερα του μιντιακού λόγου, μπορεί να δημιουργήσει εντυπώσεις εσφαλμένες. Και με δεδομένο ότι ο ίδιος ο Υπουργός προέβη σε διευκρινίσεις, καλό είναι να ακουστεί και στην Ολομέλεια, στον βαθμό που γίνεται χρήση από στελέχη της Αντιπολίτευσης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Η κ. Φωτίου έχει τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Η πράξη νομοθετικού περιεχομένου, που οι Βουλευτές της Νέας Δημοκρατίας θα κυρώσουν μόνοι τους και πάλι σήμερα, εκδόθηκε πριν από έναν μήνα για να πείσει την κοινωνία, που έκπληκτη μάθαινε ότι η ΕΥΠ παρακολουθούσε τον κ. Ανδρουλάκη, τρία πράγματα: Πρώτον, ότι ο κ. Μητσοτάκης δεν γνώριζε το θέμα και ότι μια νόμιμη παρακολούθηση είχε μία υπηρεσιακή αστοχία από την ΕΥΠ. Δεύτερον, ότι ο ίδιος θα ηγείτο της κάθαρσης. Και τρίτον, ότι υπήρχε θεσμικό κενό για την ΕΥΠ που θα κάλυπτε ο ίδιος αμέσως εκδίδοντας την πράξη νομοθετικού περιεχομένου.

Μέσα σε έναν μήνα, όμως, το προσωπείο του Πρωθυπουργού, που δήθεν επιχειρούσε τη θεσμική αποκατάσταση της λειτουργίας της ΕΥΠ και τη διαλεύκανση της υπόθεσης των υποκλοπών, κατέρρευσε. Πολύ γρήγορα αποκαλύφθηκε, από τις πρώτες ημέρες σχεδόν, ότι ο κ. Μητσοτάκης γνώριζε τα πάντα. Και πώς αλλιώς να γινόταν, αφού τον ενοχοποιούν τρεις αλλαγές νόμων που έκανε;

Πρώτον, για να πάρει την απόλυτη αρμοδιότητα της ΕΥΠ στα χέρια του το 2019. Δεύτερον, για να βάλει έμπιστο επικεφαλής της, πάλι το 2019, τον κ. Κοντολέοντα, αλλά και να ενημερώνεται για την ΕΥΠ διά του ανιψιού του, γραμματέα και σύμβουλού του, κ. Δημητριάδη. Και τρίτον και κυριότερο, με τον νόμο του Μαρτίου του 2021 όταν κατήργησε ισχύοντα νόμο και από εκεί και ύστερα αποφάσισε να απαγορεύει σε όσους παρακολουθούνταν για λόγους εθνικής ασφάλειας να το μαθαίνουν αφού τελείωνε η παρακολούθησή τους από την ΕΥΠ.

Μάρτιος του 2021. Τυχαίο ότι συμπίπτει αυτό με την παρακολούθηση Ανδρουλάκη; Τυχαίο; Αυτή είναι η μεγαλύτερη απόδειξη ότι ο κ. Μητσοτάκης γνώριζε πολύ καλά και έδινε εκείνος τις εντολές παρακολούθησης πολιτικών αντιπάλων, δημοσιογράφων, ακόμα και απλών πολιτών.

Στη συνέχεια, μέσα στον πανικό των καθημερινών αποκαλύψεων και συρόμενος σε εξεταστική επιτροπή στη Βουλή και στην Επιτροπή Θεσμών και Διαφάνειας, ο κ. Μητσοτάκης αποφάσισε ότι ο μόνος δρόμος διαφυγής είναι η «ομερτά», της σιωπής. Γι’ αυτό επικαλείται το απόρρητο για όλους τους εμπλεκομένους όταν καλούνται στις αρμόδιες επιτροπές. Έφτασε η κ. Μπακογιάννη να μας πει εδώ ότι θα τιμωρούνται με βαριές ποινές, για δέκα χρόνια, όσοι μιλήσουν.

Συγχρόνως, όμως, το θέμα ξέφυγε από τα εθνικά σύνορα και όσα δεν μπορούσαμε να ακούσουμε στην Εθνική Βουλή, εδώ μέσα, τα ακούμε πλέον από το Ευρωκοινοβούλιο συνδεδεμένοι απευθείας.

Η Επιτροπή PEGA και οι διαδικασίες που ακολουθούν αποδεικνύουν το μεγάλο έλλειμμα δημοκρατίας στη λειτουργία της ελληνικής Βουλής, αποδεικνύουν ότι στην Ελλάδα οι παρακολουθήσεις της ΕΥΠ και το «Predator» είναι συγκοινωνούντα δοχεία, δηλαδή όταν το ένα τελειώνει, αναλαμβάνει το άλλο. Το αποκαλύπτει αυτό η ιστορία των παρακολουθήσεων και του κ. Κουκάκη αλλά και του κ. Ανδρουλάκη. Αποδεικνύουν αυτά εν πολλοίς ότι η δημοκρατία στην Ελλάδα κινδυνεύει. Η πρόσφατη επιχείρηση καταστροφής στοιχείων, των φακέλων των παρακολουθήσεων στην Ελλάδα και ειδικά στοιχεία από τον φάκελο του κ. Ανδρουλάκη ενοχοποιεί περαιτέρω τον Πρωθυπουργό ως επικεφαλής της ΕΥΠ. Η «LIBERATION» χθες έγραψε ότι στην Ελλάδα η Ακροδεξιά βρίσκεται στην κεφαλή του βαθέως κράτους.

Ο ΣΥΡΙΖΑ - Προοδευτική Συμμαχία έχει καταθέσει μέσω του Προέδρου του Αλέξη Τσίπρα σειρά προτάσεων, πολλές από τις οποίες ακούστηκαν και σήμερα εδώ από την Αντιπολίτευση, ώστε να δημιουργηθούν εκείνα τα θεσμικά αντίβαρα για να μην μπορεί ο εκάστοτε Πρωθυπουργός να χρησιμοποιεί την ΕΥΠ προς όφελός του. Ποιες είναι αυτές; Πολύ γρήγορα θα αναφέρω πέντε σημεία.

Το πρώτο είναι να καταργηθεί ο νόμος Μητσοτάκη του Μαρτίου του 2021, ώστε να μπορούν πια να μαθαίνουν όσοι παρακολουθούνται για λόγους εθνικής ασφαλείας ότι παρακολουθούνταν, όταν τελειώνει η παρακολούθησή τους.

Το δεύτερο: Ο διοικητής της ΕΥΠ να εγκρίνεται από την Επιτροπή Θεσμών και Διαφάνειας με αυξημένη πλειοψηφία τριών τετάρτων. Εδώ τώρα γίνεται το αστείο, ο Πρωθυπουργός να τον προτείνει στην επιτροπή που έχει την πλειοψηφία.

Το τρίτο είναι να οριστεί η έννοια της εθνικής ασφάλειας και να μη χρησιμοποιείται κατά το δοκούν.

Το τέταρτο είναι η έγκριση των παρακολουθήσεων να συνυπογράφεται από ανώτατους δικαστικούς λειτουργούς, τριμελές όργανο, όπως ανέλυσε ο ειδικός αγορητής του ΠΑΣΟΚ - ΚΙΝΑΛ κ. Καστανίδης. Τέλος, να ενισχυθεί η ΑΔΑΕ και να αποκτήσει ρητή αρμοδιότητα έκφρασης γνώμης για την επάρκεια της αιτιολογίας κάθε άρσης απορρήτου.

Τα γεγονότα και οι αποκαλύψεις του τελευταίου μήνα ξεπέρασαν τελείως την πράξη νομοθετικού περιεχομένου και την καθιστούν κενό γράμμα άνευ σημασίας, ένα διάτρητο «φερετζέ» για τον κ. Μητσοτάκη. Προφανώς καταψηφίζουμε την κύρωσή της.

Όμως, είναι πλέον σαφές σε όλους ότι ο κ. Μητσοτάκης είχε ανάγκη τον πλήρη έλεγχο της ΕΥΠ και την ακύρωση της ΑΔΑΕ για να εδραιώσει το καθεστώς του. Το καθεστώς αυτό επέβαλε τρία χρόνια, διά της λίστας Πέτσα, τον πτωχευτικό νόμο, την αστυνόμευση των πανεπιστημίων, τη μείωση των εισακτέων στα πανεπιστήμια, τον νόμο Χατζηδάκη για την κατάργηση εργασιακών δικαιωμάτων και την ιδιωτικοποίηση της ασφάλισης, την ιδιωτικοποίηση της ΔΕΗ, της παιδείας, της υγείας και η λίστα δεν έχει τέλος.

Το καθεστώς Μητσοτάκη φτωχοποιεί ραγδαία την κοινωνική πλειοψηφία έχοντας διασπαθίσει 40 δισεκατομμύρια ευρώ δημόσιου χρήματος μέσα σε τρία χρόνια σε όφελος καναλαρχών, παραγωγών και παρόχων ενέργειας, τραπεζιτών και μεγαλοεπιχειρηματιών και σπατάλησε 500 εκατομμύρια ευρώ του Ταμείου Ανάκαμψης και Ανθεκτικότητας σε δεκατρείς επιχειρηματίες. Το σχέδιο της οικονομίας του κ. Μητσοτάκη για να υλοποιηθεί απαιτεί το καθεστώς Μητσοτάκη. Η υπόθεση Ανδρουλάκη είναι η κορυφή του παγόβουνου. Όσο και να προσπαθεί ή να προσπάθησε ο κ. Μητσοτάκης να πνίξει το θέμα, αυτό θα είναι πάντα εδώ, μπροστά στα μάτια μας.

Ακούω τα στελέχη της Νέας Δημοκρατίας να επαίρονται στα κανάλια ότι το θέμα των υποκλοπών δεν απασχολεί την κοινωνία. Απατώνται. Το θέμα των υποκλοπών θα αποκαλύπτει συνέχεια τη σχέση δημοκρατίας και οικονομίας, κάθε μέρα, ότι η φτωχοποίηση του λαού απαιτεί το καθεστώς Μητσοτάκη. Το ζήτημα, λοιπόν, των υποκλοπών θα είναι κάθε μέρα επίκαιρο και θα γίνει πραγματικός επιταχυντής πολιτικών ανακατατάξεων και εξελίξεων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Νέας Δημοκρατίας κ. Σάββας Χιονίδης.

**ΣΑΒΒΑΣ ΧΙΟΝΙΔΗΣ:** Πριν απ’ όλα, κύριε Πρόεδρε, ξέρω ότι έχω την αγάπη σας. Με τιμάτε με την αγάπη και τη φιλία σας. Ευχαριστώ.

Κύριε Υπουργέ, κυρίες και κύριοι συνάδελφοι, συζητάμε σήμερα για μια πράξη νομοθετικού περιεχομένου η οποία έδειξε για μια ακόμα φορά πως αυτή η παράταξη, αυτός ο Πρωθυπουργός, ο Κυριάκος Μητσοτάκης, λειτουργεί απολύτως θεσμικά. Δημιουργήθηκε, λοιπόν, αυτό το ζήτημα της παρακολούθησης του κ. Ανδρουλάκη και πιθανόν και άλλων, πράγμα το οποίο είναι μέσα στις διαδικασίες οι οποίες απαιτούνται σε θέματα εθνικής ασφάλειας.

Από εκεί και πέρα, η παράταξή μας και ο Πρωθυπουργός λειτούργησαν απολύτως θεσμικά. Δεν κρύφτηκε κανείς από εμάς και ο Πρωθυπουργός έδωσε αμέσως απαντήσεις, ανέλαβε το κομμάτι στο οποίο ήταν υπεύθυνος και πρέπει να τιμήσουμε την πράξη του κ. Δημητριάδη που παραιτήθηκε για λόγους πολιτικής ευθιξίας, αλλά παραιτήθηκε και ο Διοικητής της ΕΥΠ. Αμέσως μετά έγινε η εκκίνηση των διαδικασιών της Βουλής, Επιτροπή Θεσμών και Διαφάνειας, όπως επίσης, ασμένως έγινε αποδεκτή η πρόταση να υπάρξει η ανάλογη εξεταστική επιτροπή. Αυτό δείχνει το πόσο σοβαρά και θεσμικά βλέπει τα πράγματα η Κυβέρνηση και ο Πρωθυπουργός.

Όμως, να πούμε μερικά πράγματα και μερικές αλήθειες. Μερικοί εξανέστησαν. Αυτό σημαίνει ή άγνοια ή υποκρισία. Δεν γνωρίζουμε ότι οφείλουμε για λόγους εθνικής ασφαλείας να λειτουργεί η Εθνική Υπηρεσία Πληροφοριών; Είναι σαφές και ξεκάθαρο. Πρέπει να τηρούνται οι διαδικασίες; Επίσης ξεκάθαρο. Η απάντηση ήταν απολύτως ξεκάθαρη, γιατί και νομίμως έγιναν οι παρακολουθήσεις, όπως, επίσης, ήταν και τεκμηριωμένες. Το ανέφερε και ο Πρωθυπουργός προχθές. Υπ’ αυτή την έννοια, λοιπόν, λειτούργησε απολύτως θεσμικά η Κυβέρνηση και ο Πρωθυπουργός, όπως κάνει σε κάθε θέμα το οποίο αφορά στην πολιτική στην Ελλάδα ή στο εξωτερικό. Αυτό είναι πολύ σημαντικό.

Διαπίστωσα εδώ ότι μπαίνουν διάφορα ζητήματα. Ποια είναι αυτά; Το κομμάτι της ισορροπίας μεταξύ του δημόσιου συμφέροντος της εθνικής ασφάλειας έναντι των ατομικών δικαιωμάτων, σίγουρα είναι ένα ζήτημα πολύ μεγάλο, το οποίο δεν αφορά μόνο στην Ελλάδα, αλλά αφορά στο παγκόσμιο κοινό και είναι ένα θέμα το οποίο πρέπει να δούμε μέχρι πού μπορούμε να το φτάσουμε.

Διαπιστώνω, όμως, ότι ενώ συζητάμε για την πράξη νομοθετικού περιεχομένου, υπάρχει μια απόλυτη ομοφωνία για την ανάγκη δημιουργίας νέου θεσμικού πλαισίου λειτουργίας της ΕΥΠ. Μα, ήδη το είπε και ο Υπουργός κ. Γεραπετρίτης, το ανέφερε και ο Πρωθυπουργός ότι θα γίνει όλη αυτή η διαδικασία συζητήσεων και ζυμώσεων, ώστε να προκύψει το καλύτερο θεσμικό πλαίσιο.

Επίσης, να πούμε ότι αυτό είναι ένα παγκόσμιο πρόβλημα σε ό,τι αφορά στα παράνομα λογισμικά. Ψάχνοντας, λοιπόν, στο διαδίκτυο είδα ότι στις υποκλοπές με τα διάφορα συστήματα υπάρχουν περισσότερα από πεντακόσια λογισμικά υποκλοπής, όχι απαραίτητα των τηλεφωνικών συνομιλιών, τα οποία είναι ένα παγκόσμιο ζήτημα και παγκόσμιο πρόβλημα, το οποίο, σαφώς, και θα πρέπει να το δούμε και ως Ευρωπαϊκή Ένωση, γιατί η τεχνολογία «τρέχει» και συνήθως τα κακόβουλα λογισμικά δυστυχώς, σαν τους κακοποιούς, «τρέχουν» πιο μπροστά απ’ αυτούς οι οποίοι οφείλουν να προστατεύσουν την ιδιωτικότητα των πολιτών. Άρα, λοιπόν, υπάρχει τέτοιο ζήτημα. Η Ευρωπαϊκή Ένωση είναι έτοιμη να προχωρήσει σ’ αυτή την κατεύθυνση.

Επίσης, ετέθησαν ζητήματα ότι το «Predator» μπορεί –φανταζόμαστε- να το έβαλε η Κυβέρνηση, να το νοίκιασε κ.λπ.. Θέλω να τονίσω ότι δεν είναι απαραίτητο να είσαι σε απόσταση wifi ή bluetooth για να επιμολυνθείς από το «Predator».

Αυτό μπορεί να γίνει είτε από τη Γερμανία είτε από τη Μοζαμβίκη είτε από οπουδήποτε. Υπ’ αυτή την έννοια, τέτοια λογισμικά μπορούν να χρησιμοποιηθούν εξ αποστάσεως και μεγάλης αποστάσεως. Αυτό ας είναι ξεκάθαρο, για να ξέρουμε ποιοι μπορεί και για ποιους λόγους μπορεί να προσπάθησαν να επιμολύνουν διάφορα τηλέφωνα είτε πολιτικών προσώπων αλλά όχι μόνο.

Ακούσαμε, επίσης, ότι θα πρέπει να προσδιορίσουμε την έννοια της εθνικής ασφάλειας, τι είναι το εθνικό συμφέρον. Μα, σε αυτό το οποίο θα έρθει μετά από ώριμη σκέψη και ζύμωση, το νομοσχέδιο. Το πρώτο πράγμα που ορίζεται σε κάθε σοβαρό σχέδιο νόμου είναι ο προσδιορισμός των εννοιών. Άρα, μιλούμε για αυτονόητα πράγματα.

Ακούσαμε, επίσης, με όλον τον σεβασμό, τις απόψεις εγκρίτων συνταγματολόγων. Οι περισσότεροι, βέβαια, λένε ότι δεν ήταν συνταγματικό. Υπάρχουν κι άλλες απόψεις. Εδώ θα έλεγα, κυρίες και κύριοι συνάδελφοι, για μια ακόμα φορά μπαίνει η αδήριτη ανάγκη να υπάρχει συνταγματικό δικαστήριο για να μη βασιζόμαστε μόνο σε απόψεις οι οποίες γράφονται στις εφημερίδες, άλλες κατά το δοκούν στρατευμένες και άλλες με μεγάλο επιστημονικό βάρος.

Επομένως, υπάρχει η προσπάθεια δημιουργίας μιας πολιτικής κρίσης. Οι τελευταίοι που θα είναι επισπεύδοντες να βοηθήσουμε σε αυτές τις ιδιαίτερες συνθήκες τις γεωπολιτικές και της Ελλάδας να δημιουργήσουμε πολιτική κρίση είναι η παράταξή μας και ο Πρωθυπουργός Κυριάκος Μητσοτάκης. Δεν γινόμαστε επισπεύδοντες σ’ αυτές τις διαδικασίες ούτε θα συναινέσουμε. Ακολουθούμε τον θεσμικό δρόμο, τον δύσκολο δρόμο της σοβαρότητας, ώστε να μπορέσουμε να δώσουμε λύσεις στα πολλά και μεγάλα προβλήματα, τα περισσότερα εισαγόμενα, αλλά και αυτά που θέλει η ελληνική κοινωνία.

Και βέβαια, βρέθηκε ένα πεδίο. Όταν υπάρχει η λογική του απορρήτου, όλοι γνωρίζουμε ότι είναι πολύ εύκολο να πλάσουμε μύθους, να κάνουμε συνωμοσιολογίες, να πούμε ότι μπορεί να έγινε έτσι ή αλλιώς. Υπ’ αυτή την έννοια, θεωρώ ότι δεν υπάρχει τέτοιο πεδίο. Είναι το τελευταίο που η Ελλάδα χρειάζεται σήμερα. Οι γεωπολιτικές συνθήκες είναι αυτές που απαγορεύουν το να υπάρχουν πλέον αυτές οι κρίσεις.

Μιας και μιλούμε για το Citizen Lab, να πω ότι εκατόν ογδόντα έξι δημοσιογράφοι παγκοσμίως, σήμερα που διαβάζει κάποιος, παρακολουθούνταν ή είχαν επιμολυνθεί με αυτά τα λογισμικά. Επομένως, πρέπει να δούμε την υπόθεση σοβαρά, το μήνυμα εδώ, και μάλιστα, στοιχειοθετημένα.

Θέλω να αναφερθώ στον Χάρη Καστανίδη ο οποίος με πολύ δομημένο λόγο αναφέρθηκε σε πολλά ζητήματα. Δεν είναι απαραίτητο να συμφωνούμε, αλλά ήταν ένας δομημένος και θετικός τρόπος ώστε να μπορέσουμε να προσεγγίσουμε. Και μάλιστα είναι αυτό ακριβώς που είπε η Κυβέρνηση διά στόματος του κ. Γεραπετρίτη εχθές, ότι πραγματικά είμαστε εδώ για να ακούσουμε.

Υπήρχαν και ενστάσεις γιατί έγινε η πράξη νομοθετικού περιεχομένου. Διότι άμεσα παίρνεις μέτρα και λες είμαι έτοιμος να συμπληρώσω. Φανταστείτε η Κυβέρνηση να ερχόταν μ’ έναν καινούργιο νόμο ολόκληρο, χωρίς να έχει γίνει διαβούλευση, να κατέθετε εδώ στη Βουλή. Είμαστε ανοιχτοί δημοκρατικά να ακούσουμε τις απόψεις του συνόλου των κομμάτων. Αυτό επιτάσσουν τα σοβαρά θέματα της εθνικής ασφάλειας. Ένα είναι βέβαιο, ότι χρειαζόμαστε Εθνική Υπηρεσία Πληροφοριών για όλα όσα προσέφερε, αλλά κυρίως για την ανάγκη που υπάρχει σε αυτές τις δύσκολες συνθήκες.

Και βεβαίως, ντρέπομαι διότι είδαμε στα χέρια δημοσιογράφου απομαγνητοφωνημένο κείμενο το οποίο παρουσιάστηκε για το τι έγινε στην παρακολούθησή του. Αυτά είναι τα ζητήματα που πρέπει να μας απασχολούν. Κάποιοι που δημιουργούν τρύπες στην ασφάλεια. Αυτά τα μέτρα πρέπει να συζητήσουμε ώστε να μπορέσουμε να προστατεύσουμε. Γιατί αν έγινε εκεί, υποψιάζομαι ότι μπορεί να γίνεται και αλλού.

Αυτά να δούμε πρώτα, γιατί το μείζον θέμα είναι να κρατήσουμε αυτά τα στεγανά ασφαλείας για τη χώρα μας, για να μπορούμε να λέμε ότι μπορούμε να στεκόμαστε σ’ αυτή τη σπουδαία δουλειά που κάνει η Εθνική Υπηρεσία Πληροφοριών σε σχέση με το γεωπολιτικό περιβάλλον, αλλά και σε σχέση με τις επιθέσεις που γίνονται εντός Ελλάδας. Για να πούμε ότι είμαστε εντάξει, σύμφωνα με αυτά που ορκιστήκαμε στο Σύνταγμα και στην πατρίδα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Αφού τακτοποιηθεί το Βήμα υγειονομικά, τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Αθανάσιος Παφίλης.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Ήθελα να κάνω επιγραμματικά ορισμένα σχόλια για τις εξαγγελίες του Πρωθυπουργού και αυτόν τον καταιγισμό της διαφήμισης κυρίως μέσα από φιλοκυβερνητικά έντυπα και γενικότερα μέσα μαζικής ενημέρωσης.

Πρώτον, οι όλες εξαγγελίες δεν αναπληρώνουν ούτε στο ελάχιστο τις απώλειες εισοδήματος που έχουν οι εργαζόμενοι και τα λαϊκά στρώματα. Απλά ένα παράδειγμα, το 6% σε ορισμένες συντάξεις, ενώ μόνο ο πληθωρισμός τρέχει με 11,5%-12%. Άρα, τι αναπλήρωση; Στα ενεργειακά, κύριε Γεραπετρίτη, θα πληρώσετε για να αλλάξουμε τους καυστήρες και να βάλουμε πετρέλαιο; Πέρα από όλα τα υπόλοιπα. Γιατί αυτό μας ζήτησε σήμερα ο κ. Πέτσας, ότι αλλάξτε και βάλτε πετρέλαιο. Πρώτα αλλάξτε βάλτε φυσικό αέριο, τώρα αλλάξτε βάλτε πετρέλαιο. Το κονδύλι, λοιπόν, και «εν τη παλάμη και ούτω βοήσωμεν».

**ΧΡΗΣΤΟΣ ΜΠΟΥΚΩΡΟΣ:** Μόνο κονδύλια δίνουμε.

**ΑΘΑΝΑΣΙΟΣ ΠΑΦΙΛΗΣ:** Ναι, θα τα πληρώσετε για να αλλάξουμε τους καυστήρες;

Δεύτερο, αγροτικός τομέας. Οι εξαγγελίες δεν καλύπτουν ούτε στο ελάχιστο την τεράστια αύξηση που έχουν στα καλλιεργητικά εφόδια συνολικά οι αγρότες, όπως επίσης και στις ζωοτροφές, στην ενέργεια κ.λπ.. Οι κτηνοτρόφοι είναι μηδενικά, κυριολεκτικά. Είχατε τάξει 130 και δίνετε 90 και δεν ξέρουμε ακόμη και με τι κριτήρια.

Τρίτον. Είναι πολύ γαλαντόμα η Κυβέρνηση, κύριε Γεραπετρίτη. Από πού τα δίνει η Κυβέρνηση; Τα δίνει από τη φορολογία των εφοπλιστών, από τη φορολογία των ενεργειακών κολοσσών, από τη φορολογία των τραπεζών, των μεγαλεμπόρων; Όχι. Μνημόσυνο με ξένα κόλλυβα. Οι φόροι είναι 4,5 δισεκατομμύρια ευρώ περισσότεροι απ’ όσους προβλέπατε. Από πού είναι αυτοί οι φόροι;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Από την ανάπτυξη.

**ΑΘΑΝΑΣΙΟΣ ΠΑΦΙΛΗΣ:** Ποια ανάπτυξη; Μας δουλεύετε τώρα;

Ξέρετε από πού είναι; Ανεβαίνει η τιμή του πετρελαίου, ανεβαίνει ο ενιαίος φόρος κατανάλωσης. Τι μπακάλικα είναι αυτά; Ανεβαίνει ο φόρος ναι ή όχι; Ακριβαίνουν τα τρόφιμα, μεγαλώνει ο ΦΠΑ; Από εκεί τα μαζέψατε και τα υπόλοιπα μέχρι τα 13 δισεκατομμύρια ευρώ που λέτε είναι από το Πράσινο Ταμείο, το περιβόητο, δηλαδή από τις τσέπες των καταναλωτών, ουσιαστικά απόλυτα, θα έλεγα, από τα λαϊκά στρώματα που πληρώνουν το 70% που δίνετε από τον κρατικό προϋπολογισμό και από τα ευρωπαϊκά ταμεία τα λεφτά των άλλων λαών και τα υπόλοιπα που έρχονται στο λογαριασμό για τις ανανεώσιμες πηγές ενέργειας, για τις οποίες και διαφημίζετε ότι θα έχουμε φτηνή ενέργεια. Ιδού τα αποτελέσματα! Κι αφήστε τώρα τα περί του πολέμου. Δεν ισχύουν, γιατί άρχισε πολύ πιο πριν.

Επομένως, αυτό που χρειάζεται είναι η ένταση των αγώνων, για να μπορέσουν οι εργαζόμενοι και ο κόσμος της δουλειάς συνολικά να αναπληρώσει, όσο μπορεί, με σκληρούς αγώνες αυτά που έχει χάσει αυτό το διάστημα.

Η Κυβέρνηση, λοιπόν, φέρνει για κύρωση την πράξη νομοθετικού περιεχομένου ισχυριζόμενη πως οι αλλαγές συμβάλλουν στη μεγαλύτερη διαφάνεια –έτσι λέει- και ενίσχυση της λογοδοσίας της ΕΥΠ. Το να πω άνθρακες ο θησαυρός δεν είναι τίποτα. Είναι κοροϊδία. Το καταλαβαίνετε; Είναι μεγάλη κοροϊδία. Να συνδέσουμε, λοιπόν, αυτή την πράξη νομοθετικού περιεχομένου και τη στάση που διαμορφώνεται στην εξεταστική επιτροπή από την κυβερνητική πλειοψηφία και το εξελισσόμενο ναυάγιο της εξεταστικής επιτροπής παρά τις διακηρύξεις, με την επίκληση του απορρήτου. Απόρρητο –λέει-, δεν λέω. Τότε τι νόημα έχει η επιτροπή; Απόρρητο το ένα, απόρρητο το άλλο, απόρρητο το άλλο. Γιατί; Έχει σχέση με στρατιωτικές εγκαταστάσεις; Έχει σχέση με πολεμικές και με την άμυνα κ.λπ.; Όχι βέβαια.

Τι πάει να πει «όλα είναι απόρρητα»; Ουσιαστικά δεν έχει νόημα η ίδια η εξεταστική επιτροπή.

Mε αυτά τα δύο, λοιπόν -γιατί το ένα είναι η θεωρία που φέρνετε εδώ και το άλλο είναι η πρακτική στην εξεταστική επιτροπή-, όχι απλά βελτιώνεται, αλλά ενισχύεται το αντιδραστικό πλαίσιο της ΕΥΠ και τα περί διαφάνειας, τα περί λογοδοσίας κ.λπ. πάνε περίπατο. Το «όλα στο φως», μάλλον έχει διακοπή ρεύματος μεγάλη στην εξεταστική επιτροπή, είναι σκοτάδι μαύρο και δεν υπάρχουν ούτε και κεριά. Αν συνεχίσετε με την ίδια τακτική, όπως και σήμερα - από ό,τι πρόλαβα να μάθω, από τον εκπρόσωπό μας-, τελικά εξελίσσεται σε φιάσκο και σε κουκούλωμα. Αυτή είναι η ουσία.

Όσο για τα μέτρα της πράξης νομοθετικού περιεχομένου, λέω ότι είναι κοροϊδία. Γιατί είναι κοροϊδία; Και παρακαλώ με λογική να αντιληφθούν όσοι μας βλέπουν, αλλά και όσοι εδώ βγαίνουν και βγάζουν λόγους. Πρώτον, τι λέτε; Ότι θα γίνεται ακρόαση του νέου διοικητή -του προτεινόμενου από την κυβέρνηση, βέβαια- στην Επιτροπή Θεσμών και Διαφάνειας. Πολύ ωραία. Δηλαδή, κουβέντες να γίνονται. Γιατί κουβέντες να γίνονται; Αυτό είναι. Θα πει, θα τον ρωτήσουν, θα τον ρωτήσουμε και μετά τι θα γίνει; Μετά θα πει γνώμη ποιος; Η πλειοψηφία η κυβερνητική, η εκάστοτε κυβερνητική. Και μετά ποιος θα αποφασίσει για τον αρχηγό της ΕΥΠ; Η ίδια η κυβέρνηση! Δηλαδή, «Γιάννης κερνάει, Γιάννης πίνει» και πίνει και πολύ, μάλιστα, απ’ ό,τι φαίνεται.

Επομένως, αυτό -ξαναλέω- είναι κοροϊδία. Δηλαδή, τι θα γίνει; Ό,τι γίνεται σε όλες τις επιτροπές, σε τελευταία ανάλυση. Ακούμε, λέμε γνώμη και αποφασίζει η εκάστοτε κυβερνητική πλειοψηφία και αυτό λέτε ότι είναι δημοκρατική διαδικασία.

Δεύτερον, ο διορισμός δύο αντί ενός εισαγγελέα σε επόπτες στην ΕΥΠ. Εμείς λέμε ότι δεν έχει καμμία σημασία αυτό. Γιατί δεν έχει καμμία σημασία; Γιατί ο ένας, οι δύο, οι τρεις, οι πέντε πώς θα λειτουργήσουν; Θα εφαρμόσουν ένα τερατώδες θεσμικό πλαίσιο που διαμορφώθηκε από όλες τις κυβερνήσεις και ουδείς αθώος του αίματος. Όσοι κυβερνήσατε κουβέντα δεν βγάζατε όλο το προηγούμενο διάστημα και ο ΣΥΡΙΖΑ και το ΠΑΣΟΚ και, φυσικά, η Νέα Δημοκρατία. Και, κυρίως, αυτό που διαμορφώθηκε από την εφαρμογή της ευρωπαϊκής νομοθεσίας και των οδηγιών, που όπως έχετε συμφωνήσει όλοι στο Σύνταγμα, το Ευρωπαϊκό Δίκαιο είναι ανώτερο του Εθνικού. Άρα, ενσωματώθηκαν όλες, η μια μετά την άλλη –μην αρχίσω και λέω ποιες είναι, δεν πιστεύω να τις αμφισβητεί κάποιος- στο Εθνικό Δίκαιο, στο οποίο, βέβαια, όλα τα κόμματα, πλην του ΚΚΕ, έχουν συμφωνήσει. Παλιά υπήρχαν κάτι «κατά» και κάτι «λευκά». Τελευταία, ειδικά μετά από το 2010 όλοι συμφωνούν με αυτές τις προτάσεις.

Επομένως, τα άλλα κόμματα σε σχέση με τη Νέα Δημοκρατία -και η Νέα Δημοκρατία τα ίδια λέει- κάνουν προτάσεις εκδημοκρατισμού της ΕΥΠ. Για το θεσμικό πλαίσιο κουβέντα. Και θεσμικό πλαίσιο -για να συνεννοούμαστε- είναι όλα αυτά που ισχύουν και θα τα αναλύσω.

Θέτουμε, λοιπόν, το ερώτημα, ανοιχτά και καθαρά προς τον ελληνικό λαό: Μπορεί να υπάρξει ουδέτερη και ανεξάρτητη ΕΥΠ και άλλοι μηχανισμοί, τέλος πάντων, από τον χαρακτήρα του κράτους και τις πολιτικές επιλογές των κυβερνήσεων και στην εξωτερική και στην εσωτερική πολιτική που είναι ενιαίες και είναι αντιλαϊκές; Εμείς λέμε όχι, δεν μπορεί να υπάρξει ουδέτερη και ανεξάρτητη, πάνω από όλα, ΕΥΠ ή και άλλοι, αστυνομία ή άλλοι σκληροί πυρήνες του κράτους. Γιατί η ΕΥΠ αποτελεί από τη φύση της την ίδια έναν αντιδραστικό μηχανισμό του ίδιου του αστικού κράτους. Γιατί υπερασπίζεται -θα το πω ωμά- το καπιταλιστικό σύστημα. Είναι φρουρός και μάλιστα, μυστικός και ένοπλος φρουρός -όπως είναι και άλλοι-, δηλαδή υπερασπίζεται τα συμφέροντα του κεφαλαίου. Γιατί αυτοί έχουν την εξουσία -την οικονομική εξουσία- και η Κυβέρνηση τα διαχειρίζεται και όλα αυτά είναι ενάντια στον λαό και στα δικαιώματά του.

Γι’ αυτό οικοδομήθηκε και μάλιστα, επιταχύνθηκε τα τελευταία χρόνια ένα θεσμικό πλαίσιο που δίνει τη δυνατότητα -και αφήστε τώρα τις εξυπνάδες εδώ όλοι- να παρακολουθούνται οι πάντες. Και απορούμε για την έκπληξη. Δεν έχετε διαβάσει όλα αυτά τα οποία έχουν περάσει όλα αυτά τα χρόνια;

Να πούμε, λοιπόν: Άρση απορρήτου. Πότε επιτρέπεται; Το Σύνταγμα το λέει και είναι κενό. «Για λόγους εθνικής ασφαλείας». Αυτό είναι που λέει και αυτό το καθορίζουν μετά οι εφαρμοστικοί νόμοι που κάνει η κάθε κυβέρνηση, αν κάνει βέβαια. Τι σημαίνει, λοιπόν, εθνική ασφάλεια; Προσδιορίζονται; Βεβαίως προσδιορίζεται τι σημαίνει. Και αυτό που λέτε και που είπαν εδώ ότι δεν προσδιορίζεται, δεν είναι σωστό. Γιατί;

Πρώτα από όλα, τι λέει η Ευρωπαϊκή Σύμβαση Ανθρωπίνων Δικαιωμάτων; «Η επέμβαση του κράτους -διαβάζω επί λέξει- στην ιδιωτική ζωή του καθενός, -άρα και το δικαίωμα άρσης του απορρήτου των επικοινωνιών- επιτρέπεται όχι μόνο για λόγους εθνικής ασφάλειας -που δεν καθορίζει-, αλλά και για λόγους δημόσιας ασφάλισης και για λόγους οικονομικής ευημερίας της χώρας».

Ποιος καθορίζει όλα αυτά, τι είναι εθνική ασφάλεια, τι είναι δημόσια ασφάλεια, τι είναι οικονομική ευημερία; Οικονομική ευημερία εννοούμε καπιταλισμός και πάσης Ελλάδος. Αυτό τουλάχιστον εννοούν οι υπόλοιποι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου όλο τον χρόνο, ό,τι δικαιούμαι.

Θα κάνω ένα σχόλιο. Ο κ. Καστανίδης, σε μια φιλότιμη προσπάθεια και από καλή πρόθεση, λέει ότι το περιεχόμενο -έχω ακριβώς το κείμενο του- του όρου «εθνικής ασφάλειας» όπως το απαιτούν το δικαστήριο της Ευρωπαϊκής Ένωσης και το Ευρωπαϊκό Δικαστήριο Δικαιωμάτων του Ανθρώπου -αυτά τα είπα- λέει ότι προσβάλλεται η εθνική ασφάλεια κατά το δικαστήριο όταν πρώτον, «παρακωλύεται η λειτουργία των κρατικών θεσμών και των βασικών δημόσιων υπηρεσιών». Τι σημαίνει αυτό; Δηλαδή, άμα γίνει μια κατάληψη αύριο των εργαζομένων σε έναν χώρο, είναι εθνική ασφάλεια;

Δεύτερον, «δημιουργείται κίνδυνος για την επιβίωση του πληθυσμού», αγροτικές κινητοποιήσεις παραδείγματος χάριν. Βέβαια, εσείς ξεφουσκώσατε τα λάστιχα τότε, αλλά μπορεί τώρα να επικαλεστεί ότι έχουμε πρόβλημα στην τροφοδοσία προϊόντων.

Τρίτον, «σοβαρής διαταραχής των εξωτερικών σχέσεων της χώρας». Εσείς έχετε κάνει επιλογή όλοι -δικαίωμά σας-, με το ΝΑΤΟ, με τους Αμερικάνους, με τους δολοφόνους των λαών. Αν εμείς, λοιπόν, ή το λαϊκό κίνημα -για να το πω γενικότερα- εμποδίζει την υλοποίηση αυτής της πολιτικής, αν λέει «έξω οι βάσεις του θανάτου» που εσείς λέτε «οι βάσεις είναι περιστερώνες», αν αντιτίθεται στη δολοφονική πολιτική των συμμάχων σας τότε υπάρχει πρόβλημα εθνικής ασφάλειας.

«Δημιουργείται κίνδυνος για την ειρηνική συνύπαρξη των λαών». Στον Θεό σας, τι λέει η Ευρωπαϊκή Ένωση και το Ευρωπαϊκό Δικαστήριο; Δηλαδή οι πόλεμοι, Ιράκ, Λιβύη, Συρία, οι επεμβάσεις παντού σε όλο τον κόσμο, αυτά, τι υπηρετούν; Την ειρηνική συνύπαρξη των λαών; Και όταν κάποιος είναι αντίθετος με αυτούς τους πολέμους, τότε υπονομεύει την εθνική ασφάλεια; Δεν λέω ότι αυτά μπορεί να ισχύουν, ειδικά στην Ελλάδα, γιατί υπάρχει και ένα ΚΚΕ και ένας λαός από κάτω. Όμως, μπορούν να χρησιμοποιηθούν για να παρακολουθείται ο οποιοσδήποτε συμμετέχει σε τέτοιου είδους κινητοποιήσεις και αντιδράσεις.

Δεύτερο θέμα. Τι λέει η Ευρωπαϊκή Ένωση; «Για λόγους τρομοκρατίας». Είναι και οι νόμοι 187 για την αντιτρομοκρατική, οι λεγόμενοι. Όμως, εσείς που δεν ξέρετε ή δεν έχετε ακούσει, τι προσδιορίζει ως φυτώριο της τρομοκρατίας η Ευρωπαϊκή Ένωση; Τα έχω πει και θα τα ξαναλέω, γιατί η επανάληψη είναι μήτηρ της μαθήσεως. Λέει, λοιπόν: «Πηγή της ριζοσπαστικοποίησης, άρα και της τρομοκρατίας είναι η θρησκευτική ισλαμική». Συμφωνούμε. Η Ακροδεξιά φασίστες και οι ακροαριστεροί και αριστεροί. Τι θεωρεί, λοιπόν, αριστεροί; Ακούστε:

Η άποψη των ακροαριστερών -λέει- για την κοινωνία συνεπάγεται δέσμευση για ισότητα -να τα ακούει ο λαός αυτά- και δίκαιη κατανομή του εισοδήματος. Αυτό είναι σεμινάριο που έχει γίνει και που το έχετε συμφωνήσει όλοι.

Δεύτερον, να απορρίπτουν -λέει- υποκείμενες καπιταλιστικές αξίες οι οποίες θεωρούνται ως κύρια αίτια της κοινωνικής ανισότητας.

Έγκλημα. Τρομοκράτης όποιος δεν συμφωνεί με τον καπιταλισμό που μια χούφτα έχει τα πάντα και δισεκατομμύρια έχουν τα ελάχιστα και πεινάνε. Τι άλλο λέει; Ακούστε. «Αντιτίθενται στην αυξανόμενη ιδιωτικοποίηση της εκπαίδευσης, της υγείας και των μεταφορών καθώς και στις διεθνείς συμφωνίες ελεύθερου εμπορίου». Δικτατορία του κεφαλαίου είναι όλα αυτά. Όποιος διαφωνεί με όλα αυτά, δηλαδή, είναι φυτώριο τρομοκρατίας.

Κάτι ακόμα. Μιλάτε εδώ και απορείτε. Κύριε Γεραπετρίτη, πρέπει να τα ξέρετε αυτά πολύ καλά. Απορείτε για τις παρακολουθήσεις. Υπάρχει το τερατώδες σύστημα φακελώματος της Σένγκεν που έχει εκσυγχρονιστεί. Τι κάνει; Περιλαμβάνει στοιχεία όλων των πολιτών στην Ευρωπαϊκή Ένωση, βιομετρικά δεδομένα των ατόμων άνω των δώδεκα ετών. Διαβάζω επί λέξει: «Ανάμεσα στα προσωπικά δεδομένα που επεξεργάζονται και μεταφέρουν οι αστυνομικές αρχές, υπηρεσίες ασφαλείας, μυστικές υπηρεσίες κ.λπ., είναι τα λεγόμενα ευαίσθητα προσωπικά δεδομένα». Ποια είναι αυτά; «Αφορούν στη φυλετική, εθνική προέλευση, στα πολιτικά φρονήματα, θρησκευτικές και φιλοσοφικές πεποιθήσεις». Τι άλλο; Ακούστε. «Τη συμμετοχή σε ένωση ή σε σωματεία, την υγεία, την κοινωνική πρόνοια και τον γενετήσιο προσανατολισμό». Αυτή είναι η δημοκρατία σας, η δημοκρατία και τα ατομικά δικαιώματα της Ευρωπαϊκής Ένωσης. Αν διαφωνείτε, να τα ξαναδιαβάσετε ή να τα ξαναδιαβάσω. Μετά λέτε για ατομικά δικαιώματα, για προστασία του απορρήτου κ.λπ.. Αυτή είναι η ουσία. Γι’ αυτό, λοιπόν κι εμείς αποδεικνύουμε με όλα αυτά τα στοιχεία ότι δεν υπάρχει απόρρητο επικοινωνιών, ότι υπάρχει τέτοιο θεσμικό πλαίσιο που πάντα είναι νόμιμες όλες οι παρακολουθήσεις. Μα όλες οι παρακολουθήσεις. Τα έχετε ενσωματώσει.

Εκδημοκρατίζεται αυτό το πράγμα; Αλλάζει; Όχι. Γι’ αυτό λέμε κατάργηση αυτού του θεσμικού πλαισίου, αλλά αυτό δεν γίνεται. Ο φρουρός του συστήματος είναι πάντα προστατευόμενος από όλες τις κυβερνήσεις. Γι’ αυτό, λοιπόν, ο λαός μας δεν πρέπει να αποδεχτεί να κατακρεουργούνται τα δικαιώματά μου. Γιατί αυτά έχουν έναν και μοναδικό στόχο: να μην αλλάξει το σύστημα. Σας προκαλούμε. Έχει δικαίωμα ο λαός να αλλάξει τον καπιταλισμό, ναι ή όχι; Έχει. Έχει δικαίωμα να παλεύει ενάντια σε όλα αυτά που γράφουν ως τρομοκρατία; Έχει.

**ΧΡΗΣΤΟΣ ΜΠΟΥΚΩΡΟΣ:** Τον κομμουνισμό δεν έχει δικαίωμα να αλλάξει. Τον καπιταλισμό μπορεί να τον αλλάξει.

**ΑΘΑΝΑΣΙΟΣ ΠΑΦΙΛΗΣ:** Αφήστε τα αυτά. Φρέσκα κουλούρια, λέει ο κουλουράς.

Αυτό ακριβώς υπηρετούν και αυτές οι υπηρεσίες αλλά και πάρα πολλά άλλα. Να μην αποδεχθεί να κατακρεουργούνται τα δικαιώματά του, να μην τσιμπήσει στις υποκριτικές κορώνες των άλλων κομμάτων της Αντιπολίτευσης. Γιατί αυτοί όταν είναι στην κυβέρνηση τα ψηφίζουν, τα εφαρμόζουν. Ακόμα και όταν είναι στην Αντιπολίτευση, τα ψηφίζουν στην Ευρωπαϊκή Ένωση. Και εδώ ψηφίζουν τους νόμους που τελικά γυρνάνε μπούμερανγκ, όπως στο ΠΑΣΟΚ σήμερα. Και τώρα φωνάζουν. Δικαιολογημένα μπορεί να φωνάζουν. Αλλά φωνάζουν γιατί; Δεν έκαναν όλα αυτά οι ίδιοι; Από το 1994 μέχρι σήμερα πόσες κυβερνήσεις πέρασαν; Άλλαξαν το θεσμικό πλαίσιο της ΕΥΠ; Έγινε ποτέ συζήτηση; Μόνο το ΚΚΕ κάνει αυτή τη συζήτηση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε. Έχετε ξεπεράσει και τον χρόνο της δευτερολογίας.

**ΑΘΑΝΑΣΙΟΣ ΠΑΦΙΛΗΣ:** Ο λαός έχει βγάλει πολλά συμπεράσματα από τη ζωή του την ίδια. Εμείς του λέμε να συμπορευθεί με το ΚΚΕ για να βαδίσουμε σε έναν άλλο δρόμο, αλλαγής και ανατροπής αυτού του συστήματος και έτσι να καθαρίσει και η κόπρος του Αυγεία που λέγεται καπιταλισμός.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής της Νέας Δημοκρατίας, κ. Διονυσία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Εθνική Υπηρεσία Πληροφοριών είναι επιφορτισμένη με την προάσπιση της εθνικής ασφάλειας και της ασφάλειας των πολιτών. Ανήκει στον σκληρό πυρήνα του κράτους. Αποτελεί μια πολύ σημαντική υπηρεσία η οποία έχει σκοπό την πρόληψη, την ανάσχεση και την εξουδετέρωση απειλών κατασκοπείας και τρομοκρατίας εναντίον της χώρας μας. Ενισχύει τον κρατικό μηχανισμό στην επιχειρησιακή του ικανότητα για την αντιμετώπιση καινοφανών κινδύνων στο εσωτερικό της χώρας αλλά και απειλών προερχόμενων από το εξωτερικό.

Η ΕΥΠ μέχρι σήμερα έχει συμβάλει καθοριστικά στην αντιμετώπιση παράνομων μεταναστευτικών ροών στο έδαφος της χώρας μας, τρομοκρατικών ενεργειών, απειλών που αφορούν στην εσωτερική ασφάλεια και στην κυβερνοασφάλεια, υβριδικών κινδύνων, όπως δασικών πυρκαγιών και εμπρησμών και απειλών από τρίτα κράτη. Η ΕΥΠ ενισχύει το έργο άλλων ζωτικής σημασίας υπηρεσιών, όπως των Σωμάτων Ασφαλείας. Οι υπηρεσίες της, συνεπώς, είναι χρήσιμες για τον σχεδιασμό και την υλοποίηση πτυχών της εσωτερικής μας πολιτικής, αλλά κυρίως της εξωτερικής μας πολιτικής. Χρειάζεται, συνεπώς, να τη θωρακίσουμε, να την ενισχύσουμε και να την αναβαθμίσουμε.

Η ενίσχυση της ΕΥΠ επί Νέας Δημοκρατίας έχει ήδη ξεκινήσει με προγενέστερες ρυθμίσεις και συγκεκριμένα με το π.δ.96/2020 το οποίο προέβλεψε τη θεσμική αναβάθμιση της υπηρεσίας θέτοντάς την υπό τον ίδιο τον Πρωθυπουργό. Το ίδιο μοντέλο, δηλαδή αυτό της εποπτείας της υπηρεσίας πληροφοριών από τον Πρωθυπουργό και τον Πρόεδρο μιας χώρας, ισχύει και για τις υπηρεσίες πληροφοριών πολλών άλλων κρατών και μάλιστα, κρατών με ισχυρές και αποτελεσματικές υπηρεσίες πληροφοριών. Σήμερα με την κύρωση της πράξης νομοθετικού περιεχομένου αναβαθμίζεται για άλλη μια φορά η υπηρεσία και τίθεται και υπό κοινοβουλευτική εγγύηση. Για τον διορισμό του επικεφαλής της πλέον θα απαιτείται η προηγούμενη ακρόαση της Επιτροπής Θεσμών και Διαφάνειας της Βουλής. Αυτή δε η κοινοβουλευτική διαδικασία της προηγούμενης ακρόασης από μια κοινοβουλευτική επιτροπή πραγματοποιείται και για σειρά άλλων σημαντικών δημοσίου χαρακτήρα υπηρεσιών και εγγυάται διαφάνεια στη διαδικασία και διακομματική αποδοχή του προσώπου.

Όσον αφορά στη διαδικασία άρσης του απορρήτου των επικοινωνιών από την ΕΥΠ, το νομοσχέδιο εισάγει αυστηροποίησή της. Ήδη από την πρώτη στιγμή που ενημερώθηκε ο Πρωθυπουργός, κ. Κυριάκος Μητσοτάκης, για την συνακρόαση επί του κ. Ανδρουλάκη, υποστήριξε την άμεση διαλεύκανση της υποθέσεως, αλλά και ακριβώς αυτή την αυστηροποίηση εκ νέου των διαδικασιών που θα ακολουθεί η ΕΥΠ για το μέλλον και το οποίο φέρνουμε σήμερα προς κύρωση.

Επί του θέματος θα πρέπει να γνωρίζουμε τρία τουλάχιστον πράγματα θεσμικά. Πρώτον, το απόρρητο των επικοινωνιών μας το εγγυάται το Σύνταγμα στο άρθρο 19. Δεύτερον, το Σύνταγμα το ίδιο προβλέπει κατ’ εξαίρεση τη δυνατότητα άρσης του απορρήτου. Κι αυτό μπορεί να γίνει μόνο με δικαστική παραγγελία. Δηλαδή, πρόκειται για δικαστική απόφαση, άρα για απόφαση κατ’ αρχήν σύννομη. Δεν πρόκειται, λοιπόν, για καμμία απόφαση κομματική ή ακόμη περισσότερο δεν πρόκειται για απόφαση ενός μόνο προσώπου, ούτε καν του ίδιου του Πρωθυπουργού. Τρίτον, αυτή ακριβώς η σύννομη διαδικασία ακολουθήθηκε και στην περίπτωση του κ. Ανδρουλάκη. Συνεπώς, αντί ο κ. Ανδρουλάκης να εργαλειοποιεί το ζήτημα της νόμιμης συνακρόασης στο κινητό του για λόγους επικοινωνιακούς, χωρίς να ξέρει την αιτία της παρακολούθησης, θα ήταν χρήσιμο αν είχε πάει εγκαίρως και αρμοδίως να ενημερωθεί για τον λόγο αυτό. Και να μη σύρεται από τις τοποθετήσεις του ΣΥΡΙΖΑ.

Εν τω μεταξύ έχουμε και τον ΣΥΡΙΖΑ να κατηγορεί τη Νέα Δημοκρατία για ακροάσεις με πολιτική σκοπιμότητα. Εδώ θυμίζουμε ότι με νόμο που προϋπήρχε, για την άρση του απορρήτου των τηλεπικοινωνιών, απαιτούνταν η σύμφωνη γνώμη δυο εισαγγελέων ενώ η κυβέρνηση ΣΥΡΙΖΑ ήταν αυτή που μείωσε τον αριθμό των εισαγγελέων που απαιτούνταν για την άρση του απορρήτου από δυο σε έναν. Ο ΣΥΡΙΖΑ, λοιπόν, μείωσε τα νομικά εχέγγυα του απορρήτου των τηλεπικοινωνιών. Για ποιον λόγο; Με ποια σκοπιμότητα; Άλλωστε, τελευταία έχουν έρθει στο φως της δημοσιότητας αρκετές καταγγελίες για τις συνακροάσεις προσώπων, πολιτών και πολιτικών που φέρονται να έγιναν επί κυβέρνησης ΣΥΡΙΖΑ.

Με το δεύτερο άρθρο του νομοσχεδίου που φέρνει σήμερα η Νέα Δημοκρατία απαιτείται πλέον για την άρση του απορρήτου των επικοινωνιών και την καταγραφή της δραστηριότητας προσώπων η προηγούμενη έγκριση και δεύτερου εισαγγελέα. Επαναφέρουμε ξανά το πρότερο αυστηρό νομικό καθεστώς. Ενισχύουμε τη διαφάνεια στη διαδικασία άρσης του απορρήτου και εμπεδώνουμε για άλλη μια φορά το αίσθημα ασφάλειας του πολίτη.

Γίνεται, συνεπώς, ξεκάθαρο το ποιος σέβεται τα ατομικά δικαιώματα, το ποιος σέβεται τον πολίτη και εγγυάται τις ελευθερίες του και αντιθέτως, το ποιος εργαλειοποιεί τους θεσμούς για ίδιον πολιτικό όφελος.

Με αυτή τη δικλίδα ασφαλείας των δύο δικαστικών λειτουργών, προκειμένου να εγκριθεί η άρση του απορρήτου των επικοινωνιών και με τη γνωμοδότηση της αρμόδιας επιτροπής της Βουλής για τον διορισμό του διοικητή της ΕΥΠ, η Βουλή θωρακίζει την υπηρεσιακή δράση της ΕΥΠ και διασφαλίζει ακόμη περισσότερο την τήρηση της ορθής ισορροπίας, όπως επιβάλλει το Σύνταγμα μεταξύ αφ’ ενός της προστασίας του εθνικού συμφέροντος και αφ’ ετέρου των ατομικών δικαιωμάτων πολιτών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας ο κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, την ώρα που η Αντιπολίτευση και ιδιαίτερα η Αξιωματική προσπαθεί απεγνωσμένα, εξαιτίας της απόλυτης πενίας προτάσεων για τη χώρα, να δημιουργήσει ατζέντα γαντζωμένη από την υπόθεση της νόμιμης, πλην, όμως, άστοχης, συνακρόασης από την ΕΥΠ στο τηλέφωνο του κ. Νίκου Ανδρουλάκη, η Κυβέρνηση της Νέας Δημοκρατίας με αποφασιστικότητα προχωράει στη διόρθωση των κακώς κειμένων στην ΕΥΠ.

Από τη μια, είναι ο οχετός του ΣΥΡΙΖΑ για θεσμικές εκτροπές, για ομερτά και για χούντα Μητσοτάκη, καθώς και η αγωνιώδης εργαλειοποίηση ενός υπηρεσιακού και διοικητικού κενού στη λειτουργία της υπηρεσίας και από την άλλη ο ίδιος ο Πρωθυπουργός, που -πιστός στη δέσμευσή του για τη διασφάλιση των αναγκαίων δικλίδων που θα εξαλείφουν τις παθογένειες της ΕΥΠ, χωρίς όμως να θέτουν σε κίνδυνο τον άκρως ευαίσθητο τρόπο λειτουργίας της- προχώρησε άμεσα στις απαραίτητες νομοθετικές πρωτοβουλίες που θα τη διασφαλίζουν. Πρόκειται για πρωτοβουλίες, όπως αυτή που σήμερα έρχεται προς κύρωση και αφορά στην πράξη νομοθετικού περιεχομένου, που ήρθε ως αστραπιαία συνέχεια της ανάληψης της αναλογούσας πολιτικής ευθύνης και των σαρωτικών αλλαγών στο Μέγαρο Μαξίμου και στην ΕΥΠ για ένα –επαναλαμβάνω- ζήτημα όχι νομιμότητας, αλλά πολιτικής δεοντολογίας.

Η εν λόγω πράξη νομοθετικού περιεχομένου έρχεται να ενισχύσει τους μηχανισμούς εσωτερικής και κοινοβουλευτικής εποπτείας της ΕΥΠ για την αποφυγή μελλοντικών σφαλμάτων στη στάθμιση των αιτημάτων άρσης του απορρήτου για λόγους εθνικής ασφαλείας, πρώτον, διευρύνοντας τις αρμοδιότητες της Ειδικής Μόνιμης Επιτροπής Θεσμών και Διαφάνειας, της οποίας πλέον θα απαιτείται η γνωμοδότηση επί του προσώπου του διοικητή της ΕΥΠ, ενώ μέχρι σήμερα αυτή επαφίετο στο χέρι της εκτελεστικής εξουσίας και δεύτερον, επαναφέροντας την πρόβλεψη για παραπομπή των αιτημάτων άρσης απορρήτου στον αρμόδιο εισαγγελέα εφετών.

Είναι ένα διπλό πλέον εισαγγελικό φίλτρο, το οποίο εσείς, κυρίες και κύριοι του ΣΥΡΙΖΑ, το 2018 το καταργήσατε. Και ενώ εσείς ως κυβέρνηση δημιουργήσατε θεσμικό κενό, τώρα κραυγάζετε υποκριτικά, όπως υποκριτικά κραυγάζετε για δήθεν απόπειρα συσκότισης της υπόθεσης από την Κυβέρνηση της Νέας Δημοκρατίας, όταν ήμασταν εμείς αυτοί που όχι μόνο συναινέσαμε για τη σύσταση εξεταστικής επιτροπής, που ήδη έχει αρχίσει τις εργασίες της, αλλά και που από μια αρχή με πρότασή μας κατά την τελευταία συνταγματική Αναθεώρηση δώσαμε τη δυνατότητα στην κοινοβουλευτική Μειοψηφία να συστήνει εξεταστικές επιτροπές, για να έρχεται τώρα η Αντιπολίτευση να πετάει λάσπη στον ανεμιστήρα για μας με τα θεσμικά εργαλεία που εμείς μεριμνήσαμε να έχει ως Αντιπολίτευση, επειδή ακριβώς σεβόμαστε απόλυτα τις έννοιες της δημοκρατίας, της διαφάνειας και της δικαιοσύνης.

Και ενώ εμείς φέρνουμε εδώ την ΠΝΠ προς κύρωση γνωρίζοντας απόλυτα ότι το θεσμικό πλαίσιο λειτουργίας της ΕΥΠ οφείλει να ισορροπεί πάντα σε ένα λεπτό σκοινί που ενώνει δύο ύψιστα δημόσια αγαθά, την προστασία της εθνικής ασφάλειας και την προστασία της ιδιωτικότητας, εσείς κυρίες και κύριοι του ΣΥΡΙΖΑ, αποδεικνύεστε για μια ακόμη φορά κατώτεροι των περιστάσεων. Και εξηγούμαι. Είστε κατώτεροι των περιστάσεων όχι μόνο γιατί δεν καταθέσατε ούτε μια πρόταση για τη διαφάνεια της ΕΥΠ, έτσι για το ξεκάρφωμα, αλλά και γιατί παραδοσιακά εσείς που τώρα οδύρεστε γι’ αυτή τη διαφάνεια, χρησιμοποιούσατε μόνο ως μπιμπελό την Επιτροπή Θεσμών και Διαφάνειας της Βουλής με την τότε Προεδρίνα, κ. Τασία Χριστοδουλοπούλου να πετάει ειρωνείες σε όσους συναδέλφους της έλεγαν να ερευνηθούν οι καταγγελίες Λαγκάρντ για τις υποκλοπές. Και τέλος είστε κατώτεροι των περιστάσεων, καθώς η κυβέρνηση Τσίπρα ήταν αυτή που είχε ψηφίσει με τον τότε Ποινικό Κώδικα την υποβάθμιση από κακούργημα σε πλημμέλημα της υποκλοπής των επικοινωνιών και τη χρήση των προϊόντων της.

Πάει, όμως, πολύ, κυρίες και κύριοι του ΣΥΡΙΖΑ, να κατηγορείτε εσείς εμάς για παρακολουθήσεις, όταν κάθε μέρα βγαίνουν και άλλοι πρώην σύντροφοί σας, Υπουργοί μάλιστα επί διακυβέρνησής σας, και σας κατηγορούν ότι τους παρακολουθούσατε, όπως ο κ. Κοτζιάς και ο κ. Λαφαζάνης, όταν ο ίδιος ο κ. Τσίπρας σε αυτή εδώ την Αίθουσα διαβεβαίωνε πως ουδείς πολιτικός και δημοσιογράφος παρακολουθούνταν επί διακυβέρνησης του ΣΥΡΙΖΑ, για να τον διαψεύσει, δυστυχώς, η πραγματικότητα, πριν αλέκτωρα λαλήσαι.

Η Κυβέρνηση, όμως, θα συνεχίζει να θωρακίζει νομοθετικά τη χώρα παρά τον ασύμμετρο πόλεμο συκοφαντίας που δέχεται από εσάς, κατανοώντας ότι είναι άλλο κεφάλαιο οι νόμιμες παρακολουθήσεις που αποτελούν αναγκαίο βραχίονα του κράτους, και άλλο οι παρακολουθήσεις που πραγματοποιούνται από κακόβουλο λογισμικό. Ήδη τονίζουμε την αδήριτη ανάγκη να προχωρήσει η παρούσα Βουλή σε λήψη νομοθετικής πρωτοβουλίας που θα εισάγει ρυθμίσεις για τη θωράκισή μας από αυτά τα λογισμικά. Και παρά τον λαϊκισμό σας θα προχωρήσουμε, γιατί το οφείλουμε στην ιστορία της παράταξής μας και, κυρίως, στον ίδιο τον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Ευστάθιος Κωνσταντινίδης και μετά είναι η κ. Αντωνίου από το ΠΑΣΟΚ.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με την συζητούμενη κύρωση της από 9 Αυγούστου πράξης νομοθετικού περιεχομένου εν όψει του θεσμικού κενού που διεφάνη με αφορμή την υπόθεση του κ. Ανδρουλάκη, η Κυβέρνηση θέλει να ενισχύσει τις εγγυήσεις στη λειτουργία της ΕΥΠ και τους όρους προστασίας του απορρήτου των επικοινωνιών, ιδίως όταν πρόκειται για πολιτικά πρόσωπα, οπότε και θα μπορούσε να εννοηθεί ότι η νευραλγική αυτή υπηρεσία χειραγωγείται κατά τρόπο φυσικά αθέμιτο στην πολιτική διαπάλη.

Τα γεγονότα μετά την απόπειρα παγίδευσης του τηλεφώνου του τότε Ευρωβουλευτή και ήδη Αρχηγού του τρίτου κοινοβουλευτικά κόμματος ανέδειξαν την ανάγκη πρόσθετων δικλίδων σε περιπτώσεις που ζητείται η παρακολούθηση υψηλόβαθμων πολιτικών προσώπων. Έχει εξαντληθεί –νομίζω- η συζήτηση για το αν είναι συνταγματικά επιτρεπτή η επί της αρχής εξαίρεση Βουλευτών ή άλλων πολιτικών προσώπων από τα ελεγχόμενα πρόσωπα και αν οι κανόνες εχεμύθειας και απορρήτου δεσμεύουν τις υπηρεσίες παρακολούθησης και τα στελέχη της.

Η Κυβέρνηση, ανταποκρινόμενη στη δέσμευση και υποχρέωσή της, έχει εκκινήσει όλες τις διαδικασίες για τη διερεύνηση της υπόθεσης και για τη βελτίωση του θεσμικού πλαισίου, για την εξάντληση κάθε δυνατής εγγύησης, για κάθε πρόσωπο που υποβάλλεται σε αυτή τη διαδικασία, χωρίς όμως να θίγεται η λειτουργία της ΕΥΠ και η εθνική ασφάλεια. Στην κατεύθυνση αυτή έχουν ήδη διενεργηθεί κορυφαίες κοινοβουλευτικές διαδικασίες, σε επίπεδο Αρχηγών κομμάτων πολιτική συζήτηση στην Ολομέλεια, στην Επιτροπή Θεσμών και Διαφάνειας δύο συνεδριάσεις, διοικητικές διαδικασίες ελέγχου, ενώ βρίσκονται σε εξέλιξη η συσταθείσα προς τούτο εξεταστική επιτροπή αλλά και δικαστικός έλεγχος.

Ιδίως, όμως, είναι η προς κύρωση νομοθετική πρωτοβουλία για την σε πρώτο χρόνο θωράκιση της διαδικασίας και η αναζήτηση των ελλείψεων, ώστε να διαμορφώσουμε το επόμενο διάστημα ένα διττά ασφαλές πλαίσιο για τους πολίτες και για την πατρίδα. Και ενώ κανείς θα περίμενε, σε αυτή ακριβώς τη διαδικασία τη σημερινή, να ακούσει ρεαλιστικές προτάσεις των κομμάτων της Αντιπολίτευσης για το θέμα, δυστυχώς από τον μεν ΣΥΡΙΖΑ δεν εισφέρθηκε καμμία ουσιαστική πρόταση, πέρα από την πρόσκληση προς την Κυβέρνηση να καταργήσει τις νομοθετικές της παρεμβάσεις κατά την τρέχουσα περίοδο, από το δε ΚΙΝΑΛ ακούστηκαν προτάσεις που πολύ φοβάμαι ότι στερούνται νομικού και, κυρίως, πρακτικού ερείσματος. Κινούνται δε στο έδαφος μιας υπερβολής εξαιτίας των πρόσφατων γεγονότων.

Είναι έτσι αξιοσημείωτο το γεγονός ότι κατά την μοναδική συζήτηση στην επιτροπή δεν συμμετείχε ούτε ένας, προσέξτε ούτε ένας, Βουλευτής των κομμάτων της Αντιπολίτευσης, εκτός από τους εισηγητές αυτών.

Στην ίδια διαδικασία ο εισηγητής του ΣΥΡΙΖΑ επιχείρησε, όπως είπε, να αναδείξει το κυβερνητικό μπάχαλο, προβάλλοντας ακόμα και ζήτημα έλλειψης νομοθετικής αρμοδιότητας από τον παριστάμενο εκεί και σήμερα Υπουργό Επικρατείας κ. Γεραπετρίτη, ο οποίος φυσικά περιορίστηκε στο να του αναγνώσει το σχετικό εδάφιο από το φύλλο της Εφημερίδας της Κυβέρνησης.

Αντί, λοιπόν, για το δήθεν κυβερνητικό μπάχαλο αποδείχθηκε η τρικυμία στην οποία βρίσκεται η Αξιωματική Αντιπολίτευση και στη συγκεκριμένη υπόθεση. Αντιπολίτευση η οποία ασκεί κριτική για πτυχές του ισχύοντος πλαισίου όπως είναι το απόρρητο, αλλά κατά τη θητεία τους τα κόμματα που κυβέρνησαν, τα κόμματα της Αντιπολίτευσης δεν φρόντισαν να αλλάξουν τις σχετικές ρυθμίσεις να έρχεται στην ολομέλεια ο Πρόεδρος του ΣΥΡΙΖΑ, ο κ. Τσίπρας, και να δηλώνει με απόλυτο τρόπο ότι επί της θητείας του δεν υπήρχαν τέτοιες παρακολουθήσεις και να διαψεύδεται παταγωδώς δύο μέρες μετά, σύμφωνα με τα σχετικά δημοσιεύματα.

Να μας εγκαλεί για το γεγονός ότι δεν προστατεύτηκε η επικοινωνία ενός Ευρωβουλευτή, ενώ ήταν ο ΣΥΡΙΖΑ αυτός που το 2018 τροποποίησε τη σχετική διαδικασία, αφαιρώντας την ασφαλιστική δικλίδα του δεύτερου εισαγγελέα εφετών στη σχετική διαδικασία και πρέπει σήμερα, πραγματικά, πρωτίστως να αναρωτηθούμε γι’ αυτό. Εάν υπήρχε ακόμα αυτή η δεύτερη βαλβίδα ασφαλείας, μήπως θα είχε αποφευχθεί όλη αυτή η φασαρία;

Εάν, δηλαδή, ο ΣΥΡΙΖΑ δεν είχε ακυρώσει, αν δεν είχε αλλάξει το νόμο και δεν είχε αφαιρέσει τον δεύτερο εισαγγελέα εφετών, που μάλιστα δεν είναι εσωτερικός, δεν είναι in house στην υπηρεσία, μήπως δεν θα είχαμε όλα αυτά που συμβαίνουν σήμερα;

Να μας λοιδορεί, τέλος, για απειλή και ακούστε μαφιόζικες μεθόδους. Γιατί απαντώντας στο ερώτημα περί εχεμύθειας λέμε τι γράφει ο νόμος. Και σε αυτό θέτω ακόμα ένα ερώτημα, το ίδιο ερώτημα: Γιατί, κυρίες και κύριοι της Αντιπολίτευσης, δεν εισηγείστε στη σημερινή διαδικασία ή σε κάθε επόμενη να καταργηθεί κάθε κύρωση στις προβλέψεις περί εχεμυθείας; Γιατί δεν το κάνετε; Να μας κατηγορούν ότι δήθεν προσχηματικά συμμετέχουμε στην εξελισσόμενη διερεύνηση της υπόθεσης, ενώ είναι τα κόμματα της Αντιπολίτευσης που από την έναρξη ακόμα του ελέγχου μας κατηγορούν, μιλούν για σκάνδαλο και έχουν γράψει ήδη το κατηγορητήριο.

Τώρα, σε ό,τι αφορά τις προτάσεις του ΚΙΝΑΛ, όπως εισφέρθηκαν από τον κ. Καστανίδη και δεν θέλω να εξομοιώσω τα δύο κόμματα στη στάση τους, διότι τουλάχιστον εδώ ακούστηκαν κάποιες θετικές προτάσεις. Είπε, λοιπόν, ο κ. Καστανίδης, να εισάγεται η κάθε υπόθεση με ονόματα και πλήρη αιτιολόγηση στο τριμελές δικαστικό συμβούλιο εφετών. Φρονώ ότι με αυτά τα στοιχεία διευρύνεται πάρα πολύ ο αριθμός των δυνητικών ανθρώπων-λειτουργών που θα λάβουν γνώση αυτών των στοιχείων.

Μίλησε για την περίπτωση των πολιτικών προσώπων. Πρότεινε να τίθεται υπ’ όψιν του Προέδρου της Βουλής η κάθε περίπτωση στη βάση του άρθρου 62 του Συντάγματος.

Θεωρώ, λοιπόν, ότι και αυτό δεν ανταποκρίνεται στις προβλέψεις του άρθρου 62 του Συντάγματος, αλλά δεν μπορεί και σε κάθε περίπτωση αυτά τα στοιχεία να τίθενται υπ’ όψιν ενός πολιτικού προσώπου.

Η άποψή μου είναι ότι δεν θα πρέπει να πάμε σε αυτή τη λογική. Πρέπει να αφήσουμε τη δικαστική εξουσία να ερευνά με τα κριτήρια του νόμου όλες αυτές τις περιπτώσεις.

Προτάθηκε ακόμη να γνωστοποιούνται τα στοιχεία στον Πρόεδρο της ΑΔΑΕ. Πότε; Μετά από μία δικαιοκρατική κρίση ενός εισαγγελικού λειτουργού, ενός δικαστή; Και αυτό νομίζω ότι είναι παράδοξο και αντιβαίνει, αν θέλετε, τη διάκριση των εξουσιών.

Να εφαρμόζεται -είπε ο κ. Καστανίδης- η Αρχή της Αναλογικότητας, με τα γνωστά τρία φίλτρα της προσφορότητας, της καταλληλότητας και της αναγκαιότητας. Μα, αυτό ήδη πρέπει να εφαρμόζεται σε όλα τα στάδια των κρατικών λειτουργιών, εκεί όπου υπάρχει, δηλαδή, ένας περιορισμός στα θεμελιώδη δικαιώματα των πολιτών.

Να αποφασίζει, τέλος, η ΑΔΑΕ για την ενημέρωση του θιγόμενου κατά τη διακριτική της ευχέρεια. Και εδώ νομίζω ότι τίθεται ένα πρακτικό ζήτημα, δεδομένου ότι, ωραία μου γνωστοποιήθηκε εμένα ότι παρακολουθούμαι και ότι δεν συντρέχει πλέον λόγος, τι άλλο θα ζητήσω εγώ να μάθω; Δεν θα ζητήσω να μάθω ποιος έδωσε αυτή την πληροφορία και ποιο ζήτημα αυτή αφορούσε;

Νομίζω ότι εκεί θα μπούμε σε μία διαδικασία, όπου θα πρέπει η ΑΔΑΕ και κατ’ επέκταση η ΕΥΠ να γνωστοποιεί πολύ ευαίσθητα στοιχεία της υπηρεσίας της, και γι’ αυτό δεν το κρίνω σκόπιμο. Εξάλλου, ακόμα και η πρόβλεψη και η τοποθέτηση περί της διακριτικής ευχέρειας της ΕΥΠ και αυτή από μόνη της είναι προβληματική, αφού πότε θα επιτρέπεται αυτό και πότε δεν θα επιτρέπεται, θα είναι και αυτό ένα ζήτημα που θα δημιουργεί πολλές αντιγνωμίες.

Έχουμε πολλά να συζητήσουμε, ακόμα και για το ζήτημα της ίδιας της έννοιας της εθνικής ασφάλειας. Έχω ξαναπεί. Δηλαδή, μία κυβερνοεπίθεση –διότι εδώ ελέχθη ότι αφορά μόνο την προσβολή, την επιβουλή της εθνικής ακεραιότητας- δεν συνιστά κίνδυνο για την εθνική ασφάλεια; Αν εγώ, ένας Βουλευτής Κοζάνης, που θέλω να στραφώ κατά της κυβερνητικής πολιτικής στα ενεργειακά ζητήματα, δημιουργήσω πρόβλημα με μία ομάδα ανθρώπων μέσα στη ΔΕΗ, στη λειτουργία μιας μονάδας, σήμερα που η ενέργεια είναι τόσο σημαντική για τη λειτουργία της χώρας, δεν θα συνιστούσε αυτό ένα ζήτημα εθνικής ασφάλειας; De lege ferenda, πολιτική έγκριση. Μη βάλουμε πολιτικά πρόσωπα σε αυτή τη διαδικασία. Όχι όνομα στη διαβίβαση, στον εξωτερικό εισαγγελέα εφετών. Ναι, σε περιοδική αναφορά του αριθμού των επισυνδέσεων ή παρακολουθήσεων από την ΕΥΠ στην Αρχή Διαφάνειας. Να βλέπουμε σε πόσες φθάσαμε στη μέση της χρονιάς; Φθάσαμε στις πέντε χιλιάδες, φθάσαμε στις δέκα χιλιάδες; Κάτι πρέπει να γίνει εδώ. Πρέπει να μπει κάποιος φραγμός. Όχι σε ενημέρωση του θιγομένου.

Για τις δύο ρυθμίσεις που εισάγονται.

Κοιτάξτε λίγο, λέγαμε ότι στην περίπτωση του κ. Κοντολέοντα δεν υπήρχαν οι αναγκαίες διαδικασίες δεν υπήρχαν τα αναγκαία κριτήρια και βεβαίως εκεί αντιταχθήκατε. Αλλά και στην περίπτωση του Δεμίρη, ενός αναγνωρισμένου και καταξιωμένου διπλωμάτη με περγαμηνές; Και εκεί δεν συμφωνήσατε! Άρα, λοιπόν, είναι χρήσιμη η διαδικασία της συμμετοχής, της αρμόδιας Επιτροπής Θεσμών και Διαφάνειας και κατά τη δεύτερη ρύθμιση που εισάγεται, νομίζω ότι είναι πολύ χρήσιμη και ότι θα παρέχει πιθανές εγγυήσεις η συμμετοχή ενός δεύτερου εισαγγελικού λειτουργού και υπό την έννοια αυτή αποδεχόμαστε, ψηφίζουμε και κυρώνουμε την πράξη νομοθετικού περιεχομένου της 9ης Αυγούστου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ - Κινήματος Αλλαγής η κ. Τόνια Αντωνίου. Και αμέσως μετά ο κ. Θεοχάρης από τη Νέα Δημοκρατία.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, στις ώριμες δημοκρατίες, ένα σκάνδαλο παρακολούθησης πολιτικών αντιπάλων και δημοσιογράφων θα ενεργοποιούσε όλες τις διαδικασίες διαλεύκανσής του και καταλογισμού ευθυνών.

Δυστυχώς, η Ελλάδα δεν ανήκει σήμερα σε αυτή την κατηγορία χωρών. Αν θυμηθούμε το σκάνδαλο Watergate στην Αμερική, οι ομοιότητες είναι πολλές. Στην αρχή άρνηση ότι υπήρχαν παρακολουθήσεις. Στη συνέχεια, απόπειρα υποβάθμισης, επιχείρηση συγκάλυψης. Μετάθεση ευθυνών σε συνεργάτες του Προέδρου. Αντίσταση στον έλεγχο.

Εδώ όμως σταματούν οι ομοιότητες και αρχίζουν οι διαφορές. Στις χώρες στις οποίες οι θεσμοί λειτουργούν, όταν μία τέτοια υπόθεση έρχεται στο φως τίποτα δεν μπορεί να σταματήσει τη διερεύνησή της και τον καταλογισμό των ευθυνών όσο ψηλά κι αν βρίσκονται, γιατί η κατάλυση των θεσμών δεν θεωρείται ούτε δικαίωμα μιας κυβέρνησης ούτε μαγκιά ούτε «κανονικότητα» όπως διαδίδουν τα εγχώρια φερέφωνα της Κυβέρνησης Μητσοτάκη και τα τρολ που έχουν αναλάβει την προπαγάνδα της στα social media. Σε εκείνες τις χώρες αν σε πιάσουν, το επιχείρημα που θυμίζει την κωμική όπερα του Μότσαρτ «Έτσι κάνουν όλες», δεν σε σώζει.

Κυρίες και κύριοι συνάδελφοι, οι παράνομες ενέργειες της Κυβέρνησης έρχονται σε ευθεία αντίθεση με τις θεμελιώδεις αρχές, το θεσμικό πλαίσιο και τον πολιτικό πολιτισμό της Ευρωπαϊκής Ένωσης, και δεν συγχωρούνται ούτε γίνονται ανεκτές.

Η ίδια από την πλευρά της επιχειρεί να στείλει το μήνυμα προς τους Ευρωπαίους πολίτες αλλά και προς την ελληνική κοινωνία, ότι ο κλονισμός της θα σήμαινε κλονισμό της πολιτικής σταθερότητας για μια χώρα - μέλος της Ευρωπαϊκής Ένωσης σε μια συγκυρία που κυριαρχούν μείζονα θέματα, όπως η ενεργειακή κρίση και οι γεωπολιτικές αναταράξεις και συγκρούσεις.

Ωστόσο η μόνη αποσταθεροποιητική δύναμη στη χώρα αποδεικνύεται σήμερα η ίδια η Κυβέρνηση του κ. Μητσοτάκη.

Αποσταθεροποιητική για τη δημοκρατία και τους θεσμούς, καθώς θεωρεί τον εαυτό της πάνω από τη νομιμότητα και το κράτος δικαίου, αφού αντιστέκεται στον έλεγχο, επιχειρεί να επιβάλει σιγή ασυρμάτου στα μέσα ενημέρωσης και εμποδίζει τη διαδικασία διαλεύκανσης από την αρμόδια εξεταστική επιτροπή, επιβάλλοντας ένα απόρρητο που καταργεί την ελεγκτική δυνατότητα του Κοινοβουλίου και εκτοξεύοντας απειλές για όσους ανοίξουν το στόμα τους.

Αποσταθεροποιητική για την εθνική ασφάλεια, καθώς υπονομεύει τη λειτουργία και την αποστολή της Εθνικής Υπηρεσίας Πληροφοριών, δημιουργώντας παρακρατικούς μηχανισμούς παρακολούθησης πολιτικών αντιπάλων και δημοσιογράφων.

Αποσταθεροποιητική για την εικόνα και το κύρος της χώρας, αφού μας έχει διασύρει διεθνώς.

Αποσταθεροποιητική για την εικόνα και την κοινωνική συνοχή, με την ανικανότητα που επέδειξε στη διαχείριση της πανδημίας, των φυσικών καταστροφών και της ενεργειακής κρίσης, με την υπερφορολόγηση, τη χωρίς προηγούμενο φτωχοποίηση, την εκτόξευση του δημοσίου χρέους σε ιστορικό ρεκόρ, με τις ρουσφετολογικές ρυθμίσεις πελατειακού τύπου και με το μοίρασμα των πόρων του Ταμείου Ανάκαμψης σε λίγους και ισχυρούς και στους κολλητούς της εξουσίας.

Με την πράξη νομοθετικού περιεχομένου ο Πρωθυπουργός επιχείρησε να εμφανίσει τον εαυτό του ως επισπεύδοντα στη θεσμική θωράκιση της ΕΥΠ. Τώρα διαπίστωσε ο Πρωθυπουργός της χώρας ότι η ΕΥΠ χρειάζεται θεσμική θωράκιση; Τρία χρόνια τι έκανε; Είχε αναλάβει την πολιτική και διοικητική ευθύνη αυτής της υπηρεσίας.

Τις προτάσεις μας ως Κίνημα Αλλαγής για τις απαιτούμενες θεσμικές αλλαγές τις κατέθεσε αναλυτικά ο εισηγητής μας, ο κ. Καστανίδης. Αν η Κυβέρνηση νοιαζόταν πραγματικά για τους θεσμούς, θα επιδίωκε ευρύτερες πολιτικές συναινέσεις για τις αλλαγές, σε συνεννόηση με τα πολιτικά κόμματα του Κοινοβουλίου.

Ωστόσο το κρίσιμο ζήτημα, αγαπητοί συνάδελφοι, δεν είναι μόνο οι θεσμικές αλλαγές, είναι η πολιτική κουλτούρα και η πολιτική βούληση μιας Κυβέρνησης να σεβαστεί τους κανόνες της δημοκρατίας και τους θεσμούς. Οι πράξεις της Κυβέρνησης Μητσοτάκη δείχνουν το αντίθετο. Το θέμα, τελικά, δεν είναι η ΕΥΠ αλλά το παρακράτος.

Το παρακράτος δεν ελέγχεται, κύριε Υπουργέ. Καταργείται. Μια αληθινά φιλελεύθερη και μεταρρυθμιστική κυβέρνηση θα έπρεπε να προστατεύει τους πολίτες και τους πολιτικούς από κάθε παρακρατικό μηχανισμό. Αν όμως είναι η ίδια ο εντολέας του παρακράτους, τότε καμμία θεσμική αλλαγή δεν έχει αποτέλεσμα. Αυτό προκύπτει από το γεγονός ότι έχουν ήδη συσσωρευτεί ερωτήματα που αρνείται πεισματικά η Κυβέρνηση να απαντήσει, ενώ κάθε μέρα που περνά προστίθενται και καινούργια. Γιατί εμποδίζει την έρευνα για τον εντοπισμό αυτών που κατέχουν το τρομακτικό λογισμικό παρακολούθησης «Predator»; Έχει η ίδια σχέση μαζί τους; Έχει υπογράψει σχετικές συμβάσεις; Αυτός είναι τελικά ο λόγος που εμποδίζει την πραγματική έρευνα από την εξεταστική επιτροπή της Βουλής;

Οι καταστάσεις αυτές φέρνουν στη μνήμη τις εποχές που διαμορφώθηκαν οι διαχωριστικές γραμμές μεταξύ της δημοκρατικής παράταξης και της αυταρχικής Δεξιάς, όταν το διακύβευμα ήταν η δημοκρατία.

Το κατόρθωμα της Κυβέρνησης Μητσοτάκη ήταν ότι κατάφερε να αναβιώσει αυτές τις διαχωριστικές γραμμές που τελευταία είχαν θολώσει. Εάν ελπίζει η Κυβέρνηση ότι θα την σώσει η ακατάσχετη προεκλογική παροχολογία με τα χρήματα της υπερφορολόγησης των πολιτών από τους έμμεσους φόρους, είναι βαθιά νυχτωμένη. Την κυβέρνηση ΣΥΡΙΖΑ - ΑΝΕΛ, που αποδείχθηκε ανίκανη, αναξιόπιστη και υπόλογη για θεσμικές εκτροπές, δεν την έσωσε τελικά καμμία προεκλογική παροχολογία. όμως, τελικά, οι πολίτες στη συντριπτική τους πλειοψηφία θα δείξουν τον δρόμο της εξόδου και σε αυτή την Κυβέρνηση, όποτε και αν γίνουν οι εκλογές.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας)**: Τον λόγο τώρα έχει ο Βουλευτής της Νέας Δημοκρατίας ο κ. Χάρης Θεοχάρης. Στη συνέχεια τον λόγο θα πάρει η κ. Ευαγγελία Λιακούλη, Βουλευτής του ΠΑΣΟΚ - Κινήματος Αλλαγής.

Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Σήμερα, κυρίες και κύριοι συνάδελφοι, βρισκόμαστε εδώ για να συζητήσουμε μια πολύ σημαντική πράξη νομοθετικού περιεχομένου, η οποία αφ’ ενός αφορά σε ένα κρίσιμο ζήτημα δημοκρατίας και εθνικής ασφάλειας και αφ’ ετέρου οριοθετεί τη διαφορά μεταξύ της Νέας Δημοκρατίας και του ΣΥΡΙΖΑ, μια διαφορά, ένα χάσμα νοοτροπίας, ήθους και πολιτικού πολιτισμού.

Δυστυχώς το ήθος και η κοσμιότητα είναι λέξεις άγνωστες για τον ΣΥΡΙΖΑ και για εκείνους τους ελάχιστους που θα μπορούσαν να έχουν ακόμη αμφιβολίες για το πώς ο ΣΥΡΙΖΑ αντιλαμβάνεται τον πολιτικό διάλογο, είχαμε την προχθεσινή επίδειξη αισχρολογίας στο περιβόητο φεστιβάλ της νεολαίας σας. Αναφέρομαι, βέβαια, στα υβριστικά συνθήματα κατά του Πρωθυπουργού που υπέθαλψε, αν δεν υποκίνησε εσκεμμένα, η νεολαία του ΣΥΡΙΖΑ, προφανώς σε γνώση του ηγετικού κύκλου του κόμματός σας, κυρίες και κύριοι συνάδελφοι, της Αξιωματικής Αντιπολίτευσης.

Οι Έλληνες έλαβαν άλλη μία κραυγαλέα επιβεβαίωση ότι ο ΣΥΡΙΖΑ είναι αυτός που επενδύει στην τοξικότητα. Ο ΣΥΡΙΖΑ είναι αυτός που δηλητηριάζει το πολιτικό κλίμα. Ο ΣΥΡΙΖΑ είναι αυτός που πρωτοστατεί στον εκχυδαϊσμό και την χουλιγκανοποίηση του πολιτικού διαλόγου. Στο φεστιβάλ της νεολαίας σας σημειώθηκε αυτό το κρούσμα ασυγχώρητης χυδαιότητας. Με το πρόσχημα δήθεν της σάτιρας ο ΣΥΡΙΖΑ χειροκροτεί και ενθαρρύνει την καταβαράθρωση της κριτικής. Αντί όμως να ασκείτε χρήσιμη και εποικοδομητική κριτική εκπληρώνοντας το συνταγματικό καθήκον ως Αξιωματική Αντιπολίτευση, εσείς, κυρίες και κύριοι του ΣΥΡΙΖΑ, προτιμάτε να κάνετε αυτό που ξέρετε καλύτερα, να καθυβρίζετε τον Πρωθυπουργό της χώρας και εν τέλει να τραυματίζετε εσκεμμένα και συστηματικά τη δημοκρατία σε αυτόν τον τόπο. Δυστυχώς είμαι σίγουρος πως αυτή είναι μόνο η αρχή.

Κυρίες και κύριοι συνάδελφοι, είναι μεγάλη η πολιτική σημασία των όσων συζητούμε σήμερα. Στο ζήτημα των επισυνδέσεων συγκρούονται δύο σχολές σκέψης: Η δική σας σκέψη, κυρίες και κύριοι του ΣΥΡΙΖΑ, είναι το ρεσάλτο στην εξουσία. Μας το έχετε πει πολλές φορές. Η «δεύτερη φορά Αριστερά» θα καταλάβει τους αρμούς της εξουσίας, ώστε να ολοκληρώσει την καταστροφή που δεν κατόρθωσε να επιφέρει την πρώτη φορά. Γι’ αυτό δεν μπορείτε να κατανοήσετε τη διάκριση μεταξύ της υπηρεσίας και της πολιτικής της ηγεσίας. Δεν είναι δυνατόν να μην ξέρουν οι πολιτικοί τα πάντα μέχρι την τελευταία λεπτομέρεια. Αυτή ακριβώς όμως η διάκριση είναι η ουσία της δημοκρατίας.

Βέβαια, μετά τις πρόσφατες αποκαλύψεις του «ΒΗΜΑΤΟΣ» και των «ΝΕΩΝ», φαίνεται πως την ΕΥΠ η «πρώτη φορά Αριστερά» μια χαρά την είχε καταλάβει. Και Υπουργούς ακούγατε και ανώτατα στελέχη και μάλιστα και χωρίς εισαγγελική έγκριση, σύμφωνα με το ρεπορτάζ.

Αυτές οι αποκαλύψεις αποδεικνύουν πως όσοι καλόπιστα πιστεύαμε πως η μείωση των εισαγγελέων οι οποίοι εγκρίνουν τις επισυνδέσεις ήταν μια αφελής κίνηση προκειμένου να επιταχυνθεί η διαδικασία λήψης των αποφάσεων στην ΕΥΠ είχαμε λάθος. Λάθος, γιατί ήταν δική σας συνειδητή επιλογή η ΕΥΠ να γίνει ξέφραγο αμπέλι. Και σήμερα αυτό το συνειδητό λάθος ερχόμαστε και το διορθώνουμε με αυτή την πράξη νομοθετικού περιεχομένου.

Οι αποκαλύψεις όμως αποδεικνύουν και κάτι άλλο, ότι η εποπτεία της ΕΥΠ από το Υπουργείο Προστασίας του Πολίτη ήταν προσχηματική και για τα μάτια του κόσμου. Σύμφωνα με το έγγραφο της ΕΥΠ το οποίο περιλαμβάνεται σε ρεπορτάζ των εφημερίδων, αυτές οι παρακολουθήσεις γίνονταν εις γνώση και με εντολή προσωπικά του Μαξίμου και του κ. Τσίπρα, ο οποίος ήταν τότε Πρωθυπουργός. Άρα, όλη η κατηγορία που έχουμε ακούσει ότι η υπαγωγή της ΕΥΠ στο Μαξίμου ήταν μια θεσμική υποβάθμιση είναι παντελώς αστήρικτη, διότι όταν επίσημα και θεσμικά η ΕΥΠ ελέγχεται από το Μαξίμου, το λέτε πολιτική καταστροφή. Τότε που ενημέρωνε παραθεσμικά το Μαξίμου η ΕΥΠ, τι ήταν; Πώς θα μπορούσε κανείς να χαρακτηρίσει την παραθεσμική λειτουργία της κεφαλής του κράτους; Αλλά τι να κάνουμε έτσι είπαμε -το είπαμε και πριν- αντιλαμβάνεται ο ΣΥΡΙΖΑ τους αρμούς της εξουσίας.

Όταν ζητήματα δημοκρατίας εργαλειοποιούνται, τότε οδηγούμαστε στη συνολική απαξίωση της πολιτικής. Αυτό είναι το πραγματικό σας πρόταγμα και τίποτε άλλο, να οδηγηθεί ο κόσμος στο συμπέρασμα πως η πολιτική δεν λειτουργεί, ότι οδηγεί σε αδυναμία επίλυσης των δικών του προβλημάτων. Δεν είναι σημαντική γιατί δεν τους υπηρετεί παρά μόνο τα κομματικά συμφέροντα. Γι’ αυτό και η εμμονή στην απλή αναλογική, την οποία στην πράξη υπονομεύετε, λέγοντας ότι δεν πρέπει στην πραγματικότητα να συνεργαστεί κανένας με το όποιο πρώτο κόμμα θα βγει -μας λένε οι δημοσκοπήσεις της Νέας Δημοκρατίας- να οδηγηθούμε μέσω της ακυβερνησίας στην απαξίωση της πολιτικής. Η πολιτική όμως είναι στα καλύτερά της όταν αντιμετωπίζει τα λάθη ως ευκαιρίες βελτίωσης. Αυτό έκανε ο Πρωθυπουργός Κυριάκος Μητσοτάκης και το έκανε άμεσα. Είμαστε εδώ ως μέρος αυτού του σχεδίου εξυγίανσης και εξομάλυνσης των διαδικασιών της ΕΥΠ σήμερα εδώ.

Ο Κυριάκος Μητσοτάκης αντέδρασε σε ένα υπηρεσιακό σφάλμα αστραπιαία. Πρώτον, ζήτησε συγγνώμη από τον ελληνικό λαό για το λάθος που συνέβη. Αυτό είναι μια πολιτικά θαρραλέα πράξη. Και εσείς, κυρίες και κύριοι του ΣΥΡΙΖΑ, δεν έχετε βρει ποτέ ούτε μία φορά το ηθικό ανάστημα να ζητήσετε την παραμικρή συγγνώμη για το οτιδήποτε. Ποτέ και σε καμμία περίπτωση αν και με όσα κάνατε επί των ημερών σας στην κυβέρνηση είχατε πλήθος ευκαιριών για να ζητήσετε όχι μία αλλά εκατοντάδες συγγνώμες.

Δεύτερον, ο Πρωθυπουργός ανέλαβε την πολιτική ευθύνη ζητώντας τις παραιτήσεις των υπηρεσιακά και πολιτικά υπευθύνων και αντικατέστησε τον διοικητή της ΕΥΠ με πρόσωπο εγνωσμένου κύρους, έξω από κομματικές λογικές.

Τρίτον, ο Πρωθυπουργός έκανε θεσμικές παρεμβάσεις, παρεμβάσεις και τομές οι οποίες αυξάνουν τη βαρύτητα της λογοδοσίας απέναντι στη δικαιοσύνη και τη Βουλή. Παρεμβάσεις που δεν νοείται να μη στηριχθούν σήμερα από όλα τα κόμματα. Δεν ισχύει το επιχείρημα που ακούσαμε στην επιτροπή ότι επειδή θέλουμε περαιτέρω θεσμικές παρεμβάσεις, δεν στηρίζουμε αυτές τις παρεμβάσεις, τις ελάχιστες όπως είπε χθες ο Υπουργός, ο κ. Γεραπετρίτης, που πρέπει να γίνουν. Εάν πιστεύετε ότι πρέπει να κάνουμε τρία βήματα μπροστά, δεν μπορεί να μην πιστεύετε ότι ένα βήμα μπροστά δεν πρέπει να γίνει. Αυτό όποιος το υποστηρίζει δείχνει ακριβώς από πού προέρχεται και πόσο υποκριτικά αντιμετωπίζει αυτά τα ζητήματα.

Τέταρτον, ο Κυριάκος Μητσοτάκης δρομολογεί -το ακούσαμε χθες και το υποσχέθηκε και ο ίδιος ο Υπουργός και είμαι σίγουρος να το πει και στην ομιλία του αργότερα- περαιτέρω θεσμικές παρεμβάσεις, καλώντας παράλληλα τα κόμματα να αρθούν στο ύψος των περιστάσεων, προκειμένου οι παρεμβάσεις αυτές να γίνουν σε πνεύμα συναίνεσης.

Είναι, λοιπόν, χρήσιμες οι προτάσεις που ακούστηκαν χθες στην επιτροπή και κατά τη διάρκεια της σημερινής συζήτησης, για παράδειγμα από τον κ. Καστανίδη αλλά και άλλους. Επιμένουμε σε αυξημένες εγγυήσεις όταν πρόκειται για επισυνδέσεις οι οποίες αφορούν πολιτικά πρόσωπα και δημοσιογράφους, διότι τότε έχουμε τη δημοκρατία να μπορεί να τραυματιστεί και να τραυματιστεί μέσα από αυτή τη διαδικασία. Συνεπώς, οι αυξημένες εγγυήσεις πρέπει να διασφαλίσουν την πολιτική εμπιστοσύνη που πρέπει να υπάρχει, όχι όμως a priori σε αποκλεισμό αυτών των προσώπων από οποιουδήποτε είδους παρακολούθηση.

Πέμπτον, ο κ. Μητσοτάκης διευκόλυνε όλες τις κοινοβουλευτικές διαδικασίες και άλλες διαδικασίες, ώστε μέσα από τις επιτροπές της Βουλής, των θεσμών και την εξεταστική αλλά και από τις ανεξάρτητες αρχές και τη δικαιοσύνη να δοθούν οι απαραίτητες εξηγήσεις και να εξαχθούν χρήσιμα συμπεράσματα για τις αναγκαίες θεσμικές δικλίδες και παρεμβάσεις αλλά και να απαντηθούν τα ερωτήματα του ελληνικού λαού. Αυτό είναι σύγχρονη διακυβέρνηση υπέρ της χώρας, υπέρ των πολιτών της στην πράξη. Όποιοι τραβάνε από τα μαλλιά ένα σοβαρό ζήτημα για μικροπολιτικές επιδιώξεις, απαξιώνονται πρώτα και κύρια οι ίδιοι στα μάτια του ελληνικού λαού και ο λαός δεν ξεχνά ποτέ, αντίθετα απ’ ό,τι θα εξυπηρετούσε εσάς, κυρίες και κύριοι του ΣΥΡΙΖΑ και του ΠΑΣΟΚ, γιατί ακόμη κι αν τα ξεχάσετε εσείς μην ανησυχείτε, στις επόμενες εκλογές θα σας τα θυμίσει όλα ο ελληνικός λαός.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ** **(Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Ευαγγελία Λιακούλη και στη συνέχεια ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Παπαηλιού.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σας περιμέναμε, κύριε Υπουργέ, με ανυπομονησία να έρθετε στην εξεταστική επιτροπή. Δεν είχαμε τη χαρά και την τιμή να σας υποδεχθούμε εκεί, δεν ξέρω για ποιον λόγο. Είχα από την αρχή την αίσθηση ότι έχετε μια θεσμική παρουσία στο Κοινοβούλιο -και σας το είχα πει κιόλας συζητώντας σε διάφορα νομοσχέδια- που δεν θα επέτρεπε σε καμμία περίπτωση εσάς προσωπικά να μην έρθετε στην εξεταστική επιτροπή, πρώτον, για να τιμήσετε θεσμικά τόσο τον ίδιο τον θεσμό της εξεταστικής επιτροπής και, δεύτερον, να δώσετε τις εξηγήσεις εκείνες οι οποίες αναλογούν και αντιστοιχούν στο πρόσωπό σας, διότι είστε ένα πρόσωπο που κινήθηκε μεταξύ του Μαξίμου και του Νίκου Ανδρουλάκη με sms, με πληροφορίες. Πάντως ένα πρόσωπο που μέσα σε αυτή τη διαδικασία πήρατε μέρος. Δεν λέω εμπλέκεστε, λέω ότι πήρατε μέρος. Περίμενα, λοιπόν, ότι αυτό από εσάς θα το έβλεπα.

Αντίθετα, δεν ήταν μόνο αυτό το έλλειμμα. Το έλλειμμα ήταν ακόμη μεγαλύτερο, καθώς αποφασίσατε να στραγγαλίσετε, να φιμώσετε, να κουρελιάσετε την εξεταστική επιτροπή που συνεδριάζει στη διπλανή αίθουσα, μη δεχόμενοι ούτε καν διακομματικό προεδρείο -ούτε καν!- ενώ επισπεύδουσα είναι η παράταξή μας και αφορά το θέμα του Νίκου Ανδρουλάκη. Ούτε καν δεχτήκατε τους μάρτυρες, κύριε Υπουργέ, για να αποδείξουμε αυτά τα οποία ο κόσμος όλος ξέρει κι εμείς κρυφό καμάρι το έχουμε ή εσείς καλύτερα το έχετε. Ούτε αυτά. Και τις διαδικασίες επίσης τις οποίες επισπεύσατε, με την κυριολεξία του όρου, διότι θέλετε μια ταχύτατη διαδικασία η οποία μάλλον να τελειώσει την επόμενη εβδομάδα και πολύ λέω, με μάρτυρες που επιλέξατε εσείς και με διαδικασίες τις οποίες δυστυχώς υιοθετήσατε.

Κατά τα άλλα μιλάτε για δημοκρατία, και σε λίγες ώρες να φανταστείτε ότι ανά την υφήλιο γιορτάζεται η Παγκόσμια Ημέρα της Δημοκρατίας και θα κάνετε και μήνυμα από το Μαξίμου, είμαι βέβαιη γι’ αυτό. Θα μιλήσετε για όλα αυτά τα μεγάλα και τρανά ιδανικά τα οποία σας διέπουν, για τη διαφάνεια, για τη λογοδοσία. Και θλίβομαι ειλικρινά που στην πατρίδα μας φέτος η 15η του Σεπτέμβρη δεν θα είναι μέρα γιορτής αλλά θα είναι μέρα πόνου, άλγους και πένθους.

Κατ’ αρχάς, θα έχουμε και κάτι καινούργιο. Θα έχουμε μια ελληνική δημοκρατία κυβερνείο, με κυβερνήτη λέει. Εμείς ξέραμε για πρωθυπουργό. Αυτό τώρα τι καινούργιο είναι, κύριε Γεραπετρίτη, εσείς που τα ξέρετε και καλά αυτά; Έχουμε κυβερνείο και κυβερνήτη; Μετά το επιτελικό κράτος των επιτελαρχών με τα επιτελεία και τους επιτελάρχες, έχουμε και κυβερνήτη. Έτσι μας ανακοίνωσε ο κύριος Πρωθυπουργός.

Ελληνική δημοκρατία, όπου μία υπηρεσία καθίσταται κράτος εν κράτει, χωρίς να λογοδοτεί σε κανέναν; Και εσείς πατριώτες, μεγαλύτεροι από εμάς, θέλετε να είστε και να μιλάτε για την Εθνική Υπηρεσία Πληροφοριών. Με ενοχλεί και σε προσωπικό επίπεδο ότι δεν μπορούμε να κουρελιάζουμε μία υπηρεσία η οποία προσφέρει -λέει- πολλές υπηρεσίες στο έθνος, πολλές υπηρεσίες και χρήσιμες πληροφορίες όταν τις χρειαζόμαστε για τους εξωτερικούς κινδύνους κ.λπ., λες και εμείς δεν υποληπτόμαστε αυτή την υπηρεσία. Αλλά εσείς τι θέλετε; Να είναι απολύτως ανεξέλεγκτη;

Όταν επιβάλλετε εσείς ως Κυβέρνηση να επικαλούνται το απόρρητο στην Επιτροπή Θεσμών και Διαφάνειας, να επικαλούνται το απόρρητο στην εξεταστική επιτροπή, πώς θα ελέγξετε, λοιπόν, αυτή την υπηρεσία; Προσωπικά θα την ελέγξετε; Αφού δεν ξέρετε τίποτα, λέτε, ούτε εσείς ούτε ο Πρωθυπουργός.

Ελληνική δημοκρατία χωρίς διάκριση εξουσιών, κύριε Υπουργέ; Με μία Κυβέρνηση να υποβαθμίζει, να απαξιώνει, να χειραγωγεί τη Βουλή, επιχειρώντας μάλιστα να την καταστήσει συνένοχο στα δικά της εγκλήματα, σαν να είναι ένα παράρτημα του Μαξίμου το Κοινοβούλιο;

Ελληνική δημοκρατία όπου το σκοτάδι φωτίζεται μόνο με τα δικά σας λόγια και τις δικές σας ιδέες, όπως τα βάζετε στα φιλικά μέσα ενημέρωσης πρωτοσέλιδους πηχυαίους τίτλους εδώ και δύο εβδομάδες τουλάχιστον σε έξαρση το φαινόμενο;

Η θεσμική εκτροπή είναι δημοκρατία, όταν την ονομάζεις επιχειρησιακό λάθος; Όταν το Σύνταγμα γίνεται κουρελόχαρτο με τη συνταγματική πρόνοια της εθνικής ασφάλειας που τόσα χρόνια πριν, δεκαετίες ο αείμνηστος Γεώργιος - Αλέξανδρος Μαγκάκης από αυτό το Βήμα της Βουλής όρισε τι ακριβώς σημαίνει εξωτερικός εχθρός και ποιο είναι το διακύβευμα;

Ελληνική δημοκρατία όπου η Βουλευτής, αδερφή του Πρωθυπουργού, απειλεί με δεκαετή φυλάκιση όποιον ανοίξει το στόμα του για το σκάνδαλο που οδήγησε στην άρον-άρον παραίτηση του ανιψιού τους; Αυτή είναι η δημοκρατία την οποία επαγγέλλεστε εσείς;

Έχουμε, λοιπόν, διαφορές μεγάλες.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Να ζητήσετε, κυρία συνάδελφε, συγγνώμη από τη Νέα Δημοκρατία για ό,τι κάνουμε σε βάρος τους.

**ΕΥΑΓΓΕΛΙΑ ΛΙΑΚΟΥΛΗ:** Είναι και αυτό μία εκδοχή που λέει ο εσηγητής μας, ότι πρέπει, λέει ο κ. Καστανίδης -γιατί μπορεί να μην ακούστηκε- να ζητήσουμε συγγνώμη για όσα κάνουμε σε βάρος της. Και αυτή είναι μία εκδοχή της δημοκρατίας αλλά και της Νέας Δημοκρατίας ή καλύτερα του νέου κυβερνείου σας, που πρέπει να επιλέξει μάλιστα και τον κυβερνήτη η χώρα, όπως το βάζετε εσείς, κόβοντας και ράβοντας, σε μία διαδικασία στα μέτρα σας ακόμα και τα σκάνδαλα και παλεύει λυσσαλέα με νύχια και δόντια, όλα στον αγώνα για να βάλετε φίμωτρο στην αλήθεια.

Οι θεσμοί, όμως, όσο και αν ποδοπατούνται, έχουν βαθιές ρίζες και σίγουρα πιστεύουμε ότι θα απλώσουν ξανά τα κλωνάρια της ανεξαρτησίας, της δικαιοσύνης και της διαφάνειας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτό που σήμερα συζητάμε, κύριε Υπουργέ, με πολύ σεβασμό στο πρόσωπό σας λέω ότι καταλαβαίνετε και εσείς πως έρχεται ως κερασάκι στην τούρτα να επιβεβαιώσει ότι δεν υπάρχει φρένο. Τα σπάσατε τα φρένα άρον-άρον, όταν σας πιάσαμε στα πράσα. Διότι δεν το αποκάλυψε η Κυβέρνηση το σκάνδαλο Ανδρουλάκη. Το αποκάλυψε η ανεξάρτητη αρχή πηγαίνοντας στον πάροχο της τηλεφωνίας. Στα πράσα, λοιπόν, σας πιάσαμε.

Όταν σας πιάσαμε, βγήκατε με τα διαγγέλματα τα μεγάλα και αφού μας μιλήσατε και για τη θεσμική αποκατάσταση της υπηρεσίας της, της ΕΥΠ, και ζητήσατε μάλιστα και τη συνδρομή των κομμάτων του Κοινοβουλίου, βγάλατε μία πράξη νομοθετικού περιεχομένου στο άψε-σβήσε, για να ρίξετε στάχτη στα μάτια. Και τι έλεγε αυτό; Για τους δύο εισαγγελείς που υπήρχαν και κατήργησε ο ΣΥΡΙΖΑ. Εσείς βάλατε δύο εισαγγελείς να υπογράφουν πια, και με αυτό τη σώσατε, νομίζετε, την παρτίδα, λες και αυτό ήταν πρόβλημα που ήταν πρόβλημα. Κάποια στιγμή πιστεύω ότι και στον δημόσιο διάλογο θα ακούσουμε για ποιον λόγο καταργήθηκε.

Αλλά αυτή είναι η θεσμική κατοχύρωση της Εθνικής Υπηρεσίας Πληροφοριών; Το ότι τσουβαλιάστηκαν άπαντες από την Εθνική Υπηρεσία Πληροφοριών μέσα στο τσουβάλι του παρακράτους, δεν σας νοιάζει; Το τι άνθρωποι έντιμοι και αληθινοί βρίσκονται σε αυτή την υπηρεσία, που προσφέρουν, πράγματι, υπηρεσίες και τσουβαλιάζονται με κάποιους άλλους ούτε αυτό σας νοιάζει;

Δεν σας νοιάζει πώς θα αποκαταστήσετε, κύριε Υπουργέ, το κύρος, τη διαφάνεια και τη δημοκρατία στη λειτουργία μέσω αυτού του Κοινοβουλίου; Υπάρχει επιστροφή;

Και ένα τελευταίο, κύριε Πρόεδρε. Ευχαριστώ για την ανοχή σας.

Κοιτάξτε, είπε κάτι ο Νίκος Ανδρουλάκης, το οποίο εμένα με άγγιξε και σε προσωπικό επίπεδο, όχι πολιτικά. Είπε «δεν σας εμπιστεύομαι». Απάντησε σε εσάς, όταν κάνατε αυτές τις ειδοποιήσεις να τον ενημερώσετε κ.ο.κ., «δεν σας εμπιστεύομαι».

Η λέξη εμπιστοσύνη, κύριε Υπουργέ, είναι δομικό στοιχείο της εθνικής συναίνεσης, όπου αυτή χρειάζεται. Αυτό έχει κλονιστεί συθέμελα και δεν υπάρχει πια.

Δεν υπάρχει εμπιστοσύνη. Δεν υπάρχει αλήθεια. Δεν υπάρχει διαφάνεια. Δεν υπάρχει πολιτική φιλία. Υπάρχει κλίμα διχασμού και αυτό κάνει κακό στη χώρα και στον λαό.

Γι’ αυτόν τον λόγο είναι, δυστυχώς, μονόδρομος ο τρόπος με τον οποίο πρέπει να αντιμετωπιστεί. Ο λαός θα δώσει και πάλι τη λύση, γιατί η δημοκρατία απεχθάνεται τα κενά, αλλά οι ρίζες είναι βαθιές.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Παπαηλιού. Στη συνέχεια τον λόγο θα πάρει ο κ. Κώστας Ζαχαριάδης από τον ΣΥΡΙΖΑ.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, αναφέρθηκε προηγουμένως ότι μέσω της αντιπαράθεσης της κυβερνητικής πλειοψηφίας και των κομμάτων της δημοκρατικής Αντιπολίτευσης αλλά και της συζήτησης για την κύρωση της πράξης νομοθετικού περιεχομένου, αναδεικνύονται δύο σχολές σκέψης δύο λογικές. Πράγματι έτσι είναι, κύριοι συνάδελφοι της Νέας Δημοκρατίας.

Οι δύο σχολές, οι δύο λογικές είναι αφ’ ενός η λογική της δημοκρατίας, της διαφάνειας, της ανάληψης των ευθυνών, της λογοδοσίας και αφ’ ετέρου η καθεστωτική λογική, που διαπερνά το σύνολο της πολιτικής του συστήματος Μητσοτάκη.

Κυρίες και κύριοι συνάδελφοι, μόλις αποκαλύφθηκε, μέσω της Ευρωβουλής, το σκάνδαλο των αντισυνταγματικών και παράνομων παρακολουθήσεων-υποκλοπών και ειδικότερα, της απόπειρας παγίδευσης του κινητού τηλεφώνου του Προέδρου του ΠΑΣΟΚ, η Κυβέρνηση της Νέας Δημοκρατίας εξέδωσε μία πράξη νομοθετικού περιεχομένου η κύρωση της οποίας συζητείται σήμερα στη Βουλή. Αν κρίνει κάποιος από το περιεχόμενό της, που περιλαμβάνει δύο άνευ σημασίας αλλαγές στο διορισμό του διοικητή της ΕΥΠ να συμπράττει με απλή γνώμη η Επιτροπή Θεσμών και Διαφάνειας, της Βουλής στην οποία το κυβερνών κόμμα έχει την πλειοψηφία και όταν η άρση του απορρήτου των επικοινωνιών γίνεται για λόγους εθνικής ασφαλείας, η άρση να εγκρίνεται εκτός από τον εισαγγελέα της ΕΥΠ και από εισαγγελέα εφετών, αυτό έγινε για να δείξει ότι αντιδρά, ότι κάτι κάνει εν μέσω του σκανδάλου που ανέκυψε.

Αφήνει, βέβαια, αυτή η πράξη νομοθετικού περιεχομένου ανέπαφη τη ρύθμιση, που επίσης ψηφίστηκε με τροπολογία από την Κυβέρνησή σας, κύριε Υπουργέ, ρύθμιση με την οποία δεν επιτρέπεται στην ΑΔΑΕ να ενημερώνει τους πολίτες για τους λόγους της άρσης του απορρήτου τους. Όλες αυτές οι κυβερνητικές κινήσεις αναδεικνύουν την έλλειψη βούλησής σας να διαλευκάνετε το ζήτημα των παρακολουθήσεων πολιτικών προσώπων αλλά και άλλων πολιτών, «ενοχλητικών» δημοσιογράφων της ερευνητικής δημοσιογραφίας, αλλά και να αλλάξετε το θεσμικό πλαίσιο που τις αφορά, ώστε αυτό να είναι διαφανές και να λειτουργεί με όρους δημοκρατικούς, όπως πρέπει να συμβαίνει σε ένα κράτος δικαίου.

Οι αντισυνταγματικές και παράνομες παρακολουθήσεις από πλευράς του Μεγάρου Μαξίμου, του Πρωθυπουργού και μάλιστα του Προέδρου του ΠΑΣΟΚ και δημοσιογράφων συνιστούν θεσμική εκτροπή. Είναι απόρροια της θεσμοθέτησης του επιτελικού κράτους, του «συστήματος Μητσοτάκη», το οποίο στην πραγματικότητα αποδεικνύεται ότι είναι επιτελικό «παρακράτος».

Αυτή η θεσμική εκτροπή έπρεπε να είχε οδηγήσει στην παραίτηση του Πρωθυπουργού. Αυτά σε κανονικές δημοκρατίες, σε χώρες όπου λειτουργούν κανονικά οι δημοκρατικοί θεσμοί. Και αυτό έπρεπε να γίνει διότι ο Πρωθυπουργός έχει προσωπική πολιτική ευθύνη -αφού η εποπτεία της ΕΥΠ ανήκει πλέον στον Πρωθυπουργό, στο Μέγαρο Μαξίμου, με νομοθετική πρωτοβουλία του ιδίου, αμέσως μόλις ανέλαβε τη διακυβέρνηση της χώρας- πέραν και άλλου είδους ευθυνών. Και μάλιστα με άλλη νομοθετική πρωτοβουλία προέβη σε μείωση των προσόντων του επικεφαλής της ΕΥΠ, προκειμένου να τοποθετήσει στη συγκεκριμένη θέση τον εκλεκτό του, τον κ. Κοντολέοντα, που δεν είχε πτυχίο ΑΕΙ.

Η εκπαραθύρωση του διευθυντή του πρωθυπουργικού γραφείου και του διοικητή της ΕΥΠ από τον Πρωθυπουργό, δεν συνιστούν ανάληψη πολιτικής ευθύνης αφού στον μεν διευθυντή του πρωθυπουργικού γραφείου, ανιψιό του, που είναι μετακλητός υπάλληλος δεν μπορούν να φορτωθούν πολιτικές ευθύνες, ο δε διοικητής της ΕΥΠ, που διορίστηκε από τον ίδιο τον Πρωθυπουργό με τον τρόπο που περιέγραψα προηγουμένως, δεν μπορεί να αναλάβει πολιτικές ευθύνες.

Η άγνοια για τις παράνομες παρακολουθήσεις που επικαλείται ο Πρωθυπουργός δεν στέκει λογικά με κανέναν τρόπο και δεν πείθει κανέναν. Και αν, πράγματι, υφίσταται άγνοια από τον πολιτικό προϊστάμενο της ΕΥΠ, τον ίδιο τον Πρωθυπουργό -κάτι που βέβαια δε συμβαίνει- σημαίνει ότι η ΕΥΠ είναι ανεξέλεγκτη αφού δεν δίνει λογαριασμό πουθενά και σε κανέναν, και σημαίνει ότι ο Πρωθυπουργός είναι ανεπαρκής, ανίκανος να ασκήσει τα καθήκοντά του και την ανικανότητα αυτή, την ανεπάρκεια, την ομολογεί ο ίδιος.

Αν, λοιπόν, ο Πρωθυπουργός είχε στοιχειώδη ευαισθησία θα έπρεπε να είχε παραιτηθεί, και η χώρα να είχε οδηγηθεί σε εκλογές προκειμένου να επέλθει κάθαρση. Αυτό γίνεται στα δημοκρατικά πολιτεύματα.

Όλες οι κυβερνητικές κινήσεις που περιέγραψα παραπάνω και όλες αυτές που τις συνοδεύουν συνιστούν επιχείρηση συγκάλυψης και συσκότισης. Ενδεικτικά αναφέρω: Η επίκληση του επιχειρήματος του απορρήτου έναντι της Βουλής, της Επιτροπής Θεσμών και Διαφάνειας και της εξεταστικής επιτροπής, που δεν ισχύει διότι έτσι καταργείται ο κοινοβουλευτικός έλεγχος, τα κλειστά στόματα των κληθέντων μαρτύρων στην αρμόδια Επιτροπή Θεσμών και Διαφάνειας με επίκληση του απορρήτου, η άρνηση κλήσης ουσιωδών μαρτύρων, η επιχείρηση αντιθεσμικής ενημέρωσης του Προέδρου του ΠΑΣΟΚ από εσάς τον αναρμόδιο Υπουργό Επικρατείας -που μάλιστα έχετε δηλώσει ότι δεν γνωρίζετε κάτι- ο δημόσιος εκβιασμός, η δημόσια απειλή μαρτύρων από τη Βουλευτή - αδελφή του Πρωθυπουργού και η «καταστροφή» –εδώ βάζω ένα ερωτηματικό, πάντως γράφεται και δεν διαψεύδεται- των φακέλων Ανδρουλάκη και Κουκάκη και άλλων, σε συνδυασμό με την άρνηση των δικαστικών αρχών να επιληφθούν αρμοδίως, αμέσως και με ταχύτητα επί ενός τόσο σοβαρού θέματος που άπτεται της λειτουργίας του δημοκρατικού πολιτεύματος, του κράτους δικαίου και των συνταγματικά κατοχυρωμένων δικαιωμάτων και ελευθεριών των πολιτών, όλα αυτά συνιστούν επιχείρηση συγκάλυψης και συσκότισης.

Είναι προφανές ότι το «όλα στο φως» του Πρωθυπουργού είναι προσχηματικό. Η εντολή του είναι «όλα στο σκοτάδι».

Κύριοι της Νέας Δημοκρατίας, από πλευράς του ΣΥΡΙΖΑ - Προοδευτική Συμμαχία -αλλά εκτιμώ και όλων των κομμάτων της δημοκρατικής Αντιπολίτευσης- θα χρησιμοποιηθούν όλα τα νόμιμα μέσα ούτως ώστε να λάμψει η αλήθεια, και η χώρα να μην επανέλθει σε ζοφερές καταστάσεις που ανάγονται στο μακρινό παρελθόν.

Και απευθυνόμενος σε εσάς, τους Βουλευτές της Νέας Δημοκρατίας, κύριοι συνάδελφοι, οι παράνομες παρακολουθήσεις και η επιχείρηση συγκάλυψης του σκανδάλου που βρίσκεται σε εξέλιξη από το «επιτελικό παρακράτος» του συστήματος Μητσοτάκη, με ψεύδη, με συμψηφισμούς μεταξύ πραγματικών αντισυνταγματικών και παράνομων παρακολουθήσεων και έωλων αναφορών, που μάλιστα ανάγονται στο παρελθόν, αλλά και της αντιστροφής της πραγματικότητας, ακουμπούν τον πυρήνα του κράτους δικαίου, τον πυρήνα της δημοκρατίας, των δικαιωμάτων και ελευθεριών των πολιτών, την προστασία της ιδιωτικής σφαίρας αλλά και την ελεύθερη αυτόνομη δράση των πολιτικών κομμάτων. Συνιστούν, συνεπώς, μείζον πολιτικό σκάνδαλο.

Επομένως, κύριοι συνάδελφοι της Νέας Δημοκρατίας, επειδή ο καθένας έχει την ευθύνη του -το σύστημα Μητσοτάκη έχει αποδείξει τι ευθύνες έχει και πώς τις αναλαμβάνει- για εσάς η σημερινή συζήτηση και η ψήφιση ή μη ψήφιση του νομοσχεδίου, θα έλεγα, ότι συνιστά πρόκληση και πρόσκληση προς τη συνείδησή σας «ιδού η Ρόδος». Αποδείξτε το.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Κωνσταντίνος Ζαχαριάδης, και αμέσως μετά τον λόγο θα πάρει η κ. Γεροβασίλη.

Ορίστε, κύριε Ζαχαριάδη, έχετε τον λόγο

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Κύριε Γεραπετρίτη, ισχυρίζεστε ότι η παρακολούθηση του κ. Ανδρουλάκη ήταν νόμιμη. Σας ρωτάμε, λοιπόν, γιατί παραιτήθηκε ο διοικητής της ΕΥΠ για κάτι νόμιμο; Αυτός για τον οποίον αλλάξατε το προσοντολόγιο -εσείς ,προσωπικά, κάνατε αυτή την εισήγηση εδώ σε αυτή την Αίθουσα πριν από τρία χρόνια για να τοποθετηθεί σε αυτή τη θέση- αυτός που ισχυρίζεστε ότι δεν σας ενημέρωνε. Σας πιστεύει κανείς; Γιατί οδηγήθηκε σε παραίτηση ο Γενικός Γραμματέας του Πρωθυπουργού και ανιψιός του για κάτι νόμιμο;

Βλέπουμε στα social media όλη μέρα φωτογραφίες παρέα ο κ. Μητσοτάκης, ο κ. Δημητριάδης, παίζουν με το σκύλο τον Peanut, μήνες τώρα. Δεν του είπε, όμως, ποτέ ότι παρακολουθούσαν τον κ. Ανδρουλάκη. Αφού είναι νόμιμο, κύριε Γεραπετρίτη, γιατί δεν το λέτε; Είναι παράνομο να πείτε κάτι νόμιμο;

Εσείς, κύριε Γεραπετρίτη, είστε Υπουργός Επικρατείας. Με ποια ιδιότητα πήρατε τον κ. Ανδρουλάκη για να του μεταφέρετε να ενημερωθεί; Είστε γραμματειακή υποστήριξη του τότε παραιτηθέντος Κοντολέοντος; Είστε γραμματειακή υποστήριξη του κ. Δεμίρη, που δεν είχε αναλάβει; Πού προβλέπεται αυτή η διαδικασία;

Το πιο σοκαριστικό, όμως, για δημοκρατική χώρα είναι η δήλωση του Πρωθυπουργού στις αρχές Αυγούστου, ότι «αν εγώ το γνώριζα, δεν θα το επέτρεπα». Ποιος είναι αυτός που δεν θα επέτρεπε κάτι νόμιμο; Αυτό είναι μνημείο αμετροέπειας, τυχοδιωκτισμού και άγνοιας των δημοκρατικών κανόνων λειτουργίας.

Πείτε, κύριε Γεραπετρίτη, στον κ. Μητσοτάκη ότι δεν είναι ο Κάρολος. Δεν είναι ελέω Θεού μονάρχης. Λέει «αν γνώριζα, δεν θα το επέτρεπα». Μάλιστα. Για πείτε, τώρα γνωρίζει; Παρακολουθούνται και άλλοι; Για τον Σπίρτζη το γνώριζε; Για τους οκτώ που γράφει η «ΚΑΘΗΜΕΡΙΝΗ» το γνώριζε; Η «ΚΑΘΗΜΕΡΙΝΗ» το γραφεί, δεν το γράφει η «ΑΥΓΗ», δεν το γράφει το «DOCUMENTO». Και, εν πάση περιπτώσει, λίγο χαμηλά τη μπάλα.

Φύλλο και φτερό κάνει τις μυστικές υπηρεσίες αυτός που όντας πολιτικός προϊστάμενος δηλώνει ότι δεν γνώριζε, αυτός που αλλάζει το προσοντολόγιο για να βάλει τον εκλεκτό του, που δεν τον ενημερώνει και στη συνέχεια του φορτώνει και την ευθύνη. Και δεν είναι υπηρεσιακό σφάλμα, είναι σχέδιο, είναι επιλογή, είναι η κορυφαία απόδειξη καθεστωτικής νοοτροπίας και αυταρχισμού. Είναι η απόλυτη αλαζονεία. Τελικά δεν ήταν αίτημα των υπηρεσιών της Αρμενίας, της Ουκρανίας. Δεν είχε σχέση με τους κινέζους.

Πρέπει να απαντήσετε και στις βρωμιές που βγήκαν από τον υπόνομο που συνδέεται με το υπόγειο του Μαξίμου για την προσωπική ζωή του κ. Ανδρουλάκη, έκανε καταγγελία προχθές. Θα τα πείτε αυτά; Και εν πάση περιπτώσει, πείτε μας…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ποιος το είπε αυτό;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ο κ. Ανδρουλάκης το είπε, κύριε Μαρκόπουλε, και ο κ. Κρανιδιώτης το ανέβασε το τουίτερ του, και το αναπαρήγαγε η Ομάδα Αλήθειας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είναι δικός μας ο κ. Κρανιδιώτης;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αλήθεια, έχει καμμία σχέση η Νέα Δημοκρατία με την Ομάδα Αλήθειας; Απασχολούνται μετακλητοί υπάλληλοι της Νέας Δημοκρατίας στην Ομάδα Αλήθειας;

Πείτε μας, εν πάση περιπτώσει, είναι προδότης ο κ. Ανδρουλάκης; Είναι πράκτορας; Διεκδικεί την ψήφο των πολιτών. Θα ψηφίσουμε χωρίς να ξέρουμε τι κρύβεται ή τι νομίζουμε ότι κρύβεται; Έχετε ανοίξει τον ασκό του Αιόλου.

Ποιες άλλες ενέργειες έχει κάνει η ΕΥΠ και το γραφείο του Πρωθυπουργού και δεν τις γνώριζε ο Πρωθυπουργός; Ποιους άλλους έχουν παρακολουθήσει; Έχουν παρακολουθήσει εν ενεργεία Υπουργούς, επιχειρηματίες, εκδότες; Έχουν χειριστεί με ανάλογο ανεύθυνο τρόπο ευαίσθητα θέματα για την ασφάλεια της χώρας; Μπορεί αυτός ο Πρωθυπουργός που δεν γνώριζε τι κάνει το γραφείο του, να πρωθυπουργεύει;

Στην εκδοχή που γνώριζε ο κ. Μητσοτάκης, είναι ένας αυταρχικός σκοτεινός πολιτικός εκτός ευρωπαϊκού πλαισίου, εκτός συνταγματικής νομιμότητας, εκτός δημοκρατικού πλαισίου. Στην περίπτωση, όμως, που λέει ότι δεν γνώριζε, είναι ένας αδύναμος και σε αποδρομή Πρωθυπουργός. Είναι επικίνδυνος. Πώς θα εγγυηθεί αυτός ο άνθρωπος την ασφάλεια της χώρας;

Δεν είναι μόνο οι αντιδράσεις των κομμάτων, μίλησε ο πρώην Πρόεδρος της Δημοκρατίας, Προκόπης Παυλόπουλος, μίλησε ο Βουλευτής σας, ο κ. Τζαβάρας, μίλησε η κ. Κεφαλογιάννη, μίλησε ο Αντιπρόεδρος της κυβέρνησης Σαμαρά, ο κ. Βενιζέλος, μίλησε ο πρώην Πρωθυπουργός, ο κ. Παπανδρέου, μίλησε ο Κώστας Καραμανλής για το ζήτημα του απορρήτου και της διαφάνειας. Όλοι αυτοί είναι ΣΥΡΙΖΑ; Και εντάξει οι πολιτικοί, όλοι έχουμε συνωμοτήσει απέναντι στον κ. Μητσοτάκη, οι συνταγματολόγοι, κύριε Γεραπετρίτη; Μόνος σας μείνατε. Ο κ. Αλιβιζάτος, ο κ. Κοντιάδης, ο κ. Σωτηρέλης δεν ξέρουν τίποτα, τα ξέρετε όλα εσείς.

Και ξεκινάει η κάθαρση. Ο κ. Μητσοτάκης φέρνει θεσμικό πλαίσιο. Πραγματικά θέλω να σας ρωτήσω: Θα βάζατε διοικητή στο αστυνομικό τμήμα της γειτονιάς σας έναν διαρρήκτη; Θα βάζατε έναν εμπρηστή στον πυροσβεστικό σταθμό; Θα πηγαίνατε σε ένα γραφείο τελετών για να σας κάνει μια ανοιχτή εγχείρηση καρδιάς; Ποιοι είστε εσείς που θα ξεκινήσετε την κάθαρση; Εσείς τραυματίσατε το κράτος δικαίου. Εσείς τραυματίσατε τον κοινοβουλευτισμό. Εσείς τραυματίσατε την επικοινωνία. Εσείς τραυματίσατε την εμπιστοσύνη. Εσείς τραυματίσατε τη χώρα. Όχι επειδή το λέει ο ΣΥΡΙΖΑ, ούτε τίποτα ρωσόφιλα media, εκτός αν θεωρείτε εκεί στη Νέα Δημοκρατία ότι η «WALL STREET JOURNAL», οι «FINANCIAL TIMES», το «POLITICO», ο «GUARDIAN», η «TAZ» είναι ρωσόφιλοι; Δεν έχετε καταλάβει ότι σας έχουν πάρει χαμπάρι;

Εσείς δεν είστε η σταθερότητα, εσείς είστε η αστάθεια. Εσείς δεν είστε η ομαλότητα, είστε η παρανομία. Εσείς και αυτά που κάνετε είναι ο ορισμός της τεράτων γένεσις και δεν έχουν προηγούμενο στη σύγχρονη κοινοβουλευτική δημοκρατία, τα είκοσι πέντε, τουλάχιστον, χρόνια που θυμάμαι εγώ. Ούτε ο Σαμαράς διανοήθηκε να τα κάνει αυτά από τη δική σας παράταξη ούτε ο Καραμανλής -μόνοι σας τα κάνετε- για να μην αναφερθώ και στους άλλους Πρωθυπουργούς που δεν ήταν από το δικό σας κόμμα.

Ένα πράγμα σας κρατάει: Η νομή της εξουσίας. Μόνο τα συμφέροντα που περιμένουν το Ταμείο Ανάκαμψης. Στη συνείδηση κάθε δημοκράτη πολίτη έχετε τελειώσει. Κάθε δημοκράτη, Αριστερού, Κεντρώου, Δεξιού, από όπου κι αν προέρχεται. Διότι εσείς εκλεχθήκατε σαν -έτσι αυτοσυστηνόσασταν- ευρωπαϊστές, φιλελεύθεροι, μετριοπαθείς, κεντρώοι και σας πιάσανε με τον κοριό στο αυτί.

Είστε ωτακουστές. Είστε σκοτεινοί. Είστε αυταρχικοί. Ο κόσμος σας κατάλαβε και τα πράγματα προχωράνε. Το φως θα νικήσει το σκοτάδι. Η δημοκρατία θα νικήσει το παρακράτος. Οι προοδευτικές δυνάμεις, ο κόσμος της δημοκρατίας θα αναλάβει ξανά τη διακυβέρνηση της χώρας και θα αποκαταστήσει το βαρύ θεσμικό ατόπημα και το σοβαρό πολιτικό τραύμα που προκαλέσατε στο πολιτικό σύστημα της χώρας.

Κύριε Πρόεδρε, ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία η κ. Όλγα Γεροβασίλη.

Ορίστε κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ:** Ευχαριστώ, κύριε Πρόεδρε.

Το σκάνδαλο των υποκλοπών, κυρίες και κύριοι συνάδελφοι, παίζεται σε συνέχειες. Η πιο πρόσφατη πράξη αυτού του δράματος, προφανώς είναι η σημερινή κύρωση πράξης νομοθετικού περιεχομένου την οποία, βεβαίως προσχηματικά, έφερε η Κυβέρνηση στις αρχές του Αυγούστου όταν έσκασε το σκάνδαλο.

Ποιος έχει την πολιτική ευθύνη; Δεν την έχει ο επικεφαλής της Εθνικής Υπηρεσίας Πληροφοριών και εν προκειμένω ο κ. Μητσοτάκης; Αλλά την ατομική ευθύνη ο κ. Μητσοτάκης τη χρέωσε αλλού. Είναι μια ατομική ευθύνη που δεν πάει στο ίδιο άτομο, πάει σε άλλο άτομο. Νέο είδος παραιτήσεων, παραιτήσεις αντ’ αυτού.

Ταυτόχρονα σκηνοθετήθηκε και επιχείρηση συγκάλυψης, αντιπερισπασμού και δήθεν συμψηφισμών με την περίοδο ΣΥΡΙΖΑ. Το είπαμε και το ξαναλέμε: Για οποιαδήποτε υπόθεση, αν υπάρχουν στοιχεία και τα έχετε, να τα φέρετε και να κάνετε όποια εξεταστική θέλετε. Να κάνετε κι άλλη εξεταστική, αλλά να φέρετε στοιχεία. Διότι, τα είχατε τα στοιχεία και τα αποκρύψατε τρία χρόνια; Δηλαδή, συγκαλύψατε κάτι, ένα σκάνδαλο που έκανε ο ΣΥΡΙΖΑ; Τα βρήκατε τώρα μετά από τρία χρόνια; Τα στοιχεία για την υπόθεση Ανδρουλάκη που είναι προχθεσινή έχουν καταστραφεί, ενώ τα παλιά υπάρχουν;

Μετά τι μας είπατε; Ότι φταίει η νομοθεσία και θα θωρακιστεί με την πράξη νομοθετικού περιεχομένου το θεσμικό πλαίσιο. Μάλιστα. Έφταιγε η νομοθεσία; Δηλαδή, έφταιγε η υπάρχουσα νομοθεσία -μια νομοθεσία που καταστρατηγήθηκε- και ερχόμαστε να αλλάξουμε τη νομοθεσία, όχι την τακτική, όχι τις πρακτικές αυτής της Κυβέρνησης. Φταίει ο ΣΥΡΙΖΑ γι’ αυτή τη νομοθεσία;

Εδώ ακούμε τα εξής, τα οποία βεβαίως είναι και fake news, ότι ήταν δύο εισαγγελείς και ο ΣΥΡΙΖΑ έκανε έναν τον εποπτεύοντα εισαγγελέα. Απολύτως ψευδές. Ένας ήταν ο εισαγγελέας που προβλεπόταν στις άρσεις απορρήτου μέχρι και το 2018. Ο κατά τόπον αρμόδιος εισαγγελέας εφετών, άρθρο 3 του ν.2225/1994. Το 2018 αυτή η αρμοδιότητα προβλέφθηκε να μεταφερθεί στον εποπτεύοντα εισαγγελέα της ΕΥΠ. Αλλά, η «Μαξίμου Επικοινωνία Α.Ε.» ήθελε να πλασάρει ότι δήθεν φταίει ο ΣΥΡΙΖΑ που η Νέα Δημοκρατία και ο ίδιος ο κ. Μητσοτάκης παρακολουθούσαν τον κ. Ανδρουλάκη. Τον κ. Σπίρτζη ποιος τον παρακολουθούσε; Δεν είναι το ίδιο κέντρο με τον κ. Κουκά και τον κ. Ανδρουλάκη; Υπάρχει καμμία αμφιβολία γι’ αυτό;

Με τη σημερινή πράξη νομοθετικού περιεχομένου ποιο θέμα λύνεται που δεν ήταν γνωστό τρία χρόνια τώρα στην Κυβέρνηση; Νομοθέτησε η Κυβέρνηση για την Εθνική Υπηρεσία Πληροφοριών; Νομοθέτησε. Τι νομοθέτησε; Να ιδρύσει μία ΕΥΠ μέσα στην ΕΥΠ, με θολό πλαίσιο, που κανείς δεν ξέρει τι κάνει, που κανείς δεν μπορεί να ελέγξει. Αυτό το νομοθέτησε.

Νομοθέτησε την αλλαγή προσόντων του διοικητή της Εθνικής Υπηρεσίας Πληροφοριών, τα προσόντα που απαιτούνται. Νομοθέτησε, μετά τις καταγγελίες του κ. Κουκάκη, το να μην μπορεί κάποιος να ενημερωθεί από την ΑΔΑΕ εάν έχει παρακολουθηθεί, εφόσον φυσικά έχει λήξει η περίοδος παρακολούθησης. Άρα νομοθέτησε η Νέα Δημοκρατία. Νομοθέτησε τη διάλυση της ΕΥΠ και άνοιξε δρόμους παρακρατικής λειτουργίας.

Κυρίες και κύριοι συνάδελφοι, όταν ο ελληνικός και διεθνής Τύπος βοά για το ελληνικό ΓουοτέργκεΪτ και η χώρα διασύρεται διεθνώς, προφανώς δεν μπορείτε να θριαμβολογείτε. Τα είπε ο κ. Σπίρτζης και στην επιτροπή χθες ότι είναι αδιανόητο, είναι ντροπή για τη δημοκρατία, η παγίδευση του κινητού του τομεάρχη Προστασίας του Πολίτη του ΣΥΡΙΖΑ με το λογισμικό «Predator», αλλά και μόλις υπέβαλε επίκαιρη ερώτηση στον Πρωθυπουργό για την ΕΥΠ το Νοέμβριο του 2021.

Συμπωματικά την επόμενη μέρα είχα δημοσιεύσει ένα άρθρο στην «Εφημερίδα των Συντακτών» με τίτλο: «Το πανοπτικόν Μαξίμου και η μυωπική Κυβέρνηση», νομίζω ήταν προφητικό.

Αν όποιος επιχείρησε την παγίδευση Ανδρουλάκη είχε στόχο τις εσωκομματικές διεργασίες του ΠΑΣΟΚ, αυτός που το έκανε στον κ. Σπίρτζη τι είχε σαν στόχο; Τι ήθελε να κάνει; Αυτές τώρα είναι καθεστωτικές μέθοδοι παρακολούθησης εκβιασμών κ.λπ. ή μήπως ο κ. Σπίρτζης είναι δημόσιος κίνδυνος; Αν με ρωτούσατε, θα σας έλεγα, αλλά λέω πώς το βλέπετε εσείς.

Τουλάχιστον να αριθμήσουμε δημόσιος κίνδυνος υπ’ αριθμόν ένα, δημόσιος κίνδυνος υπ’ αριθμόν δύο που κάνουμε στις ταινίες για να μπορούμε και στην εξεταστική να συνεννοηθούμε για ποιον μιλάμε, στην εξεταστική η οποία κατά τα άλλα έχει σημάνει σιωπητήριο με τους επιτελείς της ΕΥΠ καταχρηστικά να επικαλούνται το δήθεν απόρρητο.

Και γιατί απορρίψατε το αίτημα που υποβλήθηκε στην εξεταστική επιτροπή για να γνωμοδοτήσει το Επιστημονικό Συμβούλιο της Βουλής για το απόρρητο; Γιατί το απορρίψατε το αίτημα; Είχατε κάτι να φοβηθείτε από την απάντηση του Επιστημονικού Συμβουλίου; Γιατί δεν το αφήσατε να εξελιχθεί αφού είστε τόσο βέβαιοι; Όμως, προφανώς δεν έχει δίκιο η Κυβέρνηση και η Νέα Δημοκρατία. Προφανώς και δεν ισχύει το απόρρητο των υπαλλήλων της ΕΥΠ έναντι της Βουλής. Τι λέει δηλαδή η Νέα Δημοκρατία; Ότι δεν ελέγχεται η Εθνική Υπηρεσία Πληροφοριών από κανέναν. Δεν λογοδοτεί ούτε στη Βουλή ούτε πουθενά. Αυτό μας λέει. Είναι υπεράνω του νόμου, υπεράνω όλων, αλλά αν ευθυγραμμιστούν οι πλανήτες τότε μπορεί να σου τα πει στο αυτί, όπως καλούν τον κ. Ανδρουλάκη να του εξηγήσουν στο αυτί.

Αυτό, κυρίες και κύριοι συνάδελφοι, σε ποια δημοκρατία είναι ανεκτό; Η μισή παράγραφος που φέρνετε σήμερα με την πράξη νομοθετικού περιεχομένου, μια μισή παράγραφος που θέλετε να κυρώσουμε σήμερα δεν είναι ούτε το μισό φύλλο συκής.

Μας είπε, λοιπόν, ο κ. Μητσοτάκης στη ΔΕΘ, «Μητσοτάκης ή χάος». Υπάρχει αυτό; Υπάρχει χάος. Ποιος το δημιουργεί το χάος; Ο ίδιος ο κ. Μητσοτάκης, ο οποίος τι κάνει; Μέσα σ’ όλο αυτό το χάος που δημιουργεί, την αστάθεια που δημιουργεί -με σενάρια πρόωρων εκλογών, αλλαγής εκλογικού νόμου, που ανακοίνωνε από τον Μάιο υποψήφιους Βουλευτές, που μετά το γύρισε και είπε είμαι θεσμικός δεν κάνω εγώ τέτοια- βεβαίως, ξέχασε ο κ. Μητσοτάκης ότι είναι συνταγματικά εκλεγμένος Πρωθυπουργός της χώρας και ο ίδιος αυτοεπικαλέστηκε «Κυβερνήτης» της χώρας.

Διάβασα ένα πολύ ωραίο σχόλιο ενός δημοσιογράφου, ότι κυβερνήτη είχε και ο Τιτανικός. Εξαιρετικό το βρήκα.

Σε μια δημοκρατία, κυρίες και κύριοι συνάδελφοι, οι υπηρεσίες πληροφοριών οφείλουν να υποτάσσονται στο Σύνταγμα και τους νόμους, δεν λειτουργούν ανταγωνιστικά αλλά υποτάσσονται στην έννομη τάξη, υπηρετούν τη λαϊκή κυριαρχία από την οποία και αντλούν νομιμοποίηση κι όχι από τις ορέξεις της εκάστοτε πολιτικής ηγεσίας.

Επίσης, οι παράνομες εντολές, κατά συνταγματική επιταγή, δεν εκτελούνται. Αντί η δράση των υπηρεσιών πληροφοριών να είναι περιορισμένη στο απολύτως αναγκαίο μέτρο, εδώ παρακολουθούνται δημοσιογράφοι, πολιτικοί, πολίτες, ανήλικοι πρόσφυγες και βεβαίως, η Αντιπολίτευση διακομματικά.

Το ζήτημα, λοιπόν, για τη Νέα Δημοκρατία δεν είναι η εξυγίανση της ΕΥΠ. Νομίζω ότι μπορούμε να πούμε όχι άλλη εξυγίανση μετά από όλα αυτά. Θα έπρεπε σήμερα η Κυβέρνηση να σκέφτεται πώς θα θωρακίσει τους Βουλευτές, τους πολίτες, τους δημοσιογράφους, τους επιχειρηματίες από τα παράνομα λογισμικά τύπου «Predator» και άλλα.

Κύριοι της Νέας Δημοκρατίας, σεβαστείτε το Σύνταγμα της χώρας. Με ελαφρά την καρδία η παρακολούθηση πολιτικών αντιπάλων -που πολλοί δείχνουν ότι το δέχονται ως φυσιολογικό φαινόμενο- καταδεικνύει μια πολύ ανησυχητική κατάσταση.

Σε αυτή την πράξη που καλούμαστε σήμερα να κυρώσουμε, τίποτε από όλα αυτά δεν εμπεριέχεται, καμμία πρόνοια για την πραγματική προστασία. Η περίοδος χάριτος της Νέας Δημοκρατίας έχει λήξει προ πολλού, η περίοδος της πρώτης ευκαιρίας, γιατί ζήτησε δεύτερη ο Πρωθυπουργός. Ζητάς όταν έχει αποτύχει η πρώτη, είναι ένας τρόπος να το δει κάποιος.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΟΛΓΑ ΓΕΡΟΒΑΣΙΛΗ:** Τελειώνω σε δευτερόλεπτα.

Για έναν Πρωθυπουργό δε που καλλιεργεί ο ίδιος την πολιτική αστάθεια, για έναν Πρωθυπουργό που λέει ότι η πιθανή συνεργασία της Αντιπολίτευσης συνιστά τερατογένεση, νομίζω ότι ο πολιτικός χρόνος έχει τελειώσει. Δεν έχει λήξει, όμως, ο χρόνος για τους πολίτες και όπως καταλαβαίνετε, οι πολίτες θα μιλήσουν. Και βέβαια, δεν θα πεθάνουν επειδή δεν θα έχουν προσαρμοστεί οι πολίτες, βλέπε κ. Πέτσα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, κ. Διονύσιος - Χαράλαμπος Καλαματιανός.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Μετά από τις ομιλίες και του εισηγητή μας και των υπολοίπων συναδέλφων έχει γίνει ξεκάθαρο ότι η νομοθετική πρωτοβουλία που λαμβάνεται δεν έχει κανέναν στόχο θεσμικής θωράκισης της ΕΥΠ και της διαδικασίας της λειτουργίας της, έχει προσχηματικούς στόχους και επικοινωνιακούς.

Θέλετε να δείξετε ουσιαστικά ότι κάτι κάνετε. Όμως, η αλήθεια είναι ότι δεν θέλετε η ΕΥΠ να λειτουργεί στο πλαίσιο του συνταγματικού, του νόμιμου σκοπού της, δηλαδή την προστασία της εθνικής ασφάλειας και την έρευνα για σοβαρά εγκλήματα για το οργανωμένο έγκλημα.

Την έχετε βάλει στη λογική της ΚΥΠ και γιατί το λέμε αυτό; Αναφέρθηκε ο Πρωθυπουργός σε «Κυβερνήτη». Αυτή η λογική του «Κυβερνήτη» χρειάζεται μια ΚΥΠ, όχι μια ΕΥΠ. Δυστυχώς, σε αυτή τη λογική βρίσκεστε κι έχετε μπει. Χρειαζόμαστε, όμως, έναν Πρωθυπουργό που θα σέβεται τους θεσμούς που θα λογοδοτεί στον λαό και στις κοινοβουλευτικές διαδικασίες.

Τα πράγματα έχουν φτάσει εδώ με τις δικές σας επιλογές. Προσπαθείτε να μας πείτε ότι πάντα έτσι ήταν, πάντα έτσι λειτουργούσε η ΕΥΠ, δεν είναι αλήθεια αυτό. Σας λέω συγκεκριμένα, μετά το 2019 τι έχετε κάνει για να φέρετε τα πράγματα έως εδώ.

Πρώτον, αμέσως υπαγωγή της ΕΥΠ στο Γραφείο του Πρωθυπουργού, παγιδεύσατε τον Πρωθυπουργό, τον παγιδεύσατε για να τον κάνετε άμεσα προϊστάμενο της ΕΥΠ, με τον στόχο αυτό που σας λέω.

Δεύτερον, επιλογή του διοικητή. Θυμάστε τότε, είπε ο Πρωθυπουργός στη ΔΕΘ τώρα προχθές, ότι δεν κάνει κωλοτούμπα. Θυμάστε τη δέσμευσή του ότι δεν θα αλλάξει τον νόμο για να βάλει τον αρεστό του τον εκλεκτό του, επικεφαλής της ΕΥΠ; Έκανε την κωλοτούμπα, σε πέντε, έξι μέρες άλλαξε τον νόμο και εκεί που απαιτούνταν πτυχίο αναγνωρισμένο, το έβγαλε αυτό και χρειαζόταν μόνο προϋπηρεσία. Τα θυμάστε αυτά. Έτσι δεν είναι; Πάνε τρία χρόνια, αλλά τα θυμάστε πολύ καλά.

Τρίτον, μόλις άρχισε να ξετυλίγεται το κουβάρι με την παρακολούθηση του δημοσιογράφου του κ. Κουκάκη, ο οποίος ζήτησε, όπως είχε νόμιμο δικαίωμα μέχρι τότε να μάθει από την ΑΔΑΕ, να τον ενημερώσει για τη διασφάλιση απορρήτου επικοινωνιών, για το αν παρακολουθείται, άμεσα φέρατε τη διάταξη που απαγόρευε στην ΑΔΑΕ να τον ενημερώσει, μαζί με αυτόν και όλους τους άλλους πολίτες.

Τέταρτον, διακόσιοι πενήντα υπάλληλοι της ΕΥΠ μετατάχθηκαν. Δεν έχει ξαναγίνει στα χρονικά. Διακόσιοι πενήντα υπάλληλοι! Τέτοιον σεβασμό έχετε προς την Εθνική Υπηρεσία Πληροφοριών, μετατάξατε διακόσιους πενήντα υπαλλήλους! Γιατί το κάνατε; Προφανώς γιατί δεν ήταν αρεστοί σε εσάς, δεν υπέκυπταν σε αυτά που τους διατάζατε. Τη διαλύσατε, λοιπόν, την ΕΥΠ. Δεν σταματάτε πουθενά για να πετύχετε τον σκοπό σας.

Και πέμπτον, η λειτουργία του λογισμικού «Predator». Τι έχει προκύψει μέχρι τώρα και δεν ξέρουμε και τι θα έρθει στο φως από εδώ και πέρα; Υπήρξε μια αλληλοσυμπλήρωση. Δηλαδή παρακολουθούσε η ΕΥΠ, σταματούσε η παρακολούθηση και ξεκινούσε η παρακολούθηση ή η απόπειρα παρακολούθησης με το παράνομο αυτό λογισμικό.

Τα λέω όλα αυτά, την αλληλουχία, για να γίνει κατανοητό ότι η ΕΥΠ κατάντησε εδώ ΚΥΠ ουσιαστικά, λειτουργία μιας παρακρατικής διαδικασίας, με τις δικές σας επιλογές. Ήταν δική σας επιλογή. Και κάνατε όλη αυτή τη διεργασία προφανώς για να έχετε τον απόλυτο έλεγχο. Αυτό θέλετε στο πλαίσιο του αυταρχικού, συγκεντρωτικού, επιτελικού κράτους σας. Τα διαλύσατε, λοιπόν, όλα για να ελέγχετε την ΕΥΠ.

Και τι έρχεστε και λέτε τώρα; Ότι ο Πρωθυπουργός, ο προϊστάμενός της δηλαδή, δεν γνώριζε τίποτα, ενώ έχετε κάνει όλα αυτά για να την ελέγχει απόλυτα. Μα καλά δεν καταλαβαίνετε ότι εξευτελίζεται με αυτόν τον τρόπο; Δεν καταλαβαίνετε ότι ομολογεί, ότι είναι ανίκανος, ότι είναι ακατάλληλος να εποπτεύει μια υπηρεσία που ο ίδιος έχει πάρει την αρμοδιότητά της;

Μετά τις καταιγιστικές αποκαλύψεις για τις παρακολουθήσεις Κουκάκη, Ανδρουλάκη, Σπίρτζη και πόσων άλλων πολιτικών -θα προκύψει αυτό, δεν έχει διαψευστεί ακόμα το δημοσίευμα της «ΚΑΘΗΜΕΡΙΝΗΣ» που μιλάει για επτά - οκτώ ακόμα πολιτικούς, θα δούμε πόσοι λοιπόν- επιβεβαιώνεται ότι η ΕΥΠ επί ημερών σας έχει μια παρακρατική λειτουργία. Αντί να ασχολείται μόνο με την προάσπιση της εθνικής ασφάλειας σε ένα τόσο δύσκολο και επικίνδυνο γεωπολιτικό πεδίο και τις γεωπολιτικές εξελίξεις και αντί να ασχολείται με το οργανωμένο έγκλημα, τα σοβαρά εγκλήματα, ασχολούνταν με την παρακολούθηση πολιτικών αντιπάλων και με την παρακολούθηση δημοσιογράφων που έκαναν έρευνα για τις νομοθετικές πρωτοβουλίες σας. Ο κ. Κουκάκης ερευνούσε για την ασυλία στους τραπεζίτες και για τη διαδικασία της απεμπλοκής, αποδέσμευσης λογαριασμών που ελέγχονταν για ξέπλυμα βρώμικου χρήματος.

Και τι μας λέτε; «Όλα στο φως». Ακούω τους συναδέλφους που λένε «δικαιοσύνη», «διαφάνεια», «λογοδοσία». Πώς; Πού; Με τη διάταξη που απαγορεύει στην ΑΔΑΕ να ενημερώνει τους πολίτες; Έτσι θα υπάρξει λογοδοσία και διαφάνεια; Γιατί δεν την παίρνετε πίσω; Σας ρωτάμε συνεχώς. Πάρτε την πίσω, να μάθουμε πόσοι παρακολουθούμαστε, να μπορέσουμε να μάθουμε όλοι. Και εσείς, κύριοι συνάδελφοι, κι εσείς να μάθετε. Μπορεί να σας παρακολουθούσαν και εσάς. Να μάθουμε όλοι, λοιπόν. Πάρτε πίσω αυτή τη διάταξη, καταργήστε τη. Την καταργείτε με τη νομοθετική πρωτοβουλία σας σήμερα; Όχι, δεν την καταργείτε.

Επιτρέπετε σε μάρτυρες να έρχονται στις αρμόδιες επιτροπές που ελέγχουν την ΕΥΠ βάσει του νόμου, άρθρο 43Α για την Επιτροπή Θεσμών και Διαφάνειας, και να λένε «το απόρρητο». Μα καλά, δεν το λέμε εμείς, έγκριτοι συνταγματολόγοι, όλοι σχεδόν λένε ότι δεν μπορεί να επικαλεστεί κανείς το απόρρητο ενώπιον των κοινοβουλευτικών επιτροπών που ελέγχουν την ΕΥΠ. Αν πάμε στην αντίθετη λογική μιλάμε για μια ασύδοτη υπηρεσία, μια τόσο κρίσιμη, μια τόσο σοβαρή υπηρεσία ότι είναι ασύδοτη. Είναι αδιανόητο αυτό. Αλλά υπάρχει όμως και νόμος και διάταξη, άρθρο 14 παράγραφος 4 του ν. 3649/2008, που λέει ότι ο Υπουργός Εσωτερικών τότε, γιατί ήταν αρμοδιότητά του, ή ο Πρωθυπουργός σήμερα αφού είναι αρμοδιότητά του, μπορεί να επιτρέψει να μην υπάρχει το καθήκον εχεμύθειας. Γιατί δεν το κάνετε; Πού είναι το απόρρητο; Ποιο απόρρητο; Και το επανέλαβε ο Πρωθυπουργός τώρα, για να στείλει το μήνυμα, και παράλληλα υπάρχουν και απειλές σε όποιους μιλήσουν με δεκαετή φυλάκιση. Ποια λογοδοσία; Ποια διαφάνεια;

Και λέτε και για καταστροφή φακέλων. Πώς θα προκύψει αλήθεια; Καταστρέψατε φακέλους; Έτσι έχει προκύψει μέχρι τώρα, δεν έχει διαψευσθεί, και για τον κ. Ανδρουλάκη, για τον κ. Κουκάκη και δεν ξέρω και για ποιον άλλον. Για να σβήσετε τα ίχνη; Διότι αυτό είναι ομολογία ενοχής ουσιαστικά, όλα αυτά που είπα.

Αλλάζετε κάτι με την πράξη νομοθετικού περιεχομένου που φέρνετε; Όχι, δεν προβλέπεται τίποτα για όλα αυτά, παραμένουν. Και λέτε ότι φέρνετε ξανά δύο εισαγγελείς; Αυτή είναι η λύση; Δηλαδή τι κάνει ο ένας θα κάνουν και οι δύο, θα εγκρίνουν. Ποιος θα ελέγχει; Θα ελέγχονται οι πράξεις όλων όσοι εμπλέκονται; Θα μάθουμε την αλήθεια;

Θα ελέγξουμε τη νομιμότητα; Ισχυρίζεστε ότι είναι νόμιμες διαδικασίες. Από πού προκύπτει, επειδή το λέτε; Έτσι είναι η δημοκρατία; Ο ισχυρισμός; Απόδειξη! Υπάρχει απόδειξη, Υπουργέ; Δεν πρέπει να αποδεικνύεται η νομιμότητα; Επειδή το λέτε είστε έντιμος; Το δέχομαι. Αλλά μπορεί να επικαλείται κάποιος κάτι τέτοιο στη δημοκρατία; Μπορεί; Απόδειξη για τη νομιμότητα!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Το λέει ο δικαστής, δεν το λέει η Κυβέρνηση!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν υπάρχει δικαστική απόφαση, είναι εισαγγελική διάταξη έγκρισης. Άλλο το ένα, άλλο το άλλο. Δεν υπάρχει δικαστική απόφαση εδώ. Δεν είναι δικαστική, είναι εισαγγελική διάταξη. Αλλά σε κάθε περίπτωση όλοι ελέγχονται. Είναι ανεξέλεγκτα τα πάντα; Αυτό μας λέτε;

Θέλετε να συσκοτίσετε. Αυτό είναι το αποτέλεσμα. Θέλετε να το συγκαλύψετε. Θέλετε να θάψετε το σκάνδαλο. Όμως, δεν θα το επιτρέψουμε. Αυτόν τον αντιδημοκρατικό, αντιθεσμικό κατήφορο δεν θα τον επιτρέψουμε. Και σε αυτό θα μας βοηθήσουν όλοι οι δημοκρατικοί πολίτες, που είναι ευαίσθητοι σε αυτά τα θέματα, δεν τα επιτρέπουν. Αυτόν τον κατήφορο δεν τον επιτρέπουν.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Μετά από επτά ώρες περίπου ακούσαμε έναν ψίθυρο από τον κ. Γεραπετρίτη, που παραμένει αμίλητος επί τόσες ώρες, την ίδια ώρα που σε αυτή την Αίθουσα παρουσιάζεται ένα πρωτόγνωρο φαινόμενο. Με συγχωρείτε που θα χρησιμοποιήσω αστειευόμενος τη χιουμοριστική διάσταση των πραγμάτων, αλλά παρατηρώ στους διαδρόμους της Βουλής να αποφεύγουν συστηματικά τον Χρήστο Σπίρτζη αρκετοί συνάδελφοι. Τον έχουν σχεδόν σε απομόνωση, γιατί φοβούνται ακόμα και το πλέον αδιανόητο που συνέβη στην περίπτωση Σπίρτζη, ότι μπορεί να είναι αληθινό που συμβαίνει και σε άλλους. Όχι ότι δεν συμβαίνει μόνο σε έναν, δεν ξέρουμε σε πόσους ακόμη.

Είναι απίστευτο ότι σε αυτή την Αίθουσα το 2022, στην Ελληνική Δημοκρατία, από τη Μεταπολίτευση του 1974 και μετά δεν υπάρχει ένας σε αυτή την Κυβέρνηση να απαντήσει στο ερώτημα -απλό, θεμελιώδες- πόσοι και ποιοι πολιτικοί παρακολουθούνται από την ΕΥΠ ή παρέχονται υπηρεσίες από παράνομα λογισμικά τύπου «Predator» σε ελληνικές υπηρεσίες. Τόσο απλό ερώτημα, έχουμε τόσες εβδομάδες, δεν μπορεί να στοιχειοθετηθεί μία απάντηση, με αποτέλεσμα να αποφεύγουμε όλοι τον Σπίρτζη μην τυχόν και την πατήσουμε και το «Predator» παρακολουθεί τα πάντα από τη ζωή μας. Διότι δεν είναι μια απλή τηλεφωνική υποκλοπή τύπου Μαυρίκη, δεν είναι τέτοιας εποχής, είναι πολύ πιο επώδυνο. Ας αφήσουμε, όμως, την εν μέρει χιουμοριστική πλευρά αυτού του θέματος, γιατί γίνεται και κωμικοτραγική κάποια στιγμή.

Κύριε Γεραπετρίτη, θέλω να σας ρωτήσω με πολύ σεβασμό κάτι: Μέχρι πότε σε αυτή την Αίθουσα θα ξελασπώνετε συνεχώς τον με βοναπαρτική συμπεριφορά Κυριάκο Μητσοτάκη; Μία τον ξελασπώνετε με τον Φουρθιώτη, μία με την πανδημία, εκεί όπου όσες περισσότερες μονάδες είχαμε τόσο περισσότεροι άνθρωποι θα πέθαιναν, μία υποδύεστε τον πολιτικό λαγό με την αλλαγή του εκλογικού νόμου. Είναι πρόσφατης κοπής επεισόδιο αυτό.

Άκουσα τον κ. Μητσοτάκη στην πόλη μου τη Θεσσαλονίκη να λέει με έπαρση και οίηση «Εγώ δεν είμαι κωλοτούμπας». Μα σε εσάς απαντούσε! Ποιος άνοιξε τη συζήτηση για την αλλαγή του εκλογικού νόμου, εμείς; Η κ. Γεροβασίλη; Τα υπόλοιπα κόμματα της Αντιπολίτευσης; Εσείς την ανοίξατε! Και αυτάρεσκα απάντησε σε εσάς ότι δεν είναι κωλοτούμπας; Ας τα λέγατε μέσα στο Μαξίμου μεταξύ σας, είναι δική σας συζήτηση.

Δυστυχώς, πέρα από τον ρόλο σας να ξελασπώνετε τον κ. Μητσοτάκη, υπάρχουν και καταγγελίες, που η δημοκρατική ευαισθησία των Ελλήνων πολιτών ζητά απαντήσεις. Μόλις πρόσφατα -αλλά πάλι εισπράξαμε την τεχνητή αφωνία της Κυβέρνησης επί της ουσίας- ο κ. Ανδρουλάκης σε συνέντευξή του προσέθεσε ένα νέο στοιχείο, ότι η παρακολούθησή του, που δικαιώνει και την εκτίμηση του Αλέξη Τσίπρα που διατυπώθηκε από αυτό το Βήμα, ήταν μια καθαρά πολιτική παρακολούθηση, με μικροπολιτική στόχευση. Καμμία διάσταση εθνικής ασφάλειας ή προστασίας από ξένους εχθρούς δεν υπήρχε. Παρατάθηκε όσο παρατάθηκε και η προεκλογική διαδικασία για την ανάδειξη νέου αρχηγού στο ΠΑΣΟΚ - Κίνημα Αλλαγής. Αφωνία κι εκεί, τσιμουδιά! Σε όλα τα άλλα είστε λαλίστατοι. Ξαφνικά τις τελευταίες βδομάδες έχετε από φαρυγγίτιδα έως αφωνία.

Έχετε βέβαια και κάτι άλλο, είστε η πλέον αφόρητη πολιτική κακοφωνία της Μεταπολίτευσης και μετά, με αποτέλεσμα και επιπτώσεις στη δημοκρατία.

Όταν κατεβάσατε τη μάσκα σας, κύριε Γεραπετρίτη, για να σχολιάσετε κάτι για τον κ. Καλαματιανό αφορμή ήταν η δικαιοσύνη. Οι Έλληνες πολίτες, ανεξαρτήτως τι επιλέγουν στην κάλπη, θα είχαν την απαίτηση από εσάς η πρώτη δικαστική διερεύνηση που έπρεπε να ζητήσει θεσμικά η ελληνική πολιτεία θα ήταν το ποιος και ποιοι έκαναν και κάνουν χρήση του «Predator» στην Ελλάδα και κατά ποιων, όχι πώς αποκαλύφθηκαν δημοσιογραφικές πληροφορίες. Επαναλαμβάνετε αυτό το πολιτικό χούι, να τα βάζετε με τα θύματα και όχι με τους θύτες. Δεν το κάνατε! Κι αυτό σας στοιχειώνει.

Έναν όροφο πιο πάνω, κύριε Γεραπετρίτη και αγαπητοί συνάδελφοι της Συμπολίτευσης, ξέρετε, δεν διεξάγεται ένα think tank, μια δεξαμενή σκέψης για το πώς θα γίνει καλύτερη η ΕΥΠ ή πώς θα επανέλθει στα πρότυπα υπηρεσίας πληροφοριών και όχι ΚΥΠ, όπως τη μεταμορφώσατε με το «δεξί χέρι» -Δημητριάδης- και το «δεξί αυτί» -Κοντολέοντας- που τη μετατρέψατε σε ΚΥΠ. Δεν είναι think tank, είναι εξεταστική της Βουλής που θα αναζητήσει πολιτικές και ποινικές ευθύνες για παρακολούθηση πολιτικού αρχηγού. Αυτό, όσο κι αν σας πληγώνει, όσο κι αν σας τρομάζει, δεν επιδέχεται συμψηφισμό.

Θέλω τώρα να ασχοληθούμε και με τα τέρατα. Σήμερα ειπώθηκε κάτι τερατώδες. Βέβαια η δημοκρατική εκτροπή και ο δημοκρατικός εκφυλισμός, η αλαζονεία του κ. Μητσοτάκη, αποτυπώθηκε το Σάββατο στη Διεθνή Έκθεση, θεωρώντας ότι το αποτέλεσμα στην κάλπη, η ετυμηγορία των Ελλήνων πολιτών, όταν δεν τον συμφέρει είναι τερατογένεση. Σήμερα, όμως, υποδύθηκε με ανθρώπινο λόγο, διατύπωσε μάλλον με ανθρώπινο λόγο, κάτι τερατώδες, ένας από τους συνήθεις υπόπτους αυτής της Αίθουσας, ο κ. Πέτσας, αναφερόμενος στον χειμώνα όχι του 1942…

**ΧΡΗΣΤΟΣ ΜΠΟΥΚΩΡΟΣ:** Έλα τώρα! Ανακοίνωση εξέδωσε.

**ΧΡΗΣΤΟΣ ΓΙΑΝΝΟΥΛΗΣ:** Δεν έρχομαι πουθενά. Θα ακούτε και μη διακόπτετε. Μπορείτε να υποκλέπτετε συνομιλίες, μη διακόπτετε!

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θα προτιμούσα να διακόπτουν από το να υποκλέπτουν.

**ΧΡΗΣΤΟΣ ΓΙΑΝΝΟΥΛΗΣ:** Κι εγώ, κύριε Καστανίδη, αλλά μπορεί να τα κάνουν και τα δύο ταυτόχρονα, αυτό είναι το δυστύχημα.

Λοιπόν, ο «εθνικός καλεσμένος» μάς προετοιμάζει για τον χειμώνα του 1942. Σήμερα ο κ. Πέτσας μάς πάει στον χειμώνα του 1941, εκεί όπου όποιος δεν προσαρμόζεται πεθαίνει.

Το ξέρετε, κύριε Μπουκώρο, ότι εκατοντάδες χιλιάδες νοικοκυριά στη Θεσσαλονίκη είναι απόλυτα εξαρτημένα από το φυσικό αέριο με ατομικούς λέβητες και αυτό που περιγράφετε είναι μια μητσοτακική πομφόλυγα; Δεν γίνεται! Δεν γίνεται!

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Έλα, έλα! Άσε τους λαϊκισμούς! Άσ’ τα αυτά!

**ΧΡΗΣΤΟΣ ΓΙΑΝΝΟΥΛΗΣ:** Άσ’ τα «έλα»! Αφήστε τους τραμπουκισμούς! Αφήστε τους τραμπουκισμούς!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, το «άσ’ τα!» δεν ξέρω τι είναι. Τα άστρα που βλέπουμε κάθε μέρα και αλληθωρίζει ο κόσμος με τους λογαριασμούς είναι υπαρκτά. Όταν τελειώσουν να συνεχίσω. Τελειώσατε; Τελειώνει ο τραμπουκισμός;

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Γιαννούλη. Μη διακόπτετε. Συνεχίστε και ολοκληρώστε, όμως, ταυτόχρονα.

**ΧΡΗΣΤΟΣ ΓΙΑΝΝΟΥΛΗΣ:** Τερατογένεση, κύριοι συνάδελφοι, εκτός από όλα αυτά του κ. Πέτσα για το «όποιος δεν προσαρμόζεται πεθαίνει», είναι οι ογδόντα πέντε χιλιάδες οικογένειες που αφήνετε εκτός ΚΔΑΠ χωρίς voucher και δεν ξέρουν πού να αφήσουν τα παιδιά τους. Αυτά είναι τερατογενέσεις! Η δημοκρατία και η έκφραση των πολιτών αποτελεί το υγιέστερο δείγμα δημοκρατικής έκφρασης. Η πολιτική σας, δυστυχώς, πλέον είναι επικίνδυνη, και για τη δημοκρατία, και για την οικονομία, και για τους νέους ανθρώπους, και για την υγεία, για το μέλλον. Και αυτό δεν αλλάζει με έναν μόνο τρόπο.

Όχι να παραιτηθείτε ή να φύγετε ή να χάσετε από τις εκλογές, αλλά να υπάρξει στην παράταξη που εσείς εκφυλίζετε και έχει παράδοση στη δημοκρατία η δική σας η παράταξη να απαλλαγεί από εσάς, την ακροδεξιά εκδοχή της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Να ασχολείσαι με τα του οίκου σου!

**ΠΡΟΕΔΡΕΥΩΝ (Αθανάσιος Μπούρας):** Γίνονται διακοπές διότι ο καθένας διακοπτόμενος εκμεταλλεύεται τη διακοπή. Σας παρακαλώ! Ξέρω να διευθύνω.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Μπουκώρο, ως Κοινοβουλευτικός Εκπρόσωπος θέλετε μια παρέμβαση.

**ΧΡΗΣΤΟΣ ΜΠΟΥΚΩΡΟΣ:** Κοιτάξτε να δείτε, έχει γίνει από το πρωί μια συζήτηση σε πολύ καλό επίπεδο. Ορισμένοι συνάδελφοι, δυστυχώς, επιλέγουν να δυναμιτίσουν το κλίμα αναφερόμενοι σε θέματα που δεν έχουν σχέση με το νομοσχέδιο. Απαντώντας, όμως, και επειδή προσαρμόζομαι και εν πάση περιπτώσει στις ανάγκες τους, επικίνδυνη η Νέα Δημοκρατία μέχρι τώρα -για να απαντήσω σε ορισμένους προλαλήσαντες- έχει αποδειχθεί μόνο για ένα πράγμα, μόνο για τον ΣΥΡΙΖΑ. Αυτό δείχνουν οι δημοσκοπήσεις. Αυτό δείχνουν οι εκλογές. Αυτό θα δείξουν και οι επόμενες εκλογές.

**ΧΡΗΣΤΟΣ ΓΙΑΝΝΟΥΛΗΣ:** Ανατριχιάσαμε!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Γιαννούλη!

**ΧΡΗΣΤΟΣ ΜΠΟΥΚΩΡΟΣ:** Διότι ακούμε, κύριε Γιαννούλη, για τα παιδιά που δεν πάνε στα ΚΔΑΠ, σας λέω, λοιπόν, ότι εξήντα χιλιάδες παιδιά πήγαν στα ΚΔΑΠ πέρυσι, εξήντα χιλιάδες παιδιά θα πάνε στα ΚΔΑΠ και φέτος.

**ΧΡΗΣΤΟΣ ΓΙΑΝΝΟΥΛΗΣ:** Ογδόντα πέντε χιλιάδες έξω! Βοά ο τόπος!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Γιαννούλη!

**ΧΡΗΣΤΟΣ ΜΠΟΥΚΩΡΟΣ:** Ακούστε, λοιπόν, ακούστε το καλά. Ο θεσμός των ολοήμερων σχολείων και η επέκτασή τους, δεκάδες χιλιάδες θέσεις ανοίγουν,. Στους βρεφονηπιακούς σταθμούς καλύφθηκε το 100% των αιτημάτων. Πάψτε, λοιπόν, να λαϊκίζετε. Η Κυβέρνηση παίρνει μέτρα.

Ακούσαμε προηγουμένως «Από πού τα δίνει η Κυβέρνηση;», από άλλο συνάδελφο. Από τη φορολογία! «Μα πώς γίνεται, κύριοι συνάδελφοι, να μειώνονται οι φορολογικοί συντελεστές και να δίνει η Κυβέρνηση;». Υπάρχει και κάτι άλλο, που λέγεται αύξηση του τουρισμού, αύξηση των εξαγωγών, που σημαίνει κάτι άλλο πολύ απλό: παρά την κρίση, ανάπτυξη της οικονομίας. Μπορείτε να το κατανοήσετε; Διότι όταν μειώνονται οι φορολογικοί συντελεστές και μπορεί να δώσει η Κυβέρνηση -γιατί ακούσαμε κι αυτό, σε λίγο θα ακούσουμε από το «από πού τα δίνετε;» που ακούμε τώρα, το «γιατί τα δίνει;». Είναι τέτοια η ένδεια των πολιτικών σας επιχειρημάτων, που πραγματικά δεν ξέρω τι άλλο θα ακούσουμε. Από πού λέτε ότι τα δίνει όταν μειώνει τους φορολογικούς συντελεστές, χωρίς να δανείζεται;

**ΠΡΟΕΔΡΕΥΩΝ (Αθανάσιος Μπούρας):** Σε εμένα να απευθύνεστε, κύριε Μπουκώρο, για να μην προκαλείτε.

**ΧΡΗΣΤΟΣ ΜΠΟΥΚΩΡΟΣ:** Δεν νομίζω ότι προκαλούν τα όσα λέω.

**ΠΡΟΕΔΡΕΥΩΝ (Αθανάσιος Μπούρας):** Να μην προκαλείτε διακοπές.

**ΧΡΗΣΤΟΣ ΜΠΟΥΚΩΡΟΣ:** Λέω, λοιπόν, για να το ξεκαθαρίσουμε.

**ΧΡΗΣΤΟΣ ΓΙΑΝΝΟΥΛΗΣ:** Κάντε εκλογές να δούμε!

**ΧΡΗΣΤΟΣ ΜΠΟΥΚΩΡΟΣ:** Είμαι Κοινοβουλευτικός Εκπρόσωπος, αγαπητέ συνάδελφε, και δεν σας κάνω τη χάρη να αναφερθώ προσωπικά σε σας.

**ΧΡΗΣΤΟΣ ΓΙΑΝΝΟΥΛΗΣ:** Το ξέρω, κύριε Μπουκώρο, και το σέβομαι.

**ΧΡΗΣΤΟΣ ΜΠΟΥΚΩΡΟΣ:** Κάνω, λοιπόν, ένα πολιτικό σχόλιο, λέγοντας, για να μην ακούγονται τα «Από πού τα δίνει τα μέτρα της Θεσσαλονίκης, τα μέτρα όλα που έχει λάβει η Κυβέρνηση», σε μια πολύ δύσκολη συγκυρία, όσο κι αν σας κακοφαίνεται, όσο κι αν δεν μπορείτε να το κατανοήσετε, κάτω από την τριπλή πρωτοφανή κρίση που ζει η χώρα μας, η Ευρώπη και ο κόσμος ολόκληρος, η ελληνική οικονομία αναπτύσσεται. Τι να κάνουμε; Κάτι που τα τεσσεράμισι χρόνια της διακυβέρνησής σας δεν είχατε καταφέρει ούτε μία χρονιά. Δεν πιάσατε τους αναπτυξιακούς σας στόχους ούτε μία χρονιά. Έτσι είναι ο λογαριασμός.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Μάριος Κάτσης. Και παράκληση θερμή: Θα τηρείται το επτάλεπτο με μια πολύ μικρή ανοχή, γιατί είναι πάρα πολλοί συνάδελφοι ακόμα και είναι και δύο Κοινοβουλευτικοί Εκπρόσωποι, ο Υπουργός και υπάρχουν οι δευτερολογίες των εισηγητών. Άρα, λοιπόν, το επτάλεπτο παρακαλώ θερμά να τηρείται.

Κύριε Κάτση, έχετε τον λόγο για επτά λεπτά.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Συζητάμε σήμερα τη νομοθετική πρωτοβουλία της Κυβέρνησης του Μητσοτάκη του Β΄, όπως εύστοχα βάφτισε ο εισηγητής μας…

**ΧΡΗΣΤΟΣ ΜΠΟΥΚΩΡΟΣ:** Εκλεγμένος Πρωθυπουργός της χώρας είναι. Δεν είναι ούτε καθεστώς ούτε ελέω θεού μονάρχης, όπως έχετε στο μυαλό σας.

**ΜΑΡΙΟΣ ΚΑΤΣΗΣ:** Κύριε Μπουκώρο, δεν σας έφτασε ο χρόνος πριν;

**ΧΡΗΣΤΟΣ ΜΠΟΥΚΩΡΟΣ:** Αφήστε αν μου έφτασε ο χρόνος και κοιτάξτε τι λέτε από το Βήμα της Βουλής.

**ΜΑΡΙΟΣ ΚΑΤΣΗΣ:** Συζητάμε τη νομοθετική πρωτοβουλία, λοιπόν, του Μητσοτάκη του Β΄, όπως εύστοχα βάφτισε ο εισηγητής μας και θύμα υποκλοπών του παρακράτους Χρήστος Σπίρτζης.

Φέρνετε, λοιπόν, μία πράξη νομοθετικού περιεχομένου για την ενίσχυση της ακεραιότητας της ΕΥΠ, όπως λέτε, αφού πιαστήκατε με τη γίδα στην πλάτη, και ενώ όλες οι δικαιολογίες σας στο δημόσιο διάλογο ήταν τουλάχιστον γελοίες -για να μην πω τίποτα χειρότερο- έρχεστε σήμερα εδώ, για να μας προτείνετε αλλαγές εντελώς προσχηματικές, που δεν παρέχουν καμμία ασφάλεια ότι δεν θα συνεχίσετε το ίδιο παρακρατικό βιολί και μάλιστα να ενδύεστε και με το μανδύα του συναινετικού δημοκράτη με το μειλίχιο ύφος ενός ψόφιου κοριού.

Και ερωτώ, λοιπόν: Τρία χρόνια και πλέον που κυβερνάτε, γιατί δεν το κάνατε; Είχε σχέδιο, θέλετε να μας πείτε, ο κ. Μητσοτάκης να πάρει την αρμοδιότητα της ΕΥΠ πάνω του; Είχε σχέδιο να αλλάξει τον νόμο, για να διοριστεί ο εκλεκτός του σεκιουριτάς κ. Κοντολέων που δεν είχε πτυχίο; Είχε σχέδιο να ιδρύσει το ΚΕΤΥΑΚ, την παραΕΥΠ με δικό της προϋπολογισμό, για να διαχειρίζεται μυστικά κονδύλια και χρήματα από το Ταμείο Ανάκαμψης, δικό της ΑΦΜ και προϊστάμενο το διευθυντή του γραφείου, τον κ. Διονύση Μελιτσιώτη; Γιατί δεν του έφτανε ο έλεγχος της ΕΥΠ. Ήθελε και παραμάγαζο ΙΧ. Είχε σχέδιο ο κ. Μητσοτάκης να αδρανοποιήσει την ΑΔΑΕ με τροπολογία, για να μην ενημερώνονται τα θύματα παρακολούθησης; Είχε σχέδιο να φέρει διάταξη, ώστε να φυτέψει πονηρούς πυρήνες της ΕΥΠ σε κάθε δημόσια υπηρεσία; Αλλά σχέδιο να κάνει ακέραια την ΕΥΠ δεν είχε. Την άφησε ξέφραγο αμπέλι. Αυτό ισχυρίζεστε; Αυτό μας λέτε; Τώρα το απέκτησε ο κ. Μητσοτάκης το σχέδιο αυτό; Τρία χρόνια μετά σας πήρε ο πόνος και φέρνετε ΠΝΠ; Και καμώνεστε τώρα και υποδύεστε τους θεσμικούς.

Το πόσο για το θεαθήναι, λοιπόν, είναι οι αλλαγές που προτείνετε, σας το εξήγησε πολύ καλά ο εισηγητής μας και εμείς προτείνουμε και δεσμευόμαστε να τις υλοποιήσουμε, όταν γίνουμε κυβέρνηση, για να αποκατασταθεί η πληγείσα δημοκρατία από το καθεστώς του κ. Μητσοτάκη. Θα σταθώ μόνο σε δύο, που η άρνησή σας να τις υιοθετήσετε είναι απόδειξη ότι σήμερα ήρθατε να ρίξετε ενώπιον του ελληνικού λαού στο Κοινοβούλιο στάχτη στα μάτια, για να ξεπλύνετε τις ευθύνες σας συνεχίζοντας το ίδιο παρακρατικό βιολί. Πρώτον, καταργήσετε το ΚΕΤΥΑΚ, που λειτουργεί ως ανεξέλεγκτη μητσοτακική παραΕΥΠ και μυστικά κονδύλια που διαχειρίζεται από απόρρητες συμβάσεις και δεύτερον, αντικαταστήστε την εισαγγελία της ΕΥΠ -που υπογράφει, ειρήσθω εν παρόδω, πενήντα άρσεις απορρήτου την ημέρα και αναρωτιόμαστε πότε προλαβαίνει να ελέγξει τους όρους και τις προϋποθέσεις- με δικαστικό συμβούλιο. Εξάλλου, έχετε βεβαρημένο μητρώο με τις παρεμβάσεις σας στη δικαιοσύνη, με έσχατο παράδειγμα την αναβάθμιση πέντε από τους επτά δικαστές του ειδικού δικαστηρίου και μάλιστα μιας δηλωμένης αρνήτριας του Ολοκαυτώματος. Και όπως είπε η «LIBERATION», το βαθύ κράτος παραδίδεται στην Ακροδεξιά.

Όσο δεν δέχεστε αυτές τις κομβικές αλλαγές, σημαίνει ότι είστε αμετανόητοι και θρασύτατοι. Η επιχειρηματολογία σας είναι προβλέψιμη. Ανάγετε τις τραγικές σας ευθύνες σε κάτι γενικότερο, κάτι που συμβαίνει σε άλλες χώρες, για να κρύψετε τις ευθύνες σας. Και εσχάτως παίζετε το αφήγημα ότι ξένες δυνάμεις, όπως η Ρωσία, θέλει να ανατρέψει τον κ. Μητσοτάκη.

Παρένθεση: Σήμερα ο Άδωνις Γεωργιάδης είπε στον Νίκο Φίλη και όλο τον ΣΥΡΙΖΑ μέσω αυτού «ορντινάντσα του Πούτιν», επειδή μίλησε για κάμψη δημοκρατίας στην Ελλάδα. Και ερωτώ: Οι αμερικανικές «FINANCIAL TIMES, η γερμανική «DEUTSCHE WELLE, η γαλλική «LIBERATION», το ευρωπαϊκό «POLITICO» και το «EURACTIV», το Ευρωπαϊκό Κοινοβούλιο που διεξάγει εξεταστική για το θέμα, όλοι αυτοί που μιλάνε για αυταρχισμό τύπου επταετίας στην Ελλάδα και έχουν τη θλιβερή φιγούρα του Πρωθυπουργού πρωτοσέλιδο, ορντινάντσες του Πούτιν είναι και αυτοί;

Πόσο πιο χαμηλά θα πέσετε; Πόσο υποτιμάτε τη νοημοσύνη του ελληνικού λαού; Απευθύνεστε πλέον μόνο σε εκείνους που λέγατε στην πανδημία και τους αποκαλούσατε «ψεκασμένους». Εξ ου και παρακαλάτε τον κ. Βελόπουλο, προκειμένου να κάνετε συγκυβέρνηση. Αλλά σας έχω νέα. Το ακροδεξιό λούμπεν προλεταριάτο, που απευθύνεστε με τέτοια ρητορική, είναι θαυμαστές του Πούτιν.

Κύριε Μητσοτάκη, συνεχίστε να αυτοκτονείτε πολιτικά. Είστε απομονωμένος και από τα δεξιά σας και από το κέντρο. Και είστε πολιτικά τελειωμένος.

Και κλείνει η παρένθεση και επανέρχομαι στα επιχειρήματα.

Φταίνε τα κακόβουλα λογισμικά μας, λέει η Κυβέρνηση. Απαγορεύστε τα. Ιδού η Ρόδος! Αλλά μη γενικεύετε, για να θολώσετε τα νερά. Εδώ έχουμε τέσσερις επιβεβαιωμένες παρακολουθήσεις από το «Predator» της «INTELLEXA»: Κουκάκης, Μαλιχούδης, Ανδρουλάκης, Σπίρτζης. Λέτε ότι η Κυβέρνηση δεν το έχει προμηθευτεί ή μισθώσει. Βέβαια, η Ομάδα Ανάλυσης Απειλών της «GOOGLE» στο portal της λέει ότι το «Predator» πουλήθηκε σε υποστηριζόμενους από την Κυβέρνηση φορείς σε διάφορες χώρες μεταξύ αυτών και στην Ελλάδα και ενημερώνει τους χρήστες της «GOOGLE» να προσέχουν ποια link πατάνε. Διαψεύστε, λοιπόν, και τη μεγαλύτερη εταιρεία του πλανήτη. Μάλλον θα είναι ορντινάντσα του Πούτιν και αυτή.

Το καταθέτω στα Πρακτικά.

(Στο σημείο αυτό ο Βουλευτής κ. Μάριος Κάτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ρωτάμε: Θέλετε να ελέγξετε την εταιρεία; Θα την ελέγξετε;

Κάνω, λοιπόν, μια πρόταση που δεν έχει ακουστεί στον δημόσιο διάλογο. Η «INTELLEXA» πρέπει να ελεγχθεί αυτεπάγγελτα από την Αρχή Προστασίας Δεδομένων Προσωπικού Χαρακτήρα (ΑΠΔΠΧ) για παραβίαση του ν.4624/2019 περί προστασίας των προσωπικών δεδομένων και στις τέσσερις παραπάνω περιπτώσεις και να ασκήσει κυρώσεις. Αυτή είναι η αρμόδια αρχή και όχι η ΑΔΑΕ ούτε η Εθνική Αρχή Διαφάνειας που δήθεν έλεγξε την «INTELLEXA», που ασχολείται μόνο με τις δημόσιες συμβάσεις και τα βρήκε όλα καλά και μετά παραιτήθηκε o Πρόεδρος της Εθνικής Αρχής Διαφάνειας κ. Μπίνης. Ο κ. Μενουδάκος, λοιπόν, ο Πρόεδρος της ΑΠΔΠΧ οφείλει να επιτελέσει το συνταγματικό του ρόλο χωρίς φόβο και πάθος, χωρίς να υπολογίζει ότι η θητεία του βρίσκεται σε παράταση.

Εσείς, κύριοι της Κυβέρνησης, ενστερνίζεστε αυτή την άποψη; Θα καταθέσει ο κ. Τσιάρας, ο κ. Πιερρακάκης ή ο κ. Πικραμμένος, κάποιος αρμόδιος τέλος πάντων, να ελεγχθεί η εταιρεία «INTELLEXA»; Ή θα λειτουργεί ανενόχλητη και κρυφή ως καλυπτόμενη από το σύμπλεγμα των κουμπάρων; Πώς αφήνετε ένα οπλικό σύστημα να κυκλοφορεί ανενόχλητο στη χώρα τόσους μήνες, αν δεν έχετε κάποιο συμφέρον;

Επίσης, θα απαντήσετε επιτέλους στην πρόταση του Αλέξη Τσίπρα να κάνει αίτημα η Βουλή για τα κινητά των Ευρωβουλευτών και των Βουλευτών, να δούμε σε πόσους έχει ζητηθεί η άρση του απορρήτου από την ΕΥΠ στον πάροχο κινητής; Γιατί κάνετε πως δεν ακούτε; Θα απαντήσετε σε αυτό το ερώτημα;

Ακούω τη γραμμή της Κυβέρνησης που λέει για καταστροφή του ηλεκτρονικού αρχείου της ΕΥΠ λόγω αναβάθμισης λογισμικού. Αυτό είναι ανήκουστο! Προφανώς, έχετε καταστρέψει αρχεία επιβεβαιώνοντας το ρεπορτάζ της «Εφημερίδας των Συντακτών» και τον ΣΥΡΙΖΑ που έκανε παρέμβαση.

Είναι δυνατόν οποιαδήποτε εταιρεία να μην κράτησε backup αρχεία σε software upgrade στην Ελλάδα, που ηγείται της Δ΄ βιομηχανικής επανάστασης, όπως καμώνεστε; Δεν ντρέπεστε να επικαλείστε τέτοια επιχειρήματα; Ο κ. Πιερρακάκης, λοιπόν, τι έχει να πει γι’ αυτό; Γίνεται software upgrade χωρίς backup;

Και μιας και το ανέφερα, ο κ. Πιερρακάκης έσπευσε να υπογράψει έργο 44 εκατομμυρίων με την απόρρητη σύμβαση για την κυβερνασφάλεια στο δημόσιο καθώς η ΕΥΠ είναι εθνικό CERT. Η πρότασή μας ήταν ευθύς εξαρχής να αποσυνδεθεί η κυβερνοασφάλεια από τις μυστικές υπηρεσίες και να αξιοποιηθεί η Γενική Διεύθυνση Κυβερνοασφάλειας ως εθνικό CERT, που είναι υποστελεχωμένη και με επικάλυψη αρμοδιοτήτων, αλλά επέλεξε το Υπουργείο Ψηφιακής Διακυβέρνησης να εμπλακεί.

Αφήνω στην άκρη, λοιπόν, ότι καθυστέρησε τρία χρόνια να θωρακίσει τις κρίσιμες υποδομές της χώρας και αφού έγιναν σουρωτήρι με κυβερνοεπιθέσεις και τα ΕΛΤΑ και η «COSMOTE» και προσφάτως ο ΔΕΣΦΑ. Μπορεί να μας απαντήσει γιατί, ενώ η ΕΥΠ είναι εθνικό CERT, υπέγραψε τη σύμβαση με το ΚΕΤΥΑΚ, που είναι παραμάγαζο της ΕΥΠ εμπνεύσεως Μητσοτάκη; Γιατί η σύμβαση, λοιπόν, έγινε με το ΚΕΤΥΑΚ για την κυβερνοασφάλεια; Γιατί όχι με την ΕΥΠ; Επειδή δεν έχει μήπως απολύτως ελεγχόμενη δομή;

Και στην τελική, δώσατε 44 εκατομμύρια ευρώ στο Κέντρο Τεχνολογικής Υποστήριξης, Ανάπτυξης και Καινοτομίας. Και έρχεστε να μας επικαλεστείτε ότι καταστράφηκαν τα αρχεία της παρακολούθησης Ανδρουλάκη λόγω αναβάθμισης του λογισμικού; Να τη χαίρεστε, λοιπόν, και την καινοτομία σας και το ψηφιακό άλμα της Κυβέρνησης Μητσοτάκη, που δεν μπορεί να κρατήσει ούτε backup. Προφανώς, λοιπόν, ψεύδεστε και συγκαλύπτετε τις ευθύνες του Πρωθυπουργού που σε οποιαδήποτε άλλη χώρα θα είχε προτιμήσει την παραίτηση από τον αυτοεξευτελισμό.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κάτση.

**ΜΑΡΙΟΣ ΚΑΤΣΗΣ:** Τελειώνω, κύριε Πρόεδρε.

Ο κ. Γεραπετρίτης και ο κ. Πιερρακάκης πήγαν στην Επιτροπή Θεσμών και Διαφάνειας να καλύψουν τον κ. Κοντολέοντα ότι δεν παρακολουθείται κανείς πολιτικός. Μόλις αποκαλύφθηκε, όμως, η αλήθεια, ο κ. Πιερρακάκης ποίησε την νήσσαν και ο κ. Γεραπετρίτης είπε στον Πρόεδρο του ΣΥΡΙΖΑ ότι στην επιτροπή δεν είπε τίποτα και ότι δεν παρακολουθείται κανείς πολιτικός, ότι δεν το εκστόμισε ποτέ.

Και ερωτώ: Αυτό το δημοσίευμα, που βγήκε σε πάρα πολλά site με τον ίδιο τίτλο «Πιερρακάκης και Γεραπετρίτης αποδόμησαν τα επιχειρήματα της Αντιπολίτευσης για παρακολουθήσεις» ποιος το έστειλε; Εσείς; Η μονταζιέρα του Μαξίμου;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Κάτση.

**ΜΑΡΙΟΣ ΚΑΤΣΗΣ:** Αν είναι ψευδή αυτά τα δημοσιεύματα, γιατί δεν τα διαψεύσατε; Κι αν είναι αληθή, γίνεται να υπήρξε αποδόμηση του Γεραπετρίτη και του Πιερρακάκη, χωρίς να υπάρξει κοινή κατεύθυνση με τον αποδεδειγμένα πρώην πρόεδρο και διοικητή της ΕΥΠ;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Κάτση. Με συγχωρείτε, έχετε υπερβεί τα εννέα λεπτά.

**ΜΑΡΙΟΣ ΚΑΤΣΗΣ:** Είστε στο Υπουργείο Επικρατείας στενοί συνεργάτες του Πρωθυπουργού, ο οποίος έχει πιαστεί με τον κοριό στο αυτί να παρανομεί. Οφείλετε, λοιπόν, εξηγήσεις. Γνωρίζατε ή δεν γνωρίζατε για τις παρακολουθήσεις;

**ΠΡΟΕΔΡΕΥΩΝ (Αθανάσιος Μπούρας):** Κύριε Κάτση, κλείστε, γιατί ήδη κοντεύετε να φθάσετε τα δέκα λεπτά. Με συγχωρείτε!

**ΜΑΡΙΟΣ ΚΑΤΣΗΣ:** Κύριε Υπουργέ Επικρατείας και συνάδελφοι της Νέας Δημοκρατίας, γνωρίζετε τον ένοχο για τη συνταγματική εκτροπή. Όπως λένε όλοι οι συνταγματολόγοι, τον ξέρουμε ήδη και είναι σημαντικό, γιατί υπάρχουν συνένοχοι.

**ΠΡΟΕΔΡΕΥΩΝ (Αθανάσιος Μπούρας):** Κύριε Κάτση, δεν μπορείτε να συνεχίσετε άλλο! Δεν ακούγεστε! Κλείστε, κύριε Κάτση, σας παρακαλώ θερμά!

**ΜΑΡΙΟΣ ΚΑΤΣΗΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τι κλείνετε; Το «κλείνω» μου το έχετε πει εδώ και τρία λεπτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΜΑΡΙΟΣ ΚΑΤΣΗΣ:** Ο δημοκρατικός κόσμος της χώρας, από όλο το πολιτικό φάσμα, δεν πρέπει να επιτρέψει στον κ. Μητσοτάκη, με νίκη στις επόμενες εκλογές, να κανονικοποιήσει αυτό το ΙΧ καθεστώς και να καθίσει στο σβέρκο του ελληνικού λαού και της δημοκρατίας ως μονάρχης.

**ΠΡΟΕΔΡΕΥΩΝ (Αθανάσιος Μπούρας):** Είναι ασέβεια αυτό που κάνετε! Είναι ασέβεια προς το Προεδρείο και τη διαδικασία. Σας παρακαλώ, θερμά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΜΑΡΙΟΣ ΚΑΤΣΗΣ:** Η «μητσοτακική λαίλαπα» θα λάβει τέλος με τη σφραγίδα του ελληνικού λαού και μία νέα προοδευτική κυβέρνηση με τον Αλέξη Τσίπρα Πρωθυπουργό, θα επαναφέρει και τον λαό και τη χώρα σε τροχιά προόδου και ελευθερίας.

(Στο σημείο αυτό ο Βουλευτής κ. Μάριος Κάτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Το «ευχαριστώ» δεν χρειάζεται. Το «συγγνώμη», μόνον, μπορεί να χρειαστεί.

Τον λόγο τώρα έχει ο Βουλευτής της Νέας Δημοκρατίας, ο κ. Μαρκόπουλος.

**ΟΛΓΑ ΓΕΡΟΒΑΣΙΛΗ:** Μίλησαν κι άλλοι …

**ΠΡΟΕΔΡΕΥΩΝ (Αθανάσιος Μπούρας):** Κανένας!

Επειδή είστε γραμματέας, ελάτε έλα εδώ και θα δείτε έναν στους τριάντα. Έναν! Και ξέρω εγώ! Και εσείς μιλήσατε όλοι πέραν των εννέα λεπτών. Εσείς, δέκα και μισό! Ελάτε να το δείτε.

Σας παρακαλώ θερμά.

Κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ πολύ, κύριε Πρόεδρε. Θα προσπαθήσω να κάνω μία νέα αρχή, μήπως και τηρήσουμε το επτάλεπτο, άντε, ένα οκτάλεπτο.

Αγαπητοί συνάδελφοι, αισθάνομαι σήμερα πως θα πρέπει να ξεπεράσουμε όλοι μας -όλοι μας!- τον όποιο κακό εαυτό έχουμε. Και το λέω αυτό, καθώς η σημερινή πράξη νομοθετικού περιεχομένου έρχεται σε μια κρίσιμη καμπή για τον τόπο. Το βλέπετε, δεν είναι εύκολα τα πράγματα.

Σε μια συγκυρία εθνική, στην οποία δεν πρέπει να πετροβολούμε την Εθνική Υπηρεσία Πληροφοριών, ιδιαίτερα όταν βλέπουμε τι κινδύνους έχουμε απ’ έξω, το να γίνεται κάτι τέτοιο, απέναντι στον βραχίονα, τον βασικό, της εθνικής μας ασφάλειας, είναι πραγματικά -θεωρώ- μία πολυτέλεια. Είναι κάτι περιττό.

Με θάρρος και ειλικρίνεια ο Πρωθυπουργός αποδέχθηκε το λάθος, την αστοχία και την εμφανή έλλειψη πολιτικής στάθμισης της ΕΥΠ στην υπόθεση της νόμιμης, κατά τα άλλα, επισύνδεσης Ανδρουλάκη. Όμως, θα επιμείνω πως όλοι, μα όλοι, πρέπει να ξεπεράσουμε τον κακό μας εαυτό. Και αυτό, διότι από την πλευρά σας, έχουμε δει το τελευταίο διάστημα έναν πλήρη, έναν ισοπεδωτικό αφορισμό της Εθνικής Υπηρεσίας Πληροφοριών. Έναν αφορισμό, ο οποίος τελικά εξελίσσεται αντιπαραγωγικά και στο τέλος καταλήγει να είναι και επιζήμιος.

Και τι δεν ακούσαμε τις τελευταίες ημέρες. Και τι δεν ακούσαμε! Να απολυθούν -λέει- οι εργαζόμενοι της ΕΥΠ, να κλείσει η ΕΥΠ, να πάμε σε μια νέα ΕΥΠ. Πράγματα αδιανόητα για ένα κράτος που δέχεται πολλαπλές απειλές.

Όταν η Ελλάδα δέχεται απειλές περί νυχτερινών επισκέψεων στο Ανατολικό Αιγαίο, κάποιοι -για να συνδέσω τη νύχτα- κοιμούνται πραγματικά από την πλευρά σας. Κοιμούνται έναν ριζοσπαστικό, αριστερίστικο ύπνο του δικαίου, χωρίς να καταλαβαίνουν τι λέμε! Ακούστε: Να αποδομήσουμε την ΕΥΠ! Αυτή είναι η πρότασή τους! Αυτό μας λένε! Ξυπνήστε!

Τα προβλήματα είναι μεγάλα! Τα προβλήματα είναι εθνικά και εσείς, τι μας λέτε; Να διαλύσουμε, τώρα, σε αυτή τη δεδομένη συγκυρία, την ΕΥΠ! Δεν τα λέμε εμείς. Εσείς! Καθηγητές δικοί σας. Ο Παύλος ο Πολάκης. Ξυπνήστε, λοιπόν, γιατί είστε βαθιά αριστερίστικα νυχτωμένοι.

Κυρίες και κύριοι συνάδελφοι, η ΕΥΠ και χρήσιμη είναι και εθνικό έργο επιτελεί. Το είδαμε στο μεταναστευτικό, το βλέπουμε στο Ανατολικό Αιγαίο, το βλέπουμε καθημερινά. Η ΕΥΠ δεν χρειάζεται ξερίζωμα. Η ΕΥΠ δεν πρέπει να αντιμετωπίζεται αφοριστικά. Η ΕΥΠ, όμως, χρειάζεται και αλλαγές. Ένα νέο σχέδιο λειτουργίας και αυτό έρχεται. Αυτό συζητάμε με την πράξη νομοθετικού περιεχομένου, σήμερα. Χρειάζεται, όντως, διεύρυνση της κοινοβουλευτικής εποπτείας, περαιτέρω θεσμική οχύρωση, μια διαδικασία διορισμού του διοικητή πιο συμμετοχική, επέκταση του εισαγγελικού ελέγχου.

Και επειδή πολλά ακούω σε εκείνους που κατηγορούνται από εκείνους που κατηγορούνται από τους πρώην συντρόφους τους, όπως τον κ. Κοντονή, τον κ. Σαγιά, τον κ. Πιτσιόρλα, που λέει «Αλέξη, γιατί με παρακολουθούσες»; Δεν το λέω εγώ, ο κ. Πιτσιόρλας το έλεγε.

Λέω, λοιπόν, ξεκάθαρα, δεν είστε αναμάρτητοι. Δεν μπορείτε εσείς ειδικά να πετάξετε κανενός είδους πέτρα στην Κυβέρνηση της Νέας Δημοκρατίας και του Κυριάκου Μητσοτάκη. Μη μας κουνάτε το δάχτυλο. Μην το παίζετε τιμητές σε εμάς. Εσείς, που παρακολουθούσατε τους ίδιους τους συντρόφους σας, τολμάτε να μας κουνάτε εμάς το δάχτυλο; DDR ήσασταν! Χόνεκερ! Και δεν το λέω εγώ, οι σύντροφοί σας τo λένε. Δεν είστε μωρές παρθένες. Ερχόσαστε εδώ και μιλάτε, λες και έχετε προέλθει από μία παρθενογένεση, λες και ο ΣΥΡΙΖΑ δεν κυβέρνησε ποτέ!

Ελάτε σήμερα, μαζί με εμάς, να κάνουμε δημιουργικό διάλογο, να δούμε την ΕΥΠ του μέλλοντος, να δούμε τι μπορούμε να κάνουμε, σε μια περίοδο μεγάλων προκλήσεων. Ελάτε να ακολουθήσουμε το παράδειγμα δυτικών δημοκρατιών, που τέτοια προβλήματα τα λύσανε. Πώς μπορείτε να αρνηθείτε το γεγονός ότι τον δεύτερο εισαγγελέα, ο οποίος ήταν ελεγκτικός, ουσιαστικά, εσείς τον καταργήσατε το 2018. Εσείς δεν επιτρέψατε να συνεχιστεί αυτό.

Ερχόσαστε σήμερα και μας λέτε όλα είναι μαύρα, τα έχετε κάνει λάθος. Εσείς, δηλαδή, τι κάνατε στη διάρκεια της θητείας σας; Τι κάνατε; Αυτό, από τον ν.3649/2008 δεν προβλεπόταν; Τι έγινε το 2018; Για να τα συζητήσουμε λίγο όλα. Ενίσχυση, λοιπόν, χρειάζεται η ΕΥΠ, όχι διάλυση.

Η υπόθεση Ανδρουλάκη, η οποία κατ’ εντολήν Μητσοτάκη -να τα λέμε- φωτίστηκε -στις ξαπλώστρες σας έπιασε ο Μητσοτάκης, δεν είχατε πάρει χαμπάρι τι γινόταν, ο Μητσοτάκης πήρε πρωτοβουλία- φωτίστηκε, επαναλαμβάνω, δεν συσκοτίστηκε! Και ποιοι μιλάτε; Εσείς, που σε λίγες ημέρες, θα δούμε και το θέαμα των δύο πρώην Υπουργών σας να πηγαίνουν για κατάχρηση εξουσίας -και τολμάτε και μιλάτε!- στα ειδικά δικαστήρια; Και μιλάτε για τον Μητσοτάκη, που φώτισε, δεν συσκότισε! Και θα σας το ξαναπώ: Σαν μοιρολογίστρα, ο Αρχηγός σας ο Αλέξης Τσίπρας, κάθεται και υπερασπίζεται όλους εκείνους, οι οποίοι γιατί πήγαν στα ειδικά δικαστήρια; Για τους «Καλογρίτσες» πήγανε, για κατάχρηση εξουσίας πήγανε. Μιλάτε εσείς, που πήγατε να στήσετε ένα κράτος, το οποίο κυνηγούσε δέκα πολιτικούς σας αντιπάλους!

Και το ΠΑΣΟΚ, αυτή τη στιγμή, τι κάνει; Έχει αφήσει αυτή την ιστορία, την έχει ξεχάσει. Με εντολή Ανδρουλάκη. Ξέχασε τον Βενιζέλο, ξέχασε τον Λοβέρδο. Πού ήταν το ΠΑΣΟΚ, όταν υπήρξε απαλλακτικό βούλευμα για τον Ανδρέα Λοβέρδο; Ξέχασε ο Ευάγγελος Βενιζέλος τις διώξεις του από το παρακράτος σας, το συριζαϊκό παρακράτος!

Η υπόθεση Ανδρουλάκη, η οποία με κυβερνητική απόφαση προχωρά και φωτίζεται, είναι μία ευκαιρία. Ναι, μπορούμε να το δούμε και ως μια τέτοια ευκαιρία. Μια ευκαιρία θωράκισης της ΕΥΠ, μια ευκαιρία μεγαλύτερου ελέγχου. Μια ευκαιρία καλύτερης ισορροπίας, μεταξύ ιδιωτικότητας και εθνικής ασφάλειας. Κι αυτό σήμερα κάνουμε. Δίνουμε στη ΕΥΠ μία νέα ευκαιρία.

Όμως, σε εμάς το δάχτυλο δεν θα το κουνάτε εσείς, οι οποίοι επί των ημερών σας είχατε πενήντα δύο χιλιάδες επανασυνδέσεις και καθόσαστε τώρα, κύριε Ραγκούση, και το «παίζετε» οι δίκαιοι των εθνών!

**ΙΩΑΝΝΗΣ ΡΑΓΚΟΥΣΗΣ:** Πιο ήρεμα, είσαστε εκτεθειμένοι, μην φωνάζετε!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ο ΣΥΡΙΖΑ του Παπαγγελόπουλου δεν θα μας κουνάει το δάχτυλο, εμάς, ο ΣΥΡΙΖΑΣ του Καλογρίτσα δεν θα μας κουνάει το δάχτυλο, εμάς! Ο ΣΥΡΙΖΑ - «Στάζι», ο όποιος παρακολουθούσε -μας θυμίσατε και την ταινία, κύριε Ραγκούση «Οι ζωές των άλλων», πολύ ωραία ταινία- ο ΣΥΡΙΖΑ-«Χόνεκερ», που παρακολουθούσε τους ίδιους τους συντρόφους του, άκουσον-άκουσον, τους ίδιους τους συντρόφους του!

Δεν ντρέπεστε; Είπε ο κ. Πιτσιόρλας «Αλέξη, γιατί με παρακολουθούσες»; Παρακολουθούσατε τον «Δημητριάδη» σας. Τι ήταν ο Σαγιάς; Ο «Γρηγόρης Δημητριάδης» σας, ήταν! Ούτε στους ανθρώπους σας δεν είχατε εμπιστοσύνη! Δεν δικαιούται να κουνάει το δάχτυλο! Πείτε στους ανθρώπους σας «σύντροφοι, σφάλαμε!». Ήταν οι κακές συνήθειες του κράτους της Ανατολικής Γερμανίας. Μια συνήθεια ήταν κακή! Το έκαναν. Ούτε καν συγγνώμη στους συντρόφους σας δεν έχετε ζητήσει. Πού είναι ο πρώην Πρωθυπουργός, ο Αλέξης Τσίπρας; Τι απάντησε στον Πιτσιόρλα; Κρύβεται δέκα μέρες. Κρύβεται. Γιατί δεν απαντάει στα δημοσιεύματα;

Ο ΣΥΡΙΖΑ, λοιπόν, δεν ζήτησε καμμία συγγνώμη. Ο Τσίπρας κρύβεται δέκα μέρες. Ο Μητσοτάκης σε νεκρό πολιτικά χρόνο, μέσα στο καλοκαίρι, πήρε την ευθύνη που δεν του αναλογεί και είπε: Όλα στο φως. Πάμε για αλλαγή της ΕΥΠ. Αυτό φέρνει τώρα ο Γιώργος Γεραπετρίτης, αλλαγή στην ΕΥΠ.

Εμείς, λοιπόν, προχωράμε με καθαρή εντολή διαφάνειας από τον Κυριάκο Μητσοτάκη, από τον Πρωθυπουργό που υπερψηφίστηκε -για να τα λέμε- από το 40% των Ελλήνων και θα υπερψηφιστεί ξανά στις επόμενες εκλογές.

Εσείς μείνετε με τον «μουντζούρη» των δύο Υπουργών σας, που τις επόμενες ημέρες θα πάνε να τα πουν καλά στο ειδικό δικαστήριο, και αφήστε τα μαθήματα στη μεγάλη αστική, λαϊκή, δημοκρατική παράταξη της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ για τη συνέπεια στον χρόνο.

Τώρα τον λόγο θα πάρει ο Βουλευτής της Νέας Δημοκρατίας κ. Νεοκλής Κρητικός. Έχει ζητηθεί ο λόγος από τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία τον κ. Ραγκούση και από τον Κοινοβουλευτικό Εκπρόσωπο της Νέας Δημοκρατίας τον κ. Χρήστο Μπουκώρο.

Κύριε Κρητικέ, έχετε τον λόγο για επτά λεπτά. Παράκληση θερμή να τηρείται ο χρόνος, όπως έπραξε ο κ. Μαρκόπουλος.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, με εσάς είμαι πολύ πιο λακωνικός κάθε φορά.

Κύριε Υπουργέ, κυρίες και κύριοι συνάδελφοι, η σημερινή κύρωση της πράξης νομοθετικού περιεχομένου για την αναμόρφωση διαδικασιών στην Εθνική Υπηρεσία Πληροφοριών έρχεται σε μία περίοδο εντάσεων με τη γείτονα χώρα, εντάσεις που πλέον καταγράφονται στην καθημερινή ειδησεογραφία και τα πρωτοσέλιδα της Τουρκίας, μιλώντας πλέον ανοιχτά για στρατιωτική επέμβαση στη χώρα μας.

Και αν αυτό δεν είναι αρκετό, είναι πλέον σαφές ότι ο ίδιος ο Πρόεδρος Ερντογάν μιλά για ερχομό στη χώρα μας ξαφνικά ένα βράδυ, για να λάβει εχθές την εμφατική απάντηση από τον Πρωθυπουργό μας, Κυριάκο Μητσοτάκη, ότι τους περιμένουμε στο φως της ημέρας, όπου λάμπει το δίκιο. Βέβαια ο λαός μας άλλο λέει, για το λάδι.

Σε αυτή, λοιπόν, την περίοδο που πολλοί θέλουν τη χώρα μας να μην έχει αρραγές εσωτερικό μέτωπο, αλλά να ασχολούμαστε με ζητήματα εσωτερικής κατανάλωσης, ερχόμαστε να κλείσουμε κενά στις διαδικασίες της Εθνικής Υπηρεσίας Πληροφοριών και να θωρακίσουμε το σπουδαίο έργο που επιτελεί για την εθνική ασφάλεια.

Γνωρίζετε ότι ο ρόλος και η δράση της ΕΥΠ είναι σημαντικά για την προστασία από κάθε εξωτερικό ή εσωτερικό εχθρό, ο εντοπισμός των οποίων απαιτεί μία διαρκή διαδικασία ελέγχου. Η ισορροπία ανάμεσα στο δημόσιο και το ιδιωτικό και τις ευαίσθητες πληροφορίες ξέρετε ότι είναι πολύ δύσκολη. Κανένας δεν μπορεί να αμφισβητήσει τον σπουδαίο ρόλο που διαδραμάτισε όταν η Τουρκία ήθελε να εργαλειοποιήσει μετανάστες, νόμιμους και παράτυπους, στον Έβρο, έδωσε τις κατάλληλες πληροφορίες για να προετοιμαστούν κατάλληλα οι ομάδες αποτροπής, η Ελληνική Αστυνομία και ο Εθνικός Στρατός. Χωρίς την καταλυτική συμβολή της το επεισόδιο, ξέρετε, θα έχει άλλη τροπή. Θα είχαμε μια ξεκάθαρη εισβολή στη χώρα μας.

Θέλουμε, λοιπόν, μια ισχυρή Εθνική Υπηρεσία Πληροφοριών, με σωστές διαδικασίες ελέγχου και λογοδοσίας. Γι’ αυτό είμαστε εδώ σήμερα. Σε αυτό το πλαίσιο κινούνται οι δύο βασικές αλλαγές που συμπεριελήφθησαν στην πράξη νομοθετικού περιεχομένου την οποία θα ψηφίσουμε σήμερα.

Η πρώτη έχει να κάνει με τη θωράκιση της διαδικασίας έγκρισης των παρακολουθήσεων. Με τη σημερινή νομοθετική διαδικασία επαναφέρουμε την υποχρέωση έγκρισης με υπογραφή και από δεύτερο εισαγγελέα. Είναι μια διαδικασία την οποία κατήργησε η κυβέρνηση των ΣΥΡΙΖΑΝΕΛ το 2018. Συνεπώς αυτοί που δεν μπορούν σε καμμία περίπτωση να ομιλούν για μεθοδεύσεις και παρατυπίες είναι αυτοί οι οποίοι θεσμοθέτησαν τη διαδικασία. Όλα τα υπόλοιπα είναι πολιτικά φληναφήματα.

Η δεύτερη έχει να κάνει με την ενίσχυση της λογοδοσίας της ΕΥΠ, καθώς θα υπάρχει υποχρέωση ενημέρωσης της Επιτροπής Θεσμών και Διαφάνειας της Βουλής, ενώ θα είναι υποχρεωτική η παρουσία του προτεινόμενου διοικητή της ΕΠΥ στην επιτροπή πριν την ανάληψη των καθηκόντων του.

Θεωρώ ότι οι δύο βελτιώσεις αυτές καλύπτουν πλήρως τα κενά τα οποία οδήγησαν σε αυτήν την ένταση των τελευταίων δύο μηνών.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Θέλω να κλείσω, κύριε Πρόεδρε, τη σύντομη ομιλία μου με μια σημείωση: Πολιτική εκμετάλλευση σε ένα τέτοιο ζήτημα δεν προκαλεί ζημιά στο κυβερνών κόμμα. Άλλωστε το έχουμε διαπιστώσει όλοι σχεδόν από την επικοινωνία που έχουμε με τους συμπολίτες μας. Αντίθετα, η εμμονή στην τοποθέτηση του ζητήματος αυτού ως βασικού εργαλείου αντιπολιτευτικής ρητορικής δείχνει ένδεια αντιπολιτευτικών επιχειρημάτων και νέων προτάσεων. Οι συμπολίτες μας έχουν να λύσουν προβλήματα της καθημερινότητας ως επί το πλείστον, προβλήματα τα οποία βλέπουν και γνωρίζουν πλέον ότι εμείς προσπαθούμε να τα λύσουμε και τα λύνουμε σταθερά, συνεχώς και με συνέπεια.

Για να λήξει, λοιπόν, η εσωτερική τοξικότητα, την οποία αρέσκονται κάποιοι να εξαπλώνουν στην κοινωνία, ήρθε η ώρα να ενημερωθεί ο άμεσα ενδιαφερόμενος και να διαχειριστεί το ζήτημα, όπως επιθυμεί, είτε πολιτικά είτε δικαστικά. Η ΕΥΠ θα συνεχίσει να επιτελεί το εθνικό της καθήκον. Η Κυβέρνηση θα συνεχίσει να εκτελεί το κυβερνητικό της έργο. Οι συμπολίτες μας θα συνεχίσουν να κρίνουν με βάση την αποτελεσματικότητα και τη συνέπεια, κυρίες και κύριοι.

Η Ελλάδα προχωρά. Έτσι πιστεύω θα προχωρήσει και απόψε το βράδυ η Εθνική Ομάδα του μπάσκετ, κύριε Πρόεδρε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Αν τηρήσετε τους χρόνους όλοι θα προλάβουμε και την Εθνική μας Ομάδα.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ιωάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Κυρίες και κύριοι συνάδελφοι, όσο περισσότερο εν αδίκω βρίσκεται μία πολιτική παράταξη, μια πολιτική δύναμη, τόσο περισσότερο φωνάζει. Όσο πιο ένοχη μέρα με τη μέρα καθίσταται η Νέα Δημοκρατία σχεδόν στο σύνολό της -όχι στο σύνολό της-, τόσο περισσότερο ανεβάζει την ένταση, ανεβάζει τα ντεσιμπέλ, πιστεύοντας και προσδοκώντας ότι έτσι στο τέλος θα καταφέρει να μειώσει το τεράστιο πολιτικό κόστος, το οποίο υφίσταται από αυτήν την ομολογουμένως και ομολογημένη πια περίπτωση του μεγαλύτερου πολιτικού και θεσμικού σκανδάλου που αποκαλύφθηκε κατά τη διάρκεια της Μεταπολίτευσης.

Όντως αυτό το οποίο σχεδιάστηκε, οργανώθηκε και υλοποιήθηκε από το Μέγαρο Μαξίμου, με τις παράνομες παρακολουθήσεις πολιτικών αντιπάλων του κ. Μητσοτάκη και της Κυβέρνησης, καθώς και δημοσιογράφων, που η ερευνητική τους δουλειά πήγαινε αντίθετα με τα σχέδια και τους σκοπούς τους κυβερνητικούς, είναι απολύτως βέβαιο ότι δεν έχει καμμία σχέση με το παρελθόν, δεν έχει κανένα προηγούμενο στη μεταπολιτευτική ιστορία της χώρας.

Τι έχει συμβεί, κυρίες και κύριοι συνάδελφοι; Με επικεφαλής, πρωτεργάτη και εγκέφαλο τον ίδιο τον κ. Μητσοτάκη, με την ανάληψη των καθηκόντων του, οργανώθηκε και υλοποιήθηκε μία ολοκληρωμένη, γιατί περιελάμβανε και νόμιμες και παράνομες μορφές και φορείς εξουσίας που ενεργοποιήθηκαν για την εκτέλεση παράνομων παρακολουθήσεων -και εννοώ την ΕΥΠ και το «Predator»-, μία συστηματική και πολύ συνειδητή διαδικασία παρακολούθησης πολιτικών αντιπάλων, δημοσιογράφων, επιχειρηματιών και ποιος ξέρει και ποιων άλλων.

Βάλατε μπροστά την παρακολούθηση του κ. Ανδρουλάκη, όχι γιατί υπήρχαν εθνικοί λόγοι, ούτε λόγοι οι οποίοι σχετίζονταν με εγκληματικές δραστηριότητες, αλλά μόνο και μόνο επειδή ήταν υποψήφιος εκείνη την εποχή για την προεδρία του Κινήματος Αλλαγής και θέλατε με αυτόν τον τρόπο κατά τη διάρκεια όλης της προεκλογικής του δραστηριότητας να παρακολουθείτε αυτόν και όλους όσοι συνομιλούσαν μαζί του. Τερματίσατε την παρακολούθησή του τα εικοσιτετράωρα που έληξε η διαδικασία διαδοχής μέσα στο Κίνημα Αλλαγής, μία ακόμη απόδειξη ότι όλο αυτό που οργανώθηκε και κάνατε στην περίπτωση του Ανδρουλάκη δεν είχε καμμία σχέση με λόγους εθνικής ασφάλειας. Είχε σχέση με την άθλια και ασύλληπτη και ασύγκριτη στη σύλληψή της απόφαση του κ. Μητσοτάκη να τολμήσει με αυτόν τον απροσχημάτιστο και χυδαίο τρόπο να χειραγωγήσει το τρίτο σε μέγεθος κόμμα του ελληνικού Κοινοβουλίου.

Υπάρχει, βέβαια, ένα αυτονόητο ερώτημα στη συνείδηση όλων των πολιτών. Προφανώς ο κ. Μητσοτάκης δεν κρατούσε μόνο για τον εαυτό του τις πληροφορίες και τα δεδομένα που συνέλεγε. Προφανώς με κάποιους άλλους εκτός Κυβέρνησης, εκτός Νέας Δημοκρατίας μοιράζονταν αυτά τα δεδομένα και αυτές τις πληροφορίες. Κάποιοι άλλοι τρίτοι έκαναν χρήση αυτών των πληροφοριών.

Τον κ. Σπίρτζη δεν τον παρακολουθήσατε; Ναι, εσείς τον παρακολουθήσατε και τον κ. Σπίρτζη. Κανένα «Predator» δεν πήγε μόνο του στο κινητό ή από τρίτους άσχετους και άγνωστους. Από εσάς πήγε στο πλαίσιο του ίδιου σχεδίου. Και γιατί τον παρακολουθήσατε; Γιατί είναι ο τομεάρχης Προστασίας του Πολίτη της Αξιωματικής Αντιπολίτευσης και θέλατε μέσω της παρακολούθησής του να γνωρίζετε τι σχεδιάζει, τι αποφασίζει και τι σκέφτεται ο ίδιος ως τομεάρχης, ολόκληρη η Κοινοβουλευτική Ομάδα της Αξιωματικής Αντιπολίτευσης και βεβαίως ο Πρόεδρος της Αξιωματικής Αντιπολίτευσης. Και βεβαίως κατ’ επέκταση και όλοι οι συνομιλητές του κ. Σπίρτζη.

Εσείς παρακολουθήσατε τον κ. Σπίρτζη, εσείς παρακολουθήσατε τον κ. Ανδρουλάκη και βεβαίως και τον κ. Κουκάκη. Ούτε η ΕΥΠ, ούτε το «Predator», ούτε κανένας. Αυτοί ήταν τα εργαλεία, ήταν τα μέσα που ενεργοποιήσατε για να τους παρακολουθήσετε. Και αυτό είναι ένα μεγατόνων πολιτικό και θεσμικό και πολιτειακό σκάνδαλο, κύριε Γεραπετρίτη, κατά της Γ΄ Ελληνικής Δημοκρατίας που τολμήσατε να διαπράξετε με μόνο σκοπό το πολιτικό σας όφελος, διαρρηγνύοντας και διασπώντας όλους τους κώδικες που μέχρι πρότινος μπορούσε να πει κανείς ότι καθόριζαν το πλαίσιο μέσα στο οποίο κινείται η δημοκρατία στην Ελλάδα, η δημοκρατική αντιπαράθεση, αυτό που λέμε καμμιά φορά και πολιτικό παιχνίδι.

Τα διαλύσατε όλα, λοιπόν, και αφού τα κάνατε όλα αυτά, και αφού αποκαλυφθήκατε, ενώ δεν το θέλατε, και είχατε έρθει στην Επιτροπή Θεσμών και Διαφάνειας ως Κυβέρνηση και είπατε ψέματα λίγες μέρες πριν σας αναγκάσει το γεγονός ότι η ΑΔΑΕ έμαθε από τη «WIND» για την παρακολούθηση από την ΕΥΠ, την παράνομη παρακολούθηση Ανδρουλάκη, αφού, λοιπόν, βρεθήκατε αντιμέτωποι με αυτήν την αλήθεια ότι δυστυχώς πέταξε το πουλάκι, κυκλοφόρησε το νέο και δεν μπορείτε πια να το συγκρατήσετε, βάλατε μπροστά, σε δεύτερη φάση, το άλλο εξίσου πολύ σοβαρό και μεγάλο σκάνδαλο, που είναι το σκάνδαλο της συγκάλυψης αυτών που διαπράξατε. Γιατί; Γιατί προφανώς αν δεν βάζατε μπροστά τη διαδικασία συγκάλυψης, δεν στεκόταν ούτε μία ώρα στη θέση του ο κ. Μητσοτάκης. Δεν γλιτώνατε με κανέναν τρόπο και με κανέναν εισαγγελέα τις ποινικές ευθύνες σας, τον καταλογισμό και των ποινικών ευθυνών, πέραν από τις πολιτικές ευθύνες. Και φτάσατε μέχρι το σημείο να μην έχετε αφήσει τίποτα όρθιο.

Είναι δε ανέκδοτο να ακούμε ότι έρχεστε εδώ και λέτε το εξής. Το άκουσα, το είπε και ο εισηγητής σας, το είπαν και πολλοί συνάδελφοι της Συμπολίτευσης. Λέτε: «Εισηγούμαστε αυτές τις αλλαγές για την ΕΥΠ…». Κατά τη γνώμη μου, κύριε Γεραπετρίτη, για τα σκουπίδια, τα ιστορικά σκουπίδια, γιατί είναι μόνο για τα σκουπίδια της ιστορίας τέτοιες αλλαγές για τη λειτουργία της Εθνικής Υπηρεσίας Πληροφοριών που έρχονται μετά από αυτές τις συγκλονιστικές αποκαλύψεις για το τι ακριβώς συνέβαινε τα προηγούμενα δύο χρόνια. Προφανώς αυτές από μόνες τους θα μπορούσαν να ήταν ένα μέρος ενός πολύ μεγαλύτερου, πολύ συνολικότερου και πολύ σοβαρότερου πλαισίου και πακέτου θεσμικής και πολιτικής αντιμετώπισης αυτών όλων που αποκαλύφθηκαν σε σχέση με τις παράνομες παρακολουθήσεις. Εσείς εδώ έχετε το ναυάγιο μπροστά, έχετε τον κόσμο να πνίγεται, τον κόσμο να έχει πνιγεί, που είναι η δημοκρατία, που είναι το πολιτικό και κομματικό σύστημα στη χώρα στην πραγματικότητα όπως το κάνετε, και λέτε: «Εντάξει, να πάμε να αγοράσουμε καινούργιους κάβους και να προσλάβουμε και άλλον λοστρόμο στο καράβι την επόμενη φορά».

Βάλατε, λοιπόν, μπροστά αυτήν τη διαδικασία συγκάλυψης και πραγματικά φτάνει στα όρια της γελοιότητας να λέτε τώρα -κάποιοι από εμάς είμαστε και μέλη της εξεταστικής επιτροπής- ότι θα περιμένετε και την εξεταστική επιτροπή να σας εισηγηθεί. Τι να σας εισηγηθεί, κύριε Γεραπετρίτη; Ούτε την εξεταστική επιτροπή δεν έχετε αφήσει, ούτε το Σύνταγμα, ούτε τον Κανονισμό της Βουλής, ούτε τίποτα. Μέχρι και σήμερα αρνηθήκατε ως Νέα Δημοκρατία να υποβληθεί αίτημα στο Επιστημονικό Συμβούλιο για να τοποθετηθεί το Επιστημονικό Συμβούλιο της Βουλής για το περιβόητο απόρρητο, που κατά τη γνώμη μας δεν υπάρχει. Κατά τη γνώμη σας υπάρχει και μπορούν να το επικαλούνται όσοι προσέρχονται στην εξεταστική επιτροπή ή είχαν προσέλθει στην Επιτροπή Θεσμών και Διαφάνειας.

Και σας λέμε: Έτσι είστε; Να ρωτήσουμε το Επιστημονικό Συμβούλιο τι έχει να πει. Δέχεστε να ρωτήσουμε το Επιστημονικό Συμβούλιο, κύριε Γεραπετρίτη, εσείς ως Κυβέρνηση, για το ποια είναι η άποψή του για το απόρρητο; Αν είστε απόλυτα βέβαιοι ότι ισχύει η επίκληση του απορρήτου και είναι σύννομη η επίκληση του απορρήτου από όσους την επικαλούνται, ιδού η Ρόδος, ιδού και το πήδημα.

Κάντε μία δήλωση τώρα προς τον Πρόεδρο της Βουλής και ζητήστε ως Κυβέρνηση να ζητήσει ο Πρόεδρος της Βουλής που έχει ως μοναδικός αυτό το δικαίωμα από το Επιστημονικό Συμβούλιο της Βουλής να κρίνει. Και ό,τι πει το Επιστημονικό Συμβούλιο της Βουλής να γίνει μετά πράξη από την εξεταστική επιτροπή για καθέναν που θα έρχεται μέσα και θα το επικαλείται το απόρρητο. Και αν μεν το Επιστημονικό Συμβούλιο πει ότι μπορεί ο κ. Κοντολέων αύριο να το επικαλεστεί, να το σεβαστούμε αν το επικαλεστεί. Αν όμως πει το Επιστημονικό Συμβούλιο ότι δεν μπορεί ο κ. Κοντολέων να επικαλεστεί το απόρρητο, τότε προφανώς η εξεταστική επιτροπή δεν θα ανεχτεί την επίκληση του απορρήτου από τον κ. Κοντολέοντα.

Γιατί δεν το κάνετε αυτό, κύριε Γεραπετρίτη; Κάντε το. Ξέρετε γιατί δεν το κάνετε; Γιατί είσαστε ένοχοι, κύριε Γεραπετρίτη. Επικαλείστε το απόρρητο, χρησιμοποιείτε το απόρρητο, κατακρεουργείτε τους θεσμούς, ευτελίζετε τους θεσμούς και την εξεταστική επιτροπή και το Κοινοβούλιο και τον Κανονισμό της Βουλής. Γιατί; Γιατί είσαστε ένοχοι. Αν δεν ήσασταν ένοχοι, κύριε Γεραπετρίτη, δεν θα είχατε κανένα πρόβλημα να έχετε πει την αλήθεια από την πρώτη στιγμή, να έχετε δώσει όλα τα δεδομένα.

Εδώ ευτελίζεστε και εξευτελίζεστε ως παράταξη και ως Νέα Δημοκρατία και στον τόπο και διεθνώς και προκαλείστε από όλους οι οποίοι σας κατηγορούν ότι είσαστε -να σας το πω απλά- του κοινού Ποινικού Δικαίου λαμόγια. Και ενώ έχετε τη δυνατότητα να πείτε σε εμάς: «Να τα χαρτιά, πάρτε τα. Να γιατί παρακολουθούσαμε τον Ανδρουλάκη. Να γιατί παρακολουθούσαμε τον Σπίρτζη. Να γιατί παρακολουθούσαμε τον Κουκάκη.», δεν τολμάτε. Γιατί δεν τολμάτε, κύριε Γεραπετρίτη; Γιατί είσαστε ένοχοι. Δεν υπάρχει κανένας άλλος δρόμος για εσάς. Η ενοχή σας αποδεικνύεται από τα αντανακλαστικά σας, από τις αντιδράσεις σας και από όλη αυτήν τη διαδικασία συγκάλυψης την οποία έχετε μεθοδεύσει.

Σήμερα η εξεταστική επιτροπή -να το πω και αυτό, να μην το παραλείψω- έγινε γελοιογραφία στην «ΚΑΘΗΜΕΡΙΝΗ», για να καταλάβετε που έχετε φτάσει θεσμικά. Γελάνε μαζί σας. Έχετε γίνει αντικείμενο των σκιτσογράφων -Ποιων όμως; Όχι της εφημερίδας «ΑΥΓΗ», «ΚΑΘΗΜΕΡΙΝΗ»- για τον τρόπο με τον οποίο μεταχειρίζεστε τους θεσμούς, το Σύνταγμα, τους νόμους, τον Κανονισμό της Βουλής, την εξεταστική επιτροπή.

Και θα τελειώσω, κύριε Πρόεδρε, λέγοντας το εξής. Με βάση όλα όσα είναι απολύτως δεδομένα πια, είστε μία επίορκη Κυβέρνηση. Είστε μία επίορκη Κυβέρνηση. Είστε μία Κυβέρνηση της οποίας προΐσταται ο επικεφαλής σας ως πρωτεργάτης όλων αυτών που διαπράξατε, των πολιτειακών και ποινικών αδικημάτων, και με βάση αυτά έχετε καταστεί μία επίορκη Κυβέρνηση.

Και υπάρχει ένα ερώτημα μόνο, που πραγματικά θα το κάνω με ειλικρινή διάθεση και απορία και προς εσάς, κύριε Γεραπετρίτη, και προς εσάς συναδέλφισσες και συνάδελφοι της Συμπολίτευσης.

Ειλικρινά, πώς πιστεύετε ότι θα περάσετε στην ιστορία μετά από όλα αυτά; Πώς πιστεύετε ότι θα περιγράψει, θα χαρακτηρίσει και θα παρουσιάσει ο ιστορικός του μέλλοντος όλο αυτό που έχει συμβεί με την περίπτωση των παράνομων υποκλοπών των πολιτικών σας αντιπάλων και των δημοσιογράφων, με τους οποίους δεν τα πάτε καλά; Υπάρχει καμμία αμφιβολία ότι θα είσαστε με τον χειρότερο τρόπο καταδικασμένοι από τον ιστορικό του μέλλοντος για όλα όσα έχετε διαπράξει; Υπάρχει καμμία αμφιβολία ότι δεν γλιτώνετε, όσο και αν βάζετε τις φωνές; Ήρθαν και πριν από λίγο συνάδελφοι εδώ, που φώναζαν. Δεν γλιτώνετε, κυρίες και κύριοι συνάδελφοι.

Και αν κάποιοι από εσάς, γιατί αυτά που λέω -το είπα προηγουμένως, το επαναλαμβάνω- αφορούν σχεδόν όλους και όλες από εσάς… Όχι όλες και όλους προς το παρόν και αυτό είναι ευτυχές για το κομματικό σύστημα της χώρας. Γιατί εμείς δεν θέλουμε να υπάρχει μια κηλιδωμένη και στιγματισμένη σε τέτοιο βαθμό Νέα Δημοκρατία στον τόπο.

Εσείς τι στιγματίζετε. Εσείς την κηλιδώνετε τη Νέα Δημοκρατία. Εσείς την εξευτελίζετε. Εσείς την καθιστάτε αυτή τη στιγμή μία παράταξη η οποία διαπομπεύεται στην Ελλάδα και στο εξωτερικό. Γιατί όχι μόνο διαπράξατε τα εγκλήματα των παράνομων παρακολουθήσεων, αλλά έρχεστε με τον χειρότερο και χυδαιότερο τρόπο να προσπαθείτε να τα συγκαλύψετε. Μάρτυρες που ήρθαν στην Επιτροπή Θεσμών και Διαφάνειας, μάρτυρες που πήγαν στο Ευρωπαϊκό Κοινοβούλιο δεν επιτρέπετε να έρθουν στην εξεταστική επιτροπή. Ένα ακόμα παράδειγμα από τα πολλά.

Λοιπόν, δεν υπάρχει καμμία αμφιβολία ότι, δυστυχώς, στον τόπο αυτή τη στιγμή η συντηρητική παράταξη της χώρας, αυτό που εκπροσωπούσε μέχρι τώρα η Νέα Δημοκρατία, στιγματίστηκε και αμαυρώθηκε με τον χειρότερο τρόπο. Μέσα σε ένα τέτοιο περιβάλλον, μέσα σε μία τέτοια εξέλιξη των πραγμάτων, επίσης δεν υπάρχει καμμία απολύτως αμφιβολία ότι ένας είναι ο δρόμος της κάθαρσης.

Ο δρόμος της κάθαρσης δεν είναι άλλος από την ανάληψη της αντικειμενικής και πολιτικής ευθύνης, της αντικειμενικής και υποκειμενικής ευθύνης, που έχει ο ένας και μοναδικός και πολιτικός και διοικητικός προϊστάμενος της ΕΥΠ για αυτές τις παράνομες παρακολουθήσεις, που δεν είναι άλλος από τον Κυριάκο Μητσοτάκη, και την παραίτησή του.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Ραγκούση, μία χάρη, σας παρακαλώ. Επειδή η έκφραση «λαμόγια» δεν ταιριάζει για το ελληνικό Κοινοβούλιο, θα σας παρακαλούσα να το διαγράψουμε από τα Πρακτικά.

**ΙΩΑΝΝΗΣ ΡΑΓΚΟΥΣΗΣ:** Εγώ δεν είπα, κύριε Πρόεδρε, ότι είναι λαμόγια. Εγώ είπα ότι εμφανίζονται και κατηγορούνται και κρίνονται ως τέτοιοι από αυτούς στους οποίους έχουν εκτεθεί κατ’ ανεπανόρθωτο τρόπο. Δεν ήταν δικός μου χαρακτηρισμός προς τη Νέα Δημοκρατία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Το περνάτε διά τρίτων, μάλλον.

**ΠΡΟΕΔΡΕΥΩΝ (Απόστολος Αβδελάς):** Πολιτικός είναι. Τα κατάφερε.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιθετικός, σκληρός, τοξικός λόγος στο Κοινοβούλιο. Ορισμένοι πιστεύουν ότι θα αδράξουν την ευκαιρία που τους δόθηκε ξαφνικά, θα την αξιοποιήσουν πολιτικά.

Προσέξτε, όμως, κυρίες και κύριοι συνάδελφοι, κάποια άλλη εαρινή βραδιά κάποιοι άλλοι συνάδελφοί σας έξω από το Μέγαρο Μαξίμου on camera μιλούσαν για το μεγαλύτερο σκάνδαλο από συστάσεως ελληνικού κράτους. Πού είναι τώρα αυτοί οι συνάδελφοί σας; Τι αντιμετωπίζουν; Το εδώλιο του κατηγορουμένου.

Για ζητήματα που δεν έχουν διαλευκανθεί απολύτως απορώ ποιες είναι οι βεβαιότητες που σας οδηγούν σε τέτοια συμπεράσματα, χωρίς καμμία λείανση στον λόγο, με κατηγορίες βαρύτατες, χωρίς καμμία απόδειξη. Αν αυτό δεν ξεπερνάει τα όρια της συκοφαντίας, τότε πώς ακριβώς μπορεί να χαρακτηριστεί;

Βέβαια, κύριε Υπουργέ, πράγματι, πρέπει να ήταν πολύ σοβαρή αυτή η υπηρεσιακή αστοχία. Διότι αν δεν ήταν τόσο σοβαρή, πώς θα αποκτούσαν το δικαίωμα οι άλλοτε χειροκροτητές του περίφημου Τόμπρα, που απειλούσε το πολιτικό σύστημα ότι θα πουλάει κασέτες στην Ομόνοια; Πώς θα ήταν τόσο θρασύς στον λόγο τους όσοι παρακολουθούσαν τα μέλη της ίδιας της κυβέρνησής τους, τον Λαφαζάνη, τον Πιτσιόρλα; Ακούγεται για τον Καμμένο, για τον Κοτζιά και ουκ έσται τέλος.

Δεν νιώθουν την ανάγκη να απολογηθούν. Νιώθουν μόνο την ανάγκη να κατηγορούν επιτιθέμενοι. Και αυτό το λένε σοβαρή πολιτική πρόταση, σοβαρή εναλλακτική πρόταση για την αντιμετώπιση των μεγάλων προβλημάτων που έχουν ενσκήψει και στη χώρα μας και στη γειτονιά μας και στην Ευρώπη και στον κόσμο ολόκληρο. Είναι αυτή συνετή στάση σοβαρής πολιτικής δύναμης;

Είπε η Κυβέρνηση ή ο Πρωθυπουργός ότι τίποτα δεν έγινε και όλα είναι καλώς καμωμένα; Ανέλαβε άμεσα πρωτοβουλίες. Πραγματικά ανέλαβαν, όσοι έπρεπε, την αντικειμενική πολιτική ευθύνη. Παραιτήθηκε ο Διοικητής της ΕΥΠ. Και η πράξη νομοθετικού περιεχομένου, που συζητούμε σήμερα, κυρίες και κύριοι συνάδελφοι -γιατί έχετε την κακή συνήθεια να διαστρεβλώνετε τα πράγματα-, δεν είναι προϊόν των τελευταίων ημερών και κατόπιν των εξελίξεων που όλοι ζούμε και καταγράφουμε. Η πράξη νομοθετικού περιεχομένου κατατέθηκε από την Κυβέρνηση αρχές Αυγούστου και όπως όλες οι πράξεις νομοθετικού περιεχομένου, μετά από ένα ικανό χρονικό διάστημα, περίπου σαράντα ημερών, επικυρώνεται από το ελληνικό Κοινοβούλιο.

Ξεχάσατε πώς γίνονται οι πράξεις νομοθετικού περιεχομένου; Πενήντα τέσσερις ψηφίσατε επί των ημερών ΣΥΡΙΖΑ. Το ξεχάσατε;

**ΧΡΗΣΤΟΣ ΣΠΙΡΤΖΗΣ:** Καθόλου.

**ΧΡΗΣΤΟΣ ΜΠΟΥΚΩΡΟΣ:** Τότε προς τι η κατηγορία ότι σας έχουν ξεπεράσει τα γεγονότα;

Αυτή ήταν η πρώτη αντίδραση της Κυβέρνησης με τη γνωστοποίηση του προβλήματος, η πρώτη θεραπευτική παρέμβαση. Ουδέποτε η Κυβέρνηση είπε ότι είναι η μοναδική ή ότι είναι η τελευταία για τη θεσμική θωράκιση της Εθνικής Υπηρεσίας Πληροφοριών. Και στην Αίθουσα αυτή ακούστηκε πολλές φορές από το πρωί ότι θα ολοκληρωθεί και η εξεταστική επιτροπή, ότι θα ακούσουμε και τις προτάσεις των κομμάτων της Αντιπολίτευσης και ότι θα υπάρξει και νέα παρέμβαση για περαιτέρω θωράκιση της Υπηρεσίας Πληροφοριών.

Όμως, το να λέμε ότι «αυτή είναι η παρέμβασή σας, μετά τα γεγονότα που όλοι βλέπουμε», είναι πραγματικά μια διαστρέβλωση της πραγματικότητας. Δεν εισφέρουν τίποτα το καινούργιο οι κύριοι της Αξιωματικής Αντιπολίτευσης. Διατυπώνουν κάποιες προτάσεις έτσι, αν θέλετε ως προπέτασμα καπνού, τις οποίες ούτε οι ίδιοι πιστεύουν.

Ακούσαμε, βέβαια, από τον εισηγητή του ΠΑΣΟΚ κάποιες προτάσεις, οι οποίες, αν μη τι άλλο, αξίζει να συζητηθούν. Ενδεικτικά, η διάταξη από δύο εισαγγελείς και με σύμφωνη γνώμη δικαστικού συμβουλίου και με απόφαση του Προέδρου της Βουλής, ήταν μια πρόταση. Βεβαίως, θα μπορούσε να εγείρει κάποιος ερωτήματα ότι είναι πολλά τα όργανα, ενδεχομένως και πολλά πρόσωπα και πάντα ελλοχεύει ο κίνδυνος, πριν δοθεί άδεια άρσης απορρήτου, να είναι στα «μανταλάκια» ο υποψήφιος προς παρακολούθηση.

Γι’ αυτό λέω ότι όλες οι προτάσεις ακούγονται και όλες συζητούνται, όταν είναι διατυπωμένες χωρίς υστεροβουλία, όταν στοχεύουν πραγματικά στη θωράκιση μιας σημαντικής υπηρεσίας, όπως είναι η Εθνική Υπηρεσία Πληροφοριών.

Κυρίες και κύριοι συνάδελφοι, είτε το θέλουμε είτε όχι, δεν υπάρχει ισχυρό κράτος χωρίς ισχυρές υπηρεσίες πληροφοριών. Γι’ αυτό θα συζητηθούν όλες οι προτάσεις. Η Κυβέρνηση δεν έχει καμμία άρνηση για το θέμα αυτό.

Είναι η πρώτη θεραπευτική παρέμβαση αυτή με τις δύο σημαντικές διατάξεις της πράξης νομοθετικού περιεχομένου. Είναι το πρώτο βήμα. Έπεται και συνέχεια.

Όμως, γιατί συζητούμε ακριβώς εδώ; Συζητούμε για τη λειτουργία της Υπηρεσίας Πληροφοριών της Ελληνικής Δημοκρατίας, που η δραστηριότητά της, αν θέλετε, είναι σε ένα πλαίσιο συλλογής πληροφοριών, αξιολόγησης και αξιοποίησης των πληροφοριών. Στη συλλογή πληροφοριών μια υπηρεσία θα πρέπει να είναι αποτελεσματική, στην αξιολόγηση θα πρέπει να είναι αντικειμενική και στην αξιοποίηση θα πρέπει να είναι αυστηρή, αν θέλουμε να είναι λειτουργική ως υπηρεσία.

Μας λέτε εδώ -και προτείνετε- ο διοικητής της ΕΥΠ να εκλέγεται από την Επιτροπή Θεσμών και Διαφάνειας με πλειοψηφία τριών πέμπτων. Ό,τι δηλαδή ισχύει και στις ανεξάρτητες αρχές. Απλό ερώτημα: Όταν δεν επέρχεται συμφωνία, η Εθνική Υπηρεσία Πληροφοριών θα παραμένει ακέφαλη; Και για πόσο χρονικό διάστημα θα παραμένει ακέφαλη;

Δεύτερο ερώτημα: Η ελέγχουσα, η εποπτεύουσα αρχή της ΕΥΠ, δεν είναι ανεξάρτητη αρχή; Δεν είναι η Ανεξάρτητη Αρχή Διαφύλαξης του Απορρήτου, η ΑΔΑΕ; Δεν είναι η ελέγχουσα αρχή; Δηλαδή θα κάνουμε μια άλλη ανεξάρτητη αρχή;

Μπορεί η ΕΥΠ να είναι ανεξάρτητη αρχή, πραγματικά; Αλήθεια το λέτε; Μπορεί η ΕΥΠ να είναι μη κυβερνητική οργάνωση; Δεν αναφέρεται στον Πρωθυπουργό το αποτέλεσμα της εργασίας της και της συλλογής πληροφοριών; Δεν θα πάει στον Πρωθυπουργό; Δεν θα πάει στον Υπουργό Εθνικής Άμυνας; Δεν θα πάει στον Υπουργό Εξωτερικών; Θα το συζητάμε στη Βουλή κι αν συμφωνήσουμε, τότε θα πηγαίνει; Αλήθεια τα λέτε αυτά τα πράγματα;

**ΧΡΗΣΤΟΣ ΣΠΙΡΤΖΗΣ:** Σε μας τα λέτε αυτά;

**ΧΡΗΣΤΟΣ ΜΠΟΥΚΩΡΟΣ:** Ακούστηκαν αυτές οι προτάσεις, κύριε Σπίρτζη, από διάφορες πτέρυγες της παράταξης.

Εμείς, λοιπόν, ως παράταξη ευθύνης και υπεύθυνη Κυβέρνηση αναγνωρίζουμε ότι υπήρξε μια σοβαρή υπηρεσιακή αστοχία που έφερε στην επιφάνεια κάποιες αδυναμίες σε μια κρίσιμη υπηρεσία. Και το αναγνωρίσαμε πολυεπίπεδα και εμπράκτως, από την κυβερνητική κορυφή, από τον Πρωθυπουργό, μέχρι τους Βουλευτές που μίλησαν σήμερα, τους αρμόδιους Υπουργούς και ούτω καθ’ εξής.

Πάει πολύ, όμως, να είναι τόσο αυστηροί μαζί μας, όχι μόνο αυτοί που παρακολουθούσαν τους συναδέλφους τους Υπουργούς, αλλά και θιασώτες, στην πολιτική τους νιότη και στα πρώτα βήματά τους, περίεργων καθεστώτων, που είχαν υπηρεσίες όπως η Στάζι, η KGB και η Σεκιουριτάτε, η Σιγκουρίμι του Ενβέρ Χότζα, γιατί υπάρχουν και παλιοί θιασώτες του Ενβέρ Χότζα, εδώ.

**ΧΡΗΣΤΟΣ ΣΠΙΡΤΖΗΣ:** Μην λέτε για σεκιουριτάδες.

**ΧΡΗΣΤΟΣ ΜΠΟΥΚΩΡΟΣ:** «Σεκιουριτάτε» είπα, κύριε Σπίρτζη. «Σεκιουριτάτε». Την ξέρουν πολλοί σύντροφοί σας.

**ΧΡΗΣΤΟΣ ΣΠΙΡΤΖΗΣ:** Το λήμμα αυτό ξεχάστε το. Μη λέτε τέτοια.

**ΧΡΗΣΤΟΣ ΜΠΟΥΚΩΡΟΣ:** Εν όψει των δυσκολιών που αντιμετωπίζει η χώρα -και δεν αναφέρομαι μόνο στο ενεργειακό πρόβλημα και στα οικονομικά ζητήματα γιατί αυτά ούτως η άλλως η Κυβέρνηση κάτω από δύσκολες συνθήκες τα αντιμετωπίζει- φτάνουμε εδώ να ακούμε στην Αίθουσα της Βουλής «μα, πού βρίσκετε τα χρήματα».

Επειδή θέλω να είμαι πολύ ειλικρινής και όσο το δυνατόν αντικειμενικότερος -όσο μου επιτρέπει η θέση μου- από αυτό το Βήμα: Ναι, υπήρξε δανεισμός για την αντιμετώπιση της πανδημίας. Σήμερα, όμως, υπάρχει δημοσιονομικός χώρος για τα όσα μέτρα ανακοίνωσε ο Πρωθυπουργός στη Θεσσαλονίκη. Και ο δημοσιονομικός χώρος, παρά τη μείωση των φορολογικών συντελεστών, υπάρχει, γιατί κάποια μεγέθη της οικονομίας, όπως είναι οι εξαγωγές, αυξήθηκαν 30%, ο τουρισμός πήγε πάρα πολύ καλά, παρά την ενεργειακή κρίση και η βιομηχανική παραγωγή πάει το ίδιο, το εμπορικό ισοζύγιο των αγροτικών προϊόντων -για πρώτη φορά εδώ και σαράντα χρόνια- είναι θετικό για τη χώρα μας τις δύο τελευταίες χρονιές και η μείωση της ανεργίας, που σημαίνει περισσότερες εισφορές, είναι η μεγαλύτερη στην Ευρώπη επί της τριετίας της Νέας Δημοκρατίας.

Κι ενώ όλοι λέγατε ότι με την πανδημία θα χαθούν εκατομμύρια θέσεις εργασίας στην Ελλάδα, όχι μόνο τις προστατέψαμε τις θέσεις εργασίας, αλλά τις αυξήσαμε και αυξήσαμε με γενναίο τρόπο τον κατώτατο μισθό, ο οποίος θα αυξηθεί και πάλι τον Μάιο.

Κι επίσης, ας μην ξεχνάτε, κυρίες και κύριοι της Αντιπολίτευσης, ότι μετά από πολλά πολλά χρόνια παίρνουν πραγματικές αυξήσεις και οι Έλληνες συνταξιούχοι. Να μην το ξεχνάτε και αυτό!

Να μην ξεχνάτε την κατάργηση της εισφοράς αλληλεγγύης –κατάργηση για πάντα- που αφορά δημοσίους υπαλλήλους και συνταξιούχους.

Να μην ξεχνάτε, λοιπόν, πως ό,τι φόρους φορτώσατε εσείς επί των ημερών σας τον ελληνικό λαό, εμείς τους μειώνουμε και επιτυγχάνουμε ρυθμούς ανάπτυξης μέσα σε πρωτοφανές περιβάλλον παγκόσμιας κρίσης, που εσείς, παρά το γεγονός ότι μας λέγατε πως διαπραγματευτήκατε ηρωικά και μας βγάλατε από τα μνημόνια, ουδεμία χρονιά πετύχατε τους αναπτυξιακούς στόχους που είχατε εσείς οι ίδιοι θέσει, κάθε χρόνο, ψηφίζοντας τον προϋπολογισμό της επόμενης χρονιάς.

Κατά συνέπεια, οι συγκρίσεις νομίζω ότι είναι καταλυτικές.

Κλείνοντας, κύριε Πρόεδρε, για το ζήτημα της ΕΥΠ -πέρα από τις πολιτικές εντυπώσεις και τις πολιτικές επιδιώξεις- στη γειτονιά που βρίσκεται αυτή η χώρα δεν επιτρέπει κυνικούς καιροσκοπισμούς. Αν η ΕΥΠ σήμερα, που η «MILLIYET» με σημερινό πρωτοσέλιδο αναγγέλλει ότι εβδομήντα χιλιάδες πρόσφυγες είναι έτοιμοι, τους έχει μεταφέρει η στρατοχωροφυλακή της Τουρκίας στα σύνορα για να εισβάλλουν στη χώρα, αν τώρα, που κάθε μέρα ο Ερντογάν και οι σύμμαχοί του απειλούν ότι θα έρθουν μια μέρα «νύχτα», αν τώρα, που η επιθετικότητα της Τουρκίας έχει ξεπεράσει κάθε προηγούμενο, αποδυναμώσουμε, απογυμνώσουμε, συκοφαντήσουμε και εμποδίσουμε τη λειτουργία της Εθνικής Υπηρεσίας Πληροφοριών, θα έχουμε προσφέρει πολύ κακή υπηρεσία στην πατρίδα όλοι μας.

Νομίζω ότι πρέπει να δούμε πέρα από την πολιτική αντιμετώπιση του ζητήματος. Ξέρετε -το έχω πει πολλές φορές από το Βήμα της Βουλής- ότι εγώ είμαι ανεκτικός και στις υπερβολές της Αντιπολίτευσης, το κατανοώ αυτό, όμως είναι άλλο οι πολιτικές εντυπώσεις και άλλο η ουσία των πραγμάτων, για την οποία είμαστε υποχρεωμένοι να συνεργαστούμε, να υπερψηφίσουμε το πρώτο βήμα θωράκισης της Εθνικής Υπηρεσίας Πληροφοριών. Και θα ακολουθήσουν άλλα, γιατί ακριβώς η Κυβέρνηση έχει κατανοήσει το ζήτημα που ανέκυψε και θα το διορθώσει ουσιαστικά και για πάντα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μπουκώρο.

Καλείται στο Βήμα η κ. Σουλτάνα Ελευθεριάδου από τον ΣΥΡΙΖΑ -Προοδευτική Συμμαχία και να ετοιμάζεται η κ. Αλεξοπούλου από τη Νέα Δημοκρατία.

Ορίστε, κυρία Ελευθεριάδου, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κύριε συνάδελφε, κύριε Μπουκώρο, η ΕΥΠ δεν κινδυνεύει ούτε από δικές μας συκοφαντίες ούτε από τη δική μας κριτική. Η ΕΥΠ κινδυνεύει από τη δική σας αντιδημοκρατική παρέμβαση σ’ αυτήν…

**ΧΡΗΣΤΟΣ ΜΠΟΥΚΩΡΟΣ:** Ενώ οι δικές σας παρακολουθήσεις ήταν σοσιαλιστικές!

**ΣΟΥΛΤΑΝΑ ΕΛΕΥΘΕΡΙΑΔΟΥ:** …και από τον τρόπο με τον οποίο εσείς προσπαθείτε να την εργαλειοποιήσετε για τα δικά σας συμφέροντα και μόνο.

Στην Ελλάδα του 2022, κυρίες και κύριοι συνάδελφοι, οι Έλληνες δουλεύουν δύο μήνες για να πληρώσουν μόνο το ρεύμα τους και τους υπόλοιπους μήνες δουλεύουν για να πληρώσουν το ενοίκιο του σπιτιού τους και τα βασικά είδη διατροφής και επιβίωσης των ιδίων και των οικογενειών τους. Κατά τα λοιπά φυτοζωούν, δεν υπάρχει τίποτα άλλο.

Και ο κ. Μητσοτάκης πήγε στη ΔΕΘ και επαίρεται ότι ενισχύει τα νοικοκυριά και τις επιχειρήσεις δίνοντας επιδόματα πείνας, δίνοντας ένα τσουβάλι λίπασμα στους αγρότες και χωρίς να αντιλαμβάνεται ότι το 36,8% των νέων είναι άνεργοι, ότι το 69,4% ζουν με τους γονείς τους, ότι επτακόσιες εβδομήντα δύο χιλιάδες εργαζόμενοι ζούνε με 398 ευρώ καθαρά και ότι 3 εκατομμύρια των πολιτών στην Ελλάδα κινδυνεύουν με φτώχεια.

Χθες ο κ. Σταϊκούρας είπε ότι «η καλύτερη πορεία της οικονομίας οφείλεται και στην ακρίβεια». Κρύβονταν οι Βουλευτές του. Να βγουν αυτό να το πουν στον κόσμο, ότι η οικονομία πάει καλά επειδή υπάρχει ακρίβεια. Και δεν έφτανε αυτό, βγαίνει σήμερα ο κ. Πέτσας και λέει «όποιος δεν μπορεί να προσαρμοστεί, πεθαίνει». Όσο και να το φτιάξει, όσο και να παραποιήσει τα λόγια του, τα γεγονότα είναι τα εξής: επτακόσιες χιλιάδες άνθρωποι θερμαίνονται με φυσικό αέριο, γιατί εσείς τους λέγατε ότι θα είναι το πιο συμφέρον στο μέλλον. Και τους καλείτε τώρα να αλλάξουν μέσω θέρμανσης, οι άνθρωποι που δεν έχουν να ζήσουνε. Εσείς θα μπορούσατε να αλλάξετε μέσο θέρμανσης αν είχατε 400, 500, 600 ευρώ εισόδημα τον μήνα; Όχι, βέβαια. Ο κ. Μητσοτάκης είχε πει ότι δεν μπορεί να ζήσει ούτε με 800. Δεν έχει ζήσει ποτέ με 800. Και λέτε σε αυτούς τους ανθρώπους να βρουν τρόπο να επιβιώσουν, αλλιώς θα πεθάνουν; Είμαστε σοβαροί; Και δεν ντρέπεστε;

Η Κυβέρνηση Μητσοτάκη είναι η πιο ανεύθυνη Κυβέρνηση, γιατί για όλα ρίχνει το βάρος στους πολίτες. Παγώνεις; Άλλαξε λέβητα. Δεν μπορείς να πληρώσεις το ρεύμα; Μην ανοίγεις τον θερμοσίφωνα, μην βάζεις πλυντήριο, μην ανάβεις τα φώτα. Δεν μπορείς να βρεις δουλειά; Δεν έχεις καλό βιογραφικό. Κάηκε το σπίτι σου; Δεν το είχες ασφαλισμένο. Έμεινες στα χιόνια στον δρόμο με το αυτοκίνητό σου; Κακώς οδήγησες. Αρρώστησες; Ας πρόσεχες. Για όλα φταίνε οι πολίτες, γιατί εσείς έχετε επιβάλλει κανόνες ζούγκλας και ανθρωποφαγίας.

Για να έρθω και στη σημερινή πράξη νομοθετικού περιεχομένου, σκοπός σας λέτε είναι να ενισχύσετε τη διαφάνεια της ΕΥΠ. Κάνετε αλλαγές άνευ σημασίας και άνευ πρακτικής και ουσιαστικής αξίας. Αν θέλετε πραγματικά να αλλάξετε το νομικό πλαίσιο και να ενισχύσετε τη διαφάνεια στην ΕΥΠ, θα πρέπει να ακολουθήσετε τις δικές μας -και σύσσωμης της Αντιπολίτευσης- προτάσεις. Διότι, από όλα τα κόμματα της Αντιπολίτευσης ακούστηκαν πολύ σοβαρές προτάσεις που θα είναι σίγουρα αποτελεσματικές.

Πρώτα απ’ όλα πρέπει να αφαιρεθεί η ΕΥΠ από τον πρωθυπουργικό έλεγχο. Το δοκιμάσετε, απέτυχε. Αποτύχατε. Πρέπει να καταργηθεί η κατάπτυστη τροπολογία με την οποία δεν μπορεί αυτός ο οποίος έχει υποστεί την παρακολούθηση να ενημερωθεί γι’ αυτήν από την ΑΔΑΕ. Αυτό είναι απαράδεκτο. Ουσιαστικά μας φέρνετε στη θέση να φοβόμαστε να μιλήσουμε στα τηλέφωνά μας.

Σας λέω, κύριε Υπουργέ, αν αύριο αποφασίσετε για λόγους εθνικής ασφάλειας να παρακολουθήσετε και τους τριακόσιους Βουλευτές -και τους δικούς σας, οι οποίοι σιγά-σιγά αρχίζουν να διαχωρίζουν τη θέση τους από τις δικές σας απόψεις για το θέμα των υποκλοπών- με τον ίδιο τρόπο που παρακολουθήσατε τον Κουκάκη, τον Ανδρουλάκη και τον κ. Σπίρτζη, δεν θα είναι αυτό θεσμική εκτροπή; Δεν θα είναι αυτό εκτροπή κατά του πολιτεύματος και κατά της δημοκρατίας μας; Και πάλι τα ίδια θα λέτε; Θα επικαλείστε το απόρρητο και δεν θα μπορούμε να ενημερωθούμε για το αν έχουμε παρακολουθεί ή όχι, για τον λόγο που έγινε αυτή η παρακολούθηση; Δεν σας εμποδίζει τίποτα. Δεν σταματάτε σε τίποτα και λέτε όλα στο φως. Όλα στο φως, όταν η εξεταστική επιτροπή θα γίνει το πιο σύντομο ανέκδοτο. Φαίνεται. Την επόμενη εβδομάδα άρον-άρον προσπαθείτε να την κλείσετε, χωρίς να παίρνουμε καν τα Πρακτικά, έχοντας αποκλείσει όλους τους βασικούς μάρτυρες. Το πιο σύντομο ανέκδοτο με δική σας υπαιτιότητα.

Η Εξεταστική Επιτροπή της Βουλής είναι το ανώτατο εξεταστικό όργανο της Βουλής. Θα έπρεπε να υπάρχει απόλυτη διαφάνεια και απόλυτη ελευθερία, διότι έχει τις αρμοδιότητες εισαγγελέα και έρχονται οι μάρτυρες που εσείς προτείνατε -ή μάλλον όσοι δεν αποκλείσατε για ευνόητους λόγους- και επικαλούνται το απόρρητο. Βουλευτές σας, έγκριτοι νομικοί κάποιοι από αυτούς, νομίζω ότι άλλα λένε από έξω και από μέσα τους ντρέπονται.

Κύριε Υπουργέ, διάβαζα τα Πρακτικά από τη χτεσινή συνεδρίαση της επιτροπής, εσείς διασκεδάζετε –είπατε- να συζητάτε νομικά, είναι το χόμπι σας. Εμένα, κύριε Υπουργέ, δεν είναι καθόλου το χόμπι μου, ούτε διασκεδάζω με το να φοβάμαι να μιλήσω στο τηλέφωνο και πρέπει κάτι να κάνετε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Συγγνώμη, δεν το κατάλαβα πώς το συνδέσατε;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν διασκεδάζω με τη νομική σας ερμηνεία για το απόρρητο και με αυτά που έχετε ψηφίσει και έχετε φέρει εδώ ως τροπολογία να μην μπορούμε να ενημερωθούμε και με τον τρόπο που διενεργείτε τη διαδικασία στην εξεταστική επιτροπή.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Πώς το συνδέετε;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν διασκεδάζω που ο κ. Σπίρτζης δεν μπορεί να ξέρει γιατί παρακολουθείται. Ο κ. Ανδρουλάκης δεν μπορεί να ξέρει γιατί παρακολουθείται. Ο κ. Κουκάκης δεν μπορεί να ξέρει γιατί παρακολουθείται. Δεν το βρίσκω καθόλου διασκεδαστικό, ούτε διασκεδάζω με το να βλέπω εσάς που είστε ο αρμόδιος Υπουργός να είστε αντίθετος με όλους τους συνταγματολόγους στην Ελλάδα και να πρέπει να μας επιβάλλετε την άποψή σας. Δεν διασκεδάζω καθόλου!

Για να κλείσω θα επικαλεστώ μια άποψη που διάβασα στο «DOCUMENTO». Σε αυτή την εφημερίδα ξέρετε που επί τέσσερα χρόνια δεν δίνετε μια ερώτηση στη ΔΕΘ, αλλά εγώ αυτή την άποψη που διάβασα σε ένα άρθρο την υιοθετώ απόλυτα. Είπε ο κ. Μητσοτάκης στη ΔΕΘ «Αν όχι εμείς, τότε ποιοι;» και διαβάζω κατά λέξη από την εφημερίδα «DOCUMENTO» και το υιοθετώ απόλυτα: «Αν όχι εσείς, όλοι οι υπόλοιποι. Όλοι οι υπόλοιποι είναι πιο ικανοί από εσάς. Οποιοσδήποτε άλλος εκτός από τον Μητσοτάκη και την Κυβέρνησή του. Ακόμη και ο μπάρμπα Γιώργος από τη γειτονιά που λέει «αν ήμουν εγώ Πρωθυπουργός», μην σας πω και γυναίκα του η Ματίνα». Όλοι εκτός από εσάς, γιατί είστε ό,τι χειρότερο μπορούσε να συμβεί στην Ελλάδα τη δεδομένη χρονική στιγμή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα η κ. Χριστίνα Αλεξοπούλου από τη Νέα Δημοκρατία και να ετοιμάζεται ο κ. Παναγής Καππάτος, επίσης από τη Νέα Δημοκρατία.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούγοντας σήμερα όλους τους συναδέλφους του ΣΥΡΙΖΑ και των υπόλοιπων κομμάτων της Αντιπολίτευσης, ήρθαν στο μυαλό μου τα λόγια του Ντοστογιέφσκι, όλα περνάνε μόνο η αλήθεια μένει. Όσες ύβρεις κι αν εκτοξεύσετε, όσα ψέματα κι αν πείτε, η αλήθεια θα λάμψει. Δεν σας αρέσει αυτό βέβαια, διότι είστε θιασώτες του λαϊκισμού και του τοξικού κλίματος.

Ο Υπουργός Επικρατείας ο κ. Γεώργιος Γεραπετρίτης, ένας επιστήμονας εγνωσμένου κύρους και διεθνώς καταξιωμένος, φέρνει προς κύρωση την από τις 9 Αυγούστου 2022 πράξη νομοθετικού περιεχομένου σχετικά με την ενίσχυση της ακεραιότητας στη λειτουργία της Εθνικής Υπηρεσίας Πληροφοριών. Μόνο το γεγονός ότι την κύρωση την φέρνει στη Βουλή ο κ. Γεραπετρίτης, είναι εχέγγυο συνταγματικότητας και νομιμότητας. Οι περισσότεροι συνάδελφοι της Αντιπολίτευσης που έλαβαν τον λόγο αναφέρθηκαν στην επιστημονική ακεραιότητα του κυρίου Υπουργού. Ταυτόχρονα, όμως, τον λοιδορούν προσπαθώντας να τον συνδέσουν με την υπόθεση του κ. Ανδρουλάκη. Πώς εξηγείται αυτό;

Κύριε Υπουργέ, η συκοφαντία συνήθως χτυπάει τους άξιους ανθρώπους, όπως τα έντομα ρίχνονται πάνω στα καλύτερα φρούτα. Και εσείς είστε ένας ιδιαίτερα άξιος άνθρωπος και πολιτικός.

Εδώ και πλέον ένα μήνα, έχει χυθεί πάρα πολύ μελάνι σχετικά με το τι συνέβη με τη νόμιμη επισύνδεση του κ. Ανδρουλάκη. Στο σημείο αυτό θα πρέπει να πούμε ότι πολιτικά το ΠΑΣΟΚ έχει χάσει το θέμα, καθώς ο ΣΥΡΙΖΑ είναι αυτός που παίρνει τελικά τις αντιπολιτευτικές πρωτοβουλίες. Το είδαμε άλλωστε προ ημερών με την κοινή αποχώρηση από την εξεταστική επιτροπή.

Στο πνεύμα της δήθεν υπεράσπισης των θεσμών και των δικαιωμάτων, ο ΣΥΡΙΖΑ δεν κατανοεί ότι μπορεί να θυσιάσει την εθνική ασφάλεια χτυπώντας την ΕΥΠ. Ένα επιχειρησιακό λάθος, δεν μπορεί να μηδενίσει το πολύ σημαντικό έργο της ΕΥΠ το οποίο έχει μετρήσιμο εθνικό όφελος. Η υπηρεσία αυτή είναι που συμβάλλει στους καθημερινούς αμυντικούς και διπλωματικούς χειρισμούς της χώρας. Μέσω των δικών της μηχανισμών εξιχνιάζονται σοβαρά ποινικά εγκλήματα.

Δεν είναι δυνατόν και δεν μπορούμε να παραβλέψουμε, επίσης, ότι η Εθνική Υπηρεσία Πληροφοριών έχει μόνιμο και διαρκές μέτωπο με την εγχώρια και διεθνή τρομοκρατία, έναν χώρο στον οποίο σημειώνει πολλές αθόρυβα νίκες, είτε αποτρέποντας βίαιες επιθέσεις, είτε βοηθώντας στην εξάρθρωση ένοπλων δυνάμεων σε σταθερή συνεργασία με άλλες υπηρεσίες στο εξωτερικό. Ως εκ τούτου τίποτα δεν πρέπει να θέσει υπό αμφισβήτηση αυτόν τον πολύτιμο επιχειρησιακό βραχίονα του κράτους. Είναι ένας εθνικός φρουρός που δεν επιτρέπεται να παραλύσει ούτε δευτερόλεπτο, ούτε στιγμή.

Είναι πραγματικά οξύμωρο και θρασύτατο να μιλάει ο ΣΥΡΙΖΑ για παραβίαση δικαιωμάτων και για εργαλοιοποίηση της ΕΥΠ, όταν κορυφαία στελέχη των κυβερνήσεων του κ. Τσίπρα τον κατηγορούν ότι τους παρακολουθούσε. Μιλούν για δικαιώματα εκείνοι που πρώτοι τα παραβιάζουν. Μιλούν για κομματικοποίηση της ΕΥΠ εκείνοι που την εκμεταλλεύτηκαν κατά κόρον, όπως φαίνεται. Μιλούν για κάθαρση όταν δύο κορυφαίοι Υπουργοί τους οδηγούνται σε λίγες μέρες στο Ειδικό Δικαστήριο.

Για την Νέα Δημοκρατία τα δικαιώματα, ο διαχωρισμός κράτους και κόμματος είναι αρχές απαράβατες. Τις ύβρεις που έχετε εκτοξεύσει με περισσή ευκολία όλο αυτό το διάστημα, κάνουμε απλώς ότι δεν τις ακούμε. Ο Πρωθυπουργός Κυριάκος Μητσοτάκης και η Κυβέρνηση αυτή βάζουν την εθνική ασφάλεια και την υπεράσπιση των δικαιωμάτων των πολιτών πάντα πρώτες. Θα πρέπει να κατανοήσει η Αντιπολίτευση ότι η όποια πολιτική αστάθεια και εργαλειοποίηση του θέματος τηλεφωνικής επισύνδεσης θα ικανοποιήσει μόνο αυτούς που θέλουν αποδυναμωμένη τη χώρα μας, αποδυναμωμένη την Κυβέρνηση και τις εθνικές μυστικές υπηρεσίες.

Ας αναλογιστούμε μόνο την επιθετική ρητορική που χρησιμοποιείται από την άλλη πλευρά του Αιγαίου. Η Νέα Δημοκρατία είπε από την πρώτη στιγμή ναι στις απαιτούμενες αλλαγές για ακόμα μεγαλύτερη διαφάνεια στην ΕΥΠ. Γι’ αυτό ο Πρωθυπουργός από αυτό εδώ το Βήμα πρότεινε την ενίσχυση της λογοδοσίας της ΕΥΠ μέσω της πιο σταθερής εποπτείας του Κοινοβουλίου, μέσω της Επιτροπής Θεσμών και Διαφάνειας, αναβάθμιση του ρόλου του Συμβουλίου Εθνικής Ασφάλειας για την καλύτερη αξιοποίηση των πληροφοριών της ΕΥΠ, θωράκιση του πλαισίου των νόμιμων επισυνδέσεων ειδικά όταν αυτές αφορούν σε πολιτικά πρόσωπα και τέλος, ενίσχυση του εσωτερικού ελέγχου της διαφάνειας, της εξωστρέφειας όσο και της εκπαίδευσης του ανθρώπινου δυναμικού της Εθνικής Υπηρεσίας Πληροφοριών.

Δεν θα βάλει όμως ποτέ σε κίνδυνο τη χώρα, διαλύοντας την Υπηρεσία Πληροφοριών, όπως πολύ εύκολα πρότεινε ένα στέλεχό σας, χειροκροτούμενος πάντα από τον κ. Πολάκη.

Κάποιοι ζουν σε μια ψεύτικη πραγματικότητα που από τη μία έχει τα κομματικά τσιτάτα και από την άλλη τις ύβρεις. Δεν βλέπουν ότι η Ελλάδα βρίσκεται σε ένα μεταβαλλόμενο περιβάλλον που απαιτείται να είναι καλά προφυλαγμένη από κάθε κίνδυνο. Μην βάλετε και αυτή τη φορά σε κίνδυνο προς άγραν ψήφων αυτήν την χώρα.

Κυρίες και κύριοι συνάδελφοι, ακόμα και στα ομηρικά έπη και στην Επανάσταση του ’21, η Ελλάδα είχε εξειδικευμένο τμήμα συλλογής πληροφοριών και αντιμετώπισης κατασκοπείας. Η σύγχρονη εποχή που ζούμε και η δυτικού τύπου δημοκρατία που υπηρετούμε, επιβάλλουν μεγαλύτερη διαφάνεια και προστασία των ατομικών δικαιωμάτων. Αυτή η διελκυστίνδα δεν είναι πάντα εύκολη, αλλά η Κυβέρνηση έχει την πρόθεση, την θέληση και την ικανότητα να συμβάλει στην επίτευξη της ισορροπίας αυτής, χωρίς βέβαια να τίθεται η χώρα σε κίνδυνο.

Ως μέλος αυτής της Κοινοβουλευτικής Ομάδας που αποδεδειγμένα τοποθετεί τόσο την εθνική ασφάλεια όσο και τα ατομικά δικαιώματα στην κορυφή της αξιακής της πυραμίδας, προφανώς και θα υπερψηφίσω την κύρωση της ανωτέρω πράξης νομοθετικού περιεχομένου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αλεξοπούλου.

Καλείται στο Βήμα ο κ. Παναγής Καππάτος από την Νέα Δημοκρατία και να ετοιμάζεται ο κ. Μπουτσικάκης από την Νέα Δημοκρατία. Ξέρω ότι πάντα είστε έτοιμος.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Να λέτε και την περιφέρεια, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καλά εσάς σας ξέρει όλος ο κόσμος, δεν χρειάζεται να πούμε από ποια περιφέρεια είστε.

Ορίστε, κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου που συζητούμε σήμερα είναι γνωστό πως έρχεται σε συνέχεια των πρόσφατων εξελίξεων που αφορούν στην Εθνική Υπηρεσία Πληροφοριών. Είναι επίσης γνωστό πως τόσο η Κυβέρνηση όσο και ο ίδιος ο Πρωθυπουργός επέδειξαν τα απαραίτητα θεσμικά αντανακλαστικά. Η πρόσφατη υπόθεση ανέδειξε την ανάγκη άμεσης προώθησης θεσμικών μέτρων, μέτρων ενίσχυσης των μηχανισμών εποπτείας της υπηρεσίας τόσο εσωτερικά όσο και κοινοβουλευτικά.

Η αποφυγή μελλοντικών σφαλμάτων στη στάθμιση των αιτημάτων άρσης του απορρήτου για λόγους εθνικής ασφάλειας αποτελεί στόχο της πρωτοβουλίας μας αυτής. Η πράξη νομοθετικού περιεχομένου που κρατάμε στα χέρια μας είναι η απόδειξη για του λόγου το αληθές. Η ενίσχυση της ακεραιότητας στη λειτουργία της υπηρεσίας απαντά σε μια διπλή αναγκαιότητα, τη θωράκιση της ΕΥΠ, ως προς την οργάνωση και τις λειτουργίες της και την επιβεβαίωση ότι ζητήματα προστασίας τόσο της ασφάλειας όσο και των προσωπικών δεδομένων κάθε Έλληνα πολίτη αποτελούν αδιαπραγμάτευτη προτεραιότητά μας.

Με την κυρούμενη πράξη νομοθετικού περιεχομένου επιχειρείται η θέσπιση πρόσθετων ρυθμίσεων στο ν.3649/2008 για την ΕΥΠ, προκειμένου να ενισχυθεί η ακεραιότητα στη λειτουργία της.

Οι προτεινόμενες αλλαγές αφορούν αφ’ ενός τη διαδικασία διορισμού του διοικητή της υπηρεσίας και αφ’ ετέρου στην περαιτέρω νομική θωράκιση της επιχειρησιακής της δράσης.

Στο άρθρο 1 προβλέπεται ρητά η υποχρεωτική παροχή γνώμης της αρμόδιας επιτροπής της Βουλής ακόμη και στην περίπτωση του υπηρετούντα, κατά τη δημοσίευση της πράξης, διοικητή, μια πρόβλεψη που θεσπίζεται εγγυητικά στο πλαίσιο της κοινοβουλευτικής λειτουργίας.

Η διασφάλιση ακόμη της συνδρομής των απαιτούμενων προϋποθέσεων άρσης του απορρήτου των επικοινωνιών θωρακίζεται στο πλαίσιο του δεύτερου άρθρου. Την ίδια στιγμή ενισχύεται στην πράξη η διαφάνεια με ρύθμιση που παρεμβαίνει στην ουσία, τη διαδικασία δηλαδή, της άρσης του απορρήτου.

Παράλληλα ένας ακόμα κίνδυνος, εκείνος των καταστρατηγήσεων αντιμετωπίζεται. Τούτο συμβαίνει μέσω της πρόβλεψης για υποχρεωτική έγκριση από τον αρμόδιο εισαγγελέα εφετών της εισαγγελικής διάταξης που εκδίδεται από τον αρμόδιο εισαγγελικό λειτουργό που αποσπάται στην ΕΥΠ.

Κυρίες και κύριοι συνάδελφοι, η σημερινή συζήτηση αφορά κάτι πολύ συγκεκριμένο, αφορά στη θεσμική ενίσχυση της διαδικασίας διορισμού του διοικητή της ΕΥΠ και την υιοθέτηση επαυξημένων συνθηκών διαφάνειας κατά την άρση του απορρήτου των επικοινωνιών.

Η πράξη νομοθετικού περιεχομένου έρχεται σήμερα από συγκεκριμένες δεσμεύσεις διά στόματος Πρωθυπουργού, δεσμεύσεις για την ενίσχυση της λογοδοσίας της Εθνικής Υπηρεσίας Πληροφοριών και της εποπτείας από το Κοινοβούλιο για τη βέλτιστη δυνατή αξιοποίηση των πληροφοριών και της ΕΥΠ, για τη θωράκιση του πλαισίου νόμιμων επισυνδέσεων στην περίπτωση των πολιτικών προσώπων, για τις αναγκαίες αλλαγές στην οργάνωση της υπηρεσίας προς όφελος του εσωτερικού ελέγχου και της διαφάνειας.

Οι θεσμικές μεταρρυθμίσεις που εισηγούμαστε αποτελούν προϊόν συστηματικής και αναλυτικής μελέτης, μιας μελέτης που αφορά στην οργάνωση των σύγχρονων συστημάτων πληροφοριών στην Ευρώπη και τον κόσμο. Πρακτικές για παράδειγμα του Ηνωμένου Βασιλείου, της Γερμανίας και των Ηνωμένων Πολιτειών Αμερικής βρίσκουν εφαρμογή στο πνεύμα που διέπει το παρόν σχέδιο νόμου.

Υιοθετούμε ακόμη συστάσεις και κατευθύνσεις της διεθνούς κοινότητας, όπως είναι ο χάρτης Θεμελιωδών Δικαιωμάτων Ευρωπαϊκής Ένωσης και η Ευρωπαϊκή Σύμβαση των Δικαιωμάτων του Ανθρώπου.

Αντιλαμβανόμαστε τέλος ότι οι πολίτες περιμένουν από το πολιτικό σύστημα και το πολιτικό προσωπικό συγκεκριμένες πράξεις όταν οι συνθήκες το απαιτούν. Διαφάνεια παντού, κοινοβουλευτική λογοδοσία και εσωτερικός έλεγχος είναι για εμάς αρχές αδιαπραγμάτευτες.

Εκείνο όμως που σε κάθε περίπτωση πρέπει να καταγραφεί από τη σημερινή μας συζήτηση είναι η εμπιστοσύνη μας στο έργο της Εθνικής Υπηρεσίας Πληροφοριών. Τόσο η περίοδος αβεβαιότητας που διανύουμε όσο και η αστάθεια της γεωγραφικής θέσης της πατρίδας μας δεν αφήνουν περιθώρια αμφισβήτησης της εθνικής συμβολής της υπηρεσίας. Δική μας υποχρέωση είναι να ενισχύσουμε τη λειτουργία της, προκειμένου τα στελέχη της να επιτελούν το καθήκον τους.

Η κυρούμενη πράξη νομοθετικού περιεχομένου ενσωματώνει αυτές τις προτεραιότητες και επιβεβαιώνει τη βασική στρατηγική του επιτελικού κράτους, να διορθώνει τα όποια ζητήματα προκύπτουν με τρόπο αποτελεσματικό, άμεσο και διαφανή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Μετά από τον Κεφαλλονίτη, κ. Καπάτο, τον λόγο έχει ο κ. Χριστόφορος Μπουτσικάκης από την Α΄ Πειραιώς.

Ορίστε, κύριε Μπουτσικάκη, έχετε τον λόγο.

**ΧΡΙΣΤΟΦΟΡΟΣ – ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι θεμελιώδεις αρχές που πρέπει να διέπουν το πολιτικό μας σύστημα είναι η ειλικρίνεια, ο σεβασμός και πρωτίστως η ευθύνη. Ειλικρίνεια προς τους πολίτες, σεβασμός στους θεσμούς και στις διαδικασίες και ευθύνη για τη διασφάλιση της προστασίας της εθνικής ασφάλειας. Όλοι σε αυτήν εδώ την Αίθουσα ,πιστεύω, σεβόμαστε και τηρούμε όλα αυτά, γιατί το χρέος μας είναι να βρίσκουμε κοινά αποδεκτές λύσεις σε κρίσιμα ζητήματα, ουσιαστικές και ρεαλιστικές λύσεις σε διαχρονικά προβλήματα όλων των κυβερνήσεων. Αυτή είναι η κυρίαρχη ευθύνη μας, να αντιμετωπίζουμε τα προβλήματα για την προστασία της δημοκρατίας για το καλό της Ελλάδας.

Από την πρώτη στιγμή η Κυβέρνηση τάχθηκε υπέρ της διερεύνησης της υπόθεσης Ανδρουλάκη σε βάθος, ώστε να χυθεί άπλετο φως και να απαντηθούν όλα τα ερωτήματα. Σκιές και επικοινωνιακές κορώνες για μικροκομματικά οφέλη είναι έννοιες ασύμβατες προς την παράταξή μας. Με απόλυτο σεβασμό δεσμευτήκαμε ότι θα προχωρήσουμε στη διαλεύκανση της υπόθεσης και σε βελτιωτικές ρυθμίσεις, όπως και έγινε.

Συναινέσαμε και συμβάλλαμε σε όλες τις διαδικασίες. Εκτός της έρευνας της δικαιοσύνης που ξεκίνησε σε κοινοβουλευτικό επίπεδο, συνήλθε άμεσα η Επιτροπή Θεσμών και Διαφάνειας, πραγματοποιήθηκε εδώ στην Ολομέλεια της Βουλής η προ ημερησίας διατάξεως συζήτηση, και, τέλος, αποφασίστηκε η σύσταση της εξεταστικής επιτροπής για τη διερεύνηση της υπόθεσης αυτής.

Η αναζήτηση της αλήθειας είναι υποχρέωση όλων μας απέναντι στους πολίτες. Έχουμε μοναδική ευκαιρία να έρθουν στο φως όλες οι πτυχές της νόμιμης επισύνδεσης του τηλεφώνου του κ. Ανδρουλάκη και κυρίως να εντοπιστούν οι διαχρονικές παθογένειες με στόχο την αντιμετώπισή τους.

Δεν είμαστε εδώ, κυρίες και κύριοι συνάδελφοι, για επικοινωνιακά παιχνίδια. Δυστυχώς, και πραγματικά με λύπη το λέω, παρατηρώ στελέχη της Αντιπολίτευσης, Μείζονος και Ελάσσονος, να εργαλειοποιούν την υπόθεση αυτή. Σκοπίμως συγχέετε τις νόμιμες επισυνδέσεις με το λογισμικό «Predator». Επιδιώκετε με αυτό τον τρόπο να αποκομίσετε μικροκομματικά οφέλη, αδιαφορώντας για τη σοβαρότητα της υπόθεσης και την ευαισθησία που απαιτεί η εθνική ασφάλεια.

Η Κυβέρνηση και οι αρμόδιες αρχές έχουν ξεκαθαρίσει ότι ούτε η ΕΥΠ ούτε κανείς άλλος φορέας κατέχει το λογισμικό αυτό ή άλλο κακόβουλο σχετικό λογισμικό. Και για να είμαστε απόλυτα σαφής, πολύ καλά έκανε ο κ. Σπίρτζης και προσέφυγε στη δικαιοσύνη, αφού θεωρεί ότι δέχτηκε μια τέτοια επίθεση.

Η απόπειρα παγίδευσης του τηλεφώνου του δεν αφορά όμως την Κυβέρνηση, γιατί προσπαθείτε, λοιπόν, να την εμπλέξετε; Είναι προφανές πως σκοπός σας είναι η νόθευση της αλήθειας, η νόθευση γιατί και ο κ. Ανδρουλάκης και ο κ. Βαρουφάκης και ο κ. Τσίπρας είναι συντεταγμένοι σε μια γραμμή πια, καθώς είναι κενοί πολιτικού λόγου, είναι κενοί επιχειρημάτων, είναι κενοί πρότασης διακυβέρνησης και στη δύσκολη και αυτή ρευστή συγκυρία παγκοσμίως, μετά το Δεύτερο Παγκόσμιο Πόλεμο, προσπαθούν με επιχειρήματα φούσκες να αποδομήσουν την Εθνική Υπηρεσία Πληροφοριών, εργαλειοποιώντας ένα λάθος, ένα σφάλμα στη διαδικασία, το οποίο οι ίδιοι «μεγάλωσαν», καταργώντας τον δεύτερο εισαγγελέα στην Εθνική Υπηρεσία Πληροφοριών.

Η Κυβέρνηση, λοιπόν, έλαβε υπ’ όψιν της την κρισιμότητα της αποστολής της Εθνικής Υπηρεσίας Πληροφοριών, λειτούργησε με σοβαρότητα και δημοσίευσε στις 9 Αυγούστου αυτήν εδώ την ΠΝΠ, η οποία επιφέρει δύο ουσιαστικές αλλαγές στην Εθνική Υπηρεσία Πληροφοριών. Εισήγαγε μια σειρά από πρόσθετες δικλίδες ασφαλείας και δομικές παρεμβάσεις. Αρχικά ρυθμίζεται η κοινοβουλευτική εποπτεία της ΕΥΠ. Η Βουλή πλέον, μέσω της Επιτροπής Θεσμών, αποκτά γνωμοδοτική αρμοδιότητα για τον Διοικητή της ΕΥΠ. Η διαδικασία αυτή μέχρι πρότινος βρισκόταν στον πυρήνα της εκτελεστικής εξουσίας και σήμερα μετατρέπεται σε πολιτικά συμμετοχική.

Επιπλέον, επαναφέρει την πρόβλεψη για παραπομπή των αιτημάτων άρσης απορρήτου στον αρμόδιο Εισαγγελέα Εφετών. Έτσι καλύπτεται, λοιπόν, το θεσμικό κενό, το οποίο δημιούργησε η προηγούμενη κυβέρνηση του ΣΥΡΙΖΑ το 2018. Χωρίς να μάθουμε ποτέ γιατί κατήργησε τη δεύτερη υπογραφή και έγκριση του εισαγγελέα. Το νομικό καθεστώς, λοιπόν, που τροποποιούμε, μας το κληροδότησε ο ΣΥΡΙΖΑ.

Προχωράμε σε μια σειρά θεσμικών προτάσεων και παρεμβάσεων, ώστε να διορθωθούν πράγματα και να βελτιωθούν οι διαδικασίες. Ναι στη διαφάνεια, ναι στη λογοδοσία, ναι στην αποτελεσματικότητα. Άλλωστε, όπως έχει αναφέρει και ο αρμόδιος Υπουργός, κ. Γεραπετρίτης, περιμένουμε και το πόρισμα της εξεταστικής επιτροπής, ώστε να εξάγουμε χρήσιμα συμπεράσματα για να ακούσουμε προτάσεις για ένα νέο σύγχρονο πλαίσιο που θα θεραπεύει αυτές τις χρόνιες παθογένειες.

Κυρίες και κύριοι συνάδελφοι, η Κυβέρνηση αυτή δεν έχει να φοβηθεί τίποτα. Ο ίδιος ο Πρωθυπουργός δεν κρύφτηκε ποτέ, πουθενά και σε καμμία κρίση. Έτσι και τώρα, πιστοί διαχρονικά στις αξίες μας αντιμετωπίζουμε και φωτίζουμε την ουσία της υπόθεσης.

Εδώ και τρία χρόνια έχουμε αποδείξει ότι μαθαίνουμε από τα λάθη, τις αστοχίες και γινόμαστε καλύτεροι. Στο πλαίσιο αυτό έχουμε καθήκον να αποτρέψουμε να γίνει η ΕΥΠ μία ανούσια και αναποτελεσματική δημόσια υπηρεσία. Οφείλουμε να την αναβαθμίσουμε και να τη θωρακίζουμε διαρκώς. Αποτελεί άλλωστε νευραλγικό τομέα του κράτους, αιχμή του δόρατος για την προστασία της εθνικής ασφάλειας σε όλα τα επίπεδα τρομοκρατίας και σοβαρών ποινικών αδικημάτων.

Η Εθνική Υπηρεσία Πληροφοριών πρέπει να είναι ισχυρή, να λειτουργεί με βαθμούς λογοδοσίας και φίλτρα που θα επιτρέπουν να υπηρετεί την εθνική ασφάλεια, η οποία είναι το ύψιστο αγαθό.

Κυρίες και κύριοι συνάδελφοι, κλείνοντας θα ήθελα να σας καλέσω να επιδείξουμε, όπως πάντα όλοι, και εσείς, δημοκρατική ευαισθησία και να υπερψηφίσετε την ΠΝΠ, μια πράξη που εκδόθηκε άμεσα και την οποία πρέπει να στηρίξουμε όλοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μπουτσικάκη.

Καλείται στο Βήμα η κ. Χαρούλα Καφαντάρη από τον ΣΥΡΙΖΑ - Προοδευτική Συμμαχία που εκλέγεται στον Β2΄ Δυτικό Τομέα Αθηνών και να ετοιμάζεται ο κ. Βασίλειος - Πέτρος Σπανάκης του Β3΄ Νότιου Τομέα Αθηνών με τη Νέα Δημοκρατία.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ.

Κύριε Υπουργέ, κυρία και κύριοι Βουλευτές, πραγματικά είναι τραγικό για τη χώρα μας, για την πατρίδα μας, την Ελλάδα, που γεννήθηκε η δημοκρατία, να τείνει, δυστυχώς, από χώρα δημοκρατίας σε ένα παράδειγμα προς αποφυγήν στον τομέα της δημοκρατίας, της ελευθερίας και γενικότερα των δικαιωμάτων και ελευθερίας του Τύπου.

Δεν είναι τυχαία αυτά τα οποία συμβαίνουν, δεν είναι τυχαία αυτά τα οποία έγιναν χθες στο Ευρωπαϊκό Κοινοβούλιο στη συζήτηση που έγινε σχετικά με το σκάνδαλο των υποκλοπών. Όσο και να προσπαθεί ο κ. Μητσοτάκης να υποβαθμίσει το ζήτημα, η πραγματικότητα είναι σκληρή και διεθνώς η εικόνα μας δεν είναι αυτή, η οποία μας αξίζει.

Η Πρόεδρος της Eπιτροπής PEGA, Ολλανδή Ευρωβουλευτής, ανέφερε: «Οι πολίτες διερωτώνται: Μπορεί η Ευρώπη να προστατεύσει; Οι εθνικές κυβερνήσεις είναι υπεύθυνες για διερεύνηση «Spyware», αλλά τελικά είναι οι ίδιες οι κυβερνήσεις ένοχες».

Ο Επίτροπος Δικαιοσύνης ανέφερε: «Είναι παράνομη η πρόσβαση σε κινητά Ευρωβουλευτών. Η επίκληση εθνικής ασφάλειας δεν φτάνει. Πρέπει να αποδεικνύεται στην πράξη». Έγιναν και πολλές άλλες δηλώσεις στη συνεδρίαση του Ευρωκοινοβουλίου.

Όμως, μην πάμε μακριά, δυστυχώς ο διεθνής Τύπος δεν λέει και τα καλύτερα για την Κυβέρνηση Μητσοτάκη και προσωπικά για τον κ. Μητσοτάκη. Και το «POLITICO» και η «WELT» και η «EUROACTIVE» μιλάνε για άσχημη εικόνα για τον Έλληνα Πρωθυπουργό.

Μάλιστα αναφέρεται στο «POLITICO»: «Το σκάνδαλο της κατασκοπείας θολώνει το πολιτικό μέλλον της Ελλάδας.».

Η «WELT» του Βερολίνου σε ένα μεγάλο άρθρο της λέει: «Αυταρχική αλλαγή πίσω από τη γυαλιστερή βιτρίνα», αναφερόμενη στην ελληνική Κυβέρνηση, λέγοντας πως θέλει να αποκαλείται προοδευτική.

Να μην πούμε παλαιότερες δημοσιεύσεις του «SPIEGEL», που αναφέρει: «Ο δρόμος Μητσοτάκη, δρόμος προς την απολυταρχία». Να μην πούμε για τη «NEW YORK TIMES» και τόσα άλλα τα οποία ζήσαμε, διαβάσαμε το τελευταίο χρονικό διάστημα.

Η Κυβέρνηση Μητσοτάκη δυστυχώς αμαυρώνει τη διεθνή εικόνα της χώρας μας. Πλήττει σοβαρά την εικόνα της. Όλα βέβαια έχουν ξεκινήσει από τότε που ανέλαβε τη διακυβέρνηση με τις ρυθμίσεις του επιτελικού κράτους και την ΕΥΠ, την οποία πήρε ο ίδιος ο κ. Μητσοτάκης υπό την εποπτεία του, ουσιαστικά ο πολιτικός της προϊστάμενος. Αλλά έχουμε ζητήματα δημοκρατίας και στην ελευθερία του Τύπου και στη χειραγώγηση του Τύπου.

Η Επίτροπος Γιούροβα μάλιστα ανέφερε, πριν από τρεις – τέσσερις μήνες, χαρακτηριστικά, ότι υπάρχει θέμα δημοκρατίας στην ελευθερία του Τύπου στην Ελλάδα. Οι δε παρακολουθήσεις που ζούμε τους τελευταίους ένα - δυο μήνες, που αφορούν είτε δημοσιογράφους είτε αρχηγό πολιτικού κόμματος -μιλάω για τον κ. Ανδρουλάκη- ή και η πρόσφατη αποκάλυψη για την παρακολούθηση στελέχους της Αξιωματικής Αντιπολίτευσης κ. Χρήστου Σπίρτζη, πραγματικά παρουσιάζουν την Κυβέρνηση εντελώς έκθετη σε όποιες δικαιολογίες και ό,τι μπορεί να πει.

Δεν μπορεί δηλαδή ο «κυβερνήτης» κ. Μητσοτάκης -έχουμε έναν καινούργιο όρο πια, δεν έχουμε Πρωθυπουργό, αλλά έχουμε «κυβερνήτη», που μας παραπέμπει στο παρελθόν, σε γκρίζες μέρες της πολιτικής ζωής της χώρας μας- να υποβαθμίζει το μείζον αυτό ζήτημα δημοκρατίας σαν ένα επιχειρησιακό λάθος, όπως το ανέφερε στην Έκθεση Θεσσαλονίκης. Το θράσος είναι απύθμενο.

Αλλά εδώ ισχύει αυτό που λέγεται ότι «η θρασύτητα είναι η μάσκα του φόβου». Διότι πραγματικά φοβάται ο κ. Μητσοτάκης. Φοβούνται η Κυβέρνηση Μητσοτάκη και η Νέα Δημοκρατία ότι το πολιτικό τους τέλος ουσιαστικά πλησιάζει και γι’ αυτό αντιδρούν με απύθμενο θράσος.

Ακόμα και στελέχη, και κοινοβουλευτικά της κυβερνώσας παράταξης, είναι αντίθετα σε όλα αυτά τα οποία συμβαίνουν και στους χειρισμούς οι οποίοι γίνονται για τα θέματα των παρακολουθήσεων και την επίκληση του λεγόμενου απορρήτου. Ακόμα και κορυφαίοι συνταγματολόγοι, οι οποίοι δεν είναι συριζαίοι, και αυτοί καταθέτουν στον δημόσιο λόγο σοβαρές ενστάσεις. Όλοι ζητούν να διερευνηθεί το ζήτημα σε βάθος. Σε βάθος και άπλετο φως και η Κυβέρνηση Μητσοτάκη λέει θα πέσει. Θα πέσει άπλετο φως σε αυτήν την ιστορία. Αλλά άλλο τα λόγια και άλλο το τι πραγματικά γίνεται.

Διότι εδώ έχουμε και κάτι άλλο πάρα πολύ σοβαρό -θέμα δημοκρατίας- την επέμβαση και την υποβάθμιση του Κοινοβουλίου και των διαδικασιών του. Αυτά τα οποία γίνονται στην εξεταστική επιτροπή, η οποία τέλος πάντων συστάθηκε για να διερευνήσει τα ζητήματα, με την άρνηση της κυβερνητικής πλειοψηφίας να έρθει και ο κ. Μητσοτάκης και εσείς, κύριε Γεραπετρίτη, και ο κ. Δημητριάδης, με το μονοκομματικό Προεδρείο που δεν ήταν υποχρεωτικό να γίνει, με την άρνηση των Βουλευτών-μελών της εξεταστικής να έχουν πρόσβαση στα Πρακτικά, όλα αυτά δείχνουν μια προσπάθεια συγκάλυψης, ενώ βέβαια αρνείται η Κυβέρνηση να τοποθετηθεί σχετικά με το απόρρητο και η Επιστημονική Επιτροπή της Βουλής. Όλα αυτά γίνονται αντίθετα και στον Κανονισμό της Βουλής σε σχέση με τη λειτουργία της Επιτροπής Θεσμών και Διαφάνειας.

Τώρα, μας φέρνετε σήμερα και συζητάμε μια ΠΝΠ, πράξη νομοθετικού περιεχομένου, που τη φέρνετε εσπευσμένα, να δείξετε ότι κάτι κάνετε για αυτό. Δεν αναφέρεται όμως ούτε αναφέρθηκε τίποτε από την πλευρά της Κυβέρνησης για το λεγόμενο «Predator». Εδώ εσείς, κύριε Γεραπετρίτη, είπατε ότι αυτά κυκλοφορούν ελεύθερα στην αγορά. Έτσι διάβασα δηλαδή, ότι υπάρχει δήλωσή σας. Την ίδια στιγμή βέβαια εταιρεία που προμηθεύει -να το πω έτσι- το εν λόγω κακόβουλο λογισμικό, πραγματικά υπάρχει στη χώρα μας εδώ και πέντε έξι μήνες, και δεν ξέρω τι έχει κάνει η Κυβέρνηση σχετικά με ελέγχους.

Αυτό το οποίο όμως πραγματικά φαίνεται ότι η αναγκαιότητα για την παραίτηση της Κυβέρνησης Μητσοτάκη και του κ. Μητσοτάκη, αλλά μέσα από εκλογική διαδικασία άμεσα, είναι περισσότερο παρά αναγκαίο. Είναι αναγκαίο για τον λαό μας ο οποίος βιώνει μια κρίση, πάλι, ανθρωπιστική. Δυστυχώς βγήκαμε από τα μνημόνια με τον ΣΥΡΙΖΑ και η Κυβέρνηση Μητσοτάκη με το μνημόνιο Μητσοτάκη, σε όλες τις πολιτικές, ξαναφέρνει τη χώρα σε βαθιά οικονομική κρίση.

Δεν έπεισαν οι θέσεις του Πρωθυπουργού στη Διεθνή Έκθεση Θεσσαλονίκης, όπως απύθμενο θράσος είναι και αυτό που ακούσαμε από κορυφαίο Υπουργό: «Όποιος δεν προσαρμόζεται, ας πεθάνει». Αυτή είναι η θρασύτητα που λέμε, η οποία πάντα υποκρύπτει φόβο και πανικό.

Επίσης για τα εθνικά μας θέματα, για τα εθνικά μας συμφέροντα πρέπει να αλλάξει αυτή η Κυβέρνηση, ειδικά τώρα που η γείτονα Τουρκία είναι ιδιαίτερα προκλητική και χρειάζονται πολιτικές και διπλωματικές κινήσεις να αποφευχθούν πολλά ζητήματα. Αλλά βέβαια χρειάζεται αυτή η αλλαγή και για την εικόνα της χώρας, θέμα με το οποίο ξεκίνησα την τοποθέτησή μου, η οποία πραγματικά διεθνώς έχει γκριζάρει. Δεν μας ταιριάζει μια τέτοια εικόνα.

Καταθέσαμε προτάσεις και για τη λειτουργία της ΕΥΠ. Ο εισηγητής μας κ. Σπίρτζης ανέφερε συγκεκριμένα και για την ΑΔΑΕ: Να καταργηθεί η συγκεκριμένη τροπολογία που απαγορεύει στο θύμα να πληροφορείται αν παρακολουθείται ή όχι, το τριμελές δικαστικό συμβούλιο που θα κρίνει ποιος θα παρακολουθηθεί, το πώς θα εκλέγεται ο επικεφαλής της ΕΥΠ μέσα από την Επιτροπή Θεσμών και Διαφάνειας και βέβαια ποια θα είναι αυτή η έννοια, αν θέλετε, της εθνικής ασφάλειας που την επικαλείται η Κυβέρνηση πολύ εύκολα.

Εδώ πέρα όμως θα έλεγα ότι είμαι σίγουρη πως δεν θα δεχτείτε τις προτάσεις μας, αλλά μην ανησυχούν όλοι, όσοι και όσες μας ακούν. Γρήγορα θα επέλθει η πολιτική αλλαγή, μια άλλη δημοκρατική, προοδευτική κυβέρνηση θα έρθει στον τόπο μετά από εκλογική διαδικασία -το τονίζω αυτό- και η οποία και στο συγκεκριμένο κομμάτι θα αναβαθμίσει ουσιαστικά την ΕΥΠ ως υπηρεσία προστασίας, ως θεσμός, να το πω έτσι, προστασίας του εθνικού συμφέροντος.

Κλείνοντας όμως, κύριε Πρόεδρε, θα ήθελα να κλείσω με το εξής: Η εικόνα να το πω αλλιώς, το προφίλ που χρόνια χτίζει ο κ. Μητσοτάκης, το προφίλ του κεντρώου, το προφίλ του φιλελεύθερου πολιτικού, όλα αυτά που προσπαθεί με τρόπο να χτίσει -και το είπε στην Έκθεση, «εμείς στην Κυβέρνηση χρησιμοποιήσαμε και άτομα και από άλλους πολιτικούς χώρους» κ.λπ.- δεν μπορεί να αποκατασταθεί, έχει τσαλακωθεί ουσιαστικά. Διότι αυτή η υπόθεση, η οποία είναι μια υπόθεση, ένα θέμα σημαντικό βαθιάς δημοκρατίας και δημοκρατικής εξέλιξης της πατρίδας μας, ουσιαστικά αυτό το προφίλ το έχει τσαλακώσει, το έχει μουτζουρώσει. Ένας λόγος παραπάνω για άμεση προσφυγή στις κάλπες και δημιουργία μιας δημοκρατικής, προοδευτικής κυβέρνησης, για την οποία είμαστε σίγουροι ότι θα συμβεί.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Βασίλειος - Πέτρος Σπανάκης από τη Νέα Δημοκρατία, που εκλέγεται στον Β3΄ Νότιο Τομέα Αθηνών, και να ετοιμάζεται ο Αιτωλοακαρνάνας κ. Καραγκούνης από τη Νέα Δημοκρατία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα σε αυτή την Αίθουσα ακούσαμε όλα τα άλλα, αλλά δεν ακούσαμε αν η Αντιπολίτευση, αυτή η σύσσωμη, η ταυτισμένη Αντιπολίτευση ΠΑΣΟΚ και ΣΥΡΙΖΑ, που έχει γίνει ένα πράγμα, έχει να μας πει κάτι συγκεκριμένο πάνω στην πράξη νομοθετικού περιεχομένου που έρχεται σήμερα προς κύρωση. Κάτι πολύ απλό δεν το συζητά η Αντιπολίτευση, αλλά συζητά κάτι άλλο.

Στις 9 Αυγούστου η Κυβέρνηση προχωράει στην πράξη νομοθετικού περιεχομένου. Εντός σαράντα ημερών οφείλουμε να φέρουμε το θέμα στην Ολομέλεια της Βουλής και να γίνει νόμος του κράτους και να ψηφιστεί. Σήμερα έρχεται προς ψήφιση. Είμαστε εντός σαράντα ημερών, και αντί να συζητάμε επί της ΠΝΠ, ακούμε ύβρεις, ακούμε ότι θα γονατίσουμε, ότι είμαστε γελοίοι, ότι έχουμε κάνει αποτυχημένες προσπάθειες.

Εν πάση περιπτώσει, από αυτή την ταύτιση του ΣΥΡΙΖΑ με το ΠΑΣΟΚ ακούμε ένα ατελείωτο μοιρολόι, μια μαυρίλα. Μια μαυρίλα που δεν ξέρω αν ωφελεί κάποιον, αν είναι αυτό που πρέπει να ακούει το κάθε ελληνικό νοικοκυριό την ίδια ώρα που δίνουμε μια μάχη, μια μάχη όχι μόνο ως χώρα αλλά μια μάχη ως Ευρώπη. Διότι εμείς πιστεύουμε στην Ευρώπη.

Και έχουμε εδώ προσπάθεια, έμμεση και άμεση, για να υπάρξει μια αποσταθεροποίηση της χώρας. Σήμερα ακούσαμε στέλεχος του ΣΥΡΙΖΑ να λέει ότι δεν έχουμε πρόβλημα να συνεργαστούμε και με άλλο κόμμα και να πάρουμε το νήμα από το 2015. Και ρωτώ από αυτό το Βήμα, που μας ακούει και ελληνικός λαός: Είναι δυνατόν να γυρίσει η Ελλάδα στο 2015; Είναι δυνατόν να παίζουμε την Ελλάδα στα ζάρια; Είναι δυνατόν να παίζουμε κορώνα-γράμματα την ελληνική οικονομία;

Εμείς στη Νέα Δημοκρατία -αυτή η ιστορική φιλολαϊκή παράταξη έχει μία μεγάλη διαφορά- δεν είμαστε πολιτικά κουτσαβάκια. Δεν κάνουμε ένα παιχνίδι εντυπωσιασμών και μετά εξαφανιζόμαστε. Δεν είμαστε ψευτόμαγκες. Εμείς μιλάμε τη γλώσσα της αλήθειας. Δίνουμε αγώνα εντός και εκτός. Ο Πρωθυπουργός είναι στη Γαλλία και δίνει μάχη. Και από την άλλη πλευρά κάποιοι τον ταύτιζαν με τον Ερντογάν. Αυτή είναι η εθνική σας πολιτική; Αυτά θα πείτε στον ελληνικό λαό αύριο, όταν θα έχουμε εκλογές;

Μητσοτάκης, κυρίες και κύριοι συνάδελφοι, σημαίνει πολιτική σταθερότητα. Τα εθνικά συμφέροντα διασφαλίζονται με αυτή την Κυβέρνηση της Νέας Δημοκρατίας. Ο ελληνικός λαός είναι αυτός που θα αποφασίσει στο τέλος ποια θα είναι η επόμενη Κυβέρνηση που θα οδηγήσει τη χώρα στην πρόοδο και στην ανάπτυξη.

Διότι, κυρίες και κύριοι συνάδελφοι, στις 20 Αυγούστου η χώρα μας βγήκε από το καθεστώς ενισχυμένης εποπτείας. Επιτέλους, μπορούμε να ασκήσουμε μια πιο ευέλικτη φορολογική, οικονομική, κοινωνική πολιτική. Και αντί να μιλήσουμε πάνω σε αυτό το πλαίσιο, να κοιτάξουμε τους Έλληνες πολίτες στα μάτια, εσείς συνεχίζετε μια μικροπολιτική και έχετε καταλάβει πολύ καλά ότι έχετε εγκλωβιστεί.

Πάτε να απαξιώσετε κάθε διαδικασία, κατ’ αρχάς τη διαδικασία της εξεταστικής επιτροπής. Δηλαδή, η εξεταστική επιτροπή όταν καλεί έναν μάρτυρα -σήμερα είχαμε πεντάωρη κατάθεση του πρώην διοικητή της ΕΥΠ- αυτό είναι υποβάθμιση; Σας παρακαλώ πολύ, επιτέλους, βάλτε ένα τέλος σε αυτή τη μαυρίλα, σε αυτό το μοιρολόι.

Σε μια σύγχρονη δημοκρατία ο ρόλος των υπηρεσιών, που έχουν να κάνουν με την προστασία της εθνικής ασφάλειας, την προστασία της χώρας εντός και εκτός, είναι ιδιαίτερα σημαντικός. Οι προκλήσεις σε ένα μεταβαλλόμενο περιβάλλον είναι πολλές και πρέπει συνέχεια να είμαστε σε εγρήγορση. Πρέπει να φροντίζουμε να υπάρχουν, όμως, και οι κατάλληλες δικλίδες ασφαλείας για την προστασία της ιδιωτικότητας.

Με το νομοσχέδιο αυτό, που σε λίγες ώρες θα είναι νόμος του κράτους, επέρχονται δύο σημαντικές αλλαγές στη λειτουργία της ΕΥΠ:

Πρώτον, για τον διορισμό του εκάστοτε διοικητή απαιτείται, σύμφωνα με το άρθρο 1 της πράξης νομοθετικού περιεχομένου, η γνωμοδότηση της Ειδικής Μόνιμης Επιτροπής Θεσμών και Διαφάνειας. Έτσι, πριν από το διορισμό του διοικητή, είναι απαραίτητο να ληφθεί η γνώμη της Ειδικής Μόνιμης Επιτροπής Θεσμών και Διαφάνειας της Βουλής διευρύνοντας με αυτό τον τρόπο την κοινοβουλευτική εποπτεία της ΕΥΠ και μετατρέποντας σε πολιτικά συμμετοχική μια διαδικασία που μέχρι σήμερα βρισκόταν κυρίως στο σκληρό πυρήνα της εκτελεστικής εξουσίας.

Δεύτερον, επανέρχεται, με το άρθρο 2 της ΠΝΠ, η απαίτηση για έγκριση από τον αρμόδιο εισαγγελέα εφετών, πριν η υπηρεσία προχωρήσει στην άρση του απορρήτου των επικοινωνιών ή και στην καταγραφή της δραστηριότητας προσώπων. Δηλαδή, εσείς, το 2018, καταργήσατε τη δεύτερη υπογραφή, χωρίς να έχετε πει στον ελληνικό λαό γιατί την καταργήσατε. Ήταν τόσο πολύπλοκη, τόσο γραφειοκρατική, τόσο δύσκολη η διαδικασία να πάει από τον εισαγγελέα πρωτοδικών στον εισαγγελέα εφετών και να μπει μία συνυπογραφή; Ήταν τόσο μεγάλο, τόσο δύσκολο και έπρεπε να την καταργήσετε; Πείτε το. Δεν έχετε απαντήσει ακόμα στον ελληνικό λαό. Η υποχρέωση αυτή να υπάρχει συνυπογραφή δηλαδή -αυτή η δικλίδα ασφαλείας- σύμφωνα με το άρθρο 2 επανέρχεται.

Φίλες και φίλοι, κυρίες και κύριοι συνάδελφοι, εμείς είπαμε ότι θα θωρακίσουμε την ΕΥΠ. Θα φέρουμε δικλίδες ασφαλείας. Ναι, πιστεύουμε στον εσωτερικό έλεγχο, στην εκπαίδευση των στελεχών και προχωράμε σε αυτές τις αλλαγές, προκειμένου να βελτιωθεί η λειτουργία της ΕΥΠ, η δράση της οποίας πρέπει να βελτιωθεί, όχι να βαλτώσει και να ακυρωθεί. Στο συμπέρασμα αυτό καταλήξαμε και μετά το επιχειρησιακό λάθος που έγινε στην υπόθεση Ανδρουλάκη για το οποίο η Κυβέρνηση ανέλαβε τις ευθύνες που της αναλογούν και κατέθεσε συγκεκριμένες προτάσεις για την αντιμετώπιση αυτού του σφάλματος.

Η υπόθεση όμως της παρακολούθησης του τηλεφώνου του Νίκου Ανδρουλάκη -τότε δεν ήταν πρόεδρος- έφερε στην επιφάνεια δυσλειτουργίες, παθογένειες ετών, που πρέπει να διορθωθούν και αυτό κάνουμε με το νομοσχέδιο αυτό. Και απορώ: θα καταψηφίσετε αυτό το νομοσχέδιο σήμερα;

Αντιμετωπίζουμε ένα πρόβλημα και δεν κρυβόμαστε πίσω από αυτό. Η Νέα Δημοκρατία μένει σταθερή στη θέση της να υπάρξει ουσιαστική και σε βάθος διερεύνηση της υπόθεσης της νόμιμης επισύνδεσης του τηλεφώνου του Νίκου Ανδρουλάκη. Για τον λόγο αυτό κίνησε, όλες και όλες, τις διαδικασίες ώστε να ερευνηθούν όλες οι πτυχές της υπόθεσης και να βγουν χρήσιμα συμπεράσματα, προκειμένου να αντιμετωπιστούν με τη δέουσα θεσμική σοβαρότητα χρόνιες παθογένειες της Εθνικής Υπηρεσίας Πληροφοριών.

Κυρίες και κύριοι συνάδελφοι, με την κύρωση της πράξης νομοθετικού περιεχομένου διορθώνονται συγκεκριμένες δυσλειτουργίες της ΕΥΠ και, αν θέλετε, έχουμε να κάνουμε και άλλα βήματα. Χρειάζονται και άλλες δικλίδες ασφαλείας. Και όσες προτάσεις κατατεθούν η Κυβέρνηση θα τις ακούσει. Όμως, δεν κατατέθηκε καμμία πρόταση από την Αντιπολίτευση. Μόνο ύβρεις ακούσαμε στη σημερινή συνεδρίαση του Κοινοβουλίου.

Γι’ αυτό, λοιπόν, πρέπει όλες οι πτέρυγες του Κοινοβουλίου να υπερψηφίσουν αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Σπανάκη.

Καλείται ο κ. Κωνσταντίνος Καραγκούνης από τη Νέα Δημοκρατία και από την Αιτωλοακαρνανία με το Μεσολόγγι της, τη Ναύπακτο, τον Αστακό. Και τι δεν έχετε! Τον Μίχο, τον Αποστολάκη!

Στη συνέχεια, θα δώσω τον λόγο στους εισηγητές και αγορητές για πέντε λεπτά και θα κλείσουμε με τον Υπουργό.

Ορίστε, κύριε Καραγκούνη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πάρα πολύ, κύριε Πρόεδρε.

Νομίζω ότι μετά από πολλές ώρες εντατικής συζήτησης για το ζήτημα της νόμιμης επισύνδεσης του κινητού του κ. Ανδρουλάκη, η οποία βεβαίως επαναλήφθηκε στη σημερινή συζήτηση με την πολύ σημαντική εισαγωγή της πράξης νομοθετικού περιεχομένου που εισηγείται η Κυβέρνηση, έχω την αίσθηση ότι μπορούμε να καταλήξουμε σε κάποια πολύ ουσιαστικά συμπεράσματα.

Νομίζω ότι αρχίζει και γίνεται κοινώς αντιληπτό, δηλαδή από όλες τις παρατάξεις -βέβαια, κατά την άποψή μου, δεν θα μπορούσε να γίνει και διαφορετικά- ότι άλλο πράγμα είναι η νόμιμη επισύνδεση και τελείως διαφορετικό η χρήση παράνομου λογισμικού. Το λέω αυτό, γιατί καταρρίπτεται, εν τοις πράγμασι, το αφήγημα που προσπαθούν να αρθρώσουν το τελευταίο διάστημα από την Αντιπολίτευση, ότι τάχα η Κυβέρνηση έχει τη δικαιοδοσία να αποφασίζει για τη νόμιμη επισύνδεση ή, το νεφέλωμα, ότι δήθεν ο Πρωθυπουργός ή το γραφείο του παρενέβησαν σε αυτή τη διαδικασία. Και αυτό, γιατί η επιχειρηματολογία τους προσκρούει στην αυτονόητη πρόνοια του νόμου που κανείς δεν μπορεί να αμφισβητήσει, ότι για τη νόμιμη επισύνδεση τον πρώτο και τον τελευταίο λόγο τον έχει ο εισαγγελέας, δηλαδή η δικαστική εξουσία, και κανείς άλλος. Αυτό που, επίσης, δεν μπορεί να αμφισβητηθεί από κανέναν είναι και η νομιμότητα της επισύνδεσης, όπως προβλέπει ρητά το άρθρο 5 του ν.3649/2008.

Τι προσπαθεί να κάνει, λοιπόν, η Αντιπολίτευση, για να θολώσει τα νερά εν όψει αυτού του αδιεξόδου; Επειδή δεν ευδοκιμεί το πρώτο αφήγημα, προτάσσουν ένα δεύτερο και προσπαθούν να συνδέσουν όλη αυτή την υπόθεση με την ύπαρξη παράνομου λογισμικού.

Η κουβέντα για το παράνομο λογισμικό, κύριε Υπουργέ -γιατί έχουμε κάνει εκτεταμένα αυτή τη συζήτηση- είναι μια τελείως διαφορετική και ξεχωριστή συζήτηση.

Αυτή την κουβέντα, οφείλω να πω, πρέπει να την κάνουμε με πολύ μεγάλη προσοχή, διότι το ίδιο γίνεται αυτή τη στιγμή συνολικά στην Ευρώπη και στην Ευρωπαϊκή Ένωση και απασχολεί πολλές χώρες και πολλά κράτη-μέλη.

Μάλιστα, σε αρκετές χώρες έχουν καταγραφεί ανάλογα και ακόμη χειρότερα περιστατικά, με παρακολουθήσεις ηγετικών στελεχών της Ευρωπαϊκής Ένωσης και πρώην πρωθυπουργών. Και επιτρέψτε μου να πω ότι και στην Ελλάδα υπάρχει σωρεία περιστατικών, που έρχονται στο φως της δημοσιότητας και αφορούν τα περιστατικά, που ξεκινούν από το 2015 και φτάνουν έως το 2019, με πολύ σοβαρές καταγγελίες, για παρακολουθήσεις του νυν Πρωθυπουργού, πρώην Υπουργών του ΣΥΡΙΖΑ, πρώην στελεχών της προηγούμενης κυβέρνησης, στελεχών της τρόικας, πρώην αντιπροέδρου του Συμβουλίου της Επικρατείας.

Κάλλιστα θα μπορούσε κάποιος να αναρωτηθεί: «Μα καλά, για όλες αυτές τις περιπτώσεις να έχουν γίνει, άραγε, νόμιμες επισυνδέσεις; Να έχει υπάρξει, άραγε, η σχετική γνωστοποίηση στα υποκείμενα της παρακολούθησης, όπως προβλέπει ο νόμος;». Το λέω αυτό, γιατί κάποιοι ήδη έχουν αρνηθεί ότι έχει τηρηθεί τέτοια διαδικασία.

Μιλάμε για παράνομες παρακολουθήσεις; Προφανώς, το ερώτημα αυτό, κύριε Υπουργέ και κύριε Πρόεδρε, είναι ρητορικό και σίγουρα δεν αφορά τη σημερινή μας συζήτηση. Και προσέξτε, δεν το λέω με καμμία διάθεση συμψηφισμού. Το λέω, όμως, με τη λογική ότι κάποιοι συνάδελφοι της Αντιπολίτευσης, με περίσσια ευκολία -τους άκουσα σήμερα κατά κόρον- κάνουν μια αυθαίρετη υπόθεση, ότι δήθεν αυτή η Κυβέρνηση παρακολουθούσε πολιτικούς μέσω παράνομου λογισμικού.΄Ακουσα τον κ. Ραγκούση -δεν είχα σκοπό να πάρω το λόγο- να το λέει νωρίτερα για τον κ. Σπίρτζη, το πήρε μάλιστα και ως θέσφατο, ως δεδομένο. Εσείς, λέει, παρακολουθούσατε τον κ. Σπίρτζη, έτσι μας είπε. Αν, λοιπόν, ισχύει αυτό, γιατί να μην κάνουμε και εμείς, ακριβώς, την ίδια αυθαίρετη υπόθεση και, ακριβώς, τον ίδιο συνειρμό για όλες τις περιπτώσεις, τις οποίες σας ανέφερα; Γιατί, δηλαδή, να μην υποθέσει κανείς ότι στα πέντε χρόνια της διακυβέρνησης ΣΥΡΙΖΑ έγιναν παρακολουθήσεις με παράνομο λογισμικό; Και να αρχίσουμε, λοιπόν, κι εμείς να κάνουμε αυθαίρετες, υπό μία έννοια, νοητικές διεργασίες. Και το λέω αυτό εξ αντιδιαστολής, επειδή πολλά στελέχη έχουν πει ότι ποτέ δεν ενημερώθηκαν. Οπότε, συνεπαγωγικά, θα μπορούσε κάποιος να πει δεν υπήρχε νόμιμη επισύνδεση. Προφανώς και διευκρινίζω ότι δεν τα υιοθετώ όλα αυτά, ούτε βεβαίως τα λέω αναιρώντας το προσωπικό απόρρητο, που έχω από τη συμμετοχή μου στις αρμόδιες επιτροπές. Τα λέω όλα αυτά, γιατί έχουν δημοσιοποιηθεί.

Και συνεχίζω τον συλλογισμό μου. Αυτά τα οποία καταγγέλλονται, για παράδειγμα, από τον κ. Λαφαζάνη, αφορούν τη χρήση παράνομου λογισμικού; Αφήνω στην άκρη αυτά που είπε η κ. Κωνσταντοπούλου, ότι της επιδείκνυε, λέει, παρακολουθήσεις, ο ίδιος ο πρώην Πρωθυπουργός. Φανταστείτε να τα έλεγε αυτά ο κ. Τασούλας για τον κ. Μητσοτάκη τι θα γινόταν στην Αίθουσα και στον δημόσιο λόγο!

Να ξεκαθαρίσουμε, λοιπόν, τα πράγματα. Εμείς στη Νέα Δημοκρατία δεν τα υιοθετούμε όλα αυτά, ούτε τα συμψηφίζουμε. Αυτό, όμως, που μπορώ να πω είναι ότι το ζήτημα φαίνεται να είναι πολύ πιο σύνθετο και οι λέξεις, όπως «μαφία», «παρακράτος», «καθεστώς» και όλα αυτά τα οποία λέγονται, έχω την αίσθηση ότι θα πρέπει να ακούγονται με πολύ μεγαλύτερη φειδώ απ’ όσο λέγονται και με πολύ μεγάλη προσοχή! Διότι εμείς στη Νέα Δημοκρατία, έχουμε υπ΄όψιν αυτά που καταγγέλλουν οι ίδιοι στον ΣΥΡΙΖΑ. Οι ίδιοι, όχι εμείς! Εμείς δεν έχουμε βγάλει κουβέντα. Έχουμε χρησιμοποιήσει ποτέ τέτοιες ανοίκειες εκφράσεις, σε μια παράταξη, σε μια δημοκρατικά εκλεγμένη κυβέρνηση; Παρ΄ότι τα στελέχη του ΣΥΡΙΖΑ αποκαλύπτουν και καταγγέλλουν αυτά τα συνταρακτικά, έτσι όπως ακούγονται τουλάχιστον.

Μπορούμε, όμως, κυρίες και κύριοι συνάδελφοι, να συμφωνήσουμε ότι η συζήτηση, που πρέπει να γίνει από εδώ και πέρα, είναι ποιες θεσμικές εγγυήσεις θα βάλουμε στην ανέλεγκτη -επαναλαμβάνω- κρίση του εισαγγελέα.

Και επιστρέφω, προφανώς, στις νόμιμες επισυνδέσεις και θεωρώ ότι εκεί μπορούμε να συμφωνήσουμε σε ένα κοινό πλαίσιο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Διότι, οφείλω να ομολογήσω, αντίθετα με αυτό που κάνει ο ΣΥΡΙΖΑ, ότι έχω ακούσει κάποιες πολύ γόνιμες προτάσεις από την Αντιπολίτευση. Οφείλω να το καταθέσω αυτό!

Και σήμερα γίνεται μια πρώτη σοβαρή και άμεση προσπάθεια, από τον Υπουργό με την εισήγηση της πράξης νομοθετικού περιεχομένου, για να ενισχύσουμε και να θωρακίσουμε τη διαδικασία της νόμιμης επισύνδεσης.

Θέλω να υπομνήσουμε, κυρίες κύριοι συνάδελφοι, και απευθύνομαι σε εσάς, κύριε Υπουργέ, ότι για το ζήτημα των νόμιμων επισυνδέσεων υπάρχουν και οι πολύ γνωστές και δημοσιευθείσες προτάσεις του Γενικού Εισαγγελέα του Δικαστηρίου της Ευρωπαϊκής Ένωσης -προφανώς, τις ξέρετε πολύ καλά- του κ. Εμμανουέλ Κάμπο Σάντσες, όπου σε αυτό το κείμενο, το οποίο έχει δημοσιευθεί, επιβεβαιώνονται οι αναγκαίοι -ακούστε, κυρίες και κύριοι συνάδελφοι- περιορισμοί στο απόρρητο των επικοινωνιών.

Σας το διαβάζω, κατά λέξη, για να ξέρουμε τι συζητάμε: «Η οδηγία δίνει τη δυνατότητα στα κράτη-μέλη να θεσπίζουν νομοθετικά μέτρα, τα οποία με στόχο την προάσπιση της εθνικής ασφάλειας, επηρεάζουν δραστηριότητες ιδιωτών, που υπόκεινται στην εξουσία των κρατών αυτών, περιορίζοντας τα δικαιώματα τους».

Τα αναφέρω, λοιπόν, αυτά για να δούμε ποιο είναι το πλαίσιο που ισχύει και πανευρωπαϊκά, για να δούμε σε τι χρήσιμα συμπεράσματα και παραγωγικά μπορούμε να καταλήξουμε.

Τέλος, θα πρέπει να ασχοληθούμε με το πολύ σοβαρό ζήτημα της προστασίας μας, από κάθε είδους παράνομα λογισμικά. Ποια αντίμετρα θα πρέπει να εισάγουμε στο τεχνικό αλλά και νομικό μας οπλοστάσιο; Κι εκεί, βεβαίως, θα χρειαστούμε και τις βέλτιστες ευρωπαϊκές πρακτικές.

Εδώ είμαστε για να τα δούμε όλα αυτά, να τα διερευνήσουμε, κυρίως να τα συμφωνήσουμε, σε ένα θεσμικό πλαίσιο που θα θωρακίζει, πρώτα απ’ όλα, τα ατομικά δικαιώματα των πολιτών -συμφωνούμε απόλυτα εμείς, ως Νέα Δημοκρατία, ως παράταξη- αλλά και βεβαίως, κύριε Μυλωνάκη, να διασφαλίζουμε και την απρόσκοπτη και πολύ ευαίσθητη λειτουργία της Εθνικής Υπηρεσίας Πληροφοριών, που φοβάμαι με όλα όσα ακούω από την Αντιπολίτευση, ότι μάλλον το αντίθετο θέλουν να κάνουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και πάμε στους εισηγητές - αγορητές. Θα ξεκινήσουμε από την κ. Μαρία Κομνηνάκα, από το Κομμουνιστικό Κόμμα Ελλάδας. Όλοι από πέντε λεπτάκια.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Επιτρέψτε μου, ξεκινώντας, μιας και μας πρόλαβε η άσχημη είδηση της απώλειας του συντρόφου μας, του Κώστα Καζάκου, να αποχαιρετήσουμε με βαθιά θλίψη και συγκίνηση τον Κώστα Καζάκο, έναν από τους μεγάλους του θεάτρου, με μακρά αγωνιστική πορεία -πάντα στο πλευρό του ΚΚΕ, μέχρι το τέλος- με μακρά και πολύτιμη προσφορά στο θέατρο, υπηρετώντας, κυρίως και από τη θέση αυτή, τη βαθιά του συνείδηση της κοινωνικής αποστολής της τέχνης στο να εξανθρωπίζει τον άνθρωπο.

Θα παραμείνει πάντα στη μνήμη του λαού, μέσα από την αγωνιστική του πορεία, αλλά και μέσα από το πλούσιο έργο που μας άφησε.

Τώρα, σε σχέση με την όλη συζήτηση, επιβεβαιώθηκε στην πραγματικότητα η κριτική που, από την πρώτη στιγμή, κάναμε ως κόμμα, που εξελίχθηκε και στη σημερινή συζήτηση, αλλά έχει εξελιχθεί και όλο τον τελευταίο, τουλάχιστον, μήνα που έχει ξεκινήσει να ξετυλίγεται αυτό το μπλεγμένο κουβάρι, ο «βούρκος», πραγματικά, των υποκλοπών και των παρακολουθήσεων.

Επιβεβαιώθηκε η προσπάθεια συσκότισης του θεσμικού πλαισίου που επιτρέπει τόσο στην ΕΥΠ, όσο και σε άλλες υπηρεσίες του κράτους, αλλά και μηχανισμούς, ξένες υπηρεσίες και οργανισμούς να κάνουν κυριολεκτικά φύλλο και φτερό το απόρρητο των επικοινωνιών. Ένα πολυπλόκαμο πλέγμα νόμων, που επιτρέπει να δικαιολογείται κάθε λογής εξαίρεση και τελικά, να τη μετατρέπει σε κανόνα.

Σ΄ αυτό είναι δεδομένη η ευθύνη της Νέας Δημοκρατίας και δεν μας ξαφνιάζει -αν θέλετε- ότι επιλέγει συνειδητά να μην μιλήσει γι’ αυτό το νομικό πλαίσιο.

Ευθύνη όμως έχουν και τα άλλα κόμματα, που εμφανίζονται σήμερα από θέση παραπονούμενου, αλλά δεν βρίσκουν να πουν μια λέξη, δεν λένε τσιμουδιά γι΄ αυτό το σκοτεινό θεσμικό πλαίσιο, γιατί τότε θα έρχονταν στο φως και οι δικές τους ευθύνες όταν, εν χορώ, ψήφιζαν με χέρια και πόδια ευρωπαϊκές οδηγίες, ενσωμάτωναν κανονισμούς που κυρίως έρχονται να θωρακίσουν το κράτος από τον κίνδυνο του εσωτερικού εχθρού, του εχθρού λαού. Σ΄ αυτό επιχειρείτε να εθίσετε τον λαό, να συνηθίσει να ανέχεται αυτό τον «βούρκο» των υποκλοπών, γιατί τάχα πηγάζει από τη νομιμότητα που εσείς οι ίδιοι φτιάξατε και αυτό επιχειρείτε να θωρακίσετε και να φτιασιδώσετε και με τέτοιου είδους, αν θέλετε, καρικατούρες, εγγυήσεις και θεσμούς, που προσπαθείτε, υποτίθεται, να βάλετε ως θεματοφύλακες. Αυτό το θεσμικό πλαίσιο δεν φτιασιδώνεται, δεν διορθώνεται, μόνο καταργείται.

Σ΄ αυτό τον βούρκο εντάσσονται και τα διάφορα παράνομα κατασκοπευτικά λογισμικά, για τα οποία βέβαια δεν μπορείτε να δηλώνετε ούτε άγνοια ούτε να παρουσιάζεστε ως θιγμένοι και ότι ξαφνικά πέφτετε από τα σύννεφα, γιατί αποτελεί πραγματικά μέγιστη πολιτική υποκρισία, όταν στην ίδια την Ευρωπαϊκή Ένωση ψηφίζατε την παραγωγή, εμπορία, αλλά και τη δυνατότητα αυτών των ιδιωτικών εταιρειών να συνεργάζονται με το κράτος, πουλώντας είτε αυτό το ίδιο το κατασκοπευτικό λογισμικό είτε μισθώνοντας τις υπηρεσίες του. με αποτέλεσμα τα διάφορα «Predator» να κυκλοφορούν τώρα στην αγορά και να αξιοποιούνται για το ξεκαθάρισμα πολιτικών, επιχειρηματικών, αλλά ακόμα και γεωπολιτικών λογαριασμών.

Τι ακόμα προσπαθήσατε να συσκοτίσετε μέσα από την όλη συζήτηση, κάτι για το οποίο πραγματικά δεν ακούστηκε κουβέντα; Ποιος είναι ο ρόλος της ΕΥΠ ως φρουρός του αστικού κράτους, που γι’ αυτό τον λόγο έχει αντιδραστικό χαρακτήρα, είναι εχθρικός πρώτα και κύρια απέναντι στον ίδιο τον λαό. Αυτόν θέτει πρώτα και κύρια ως βασικό εχθρό και όχι τους εξωτερικούς δήθεν κινδύνους. Γι΄ αυτό και «δικαιολογούνται» -να το πω εντός εισαγωγικών- οι χιλιάδες υποκλοπές, οι υποτιθέμενες νόμιμες επισυνδέσεις με τον επικαλούμενο λόγο της εθνικής ασφάλειας ενάντια σε χιλιάδες Έλληνες πολίτες κατ΄ έτος.

Και επειδή πολλή συζήτηση έγινε για την ευαισθησία σας και τους κινδύνους για την εθνική ασφάλεια και τα κυριαρχικά δικαιώματα από τον έξωθεν εχθρό, τελικά είναι να απορεί κανείς ποιος θυσιάζει αυτή την εθνική ασφάλεια και τα κυριαρχικά δικαιώματα, αν αναλογιστεί πως τελικά η ΕΥΠ διαφυλάσσει τα κυριαρχικά δικαιώματα της χώρας και αυτές τις πληροφορίες, όταν αλωνίζουν μυστικές υπηρεσίες ξένων κρατών, όταν με τις δεσμεύσεις που έχετε απέναντι στους συμμάχους σας και τις διάφορες διακρατικές συμφωνίες όλες αυτές οι πληροφορίες και τα προσωπικά δεδομένα των πολιτών γίνονται φύλλο και φτερό και είναι πλήρως προσπελάσιμα από υπηρεσίες τόσων άλλων εχθρών. Τελικά ο κίνδυνος ποιος είναι; Ο σύμμαχος ή ο εχθρός, αφού απέναντι σε αυτούς τους συμμάχους υποτίθεται θέλατε να προφυλαχθείτε;

Τελικά το βασικότερο ερώτημα ποιος θα μας σώσει από τους προστάτες έχει ήδη απαντηθεί. Την απάντηση την έχει δώσει και θα την ξαναδώσει ο λαός γιατί είναι δική του υπόθεση αυτός ο ίδιος να προστατευθεί από αυτό το απαράδεκτο θεσμικό πλαίσιο και κυρίως, με την αγωνιστική του δράση και τις πολιτικές του επιλογές, να γυρίσει την πλάτη σε όλους αυτούς που σταθερά υπονομεύουν τα δικαιώματά του, να συμπορευτεί με το ΚΚΕ σε έναν δρόμο ανατροπής αυτού του συστήματος και κυρίως να κάνει τους φόβους σας πραγματικότητα. Μπορεί και να είστε σίγουροι ότι θα το κάνει!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Κομνηνάκα.

Και εκ μέρους του Προεδρείου να δώσουμε τα συλλυπητήρια μας για τον Κώστα Καζάκο, μια γενναιόψυχη προσωπικότητα της τέχνης.

Θα δώσω τον λόγο, για τον λόγο αυτόν, και στον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Παφίλη.

**ΑΘΑΝΑΣΙΟΣ ΠΑΦΙΛΗΣ:** Μια θλιβερή είδηση: «Έφυγε» πριν από λίγες ώρες ο Κώστας Καζάκος.

Ο Κώστας Καζάκος ήταν ένας μεγάλος του θεάτρου, θεατράνθρωπος θα μπορούσε να πει κανείς, ένας αγαπημένος και πολύτιμος σύντροφος που στάθηκε στο πλάι του ΚΚΕ και στα εύκολα και στα δύσκολα. Σε όλη την πορεία αυτού του μεγαλειώδους αγώνα ο Κώστας Καζάκος ήταν στο πλάι μας.

Δεν ήταν μόνο προικισμένος ηθοποιός, σκηνοθέτης και μεταφραστής. Ήταν μια γενναιόψυχη προσωπικότητα. Οι φυσικές αρετές που του έδωσε η φύση -τα παράστημα- η φωνή, το ταλέντο σμιλεύτηκαν στο «καμίνι» της βιοπάλης, δουλεύοντας από μικρό παιδί σε τυπογραφεία, στην οικοδομή, σε σκληρές δουλειές.

Ο Κώστας Καζάκος καταγόμενος από αγωνιστική οικογένεια, με τον πατέρα εξορία και φυλακή, διάλεξε πολύ νωρίς τη σωστή πλευρά της ιστορίας, κυρίες και κύριοι. Διάλεξε τη σωστή πλευρά της ιστορίας στο πλάι των παραγωγών του πλούτου, στο πλάι των αδικημένων, όπως έλεγε και ο ίδιος, στο πλάι της εργατικής τάξης και του αγώνα για μια άλλη κοινωνία χωρίς εκμετάλλευση ανθρώπου από άνθρωπο.

Σε έναν χρόνο, το 2023, θα έκλεινε 70 χρόνια παρουσίας στο θέατρο, στον κινηματογράφο, παντού. Τι έλεγε ο ίδιος; «Ο σκοπός μου είναι να βοηθήσω τον λαό να συνειδητοποιήσει τη δύναμή του και να αλλάξει αυτή τη βάρβαρη κοινωνία». Η πολιτική του δράση είναι γνωστή σε όλα του τα χρόνια. Δύο φορές εκλέχτηκε Βουλευτής Επικρατείας, ως επικεφαλής στο Επικρατείας με το ΚΚΕ.

Εμείς τον αποχαιρετούμε με ένα στίχο: «Οι μέρες που λαχτάρησες, Κώστα, θα έρθουν αργά η γρήγορα και θα φροντίσουμε εμείς γι΄αυτό!».

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο ειδικός αγορητής του ΠΑΣΟΚ - Κινήματος Αλλαγής, ο κ. Χαράλαμπος Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, κύριε Πρόεδρε, ενώνουμε και εμείς τη θλίψη μας με τη θλίψη που εξέφρασαν ο Κοινοβουλευτικός Εκπρόσωπος και η ειδική αγορήτρια του ΚΚΕ για τη μεγάλη απώλεια του Κώστα Καζάκου και ευχόμαστε το αγωνιστικό του παράδειγμα να το ακολουθήσουν και άλλοι άνθρωποι της τέχνης και του πολιτισμού.

Κυρίες και κύριοι συνάδελφοι, στη δευτερολογία μου, δεν θα αναφερθώ σε όσα, κατά την άποψή μου, ουσιώδη προτείναμε κατά τη διάρκεια της πρωτολογίας μου, και εκφράζω μια ικανοποίηση, γιατί πολλοί συνάδελφοι και από την πλευρά της κυβερνητικής πλειοψηφίας αναφέρθηκαν σε αυτές τις προτάσεις. Περιμένουμε να δούμε, αν θα γίνει πράξη η υπόσχεση ότι θα συζητηθούν και θα υιοθετηθούν σε επόμενη νομοθετική πρωτοβουλία της Κυβέρνησης. Δεν είμαι αισιόδοξος.

Πριν αναφερθώ σε μερικές γενικότερες πολιτικές παρατηρήσεις, οφείλω μια διευκρίνιση στον παριστάμενο κύριο Υπουργό για την αποστροφή στην πρωτολογία μου, ότι υπάρχει νομικό πρόβλημα, νομικό κενό με τις παρακολουθήσεις, τις οποίες ζητεί η Εθνική Υπηρεσία Πληροφοριών. Απευθυνόμενοι στο Σώμα είπαμε ότι σήμερα πρέπει να υπάρξουν τροπολογίες. Δεν αρκεί η νομοθετική πρωτοβουλία σας. Πρέπει να υπάρξουν και άλλες. Και για τις προτάσεις που κάναμε, αλλά και γι’ αυτό που θα σας πω τώρα, είχαμε λόγο.

Ο ν.2225 στο άρθρο 3 -το οποίο δεν τροποποιήθηκε ποτέ- ορίζει ρητά ότι οι υπηρεσίες που μπορούν να αιτηθούν την άρση του απορρήτου είναι δικαστικές ή άλλες ποινικές ή αστυνομικές δημόσιες υπηρεσίες. Την εποχή εκείνη δικαιολογούνταν ο όρος αστυνομικές υπηρεσίες, διότι αφορούσε και την Εθνική Υπηρεσία Πληροφοριών.

Ο ν.3649/2008 επί κυβερνήσεως της Νέας Δημοκρατίας χαρακτηρίζει την Εθνική Υπηρεσία Πληροφοριών ως αυτοτελή πολιτική υπηρεσία, συνεπώς δεν υπάγεται στις κατηγορίες των υπηρεσιών που ορίζει ο ν.2225 και οι οποίες μπορούν να αιτηθούν παρακολούθηση, άρση του απορρήτου. Μάλιστα, το π.δ.47/2005, το οποίο ορίζει τις τεχνικές λεπτομέρειες για το πως θα γίνονται και επί ποίων τομέων οι νόμιμες συνακροάσεις, το αντίστοιχο άρθρο του π.δ.47/2005 επικαλείται τον όρο πολιτική υπηρεσία, αλλά χωρίς να υπάρχει οποιαδήποτε εξουσιοδότηση από τον νόμο. Το τονίζω. Ο ν.3649/2008 χαρακτηρίζει την Εθνική Υπηρεσία Πληροφοριών ως αυτοτελή πολιτική δημόσια υπηρεσία, ενώ το άρθρο 3 του ν.2225, που είναι ο βασικός νόμος που αφορά την Εθνική Υπηρεσία Πληροφοριών, προσδιορίζει για δυνατότητα άρσης του απορρήτου τρεις μόνο κατηγορίες υπηρεσιών: δικαστικές, ποινικές ή άλλες αστυνομικές.

Λοιπόν, κύριε Υπουργέ, θέλω να σας πω ότι αυτή την ώρα η Εθνική Υπηρεσία Πληροφοριών, ακόμη και στα καθήκοντα τα οποία την εμπιστεύεται η ελληνική πολιτεία, είναι στον αέρα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** …(Δεν ακούστηκε)

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θέλετε να το κρατήσετε; Κρατήστε το. Δικαίωμά σας. Εντάξει.

Τώρα να μου επιτρέψετε σύντομα μία-δύο παρατηρήσεις. Έλκομαι από τη θεωρία που ανέπτυξε ο Πρωθυπουργός περί επιχειρησιακού λάθους. Θα κάνω δύο μόνο παρατηρήσεις. Πρόκειται περί επιχειρησιακού λάθους για το οποίο αναλαμβάνουν πολιτική ευθύνη διάφοροι άνθρωποι.

Κυρίες και κύριοι συνάδελφοι, η πρώτη εισαγγελική διάταξη για την παρακολούθηση του κινητού του Ανδρουλάκη εδόθη τον Σεπτέμβριο του 2021 και ήταν δίμηνης διάρκειας. Επί δύο μήνες παρακολουθήθηκε ο κ. Ανδρουλάκης. Υποθέτω ότι κάτι θα είχε βρει η Εθνική Υπηρεσία Πληροφοριών για τους εθνικούς λόγους που ήρε το απόρρητο. Κάτι θα είχε βρει. Αλλιώς είναι τρομακτικό. Επί δύο μήνες να παρακολουθείται άνθρωπος και να μη βρίσκει τίποτα η Εθνική Υπηρεσία Πληροφοριών; Χαθήκαμε! Και μόλις λήγει το δίμηνο, έρχεται δεύτερη εισαγγελική διάταξη για άλλους δύο μήνες, προκειμένου να παρακολουθηθούν οι επικοινωνίες του κ. Ανδρουλάκη. Επιχειρησιακό λάθος; Και ω του θαύματος, διακόπτεται η παρακολούθηση μόλις εκλέγεται Πρόεδρος του ΠΑΣΟΚ - Κινήματος Αλλαγής! Επιχειρησιακό λάθος;

Πραγματικά, αναρωτιέμαι, μέχρι που θα φτάσει η προσφερόμενη αφέλεια. Δύο μήνες αρχικά δεν ανακαλύπτουμε τίποτα, άλλους δύο μήνες, διότι πρέπει κάτι να ανακαλυφθεί για λόγους εθνικής ασφαλείας και εκλεγόμενος αρχηγός, σταματάει. Φαίνεται ότι ήρθησαν οι λόγοι της εθνικής ασφάλειας.

Λοιπόν, αφού είναι επιχειρησιακό λάθος, τώρα να δούμε το επόμενο. Ο κ. Ανδρουλάκης ζήτησε πριν από λίγες ημέρες με επιστολή του στον Πρόεδρο της Αρχής Διασφάλισης Απορρήτου Επικοινωνιών να ενημερωθεί για τα στοιχεία του φακέλου του και για την παρακολούθησή του. Αυτό ζητήθηκε με βάση το τροποποιημένο άρθρο 5 παράγραφος 4 του ν.2225. Η τροποποίηση επήλθε με τον ν.4781. Ορίζει, λοιπόν, το βασικό άρθρο 5 παράγραφος 4 του ν.2225 ότι κοινοποιείται αμέσως η εισαγγελική διάταξη στον Πρόεδρο της ΑΔΑΕ. Κάθε στοιχείο του φακέλου ακόμα και απορρήτου είναι στη διάθεση του Προέδρου της ΑΔΑΕ. Έχει πρόσβαση δηλαδή ο Πρόεδρος της ΑΔΑΕ. Ο νόμος το ορίζει αυτό. Και για κάθε εισαγγελική διάταξη ο Πρόεδρος της ΑΔΑΕ ενημερώνει τον Πρόεδρο της Βουλής και τους αρχηγούς των πολιτικών κομμάτων.

Ο κ. Ανδρουλάκης έστειλε επιστολή για να ενημερωθεί όχι ως θύμα παρακολουθήσεως, διότι με τον ν.4790 δεν μπορεί να ενημερωθεί, αλλά με βάση την ισχύουσα διάταξη ότι ο Πρόεδρος της ΑΔΑΕ, και για την εισαγγελική διάταξη και για κάθε απόρρητο στοιχείο του φακέλου, υποχρεούται να ενημερώσει τον Πρόεδρο της Βουλής και τους αρχηγούς των κομμάτων. Λοιπόν, είμαι σίγουρος, ότι ο Πρόεδρος της ΑΔΑΕ στις επόμενες ελάχιστες μέρες, θα ενημερώσει για ό,τι βρει τον κ. Ανδρουλάκη.

Θα κλείσω, απευθύνοντας ένα ερώτημα περί επιχειρησιακού λάθους και μιλάω με απόλυτη γνώση τού τι λέω. Θα επιτρέψετε, στον Πρόεδρο της Αρχής Διασφάλισης Απορρήτου Επικοινωνιών να ενημερώσει, όπως προβλέπει ο νόμος, ακωλύτως, πρόεδρο κόμματος ή θα τον οδηγήσετε σε παραίτηση τον κ. Ράμμο;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο εισηγητής του ΣΥΡΙΖΑ - Προοδευτική Συμμαχία κ. Χρήστος Σπίρτζης. Ψυχραιμία από δεξιά.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Να εκφράσουμε κι εμείς τα συλλυπητήριά μας στην οικογένεια, στους οικείους, στο Κομμουνιστικό Κόμμα Ελλάδας για τον Κώστα Καζάκο, έναν άνθρωπο που ακόμα και στις δικές μας γενιές άφησε κληρονομιά με το πλούσιο και πολιτικό και πολιτιστικό του έργο, με χαρακτηριστικό παράδειγμα -παρ΄ότι οι περισσότεροι από εμάς ήμασταν πολύ μικροί τότε- τα θεατρικά έργα που ανέβαζε με τη Τζένη Καρέζη, τον Νίκο Ξυλούρη μέσα στη διάρκεια της δικτατορίας.

Κύριε Υπουργέ, μία απόδειξη τού πόσο ενοχική είναι η Κυβέρνηση -αφήνω τη Νέα Δημοκρατία, για την Κυβέρνηση θέλω να μιλήσω- είναι το ότι σήμερα σε όλη τη συζήτηση δεν παραστάθηκε ένας Υπουργός στα κυβερνητικά έδρανα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Δεν σας κάνω εγώ;

**ΧΡΗΣΤΟΣ ΣΠΙΡΤΖΗΣ:** Εκτός από εσάς, δίπλα σας.

Να σας θυμίσω τι γινόταν όταν περνούσατε τις τροπολογίες για την ΕΥΠ ή τον νόμο του επιτελικού κράτους, που δεν υπήρχε καρέκλα ούτε από κάτω να κάτσουν.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Και στα δικά σας έδρανα… Δείτε πόσους Βουλευτές έχετε από κάτω.

**ΧΡΗΣΤΟΣ ΣΠΙΡΤΖΗΣ:** Ναι, ναι, ναι!

Η ενοχική Κυβέρνηση το δείχνει. Και δεν είναι μόνο ενοχική. Είναι και φοβική για το ποιοι από την Κυβέρνηση παρακολουθούνται. Εντάξει, τα λέμε στους διαδρόμους όλοι. Πιστεύει κανείς μέσα στην Αίθουσα ή έξω από την Αίθουσα, στη χώρα, στην Ευρώπη, ότι η ΕΥΠ παρακολουθεί εκλεγμένους εκπροσώπους του ελληνικού Κοινοβουλίου ή του Ευρωκοινοβουλίου και δεν το γνωρίζει ο Πρωθυπουργός; Ότι δεν έχει την έγκριση του Πρωθυπουργού τουλάχιστον;

Πιστεύει κανείς από σαθρές δικαιολογίες ότι λειτουργεί και δήθεν δεν υπάρχει καμμία σχέση της ΕΥΠ ή του κράτους με ένα παράνομο λογισμικό όπως το «Predator» και δεν το γνωρίζει κανείς από την Κυβέρνηση; Δεν έχει δώσει την έγκριση; Δεν έχει τη συνεργασία; Μάλιστα.

Τότε, κύριε Γεραπετρίτη -εγώ θέλω να είμαι πολύ καλοπροαίρετος και απέναντι στον κ. Μητσοτάκη και σε εσάς- γιατί δεν σπεύσατε, από τότε που ο κ. Ανδρουλάκης ειδοποιήθηκε από το Ευρωπαϊκό Κοινοβούλιο, να πάρετε μια πρωτοβουλία, αντί για αυτή την πράξη νομοθετικού περιεχομένου, που γελάει ο κόσμος -και θα πω γιατί γελάει ο κόσμος- να απαγορεύσετε ή να δώσετε μία εντολή ελέγχου; Γιατί όλο αυτό τον καιρό αδρανήσατε, δεν κάνατε τίποτα;

Και άντε, τον προηγούμενο καιρό καλοπροαίρετα να σας πιστέψουν όλοι, ότι το αμελήσατε. Από τότε που ξέσπασε, γιατί δεν δώσατε μία εντολή ελέγχου, εσείς, ο κ. Πιερρακάκης, ο ίδιος ο κ. Μητσοτάκης, ο Υπουργός Δικαιοσύνης, κάποιος; Δεν υπάρχει λόγος, ε;

Ακούμε και διάφορα πράγματα για τερατογενέσεις. Να σας πω εγώ μία τερατογένεση. Φαντάζομαι ότι έχετε φάει είτε στο σπίτι σας είτε στο σπίτι του κ. Μητσοτάκη με την οικογένειά σας και την οικογένεια του κ. Μητσοτάκη κοινωνικά. Θα σας άρεσε να έχει κάποιος, ακόμα και αν έχει σχέσεις με την Κυβέρνησή σας, ήχο και εικόνα; Έχετε συμμετάσχει ποτέ σε συναντήσεις στο γραφείο του κ. Μητσοτάκη; Θα σας άρεσε να σας ακούει και να σας καταγράφει με εικόνα κάποιος;

Το λέω αυτό, κύριε Γεραπετρίτη, γιατί μια κυβέρνηση δεν είναι υπεύθυνη μόνο για την ΕΥΠ. Είναι για το τι αφήνει να υπάρχει στη χώρα και να λειτουργεί παράνομα. Και το αφήσατε και μετά που ξέσπασε το σκάνδαλο. Αυτό αποδεικνύει ότι και ξέρατε και ενιαίο ήταν το κέντρο και η αλληλουχία των παρακολουθήσεων, είτε μέσω ΕΥΠ είτε μέσω άλλων κρατικών φορέων, της Αστυνομίας και μέσω του «Predator».

Μιλάτε για άλλα, για εργαλειοποίηση από την Αντιπολίτευση, για υπηρεσιακό λάθος. Να σας ζητήσουμε και συγγνώμη που μας παρακολουθούσατε. Να σας ζητήσουμε συγγνώμη, αλλά δεν μας έχετε δώσει μία απάντηση σε όλα αυτά που σας είπαμε. Μία απάντηση. Μία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν επιλέξατε να μιλήσετε τουλάχιστον πριν από εμάς, για να μας πείτε «συμφωνούμε» στις πέντε προτάσεις που έκανε ο κ. Καστανίδης, στις πέντε που κάναμε εμείς, στις οποίες συμφωνούμε όλα τα κόμματα της Αντιπολίτευσης. Τίποτα.

Επιχειρείτε συμψηφισμούς της πλάκας, συμψηφισμούς για γέλια και επικλήσεις εθνικής ασφάλειας για κλάματα.

Συνάδελφοι της Νέας Δημοκρατίας, δεν έχω πει κακή κουβέντα ποτέ ούτε για τον Παναγιώτη Λαφαζάνη ούτε για τη Ζωή Κωνσταντοπούλου, παρ΄ότι και πολιτικά διαφωνούμε και έγινε διάσπαση στο κόμμα μας το 2015. Εσείς από πότε υιοθετείτε τις καταγγελίες τους και χωρίς στοιχεία, μάλιστα; Εσείς ειδικά της Νέας Δημοκρατίας τι έχετε πει για αυτούς τους ανθρώπους; Ειδικά εσείς τι κατηγορίες έχετε ρίξει για τον ΣΥΡΙΖΑ σε σχέση με τους ανθρώπους που σήμερα τους επικαλείστε, κιόλας και χωρίς ένα στοιχείο;

Επικλήσεις για την εθνική ασφάλεια; Σε μας τα λέτε; Δεν πάτε να δείτε τους ανθρώπους που το κόμμα σας έχει τοποθετήσει στην ΕΥΠ επί Καραμανλή, επί Σαμαρά και τους διώξατε άρον άρον, σε ένα βράδυ; Διαλύσατε την Εθνική Υπηρεσία Πληροφοριών! Δεν μπορεί να παίξει τον ρόλο της σήμερα. Και κάνετε επικλήσεις για εθνική ασφάλεια και τον ρόλο της ΕΥΠ που την κάνατε «μαγαζάκι»;

Μας λέτε ότι χρησιμοποιούμε πολύ άσχημες και βαριές εκφράσεις. Έχω εδώ, κύριε Γεραπετρίτη, μία λίστα -σας τα είπα και στην επιτροπή- από είκοσι μία αλλαγές που κάνατε στο θεσμικό πλαίσιο της λειτουργίας της ΕΥΠ. Πείτε μου, σας παρακαλώ πάρα πολύ, γιατί δεν καταργείτε διατάξεις -και δεν δίνεται καμμία απάντηση- όπως την εγκαθίδρυση της ΕΥΠ σε όλο τον δημόσιο τομέα. Σας ρώτησα έχει στείλει η ΕΥΠ και στην ΑΔΑΕ εκπρόσωπο; Αφού είναι σε όλο τον δημόσιο τομέα, έχει στείλει και αλλού;

Το ΚΕΤΥΑΚ και ο τρόπος λειτουργίας του ΚΕΤΥΑΚ. Ελαχιστοποίηση τυπικών προσόντων διοικητή ΕΥΠ. Αύξηση θέσεων υποδιοικητών και ελαχιστοποίηση των τυπικών τους προσόντων. Διορισμός διοικητή ΕΥΠ, που συμφωνούμε κιόλας για το πώς πρέπει να γίνει. Κατά παρέκκλιση αποσπάσεις της ΕΥΠ. Κώδικας κατάστασης προσωπικού της ΕΥΠ.

Ακούστε τώρα πόσο έχετε αναβαθμίσει τον Πρωθυπουργό, το θεσμό του Πρωθυπουργού. Τον Πρωθυπουργό πώς τον λέγατε εσείς; Τσιτάχ, Μωυσή. Έτσι τον λέγατε. Εμείς τον λέγαμε «ο απόλυτος άρχων», «ο κυβερνήτης» αυτοαποκαλείται και σήμερα «ο Μητσοτάκης ο δεύτερος» τον βάλατε να κάνει τον κώδικα κατάστασης προσωπικού, τον Πρωθυπουργό, με δικό σας νόμο. Δεν τα καταργείτε αυτά.

Δεν καταργείτε τη μαύρη τροπολογία της ΑΔΑΕ, που θα καταδικαστεί η χώρα και μας λέτε για τις δημόσιες συμβάσεις. Σας ρώτησα κάτι για τα 16 εκατομμύρια. Αν μέσα από διεύθυνση της ΕΥΠ μπορεί να κάνει προμήθεια για άλλο Υπουργείο. Δεν πήραμε καμμία απάντηση. Για την τροποποίηση του υπηρεσιακού συμβουλίου. Για τον σφαγιασμό διακοσίων πενήντα στελεχών. Καμμία απάντηση.

Και βέβαια δεν είπατε κουβέντα για τον διασυρμό της χώρας στο εξωτερικό. Δύο φορές στο Ευρωκοινοβούλιο -δύο φορές- έγινε ειδική συνεδρίαση για τη χώρα μας. Δύο φορές! Δεν έχει ξαναγίνει αυτό πράγμα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σιγά-σιγά, κύριε Σπίρτζη, σας παρακαλώ.

**ΧΡΗΣΤΟΣ ΣΠΙΡΤΖΗΣ:** Ναι, κύριε Πρόεδρε. Θα ολοκληρώσω. Λίγο την ανοχή σας.

Εδώ έχω ένα πακέτο -θα σας το καταθέσω- της πλούσιας λίστας και μετά τις αποκαλύψεις για τον κ. Ανδρουλάκη και μετά τις αποκαλύψεις για εμένα, διασυρμού της χώρας σε προοδευτικά και συντηρητικά μέσα μαζικής ενημέρωσης, που δεν είναι στη λίστα Πέτσα.

Και ρωτάω: Αυτό το άρρωστο, το νοσηρό, το αντιδημοκρατικό, το αδιαφανές καθεστώς Μητσοτάκη δεν σας προβληματίζει σαν παράταξη; Τι ανασφάλεια είναι αυτή αυτού του ανθρώπου να θέλει να παρακολουθεί τους πολιτικούς του αντιπάλους το 2022; Τι αλαζονεία είναι να πιστεύει ότι πότε δεν θα αποκαλυφθεί; Πώς προκαλεί αστάθεια στη χώρα με αυτή τη λειτουργία; Πώς ντροπιάζει τη χώρα στο Ευρωκοινοβούλιο και σε όλο τον πλανήτη;

(Στο σημείο αυτό ο κ. Χρήστος Σπίρτζης καταθέτει για τα Πρακτικά την προαναφερθείσα λίστα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και οι αντιφάσεις σας μέσα σε λίγες μέρες δεν είναι μία. Είπατε ότι δεν παρακολουθούνται πολιτικά πρόσωπα. Διαψευστήκατε με τον κ. Ανδρουλάκη. Μετά διαψευστήκατε και με εμένα. Πόσες ακόμα διαψεύσεις θα έχετε;

Είπατε ότι είναι νόμιμη η παρακολούθηση Ανδρουλάκη. Σας τα είπε ο κ. Καστανίδης πριν αναλυτικά. Γιατί «παραιτήσατε» τον διοικητή της ΕΥΠ; Γιατί; Γιατί, αφού λέτε ότι είναι υπηρεσιακό λάθος, δεν πήρατε το κεφάλι του υπηρεσιακού που έκανε το λάθος; Γιατί δεν τον αποκαλύπτεται; Ποιοι είναι οι εθνικοί λόγοι που παρακολουθούσατε τον κ. Ανδρουλάκη και ποιοι είναι οι εθνικοί λόγοι που δώσατε και δύο μήνες παράταση; Και τελείως τυχαία του στείλατε και «Predator»;

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΧΡΗΣΤΟΣ ΣΠΙΡΤΖΗΣ:** Κλείνω, κύριε Πρόεδρε.

Γιατί είναι προσχηματική η νομοθετική πρωτοβουλία; Κύριε Γεραπετρίτη, εγώ είμαι μηχανικός, δεν είμαι δικηγόρος. Ξέρω, όμως, να διαβάζω. Σε έκτακτες περιπτώσεις βγαίνουν οι πράξεις νομοθετικού περιεχομένου, εξαιρετικά επείγουσες και απρόβλεπτες ανάγκες. Όταν είχαμε την τρόικα -που μας την αφήσατε-, μας εκβίαζαν ότι «αν δεν βγάλετε πράξη νομοθετικού περιεχομένου, θα πτωχεύσει η χώρα».

Ποια είναι η επείγουσα ανάγκη; Να ερχόταν ο διοικητής της ΕΥΠ στη Βουλή για να τον γνωρίσουμε; Ή είναι επείγουσα ανάγκη να υπογράψει δεύτερος εισαγγελέας για τις επόμενες παρακολουθήσεις πολιτικών προσώπων; Ποια είναι η επείγουσα ανάγκη που προέκυψε από την αποκάλυψη του σκανδάλου; Να μας πείτε!

Και γιατί δεν μας ακούτε; Γιατί δεν εμπλουτίζετε, με όλες αυτές τις προτάσεις σήμερα, το νομοθετικό πλαίσιο;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αν με αφήσετε να μιλήσω, θα σας απαντήσω.

**ΧΡΗΣΤΟΣ ΣΠΙΡΤΖΗΣ:** Κλείνω, κύριε Πρόεδρε, με το εξής: Με τις δηλώσεις της Ευρωπαίας Επιτρόπου και την ξεκάθαρη επισήμανση -και του Επιτρόπου Δικαιοσύνης- ότι δεν αρκεί η επίκληση της εθνικής ασφάλειας, αλλά το κράτος μέλος πρέπει να αποδείξει σύνδεση της παρακολούθησης με συγκεκριμένη απειλή, όπως και τις ανατριχιαστικές επισημάνσεις, ακόμη και πολωνών Ευρωβουλευτών -με ό,τι σημαίνει αυτό- πως όλα αυτά μοιάζουν με τις πρακτικές της δικής τους ακροδεξιάς κυβέρνησης.

Πρέπει να μας πείτε ποιοι άλλοι παρακολουθούνται. Το ξέρετε, έχετε και αρμοδιότητα από τον Πρωθυπουργό. Κύριε Υπουργέ, επειδή επικαλείστε το πότε θα τελειώσει η εξεταστική επιτροπή για να νομοθετήσετε όλα τα υπόλοιπα που σύσσωμη η Αντιπολίτευση σας έχει προτείνει, θα σας πούμε κάτι: Θα αλλάξει η νομοθεσία για την ΕΥΠ. Δεν θα προλάβετε εσείς. Δεν θα προλάβετε εσείς. Θα την αλλάξει η επόμενη κυβέρνηση με πρωθυπουργό τον Αλέξη Τσίπρα, μια προοδευτική διακυβέρνηση με τα υπόλοιπα προοδευτικά κόμματα της χώρας, δημοκρατικά κόμματα της χώρας -πιθανά και με ένα κομμάτι της Νέας Δημοκρατίας, που δεν θέλει, που κλείνει τα μάτια, που κλείνει τα μάτια στο αρρωστημένο περιβάλλον που έχετε φέρει στη χώρα …

(Γέλωτες στην Αίθουσα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κλείστε την ομιλία σας, κύριε Σπίρτζη.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ετοιμάζομαι να προσχωρήσω. Πείτε μου πότε να υπογράψω…

**ΧΡΗΣΤΟΣ ΣΠΙΡΤΖΗΣ:** Πάρα πολύ σύντομα, κύριε Μαρκόπουλε, ρωτήστε τους πρώην Πρωθυπουργούς της Νέας Δημοκρατίας, δείτε και την εικόνα των Κυβερνητικών σας εδράνων…

**ΠΡΟΕΔΡΕΥΩΝ (Απόστολος Αβδελάς):** Έτσι κάνετε και με φέρνετε σε δύσκολη θέση.

**ΧΡΗΣΤΟΣ ΣΠΙΡΤΖΗΣ:** …και αυτά που λέτε στο γραφείο σε ειδησεογραφικά έδρανα να έχετε το σθένος -γιατί ο Πρωθυπουργός σας δεν έχει το πολιτικό ανάστημα να αναλάβει τις ευθύνες του- να έχετε το θάρρος, τουλάχιστον εσείς, να τα πείτε και εδώ μέσα. Εμείς το έχουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Λοιπόν, τώρα θα δώσω τον λόγο στον εισηγητή της Νέας Δημοκρατίας, τον κ. Αθανάσιο Δαβάκη.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, η πολύωρη σημερινή συνεδρίαση είναι προφανές ότι έχει δημιουργήσει κόπωση στους συναδέλφους και τώρα τελευταία ακούγονται και πράγματα τα οποία εγείρουν περισσότερο τον γέλωτα και τη θυμηδία παρά την ουσία.

Κατ’ αρχάς, θέλω να εκφράσω τα θερμά μου συλλυπητήρια προς το Κομμουνιστικό Κόμμα εκ μέρους των συναδέλφων Βουλευτών της Νέας Δημοκρατίας για την απώλεια του Κώστα Καζάκου, μιας εμβληματικής πνευματικής φυσιογνωμίας, ενός ανθρώπου ο οποίος αποτελεί ένα εμβληματικό πρόσωπο στο ελληνικό θέατρο, έναν ιδεολογικό κομμουνιστή ο οποίος, πράγματι, κόσμησε τη θεατρική ιστορία του τόπου μας, αλλά και τα πολιτικά δρώμενα των τελευταίων ετών. Αγωνιστής, κομμουνιστής, άνθρωπος ο οποίος συνέδεε τις ιδέες με τη δράση και το ταλέντο το οποίο είχε. Και νομίζω ότι ο ελληνικός λαός, αλλά και η ιστορία και η θεατρική ιστορία αυτού του τόπου θα τον κατατάξει όπως του αξίζει.

Αυτό που μου κάνει εντύπωση, κυρίες και κύριοι συνάδελφοι, αυτές τις ώρες κατά τις οποίες συζητάμε την κύρωση της πράξης νομοθετικού περιεχομένου είναι το ύφος, οι ύβρεις, ο πολιτικός κατήφορος, ο λεκτικός -θα έλεγα- κατήφορος ο οποίος, κυρίως, διακρίνει τους αγορητές της Αξιωματικής Αντιπολίτευσης.

Και σε αυτό το σημείο θα ήθελα ιδιαίτερα να εξάρω την τοποθέτηση του συναδέλφου από το ΠΑΣΟΚ, του κ. Καστανίδη, ο οποίος παρ’ ότι ουσιαστικός αδικούμενος -ως κόμμα- από τη συγκεκριμένη επιχειρησιακή αστοχία -όπως εμείς τη λέμε- ήρθε με συγκεκριμένη δέσμη προτάσεων, με συγκεκριμένη επιχειρηματολογία εποικοδομητική, σταθερή, συναινετική, να δώσει έναν τόνο του πώς πρέπει σε αυτές τις περιπτώσεις να πολιτευόμαστε και να ομιλούμε σε αυτή την Αίθουσα.

Εγώ αυτά που ήθελα -τα βασικά- τα είπα στην πρωτολογία μου και κλείνοντας, απλά, ήθελα να διορθώσω για ένα ακόμα σημείο τον κ. Σπίρτζη, πέραν των λεκτικών ακροτήτων, οι οποίες διακατείχαν την ομιλία του και οι οποίες δημιουργούσαν ένα ρήγμα και στην εθνική συναίνεση που πρέπει να έχει αυτή η Αίθουσα στα βασικά, όταν μάλιστα η γείτονα χώρα βρίσκεται στην οξύτητα και στη δημιουργία αυτών των συγκρουσιακών και -θα έλεγα- επιθετικών χαρακτηρισμών απέναντι στη χώρα μας.

Παρ’ όλα αυτά, αυτό δεν συμβαίνει από την πλευρά της Αξιωματικής Αντιπολίτευσης. Θέλω, λοιπόν, να διορθώσω κάτι το οποίο είπε και το οποίο ήταν εξόφθαλμα -θα έλεγα- εξωφρενικό. Είπε συγκεκριμένα «διώξατε» δηλαδή εμείς διώξαμε «διακόσια πενήντα στελέχη από την ΕΥΠ και επαναφέρατε κομματικούς εγκαθέτους».

Αυτό το «διώξατε», κύριε Ραγκούση που είστε εδώ, αφορά τη μετακίνηση διακοσίων πενήντα ατόμων σε άλλες υπηρεσίες σημαντικού επιχειρησιακού χαρακτήρα και είναι μια δέσμη σημαντικών παρεμβάσεων εξορθολογισμού του συστήματος πληροφοριών προς μια κατεύθυνση εξειδίκευσης της ενίσχυσης των διαφόρων πυλώνων του. Ένα μέρος αυτών των διακοσίων πενήντα πήγε στο Υπουργείο Εθνικής Άμυνας, από τη διεύθυνση ηλεκτρονικών πληροφοριών και κυρίως μαζί με τις περιφερειακές ηλεκτρονικές μονάδες με το προσωπικό τους και βελτίωσε τη λειτουργία όλου του συστήματος, καθώς επίσης και ένα άλλο μέρος της Διεύθυνσης Ηλεκτρονικών Πληροφοριών, η Υποδιεύθυνση Γ΄ της Διεύθυνσης Β΄ Συλλογής και Ανάλυσης Πληροφοριών, στην Ελληνική Αστυνομία.

Νομίζω ότι αυτού του είδους οι χαρακτηρισμοί του «διώξατε» σε αυτή την παράταξη, η οποία για πολλά μπορεί να κατηγορηθεί δικαίως ή αδίκως αλλά όσον αφορά, θα έλεγα, τις κομματικές παρωπίδες σε επιλογές προσώπων, δεν νομίζω ότι είναι δίκαιο να κατηγορείται. Ακριβώς το αντίθετο. Δεν θα πρέπει να το λέτε.

Και όταν θα έρθει ο κ. Σπίρτζης -θα διαβάσει και τα Πρακτικά- θα ήθελα να διορθώσει το σφάλμα του, διότι είναι μια καίριας σημασίας επιλογή αυτή η οποία έγινε με τη μεταφορά αυτού του πολύτιμου στελεχιακού δυναμικού από την ΕΥΠ στις υπηρεσίες του Υπουργείου Εθνικής Άμυνας και της Ελληνικής Αστυνομίας, οι οποίοι σήμερα -χωρίς να έχουν μειωθεί και οι αποδοχές τους με την προσωπική τους διαφορά- προσφέρουν σημαντικές υπηρεσίες σε αυτούς τους δύο κρίσιμους τομείς των πληροφοριών, όπως είναι το Υπουργείο Εθνικής Άμυνας και η Ελληνική Αστυνομία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δαβάκη.

Καλείται στο Βήμα ο Υπουργός Επικρατείας, ο κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Αν θέλετε να περιμένουμε τον κ. Σπίρτζη…

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Υπάρχει Κοινοβουλευτικός Εκπρόσωπος εδώ από το ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θα μιλήσετε και μετά, κύριε Ραγκούση;

**ΙΩΑΝΝΗΣ ΡΑΓΚΟΥΣΗΣ:** Αν χρειαστεί. Δεν ξέρω. Ανάλογα τι θα πείτε.

**ΠΡΟΕΔΡΕΥΩΝ (Απόστολος Αβδελάς):** Θα κλείσουμε με τον Υπουργό. Το είπα.

**ΙΩΑΝΝΗΣ ΡΑΓΚΟΥΣΗΣ:** Ανάλογα τι θα πει. Αλλιώς θα κλείσουμε με τη δευτερομιλία του Υπουργού.

**ΠΡΟΕΔΡΕΥΩΝ (Απόστολος Αβδελάς):** Θα κλείσουμε με τον Υπουργό, το έχω τονίσει.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αυτό είναι προτροπή ή απειλή, κύριε Ραγκούση;

Θα ήθελα κι εγώ να αποτίσω τον οφειλόμενο φόρο τιμής σε έναν πολύ σπουδαίο άνθρωπο του θεάτρου, τον Κώστα Καζάκο, ο οποίος ήταν και ένας γνήσιος ιδεολόγος, αγωνιστής της δημοκρατίας και των ιδεωδών της Αριστεράς, ένας άνθρωπος που η συνέπεια διέτρεξε ολόκληρο το βίο του και θα παρακαλούσα, κύριε Πρόεδρε, να τηρήσουμε ενός λεπτού σιγή στη μνήμη του, εάν συμφωνεί το Σώμα.

(Στο σημείο αυτό τηρείται στην Αίθουσα ενός λεπτού σιγή)

Αιωνία η μνήμη του.

Συμπληρώνουμε περισσότερες από δέκα ώρες συζήτησης για την κύρωση της πράξης νομοθετικού περιεχομένου. Ήταν μια μακρά συζήτηση, περισσότερο από όση κι εγώ ανέμενα για να είμαι εντελώς ειλικρινής. Ατυχώς από την πλευρά της Αξιωματικής Αντιπολίτευσης, το 95% των ομιλιών αναλώθηκαν σε ζητήματα τα οποία δεν είχαν σχέση με το περιεχόμενο της πράξης νομοθετικού περιεχομένου, ήταν πρακτικά αντικείμενο ας το πούμε ενός οιονεί κοινοβουλευτικού ελέγχου. Ίσως να υπήρξε σύγχυση μεταξύ της αίθουσας «ΤΣΑΛΔΑΡΗ» όπου βρίσκεται η εξεταστική επιτροπή και της παρούσας Αίθουσας όπου ασκείται το νομοθετικό έργο της Βουλής. Οπότε, σε κάθε περίπτωση θα ήθελα να επιμείνω στην ομιλία μου στα θέματα τα οποία αφορά η πράξη νομοθετικού περιεχομένου.

Ακούσαμε πολλά και ετερόκλητα. Ακούσαμε μέχρι και την υιοθέτηση προπαγάνδας η οποία γίνεται σε βάρος της χώρας για το ζήτημα των τριάντα οκτώ προσφύγων μεταναστών οι οποίοι βρίσκονταν σε νησίδα στον Έβρο, εκτός ελληνικής επικράτειας. Υιοθετήθηκε από ό,τι καταλαβαίνω αυτή η προπαγάνδα. Σε κάθε περίπτωση ήταν πάρα πολύ περιορισμένη η συζήτηση η οποία έγινε επί της ουσίας των προτάσεων.

Θέλω να σταθώ σε ένα σημείο. Άκουσα επανειλημμένα τον όρο «συγκάλυψη» και πραγματικά θα ήθελα να δω πώς αντιλαμβάνεστε τον όρο «συγκάλυψη». Έχουν περάσει περίπου σαράντα πέντε μέρες -ούτε σαράντα πέντε μέρες- από τότε που προέκυψε το θέμα Ανδρουλάκη. Σε αυτές τις σαράντα πέντε ημέρες είχαμε την πράξη νομοθετικού περιεχομένου, στην οποία θα αναφερθώ εκτενώς, είχαμε τη σύγκληση της Βουλής μία εβδομάδα νωρίτερα, είχαμε προ ημερησίας διάταξης συζήτηση σε επίπεδο Αρχηγών κομμάτων, είχαμε δύο Επιτροπές Θεσμών και Διαφάνειας, είχαμε τη συγκρότηση εξεταστικής επιτροπής, έχουμε συνεδριάσεις της εξεταστικής επιτροπής και σήμερα έχουμε την κύρωση της πράξης νομοθετικού περιεχομένου. Δηλαδή, πώς αντιλαμβανόμαστε την έννοια της συγκάλυψης;

Τα θέματα αυτά τα συζητάμε. Είναι πολύ σοβαρά ζητήματα τα οποία έχουν να κάνουν βεβαίως και με τον πυρήνα της δημοκρατίας και της κυριαρχίας και πρέπει να τα συζητάμε. Αλλά, προς θεού! Δεν μπορούμε να μιλάμε για συγκάλυψη, όταν σε αυτές τις σαράντα πέντε ημέρες έχουν συντελεστεί όλα αυτά τα οποία μόλις ανέφερα.

Θα πω και μία κουβέντα για την εξεταστική επιτροπή και θα μου το επιτρέψετε, γιατί πραγματικά το αισθάνομαι να το πω. Η εξεταστική επιτροπή είναι ένα μείζον όχημα κοινοβουλευτικού ελέγχου. Η εξεταστική επιτροπή είναι, αν εξαιρέσει κάποιος την πρόταση δυσπιστίας, το πιο σοβαρό μέσο κοινοβουλευτικού ελέγχου που υπάρχει στην Κοινοβουλευτική Δημοκρατία. Εσείς -όλοι νομίζω ή οι περισσότεροι- έχετε μια πολύ μεγαλύτερη πείρα από εμένα σε ό,τι αφορά την κοινοβουλευτική δραστηριότητα.

Πώς λειτουργούσε, λοιπόν, η κάθε εξεταστική επιτροπή; Λειτουργούσε απολύτως στρεβλά. Αντί να είναι ένα μέσο επίκαιρου κοινοβουλευτικού ελέγχου από τη Βουλή, από την Αντιπολίτευση προς την Κυβέρνηση, τι συνέβαινε σε όλα τα χρόνια της Μεταπολίτευσης; Επειδή είχε υιοθετηθεί καθ’ ερμηνεία μια πλειοψηφική εκδοχή του Συντάγματος -εγώ πιστεύω ότι το Σύνταγμα επέβαλλε διαφορετική ανάγνωση, αλλά αυτό είχε επιβληθεί μεταπολεμικά- τι συνέβαινε; Οι εξεταστικές επιτροπές που γίνονταν έως το 2019, ήταν στην πραγματικότητα εξεταστικές επιτροπές που αφορούσαν τη δράση της προηγούμενης κυβέρνησης. Αυτό συνέβαινε. Αμφιβάλλει κανείς γι’ αυτό;

Τι ήρθε και έκανε η παρούσα κοινοβουλευτική Πλειοψηφία; Και επιμένω στον όρο «πλειοψηφία», γιατί έχει σημασία. Στη συνταγματική Αναθεώρηση, χωρίς να υπάρχει πρόταση εκ μέρους της Αντιπολίτευσης, ήρθε και πρότεινε η εξεταστική επιτροπή να μπορεί να συσταθεί και από την Αντιπολίτευση, ως δικαίωμα κοινοβουλευτικής Μειοψηφίας. Και ακούστε το, έκανε ενόσω ήταν πλειοψηφία. Ενόσω γνωρίζαμε, κυρίες και κύριοι, ότι αυτό κάποια στιγμή προφανώς θα λειτουργούσε σε βάρος -αν θέλετε- της δικής μας πολιτικής. Και πράγματι συνέβη αυτό. Είναι η δεύτερη φορά που έχουμε εξεταστική επιτροπή από την Μειοψηφία προς την Πλειοψηφία.

Θέλω να σας πω το εξής: Εγώ αισθάνομαι υπερήφανος -και το λέω αυτό όχι μόνο ως Βουλευτής, αλλά και ως Ακαδημαϊκός και ως πολίτης- για το γεγονός ότι αυτή η παράταξη χωρίς να υπολογίζει το πολιτικό κόστος, έφερε στην κοινοβουλευτική μας παράδοση δικαίωμα να μπορείτε να κάνετε κοινοβουλευτικό έλεγχο μέσω της εξεταστικής επιτροπής.

Και να σας πω και κάτι άλλο; Εσείς πόσες εξεταστικές επιτροπές δεχθήκατε, κύριε Σπίρτζη, στα πέντε χρόνια διακυβέρνησης του ΣΥΡΙΖΑ που να αφορούν δικά σας πεπραγμένα; Μηδέν.

**ΧΡΗΣΤΟΣ ΣΠΙΡΤΖΗΣ:** Όσες προτείνατε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Καστανίδη, το ΠΑΣΟΚ που κυβέρνησε είκοσι χρόνια πόσες εξεταστικές έφερε ενόσω ήταν κυβέρνηση για δικά της πεπραγμένα; Μηδέν.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Όλες τις εξεταστικές τις δεχθήκαμε. Δεν είστε καλά πληροφορημένος.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Άρα σας παρακαλώ πάρα πολύ, όταν αναφέρεστε στα ζητήματα κοινοβουλευτικού ελέγχου σε αυτή την παράταξη, τουλάχιστον να αποδώσουμε τα του Καίσαρος τω Καίσαρι. Αυτό είναι κάτι το οποίο είναι αδιαμφισβήτητο, γιατί είναι το Σύνταγμα το οποίο αναθεωρήθηκε.

(Χειροκροτήματα από την πτέρυγα της Νέας Δημοκρατίας)

Ο κ. Σπίρτζης ανέφερε ότι με όλα αυτά που παρέθεσα -και ήδη έχω αναλώσει αρκετό χρόνο- αμελήσαμε, δεν κάναμε τίποτε. Σε σαράντα πέντε ημέρες δεν έχουμε κάνει τίποτε και όλα αυτά τα οποία έχουν συντελεστεί είναι, κατά την άποψή του, αμέλεια.

Πριν μπω στο θέμα της πράξης νομοθετικού περιεχομένου, θέλω να μιλήσω για δύο στρεβλώσεις τις οποίες άκουσα κατά τη διάρκεια της συζήτησης, οι οποίες κατά την άποψή μου την ταπεινή, ας με συγχωρέσετε, είναι συνειδητές στρεβλώσεις. Η πρώτη στρέβλωση είναι μεταξύ νόμιμης επισύνδεσης και παράνομης παρακολούθησης. Από την αρχή της συνεδρίασης, από την Αξιωματική Αντιπολίτευση κυρίως, ακούω μία περίεργη ώσμωση του νόμιμου και του παράνομου. Δηλαδή, τι ερχόμαστε και λέμε; Ναι, ο Ανδρουλάκης ο οποίος παρακολουθήθηκε με βάση τις προβλεπόμενες νόμιμες διαδικασίες, αλλά και ο Σπίρτζης στην ίδια δεξαμενή, μολονότι είναι το «Pretador», το οποίο «Pretador» προφανώς όχι απλώς δεν υπάρχει απόδειξη, δεν υπάρχει ούτε ένδειξη, ότι σχετίζεται με οποιονδήποτε τρόπο με την Κυβέρνηση.

Παρά ταύτα όταν αναφέρεστε, αναφέρεστε σε δεύτερο πληθυντικό, «εσείς κάνετε τις παρακολουθήσεις» και τις νόμιμες και τις παράνομες και όλα και αναφέρεστε επανειλημμένως…

**ΧΡΗΣΤΟΣ ΣΠΙΡΤΖΗΣ:** Για τις παράνομες.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Άκουσα τον κ. Ραγκούσης, «εσείς κάνετε τις παρακολουθήσεις μέσω του «Pretador»».

**ΙΩΑΝΝΗΣ ΡΑΓΚΟΥΣΗΣ:** Τις παράνομες.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Στοιχεία, έχετε, κύριε Ραγκούση; Ένα στοιχείο έχετε; Ένα! Σας προκαλώ τώρα να καταθέσετε στη Γραμματεία της Βουλής ένα στοιχείο από το οποίο να αποδεικνύεται ότι πράγματι υπάρχει εμπλοκή.

**ΙΩΑΝΝΗΣ ΡΑΓΚΟΥΣΗΣ:** Πάμε μαζί στην ΕΥΠ, να σας δώσω πενήντα στοιχεία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ένα στοιχείο έχετε; Εάν δεν έχετε, σας παρακαλώ πάρα πολύ να το κρατήσετε για τον εαυτό σας.

**ΙΩΑΝΝΗΣ ΡΑΓΚΟΥΣΗΣ:** Πάμε στην ΕΥΠ μαζί.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ πολύ, κύριε Ραγκούση, μην διακόπτετε. Δεν σας διέκοψε.

Και εσείς, κύριε Υπουργέ, μην προκαλείτε.

**ΙΩΑΝΝΗΣ ΡΑΓΚΟΥΣΗΣ:** Μα, με ρωτάει, κύριε Πρόεδρε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Πάμε παρακάτω. Η παράνομη παρακολούθηση είναι πράγματι μια βαθύτατη πληγή του κράτους δικαίου. Βαθύτατη και η οποία παίρνει έναν επιδημικό χαρακτήρα σε όλο τον κόσμο δυστυχώς. Καμμία χώρα του κόσμου -εκτός αν έχετε κάτι άλλο να μου πείτε, θα το ακούσω. Αμφιβάλλω- δεν έχει μπορέσει να το λύσει, ούτε καν να το ρυθμίσει. Γιατί δεν μπορεί να το ρυθμίσει; Διότι, είναι πάντοτε τόσο ταχεία τα τεχνολογικά αντανακλαστικά που βρίσκονται πάντοτε ένα βήμα πιο μπροστά.

Όπως γνωρίζετε, υπήρξε παράνομη παρακολούθηση και του ίδιου του σοσιαλιστή Ισπανού Πρωθυπουργού. Καμμία χώρα της Ευρώπης δεν το έχει λύσει. Η Ευρωπαϊκή Ένωση ανέλαβε πρωτοβουλία για να φέρει μία νομοθετική ρύθμιση, έτσι ώστε να μπορέσει να το διαχειριστεί. Δεν είναι εύκολο. Είναι μια εξαιρετικά δύσκολη άσκηση το να μπορέσει να το λύσει.

Εμείς δεσμευόμαστε -το είπε ο Πρωθυπουργός- ότι στο συνολικό πλαίσιο το οποίο θα φέρουμε, θα έχουμε και εξαιρετικά αυστηρές ρυθμίσεις σε ό,τι αφορά τη διακίνηση και εμπορία των συγκεκριμένων προϊόντων. Βεβαίως, για να το κάνεις αυτό πρέπει πρώτα να γνωρίζεις επακριβώς τις συνθήκες της αγοράς και να ξέρεις τα τεχνολογικά χαρακτηριστικά.

Δεν είναι απλό. Δεν γίνεται να φέρω μία διάταξη και να λέω απαγορεύονται τα παράνομα λογισμικά. Καταλαβαίνετε ότι αυτό δεν μπορεί να γίνει και όποιος το λέει, έχει μια απλοϊκή προσέγγιση των πραγμάτων. Θα πρέπει να γίνει μια πάρα πολύ αυστηρή νομοθετική ρύθμιση, η οποία να είναι τεχνικά άρτια.

Θα κάνω μια παρένθεση, να μην το ξεχάσω, το θυμήθηκα και όφειλα να το πω. Πριν πάω στις νόμιμες παρακολουθήσεις να πάω στις ενδιάμεσες, μεταξύ της παράνομης παρακολούθησης -που όλοι καταδικάζουμε και πρέπει να το λύσουμε, με τις οποίες καμμία απολύτως σχέση δεν έχει η Κυβέρνηση, όπως τύπου του κ. Σπίρτζη και εγώ καταλαβαίνω το άγχος, την αγωνία και τη δυσανεξία που έχει απέναντι σε αυτό, οποιοσδήποτε πολίτης θα το είχε- και των νόμιμων που θα πάω τώρα.

Αλήθεια, η παρακολούθηση που είχε κάνει ο Υπουργός της κυβέρνησής σας, ο κ. Βαρουφάκης στο Eurogroup, όταν κατέγραφε τις συνεδριάσεις του Eurogroup και στη συνέχεια ερχόταν στη Βουλή και ήθελε να καταθέσει το στικάκι και να καταστήσει τη Βουλή του κλεπταποδόχο, ήταν νόμιμη ή παράνομη; Έχετε άποψη γι’ αυτό; Γιατί κάπου άκουσα πάλι -πρέπει να ήταν ο κ. Σκουρλέτης ο οποίος το είπε, σήμερα νομίζω- ότι είναι αναγκαίο για τη χώρα να πάμε σε συνεργασία με τα κόμματα, με τα οποία έχουμε συνεργαστεί με το ΚΚΕ, με το ΜέΡΑ25. Θα επανέλθουμε σε αυτή τη λογική; Είμαστε στη λογική ότι θα εξακολουθούμε να παρακολουθούμε τους εταίρους μας; Δεν άκουσα μια κουβέντα.

Πάμε στο νόμιμο. Γιατί νόμιμο; Το ακούω. Γιατί το λέμε νόμιμο; Γιατί λέμε νόμιμη την παρακολούθηση; Είναι πάρα πολύ απλός ο λόγος και δεν μπορώ να το εξηγήσω παραπάνω. Το έχω πει πολλές φορές, είναι αυτονόητο ότι απλά εγώ δεν μπορώ να περάσω το μήνυμα. Πρόκειται για μια δικαστική πράξη. Δεν μπορώ να το πω αλλιώς.

**ΙΩΑΝΝΗΣ ΡΑΓΚΟΥΣΗΣ:** Δώστε τα στην δημοσιότητα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Η νόμιμη παρακολούθηση, κατά το Σύνταγμα και κατά το νόμο είναι μια δικαστική πράξη. Αμφισβητεί κανείς σε αυτή την Αίθουσα -αλήθεια θέλω να μου πείτε- ότι η δικαστική πράξη είναι νόμιμη;

**ΙΩΑΝΝΗΣ ΡΑΓΚΟΥΣΗΣ:** Φέρτε τα στην εξεταστική.

**ΧΡΗΣΤΟΣ ΣΠΙΡΤΖΗΣ:** Δεν είναι δικαστική απόφαση.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας παρακαλώ πάρα πολύ. Δεν θα ανεχτώ άλλες διακοπές. Σας παρακαλώ πολύ. Ούτε μια φορά δεν διέκοψα ούτε εσάς ούτε τον κ. Σπίρτζη. Θα μου επιτρέψετε να ολοκληρώσω.

**ΠΡΟΕΔΡΕΥΩΝ (Απόστολος Αβδελάς):** Έχει δίκιο, κύριε Ραγκούση, σας παρακαλώ. Να φύγω να τα λέτε;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Είμαι έντεκα ώρες συνεχόμενες. Δεν έχω φύγει καθόλου, όπως γνωρίζετε. Είμαι εδώ, αλλά σας παρακαλώ πάρα πολύ δεν θα με διακόπτετε.

Άρα το ότι έχουμε μια δικαστική απόφαση, αυτό δεν σας αρκεί να την χαρακτηρίσετε νόμιμη; Υπάρχουν παράνομες δικαστικές αποφάσεις; Αυτό έρχεστε να μας πείτε; Κουνάτε το κεφάλι σας καταφατικά ή μου φαίνεται, κύριε Σπίρτζη; Υπάρχουν δικαστικές αποφάσεις παράνομες;

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, δεν θα το λύσω άλλο αυτό, κάθε φορά να απαντάτε σε ό,τι λέει. Σας παρακαλώ αφήστε τον να μιλήσει. Μιλάει δώδεκα λεπτά και τον έχετε διακόψει έξι φορές. Σας παρακαλώ, αφήστε τον.

**ΑΘΑΝΑΣΙΟΣ ΔΑΒΑΚΗΣ:** Σεβαστείτε το Προεδρείο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αυτό είναι κάτι το οποίο πραγματικά δεν μπορούσα και δεν περίμενα να ακούσω και μου προκαλεί πραγματική ένταση. Θα παρακαλούσα πάρα πολύ να μην καταγραφεί. Βεβαίως, όλες οι δικαστικές αποφάσεις της συντεταγμένης κρατικής λειτουργίας της δικαιοσύνης είναι όλες νόμιμες. Αυτό ισχύει και σας παρακαλώ πάρα πολύ ούτε αυτό να λέμε ούτε να λέμε αυτό που ακούστηκε προηγουμένως περί δήθεν ανεξάρτητης δικαιοσύνης. Καταλαβαίνετε το τίμημα των λέξεων και καλό είναι, εδώ που βρισκόμαστε οι λέξεις να εκφράζονται με μία σχετική περισυλλογή.

Αλήθεια, κύριε Ραγκούση, να επισημάνω το εξής.

**ΠΡΟΕΔΡΕΥΩΝ (Απόστολος Αβδελάς):** Μην τους προκαλείτε κι εσείς, κύριε Υπουργέ, σας παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θα σας παρακαλούσα πάρα πολύ να προσέχετε αυτού του τύπου τον πατερναλισμό που χρησιμοποιείτε. Δηλαδή εγώ δεν σας θέλω στιγματισμένους και ευτελισμένους, γι’ αυτό θέλω να σας προφυλάξω. Ο πατερναλισμός να κρατηθεί στο επίπεδο της δικής σας παράταξης, την οποία σέβομαι πολύ. Θέλω, όμως, να σας πω για αυτό τον πατερναλισμό και να σας πω ότι φροντίζετε γι’ αυτή την παράταξη εάν έχετε έστω και ένα συνειδησιακό πρόβλημα για την ψήφο σας για την παραπομπή δέκα αθώων ανθρώπων, οι οποίοι σύρονταν εξαιτίας αυτού το οποίο πράξετε στην προηγούμενη κοινοβουλευτική περίοδο. Αν αυτός δεν ήταν στιγματισμός, θέλω να ξέρω τι είναι στιγματισμός.

Επιπλέον, εφόσον τόσο καλά αυτή η παράταξη αντιλαμβάνεται την έννοια της προστασίας του Κοινοβουλίου και των Βουλευτών, καλό είναι να αποφεύγονται λέξεις όπως: λαμόγια, ζούγκλα, επίορκοι, ανθρωποφάγοι, γελοίοι, ντροπή, παρακράτος, καθεστώς. Αυτές τις κουβέντες ό,τι και να γίνει στον πολιτικό διάλογο από εδώ δεν θα τις ακούσετε.

Αυτό να το καταγράψετε, παρακαλώ.

**ΙΩΑΝΝΗΣ ΡΑΓΚΟΥΣΗΣ:** Το πρόβλημα δεν είναι οι λέξεις, είναι οι πράξεις σας.

**ΧΡΗΣΤΟΣ ΜΠΟΥΚΩΡΟΣ:** Λεκτική βία είναι αυτό.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Πάμε στην πράξη νομοθετικού περιεχομένου. Η πράξη νομοθετικού περιεχομένου εκδόθηκε στις 9 Αυγούστου, λίγες μόνο ημέρες μετά την ανάδειξη του ζητήματος του κ. Ανδρουλάκη. Ήταν η πρώτη αντανακλαστική αντίδραση και ήταν η πρώτη αντανακλαστική αντίδραση, η οποία δεν θα μπορούσε να είναι απολύτως επεξεργασμένη ως πρόταση, δεν θα μπορούσε δηλαδή να είναι μια συνολική αναμόρφωση της ΕΥΠ. Δεν θα μπορούσε.

Τι κάναμε; Κάναμε δύο πράγματα τα οποία κατά τη δική μου αντίληψη και κατά την αντίληψη της Κυβέρνησης ήταν τα αυτονόητα και τα άμεσα. Γιατί ήταν αυτονόητα και άμεσα; Η ακρόαση του διοικητή είναι κάτι το οποίο είναι γνωστό στον Κανονισμό της Βουλής και στην κοινοβουλευτική διαδικασία. Και επιπλέον, το ζήτημα του δεύτερου εισαγγελικού φίλτρου, ήταν κάτι το οποίο ήταν δοκιμασμένο επί δεκαετία. Άρα ήταν μια πολύ γρήγορη, σχετικώς απλή αντίδραση, έτσι ώστε να δούμε τα γρήγορα αντανακλαστικά. Κανένα επικοινωνιακό όφελος και καμμία ευκαιριακή πολιτική κεφαλαιοποίηση. Τίποτε από τα δύο.

Σε ό,τι αφορά το πρώτο άρθρο, την ακρόαση. Έρχεται για γνώμη στη Βουλή. Είναι σωστό να έρχεται για γνώμη στη Βουλή. Θα πρέπει να ακούγεται ο διοικητής και για τις αντιλήψεις που έχει και να μπορεί να υπάρχει μια σχετική λογοδοσία στην αρχή. Δεν υπήρχε ποτέ, δεν το είχε φέρει ούτε το ΠΑΣΟΚ στον εκτελεστικό νόμο του 1994. Εμείς το φέρνουμε. Αλήθεια διαφωνείτε; Μπορείτε να πείτε ό,τι θέλετε για κάτι παραπάνω, διαφωνείτε όμως στο να έρχεται ο διοικητής σε ακρόαση στη Βουλή; Δεν το καταλαβαίνω, ειλικρινά σας το λέω. Περίμενα ότι θα γινόταν απολύτως δεκτό.

Και πάμε στο δεύτερο, στο φίλτρο των δύο εισαγγελέων. Τι γίνεται, λοιπόν; Για να δούμε λίγο την ιστορική διαδρομή. Αναφέρθηκε η κ. Γεροβασίλη, ότι δεν ισχύει ακριβώς έτσι κ.λπ., όμως, είναι απούσα και δεν θέλω να πω κάτι. Είναι πάρα πολύ σαφή τα πράγματα. Το 2008 η Νέα Δημοκρατία εισάγει έναν δεύτερο εισαγγελέα, τον εισαγγελέα της έδρας, άρα θα είναι ο εσωτερικός εισαγγελέας και ο εισαγγελέας της έδρας του Εφετείου, έτσι ώστε να υπάρχουν δύο ζευγάρια μάτια που θα βλέπουν ό,τι βλέπουν και βλέπουν έναν πλήρη φάκελο. Η δικαστική απόφαση που αμφισβητήσατε προ ολίγου, είναι απόφαση ανέλεγκτη κατά τον νόμο και είναι απόφαση η οποία αξιολογεί όλα τα στοιχεία, το όνομα, τον λόγο, τον χρόνο.

Δεύτερο, λοιπόν, δικαστικό φίλτρο επί της ουσίας της πρότασης της επισύνδεσης, ήταν ένα δοκιμασμένο σύστημα. Δεν συμφωνείτε ούτε με αυτό. Θα έρθω μετά στις προτάσεις, οι οποίες ετέθησαν. Δεν θέλετε ούτε αυτό. Ωραία, εντάξει. Θέλω όμως να σας θυμίσω το εξής: Στα πέντε χρόνια της δικής σας διακυβέρνησης -διότι τώρα έχετε μια πληθωριστική αντιμετώπιση στο πώς θα πρέπει να φτιάξουμε την ΕΥΠ- αλήθεια πόσες αλλαγές φέρατε στην ΕΥΠ; Μία. Αυτή που καταργήσατε τον δεύτερο εισαγγελέα. Αυτή φέρατε, μια αλλαγή σε πέντε χρόνια και αυτή ήταν η κατάργηση του δεύτερου εισαγγελέα στην ΕΥΠ. Αυτό συνέβη.

Άκουσα την παράθεση του κ. Σπίρτζη -τον οποίο σέβομαι και εκτιμώ πολύ και κατέθεσε και ένα πακέτο με το πόσες πολλές τροπολογίες έχουμε φέρει κ.λπ.- και θέλω να του θυμίζω το εξής, το οποίο έχει και ένα ενδιαφέρον, αν θέλετε, κοινοβουλευτικής διαδικασίας το πώς ήρθε αυτή η ωραία κατάργηση του δεύτερου εισαγγελέα. Ήρθε σε κύρωση διεθνούς σύμβασης του Συμβουλίου της Ευρώπης σε παντελώς άσχετο νομοσχέδιο, στο ν.4531/2018 στο άρθρο 25 με πρωτοβουλία του Υπουργείου Δικαιοσύνης -για να αποδίδουμε και την ιστορία εκεί που ανήκει- από τους κ. Κοντονή και Παπαγγελόπουλο.

Θα σας είμαι ειλικρινής και θέλω να το πω και να καταγραφεί. Οι ρυθμίσεις αυτές ήταν αναγκαίες; Σας λέω με το χέρι στην καρδιά ότι ήταν αναγκαίες τη στιγμή αυτή, ως μια πρώτη αντίδραση και αν θέλετε και για την αποκατάσταση του κύρους της υπηρεσίας που είναι πολύ σημαντική.

Ήταν επαρκείς; Όχι, δεν ήταν επαρκείς. Θέλω να το ομολογήσω ενώπιόν σας με ταπεινότητα. Βεβαίως και δεν ήταν επαρκείς. Δεν θα χρειαζόταν να μπορούσε εκείνη τη στιγμή να έρθει ένα ολόκληρο πακέτο. Ήταν, όμως, αναγκαίες. Ήταν αναγκαίο να έρθει ο κ. Δεμίρης, ο νέος διοικητής ενώπιον της Επιτροπής Θεσμών και ήταν αναγκαίο στο εξής, για κάθε νόμιμη επισύνδεση να υπάρχουν δύο εισαγγελείς, για την αποκατάσταση του κύρους της αξιοπιστίας, της ακεραιότητας της Εθνικής Υπηρεσίας Πληροφοριών.

Άκουσα τις προτάσεις. Όλες τις κατέγραψα. Νομίζω ότι ορισμένες από αυτές είναι πραγματικά πολύ αξιόλογες και θα πρέπει να τις συζητήσουμε. Είπα και χθες στη Διαρκή Επιτροπή ότι εγώ προσωπικά, για λόγους σεβασμού απέναντι στην εξεταστική επιτροπή -που επαναλαμβάνω ότι είναι το γνήσιο μέσο κοινοβουλευτικού ελέγχου, από το οποίο ευελπιστώ και προσδοκώ ότι θα έχουμε δημιουργικές προτάσεις για να αποκαταστήσουμε το σύστημα των νόμιμων παρακολουθήσεων και της ΕΥΠ- όταν ολοκληρωθεί η διαδικασία αυτή και έχουμε πλήρως τις προτάσεις που θα κατατεθούν, εγώ προσωπικά δεσμεύομαι -αν δεν είναι η παρούσα Κυβέρνηση ή αν δεν είναι ο Υπουργός ελπίζω να το φέρει η επόμενη Κυβέρνηση ή ο επόμενος Υπουργός- να έρθουν όλες οι προτάσεις προς αξιολόγηση και οι προτάσεις αυτές θα τύχουν μιας απολύτως ορθολογικής αντιμετώπισης.

Ο σκοπός είναι ένας, να βελτιώσουμε και να ανατάξουμε το πλαίσιο, έτσι ώστε να μπορέσουμε να έχουμε ένα καλό επίπεδο λογοδοσίας και ταυτόχρονα να έχουμε και μια αποτελεσματική υπηρεσία πληροφοριών. Θα τις αξιολογήσουμε όλες τις προτάσεις. Δεσμεύομαι εγώ προσωπικά.

Χαίρομαι για κάτι και θέλω να το πω. Άκουσα πολλές φορές να γίνεται επίκληση στα όσα είπαν οι συνταγματολόγοι. Θα μου επιτρέψετε να πω ότι δεν ειπώθηκαν αυτά από τους συναδέλφους, αλλά αυτό είναι μια άλλη συζήτηση που δεν υπάρχει χώρος για να την κάνουμε εδώ. Αναφέρομαι στο εξής: Όλες οι παρατάξεις ξεκίνησαν με μια βασική παραδοχή, ότι θα πρέπει να έχουμε περισσότερες ασφαλιστικές δικλείδες. Και καταλαβαίνω ότι είναι μια κοινή κατανόηση πως ιδιαίτερα όταν πρόκειται για πολιτικά πρόσωπα και μάλιστα προβεβλημένα θα πρέπει οι δικλείδες ασφαλείας να είναι ιδιαίτερες, περισσότερες και ιδιαίτερες. Πρέπει να γίνεται.

Εντούτοις χαίρομαι για το γεγονός ότι συνομολογούμε, αν διερμηνεύω καλά τα όσα είπατε, το ότι κανείς δεν μπορεί να εξαιρείται επί της αρχής. Και αυτό δεν είναι κάτι που είπε ο κ. Βενιζέλος, κύριε Καστανίδη. Ο κ. Βενιζέλος είπε ότι το πολιτικό προσωπικό απολαμβάνει ασυλίας, δεν μπορεί να το αγγίξει κανείς, κάτι το οποίο το Σύνταγμα δεν το προδιαγράφει και ο εκτελεστικός νόμος, ο νόμος ΠΑΣΟΚ δηλαδή, ουδέποτε το ανέφερε. Άρα χαίρομαι για το γεγονός ότι όλοι συμφωνούμε σε περισσότερες και ιδιαίτερες δικλείδες, αλλά ότι θα πρέπει σε κάθε περίπτωση όλοι να είμαστε ίσοι απέναντι στον νόμο.

Σταχυολογώ μόνο λίγες από τις προτάσεις. Και εγώ θέλω να αποδώσω τα εύσημα σε όλους τους συναδέλφους που κατέθεσαν προτάσεις και ιδίως στον κ. Καστανίδη, που έφερε τις πιο επεξεργασμένες.

Ο προσδιορισμός της έννοιας της εθνικής ασφάλειας. Το είπε και ο κ. Σπίρτζης. Δεν είναι, αν μου επιτρέπετε βέβαια, εθνικοί λόγοι όπως είπατε, όπως επίσης δεν είναι και το εθνικό συμφέρον που είπε η κ. Αναγνωστοπούλου. Το Σύνταγμα τα λέει αυτά. Είναι η υπηρέτηση εθνικής ασφάλειας. Το Σύνταγμα έχει σε τουλάχιστον τέσσερις περιπτώσεις τον όρο «εθνική ασφάλεια». Ο όρος αυτός -και θα μου επιτρέψετε τη χρήση αυτής της νομικής ορολογίας- είναι μια αόριστη νομική έννοια. Δεν μπορεί να προσδιοριστεί με ακρίβεια. Οι εξ υμών νομικοί αντιλαμβάνονται σε τι αναφέρομαι. Και σε έναν βαθμό δεν πρέπει να εξειδικεύονται σε απόλυτη λεπτομέρεια. Γιατί; Διότι εξ ορισμού θα πρέπει να έχουν εκείνου του τύπου τη θεσμική ευπλασία, έτσι ώστε να προσαρμόζονται στους καιρούς. Αυτή είναι η έννοια των αόριστων νομικών εννοιών. Γι’ αυτό η ratio της ύπαρξής τους είναι για να είναι αυτό.

Μάλιστα σύμφωνα με τη νομολογία οι αόριστες νομικές έννοιες δεν μπορούν να τυγχάνουν απόλυτης νομοθετικής επεξεργασίας. Με άλλα λόγια, δεν μπορώ να έρθω εγώ ως νομοθέτης και να εξαντλήσω το τι συνιστά εθνική ασφάλεια, διότι υπό την έννοια αυτή θα αναλαμβάνω ένα μέρος λειτουργίας το οποίο προσιδιάζει σε δικαστή. Ο δικαστής πρέπει να είναι εκείνος ο οποίος στο τέλος της ημέρας θα αξιολογήσει τις αόριστες νομικές έννοιες. Και ειδικά για το Δικαστήριο της Ευρωπαϊκής Ένωσης -τα έχουμε πει, κύριε Καστανίδη- είναι εκτός της αρμοδιότητας, είναι ένα μη συναφές θέμα. Και επιπλέον αυτά τα οποία είπατε ήταν η ενδεικτική απαρίθμηση. Ποτέ ένα δικαστήριο δεν θα έκανε εξαντλητική, διότι δεν θα ήταν αυτό θεμιτό στο πλαίσιο του νόμου.

Η δεύτερη πρόταση, προερχόμενη από τον κ. Καστανίδη, το δικαστικό συμβούλιο. Το δικαστικό συμβούλιο είναι ένα πιο διευρυμένο σώμα, όπως γνωρίζετε, το οποίο μπορεί να είναι τριμελές ή πενταμελές ή οτιδήποτε. Είναι ένα ζήτημα πάντως, όπως ειπώθηκε σωστά, το να έχεις μια ένα μεγαλύτερο εύρος ανθρώπων οι οποίοι θα γνωρίζουν την ουσία. Επαναλαμβάνω ότι οι δικαστές όταν θα πάρουν στα χέρια τους για να αξιολογήσουν έχουν τον πλήρη φάκελο. Θα έχουν δηλαδή τα στοιχεία εκείνα της υπηρεσίας, βάσει των οποίων η εισήγηση είναι να αρθεί το απόρρητο. Μπορεί να είναι πράγματι πολύ σκληρά στοιχεία, που αφορούν την εθνική ασφάλεια, τη διπλωματική θέση της χώρας, την κυριαρχία της, την εθνική της άμυνα.

Θέλουμε να είναι τόσο διευρυμένος ο κύκλος; Και αν ναι, είναι προτιμότερο να είναι δύο επιπέδων, πρώτα ένας εισαγγελέας και στη συνέχεια ένας δεύτερος δικαστικός λειτουργός, ή θέλουμε ένα σώμα των τριών που θα αποφασίζει κατά πλειοψηφία; Θέλω να σας πω ότι δεν έχω πειστεί. Όμως όταν έρθει ώρα θα το συζητήσουμε.

Τρίτον, αυτό που επανήλθε τις περισσότερες φορές και το είπε προσφυώς και ο κ. Σπίρτζης, να επαναφέρουμε τη διάταξη για την ενημέρωση του υποκειμένου, ex post, εκ των υστέρων δηλαδή να ενημερώνεται το υποκείμενο για το αν έχει υπάρξει επισύνδεση ή όχι. Κατ’ αρχάς θέλω να σας πω, για να αποκαταστήσουμε και τη νομική πραγματικότητα, ότι δικαίωμα του υποκειμένου προς γνώσιν δεν υπήρχε ούτε με το προϋφιστάμενο καθεστώς.

**ΧΡΗΣΤΟΣ ΣΠΙΡΤΖΗΣ:** Ε πώς δεν υπήρχε;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Δεν υπήρχε, θα μου επιτρέψετε να σας το πω. Θα ήθελα να διαβάσετε πολύ προσεκτικά τη διάταξη. Ο κ. Καστανίδης τη γνωρίζει καλά τη διάταξη.

Γιατί δεν υπήρχε ποτέ δικαίωμα ενημέρωσης; Πρώτον, διότι σε κάθε περίπτωση ήταν στη διακριτική ευχέρεια του οργάνου αν θα το επιτρέψει. Ο νόμος δεν λέει «ενημερώνει», λέει «μπορεί να ενημερώσει».

Δεύτερον, ο νόμος δεν λέει «αδιαβάθμητο σε κάθε περίπτωση», λέει «εάν δεν διακυβεύεται ο σκοπός για τον οποίο έχει τεθεί». Άρα υπάρχει και η συνδρομή μιας αρνητικής προϋπόθεσης, ένας αρνητικός όρος.

Επιπλέον, κάτι το οποίο σας διαφεύγει, η προϋφιστάμενη διάταξη είχε την πιθανότητα, τη δυνατότητα ενημέρωσης του υποκειμένου ότι παρακολουθείτο για λόγους εθνικής ασφάλειας, αλλά όχι για τον λόγο. Τον υποκείμενο λόγο γιατί παρακολουθείται δεν το περιελάμβανε η διάταξη. Αυτό δηλαδή -για να το πω πρακτικά- το οποίο συνέβαινε είναι ότι θα μπορούσε να πάει κάποιος, εάν ο Γεραπετρίτης παρακολουθείτο νομίμως, θα μπορούσα να πάω εγώ να υποβάλω μια αίτηση. Τι θα γινόταν; Θα αξιολογούσε το όργανο να δει αν διακυβεύεται ο σκοπός, στη συνέχεια θα είχε τη δυνατότητα και θα ενημερωνόμουν ότι παρακολουθήθηκα μόνο για εθνική ασφάλεια, χωρίς τον υποκείμενο λόγο της παρακολούθησης τον οποίο τώρα ζητάει ο κ. Ανδρουλάκης. Άρα ήταν πολύ περιορισμένη αυτή η δυνατότητα.

Επιπλέον, με την τροποποίηση του 2021 εκείνο το οποίο συντελέστηκε -για να το πούμε κι αυτό- είναι ότι ενώ για το υποσύνολο «εθνική ασφάλεια» δεν είναι δυνατή η ενημέρωση. Όταν πρόκειται για άρση απορρήτου για τη διακρίβωση ιδιαιτέρως σοβαρών εγκλημάτων, εξακολουθεί να ισχύει η διάταξη που δίνει τη δυνατότητα ενημέρωσης.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ, ο κ. Κουκάκης γιατί ενημερώθηκε;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Σπίρτζη, θέλω πριν κλείσω να αναφερθώ σε ένα θέμα, διότι μέτρησα δώδεκα φορές το «Μητσοτάκης ο Β΄». Ειλικρινώς δεν αντιλαμβάνομαι αυτού του τύπου το ευφυολόγημα, θέλω να είμαι ειλικρινής, και δεν το βρίσκω και ιδιαιτέρως ευφυές το ευφυολόγημα, για να κάνω έναν σολοικισμό. Παραπέμπετε σε μια λογική δυναστείας, φαντάζομαι. Αυτό δεν είναι; Έχετε, νομίζω, μια εμμονή με τις πολιτικές οικογένειες, μάλλον.

Βέβαια θέλω να σας θυμίσω -μια και το λέμε τώρα, εγώ δεν θα το έλεγα ποτέ- ότι δεν είδα ανάλογη ευαισθησία το 2007, όταν εσείς και ο φορέας σας στηρίξατε τον Γιώργο Παπανδρέου. Στο εξής θα παρακαλούσα να τον αναφέρετε «Παπανδρέου ο Γ΄», για να είμαστε εντάξει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** «Παπανδρέου ο Β΄» για τον Αντρέα που ομνύετε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θα κλείσω λέγοντας το εξής: Θέλω να επανέλθω σε ένα και μόνο σημείο: Είναι μια πάρα πολύ δύσκολη άσκηση, την οποία εγώ δεσμεύομαι ενώπιόν σας και δι’ εμού η Κυβέρνηση ότι θα καθίσουμε και θα φτιάξουμε ένα πλαίσιο το οποίο θα είναι όσο το δυνατόν πιο ισορροπημένο, εξορθολογισμένο, θα υιοθετεί καλές πρακτικές του εξωτερικού και πάνω απ’ όλα θα προσπαθήσουμε να συναιρέσουμε δύο σκοπούς, οι οποίοι μπορεί να είναι αντιτιθέμενοι κατά περίπτωση, η εξυπηρέτηση και διασφάλιση του κράτους δικαίου, χωρίς όμως να έχουμε μείζονες εκπτώσεις στην εθνική ασφάλεια. Διότι σήμερα περισσότερο από ποτέ τέτοια έκπτωση μπορεί να είναι καταδικαστική.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Επικρατείας: «Κύρωση της από 9.8.2022 Πράξης Νομοθετικού Περιεχομένου «Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών» (Α΄ 152)».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 9.8.2022 Πράξης Νομοθετικού Περιεχομένου "Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών" (Α΄152) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Επικρατείας: «Κύρωση της από 9.8.2022 Πράξης Νομοθετικού Περιεχομένου "Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών" (Α΄ 152)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.417α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώςτο Σώμα παρέσχε τη ζητηθείσαεξουσιοδότηση.

Έχουν διανεμηθεί τα Πρακτικά της 25ης Μαΐου 2022, 26ης Μαΐου 2022, 27ης Μαΐου 2022, 30ης Μαΐου 2022, 31ης Μαΐου 2022, 1ης Ιουνίου 2022, 3ης Ιουνίου 2022, 6ης Ιουνίου 2022, 7ης Ιουνίου 2022, 9ης Ιουνίου 2022, 10ης Ιουνίου 2022 και 14ης Ιουνίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά της 25ης Μαΐου 2022, 26ης Μαΐου 2022, 27ης Μαΐου 2022, 30ης Μαΐου 2022, 31ης Μαΐου 2022, 1ης Ιουνίου 2022, 3ης Ιουνίου 2022, 6ης Ιουνίου 2022, 7ης Ιουνίου 2022, 9ης Ιουνίου 2022, 10ης Ιουνίου 2022 και 14ης Ιουνίου 2022 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.53΄ λύεται η συνεδρίαση για αύριο, ημέρα Τετάρτη 14 Σεπτεμβρίου 2022 και ώρα 10.00΄, με αντικείμενο εργασιών του Σώματος: ειδική συνεδρίαση της Ολομέλειας της Βουλής για την Ημέρα της Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**